
ŠI KNYGA — TIK VAIZDUOTĖS KŪRINYS 


Nei užuominos apie vietinę prostituciją bei azartinius lošimus, nei 
kiti įvykiai ar asmenys, aprašyti šioje knygoje, neatspindi tikrų atsitikimų 
ir nevaizduoja realių žmonių. Jeigu atsitiktinai ir paminėta kokio 
nors išties gyvenančio Žmogaus pavardė, tai padaryta netyčia, nes visi 
personažai yra pramanyti. Siekiant tiksliau nužymėti šios istorijos laiką ir 
vietą, probėgšmom praslydo kelių visuomenės veikėjų, tokių kaip Tomas 
E. Diujis,“ pavardės, tačiau jie mūsų pasakojimo veiksme nedalyvauja. 


* Thomas Edmund Dewey (1902—1971) — amerikiečių teisininkas ir politikos veikėjas. 


... jie vienas po kito ėmė trauktis šalin, pradedant 
nuo vyresniųjų. Pagaliau liko vienas Jėzus ir ten 
stovinti moteris. Atsitiesęs Jėzus paklausė: 
„Moterie, kur jie pasidėjo? Niekas tavęs nepasmerkė?“ 
Ji atsiliepė: , „Niekas, Viešpatie“. Jėzus jai tarė: 

„Nė aš tavęs nepasmerksiu...“ 


Jn. 8, 9-11 


NIUJORKO VALSTIJA PRIES 
MARIANĄ FLAD 


ĮVAIRAVAU AUTOMOBILĮ Į AIKŠTELĘ KITOJE GATVĖS PUSĖJE PRIEŠAIS BAU- 
džiamųjų bylų teismą. Nespėjau nė išjungti variklio, o aikštelės patar- 
nautojas jau vėrė man mašinos dureles. Pasiėmęs nuo gretimos sėdynės 
portfelį, pamažu išsirangiau lauk. Tokio paslaugaus dėmesio dar niekad 
nebuvau susilaukęs. 

— Puiki diena, pone Kaisai, — užšnekino jis, susigretindamas su 
manimi, kai pasukau išėjimo linkui. 

Pažvelgiau į dangų. Taip, iš tikrųjų — jeigu tik mėgsti gruodžio 
pilkumą. 

— Taip, Džeri, — linktelėjau. Sustojęs pažvelgiau į jį. Išsišiepęs rodė 
dantis. Taigi aišku: viską jau žino. Matyti iš jo veido. Štai kodėl nusipel- 
niau tokios pagarbos. 

— Dėkui, — mečiau, perkirtau gatvę ir įėjau į teismo rūmus. Aš ir 
pats tai sužinojau vos prieš dvidešimt minučių. Aštuoniomis myliomis ir 
dvidešimčia minučių anksčiau, Harknes Paviljon ligoninės palatoje. Ir vis 
dėlto jie čia jau tai Žino. 

Iš skausmo papilkėjęs Senolio veidas ryškiai skyrėsi nuo baltos pa- 
galvės. Stovėjau prie jo lovos kojūgalio. 

— Teks tau imtis bylos, Maikai, — sušnabždėjo jis. 

Papurčiau galvą. 

— Ne, Džonai, negaliu. 

— Kodėl? — sukuždėjo jis mažne kaip ne iš šio pasaulio. 

— Žinote kodėl, — atsakiau. Minutėlę padelsiau rinkdamas tinka- 
mus žodžius. — Paveskite kuriam nors kitam. Turite daug padėjėjų. Kuo 
aš čia dėtas? 

Šefo šnabždesys pratrūko švokštimu: 

— Todėl, kad jie visi — politiniai parsidavėliai. Tik tavimi vienu pa- 
sitikiu, tu — vienintelis, kurį pats priėmiau tarnybon. Visi kiti man buvo 
primesti — stačiai gerklėj stringa. Pats juk tą Žinai. 

Tai netiesa, bet nešokau ginčytis. Nuo tada, kai apygardos prokuroru 
dirbo Tomas Diujis, mūsų įstaiga nė karto nepatyrė politinio spaudimo. 
Jeigu kas nors pas mus ir atsidavė politika, tai tik paties Džono Devito 
Džeksono ambicijos. 

Laikė įbedęs į mane žvilgsnį, ir aš nepajėgiau nusukti akių į šalį. 

— Prisimeni, kai pirmąsyk pas mane atėjai? Buvai tada paprastas 
faras, dar nespėjęs nuzulinti batų, ką tik gavęs teisės fakulteto diplomą. 
Dargi prisistatei tuo savo keistu tikruoju vardu — Milardu Kaisu. Kai 
paprašei manęs darbo, vos vertei liežuvį. Paklausiau: „Kodėl būtent mano 
įstaigoje?“ Prisimeni, ką atsakei? 

Kurgi neprisiminsi. Tik tą vienintelį kartą neprisistačiau vardu, 
kokiu žmonės paprastai mane vadina — Maiku. Tad tylėjau. 

— Taigi padėsiu tau prisiminti, — jis kilstelėjo galvą nuo pagal- 
vės. — Tada pasakei: „Aš faras, pone Džeksonai, ir įstatymas man viskas“. 
Patikėjau tavimi ir priėmiau. 

Pavargęs jis vėl susmuko ant pagalvės ir toliau šnabždėjo: 

— O dabar nori mane palikti bėdoje. 

— Aš nepalieku jūsų bėdoje, Džonai, — skubiai paprieštaravau, — 
tik tiesiog negaliu imtis šios bylos — nebūtų garbinga mano ir, bijau, 
jūsų atžvilgiu. Iš pat pradžių jums tai pasakiau, kai tik visas šitas reikalas 
prasidėjo. 

— Neabejojau dėl tavęs tuomet, neabejoju ir dabar, — karštai su- 
šnabždėjo jis ir tuojau pat nusisuko. — Velniai rautų tą apendiksą! Kodėl 
negalėjo palaukti dar kelias savaites? 

Nejučiom nusišypsojau. Senolis neiškenčia nepagudravęs. Stengiasi 
išmėginti visus svertus. | 

— Pats žinote, ką daktaras sakė — šįsyk ledas nebūtų padėjęs, — pa- 
sistengiau parodyti nors kiek deramos užuojautos. 

Jis liūdnai linktelėjo: 

— Štai tau ir daktarai... Tik pamanyk — prieš patį svarbiausią pro- 
Cesą per visą mano karjerą. 

Žinojau, ką jis turi galvoje. Po kelių mėnesių visoje valstijoje pasi- 
raitos rankoves rinkimų štabų vyrukai. O kai galiausiai jie puls atidarinėti 
savo tvankių kambarėlių langus, kad vėjas ištrauktų tabako dūmus ir vis- 
kio tvaiką, turėsime jau išrinktą naują gubernatorių. 

Senolis gudriai apskaičiavo: pradėjo ne per anksti, kad visa liktų pa- 
miršta, ir ne per vėlai, kad šaukštai būtų po pietų. Bet dabar jį apniko baimė: 
kas pasitarnaus jam, pasitarnaus ir kitiems. O progos praleisti jis nenorėjo. 

Neapsakomai liūdnomis akimis pažvelgė į mane iš galvūgalio ir 
sušnabždėjo: 

— Maikai, visad buvai kitoks nei kiti. Tu man bemaž... na, bemaž 
kaip sūnus. Iš visos mūsų sumautos įstaigos viltis dėjau į tave, tik tavimi 
vienu didžiavausi. Tu — mano numylėtinis. Aš jau nebe jaunas. Turiu 
savų planų, ir jeigu nepasiseks, vadinasi, tokia Dievo valia. 

Po baltais medvilniniais ligoninės naktiniais marškiniais Senolis vos 
pastebimai truktelėjo pečiais. Minutėlę patylėjęs, jis vėl prašneko, tačiau 
jau griežtesniu tonu: 

— Tačiau visai nenoriu, kad visokie šlykštūs tykojantys progų šuns- 
nukiai koptų mano suręstomis kopėčiomis! 

Kelias akimirkas stebeilijome vienas į kitą, galiausiai jis prašneko: 

— Vyk teisman vietoj manęs, Maikai, — melste meldė. — Duodu 
tau laisvas rankas veikti. Būsi pats sau ponas. Daryk, ką nori. Gali net 
paprašyti teismą atmesti kaltinimą dėl mūsų surinktų įkalčių stygiaus. 
Gerai, apjuok mane — neimsiu į galvą. Bet tik neleisk kitiems kopti 
aukštyn pasilypėjus ant mano nugaros. 

Sunkiai atsidusau. Taip, jo viršus — supratau tą. Netikėjau nė vienu 
jo žodžiu, bet nesvarbu! Kad ir koks Senolis savanaudis ir suktas, nė per 
nago juodymą nelinkęs niekam padėti, mylėjau jį su visais jo melais. 

Jis irgi suprato laimėjęs, nes nusišypsojo: 

— Tad sutinki, Maikai? 

Linktelėjau: 

— Taip, Džonai. 

Jis siektelėjo ranka po pagalve ir ištraukė iš ten kažkokius mašinėle 
prirašytus lapus. 

— Čia apie prisiekusiuosius, — jau stipresniu balsu tarė. — Saugo- 
kis trečiojo... 

— Žinau apie prisiekusiuosius, — pertraukiau jį. — Skaičiau jų 
charakteristikas. 

Pasukau į duris, tačiau nuo slenksčio atsigręžiau: 

— Be to, jūs man pažadėjot laisvas rankas veikti — pamenat? 

Vos spėjau užkelti koją ant pirmojo teismo rūmų laiptelio, repor- 
teriai apspito mane iš visų pusių. Braudamasis pro juos, niūriai pats sau 
šyptelėjau: kai tik išėjau, Senolis, matyt, stvėrė į rankas telefoną. 

— Girdėjome, pone Kišai, kad perimate iš apygardos prokuroro 
bylą. Tai tiesa? 

Kas kas, bet šitas tai jau nesulauks, kad jam atsakyčiau. Nekenčiu 
žmonių, kurie taria mano pavardę Kisas. Aš gi Kaisas — rimuojasi su 
gaisas. Net nestabtelėjau. 

Jie sekė iš paskos apiberdami mane klausimais. 

Laiptų viršuje sustojau ir iškėliau rankas. 

— Duokit atsipūsti, vyručiai, — gailiai paprašiau. — Jūs gi žinot, 
kad šįryt aš ką tik iš atostogų. 

— Ar tiesa, kad apygardos prokuroras užvakar prieš atguldamas 
ligoninėn atsiuntė jums telegramą? Kad bylos nagrinėjimas atidėtas vien 
tam, jog suspėtumėte sugrįžti? 

Šiaip taip įsmukau pro sukamąsias duris vidun, mečiausi dešinėn ir 
pro žurnalistų kambarį nuskubėjau prie liftų. Tvykstelėjo keletas blyksčių, 
akis man apžilpino keistos purpurinės dėmės. Prie lifto apsisukau vėl ir 
susidūriau su jais akis į akį. 

— Džentelmenai, per vidudienio pertrauką perskaitysime jums pa- 
reiškimą. Tada pamėginsiu, jeigu tik sugebėsiu, atsakyti į kiekvieną jūsų 
klausimą. O dabar, prieš kalbą teisme man reikia keletą minučių pabūti 
vienam. 

Nėriau į liftą, ir jiems prieš pat nosį liftininkas užtrenkė dureles. Išli- 
pau septintame aukšte ir nužingsniavau į savo kabinetą koridoriaus gale. 

Čia jau laukė Džoelas Reideris. Su ištiesta ranka žingtelėjo manęs 
pasitikti. 

— Sėkmės tau, Maikai. 

— Dėkui, Džoelai, — spausdamas jo ranką atsakiau. — Man jos 
prireiks. 

Džoelas buvo vienas iš tų, kuriuos turėjo galvoje Senolis. Vos kele- 
riais metais vyresnis už mane, gabus, atkaklus ir ambicingas. 


— Kaip Senolis? 


pasiteiravo jis. 
— Tu juk jį pažįsti, — išsišiepiau. — Amžinas niurgzlys. 
Nuėjau prie savo rašomojo stalo. 

— Žmogau, būtum jį girdėjęs aną dieną, kai daktaras jam pranešė tą 
nemalonią žinią, — nusijuokė jis sekdamas įkandin manęs. — Iš pykčio 
vos nenunešė jam galvos. 

— Įsivaizduoju, — numečiau skrybėlę ir paltą ant medinio suolelio 
priešais rašomąjį stalą, atsisėdau ir pažvelgiau jam tiesiai į akis. — Aš ne- 
norėjau lįsti į tavo daržą. 

Jis nenuoširdžiai nusišypsojo: 

— Tu ir nelendi, Maikai, — pasiskubino atsakyti. — Šiaip ar taip, 
judu su Senoliu tyrėt tą bylą. Suprantu tai. 

Supratau ir aš. Stengiasi iš anksto nusiplauti rankas, jeigu kas išeitų 
ne taip. Kita vertus, tai nereiškė, kad jis pats netrokšta šios bylos. Baisiai 
mėgsta spindėti laikraščių antraštėse, tačiau vengia bet kokios rizikos. 

— Ar Alekas kur nors netoli? — paklausiau. 

Alekas Karteris — tai kitas prokuroras, kuris kartu su Džoelu pa- 
dėdavo Senoliui per teismo posėdžius. 

— Nejaugi jo nežinai? — susiraukė Džoelas. — Tačiau ant stalo jis 
tau paliko Senolio pastabas. 

Kurgi jo nežinosi! Aleko nepaprastai jautrūs inkstai, ir prieš teismo 
posėdžius jis didžiumą laiko praleisdavo išvietėje. Bet vos tik posėdis 
prasidėdavo, jam visa susitvarkydavo. Žvilgtelėjau į stalą. Tikrai, štai 
tvarkingai mašinėle prirašyti lapai. 

Vėl pasisukau į Džoelą, tačiau šis užbėgo man už akių. Buvo penke- 
riais metais vyresnis ir nesirengė nuo manęs atstoti. 

— Būsiu savo kabinete, Maikai, jeigu ko tau prireiktų, — tarė. 

— Dėkui, Džoelai, — atsakiau. 

Palydėjau kolegą žvilgsniu, kol durys jam iš paskos užsivėrė, paskui 
susigraibiau kišenėje pakelį cigarečių, užsirūkiau ir pažvelgiau į padėtus ant 
stalo popierius. Pačiame krūvos viršuje gulėjo kaltinamasis aktas. Paėmiau 
jį ir ėmiau žiūrinėti pasisukęs su kėde taip, kad šviesa nuo lango kristų tie- 
siai į lakštą. Iš jo riebiomis juodomis raidėmis man į akis trenkė antraštė: 


NIUJORKO VALSTIJOS GYVENTOJAI PRIES MARIANĄ FLAD, KALTINAMĄJĄ 


Ūmus skausmas sugniaužė man širdį. Štai taip. Visa, kas anksčiau 
dėjosi — niekai. Dabar man vėl tenka šitai išgyventi. Užsimerkiau. Ne- 
reikėjo duotis Senolio įkalbamam. Pernelyg gilios viso to šaknys. 

Sunkiai atsidusau stengdamasis nugalėti krūtinėje skausmą. Kažin 
ar kada nors nuo jos išsivaduosiu. Prisiminiau tą pirmą kartą, kai ją su- 
tikau. Vos ne prieš tūkstantį metų. O iš tikrųjų — ne taip seniai, 1935-ųjų 
vasarą. 

Atmenate, koks tada buvo neramus metas? Kur tik pažiūrėsi — visur 
bedarbiai, vasaros karštis slėgte slėgė ir šiaip apsunkusius jų pečius. Mano 
tėvą ištiko kitų likimas. Paskui dveji metai namų valdytojo pareigose be 
laiko jį susendino. 

Aš turėjau šiokį tokį darbą — laikraščių kioske prie 86-osios gatvės 
ir Leksingtono aveniu kampo. Šeštadienio vakarais ir sekmadienio rytais 
komplektuodavau daugialapius laikraščius. Ateidavau devintą valandą 
vakaro ir dirbdavau per visą naktų iki pusės vienuoliktos ryto. Tuomet 
man buvo šešiolika metų, ir motina reikalavo nepraleidinėti sekmadie- 
ninių mišių. Tad pakeliui į namus užsukdavau išklausyti vienuoliktos 
valandos pamaldų į Šv. Augustino bažnyčią. 

Tas sekmadienis niekuo nesiskyrė nuo kitų. Įžengiau bažnyčion pa- 
skutinę minutę, įsmukau į beveik tuščią galinį klauptą ir iškart užmigau. 
Bet vos tik užmerkiau akis, pajutau niuksą į pašonę. 

Nepraverdamas vokų mašinaliai pasislinkau padarydamas vietos pa- 
vėlavusiems maldininkams. Tačiau ir vėl — niuksas. Šįsyk atsimerkiau. 

Kol suvokiau tai, ką išvydau, praslinko bemaž minutė. Netekęs žado, 
leidau joms praeiti. 

Į vyresniąją vos težvilgtelėjau. Išblukę šviesūs žilsvi plaukai ir nu- 
vargęs veidas manęs nedomino. Prasispraudė klauptu, pusbalsiu kažką 
sumurmėdama, matyt, atsiprašinėjo. Bet mergina, josios duktė, mane 
stačiai pritrenkė. 

Peleniniai šviesūs plaukai, kokius turi tik emigrantės lenkaitės, krito 
tviskėdami it auksas apie jos veidą, perrėžtą įnoringos plačios burnos su gei- 
dulingai pravertomis purpurinėmis lūpomis, iš po kurių vos vos matėsi balti 
dantukai. Plona, mažne klasikinės formos nosis su išplėstomis šnervėmis, 
virš kurių šovėsi aukšti skruostikauliai, rusvu pieštuku apvedžiotos akys. 

O jos akys — tai atskira tema. Toli viena nuo kitos, tingios ir rus- 
vos su tiesiog velniškomis žalsvomis kibirkštėlėmis apie vyzdžius — jos 
dvelkė šiluma, spinduliavo vidine šviesa, buvo protingos ir leido numanyti 
aistrą, kurią dar tik turėjau pažinti. Viliojo ir traukė į save, o drauge ir 

nejučia persekiojo. Pamėginau pažvelgti, kas slypi už jų, bet nepajėgiau 
įveikti nematomos užtvaros. Rudų akių aš niekaip neperprantu — jų ne- 
perskaitysi kaip mėlynų. 

Nors sprausdamasi pro šalį ji nusisuko, į mano kūną tarytum su- 
smigo tūkstančiai elektros adatėlių: dvigubai storesnė motina sugebėjo 
praeiti manęs nepalietusi, o jos dukra — ne. 

— Atleiskite, — sukuždėjo slopindama juoką. 

Kažką nesuprantamai sumikčiojau, bet mano atsakymą nustelbė 
drabužių šiugždesys — parapijiečiai klaupėsi. Irgi nusileisdamas ant kelių 
pažvelgiau į merginą. 

Jinai jau klūpėjo kukliai nudelbusi akis, padėjusi priešais save ant 
lentynėlės rankas. Toliau už jos, parėmusi galvą ant sunertų rankų, kažko- 
kia nesuprantama kalba meldėsi motina. Akimis sugrįžau prie merginos. 

Vasarinė kartūno suknutė švelniai pabrėžė josios kūno iškilumus. Po 
pažastimis medžiaga buvo sudrėkusi nuo prakaito, ir nuo merginos sklido 
maloni aitri šiluma. 

Užsimerkiau ir pamėginau susikaupti maldai. Po kelių minučių 
pasijutau geriau. Kai nežiūri, nėra taip blogai. Mergina greta šiek tiek 
sujudėjo, ir jos šlaunis lengvai palietė manąją. 

Atsimerkiau ir paskersavau į kaimynę. Ši tartum nejuto sąlyčio, nu- 
leistais vokais atrodė giliai paskendusi maldoje. Kiek slinktelėjau nuo jos 
ir staiga užėmiau kvapą: vis tebenuleidusi vokus, jinai pasislinko drauge 
su manimi. Sustingau prie pat klaupto krašto, toliau trauktis nebebuvo 
kur — iškrisčiau į praėjimą. 

Laikiausi tenai kaip įmanydamas ir stengiausi susikaupti Dievo 
žodžiui. Kur tau! Šalia manęs siautė velnias. 

Pagaliau pamaldos pasibaigė, ir parapijiečiai suskato sunkiai stotis. 
Tiktai tuomet išdrįsau prasimerkti ir pažvelgti į ją. 

Šviesiaplaukė į mane nežiūrėjo, buvo rūpestingai nukreipusi žvilgsnį 
Į priekį. Jau rengiausi žengti iš klaupto, bet jinai mane pralenkė ir prasi- 
spraudė pirma. Pasitraukiau ją praleisti, bet mergina stabtelėjo ir žingte- 
lėjo atgal kartu su manimi. 

Nustėrau, o ji mandagiai šypsodama praleido priekin savęs motiną. 
Ir tik tuomet pamažu visai atsigręžė į mane. 


Be žado spoksojau į jos akis, kuriose šmėkščiojo viliūgiškas juokas. 

Niekas į mane nebuvo taip žvelgęs, ir krūtinėje įsiplieskė nesutramdoma, 
ištartus žodžius, nors galėčiau prisiekti, kad jos lūpos nė nekrustelėjo. 

— Smaginies, Maikai? — kvėptelėjo ji. 

Šviesiaplaukė pradingo įsimaišiusi į praėjimu besigrūdančią minią, 
ir tik po minutėlės sumojau, kad ji iš kažkur žino mano vardą. 

Iš lėto stūmiausi link išėjimo spėliodamas, kas ji tokia. Galbūt mano 
gyvenimas būtų susiklostęs geriau, jei nebūčiau to sužinojęs. 

Užsklendžiau praeičiai atmintį. Tebelaikiau rankoje popieriaus 1a- 
pus. Vis dėlto juos būtina perskaityti. Po keturiasdešimties minučių prasi- 
deda teismo posėdis, ir pamažu, žodis po žodžio, stengdamasis susikaupti 


ėmiau skaityti kaltinamąjį aktą. 


Į TEISMO SALĘ ĮĖJOME PRO ŠONINES DURIS. KOL YRĖMĖS UŽIMTI VIETŲ 
prie stalelio iš dešinės nuo teisėjo katedros, publika nuščiuvo. Nepasukau 
akių į susirinkusius — nenorėjau, kad žmonės matytų, kokį pyktį man 
kelia jų besotis smalsumas. 

Atsisėdau nugara į publiką ir ėmiau dėlioti ant stalo popierius. 
Buvau visas įsitempęs. Teismo procesas — tai tarytum savotiška kova. 
Nežymiai suvilgiau lūpas vildamasis, kad gniužulas, sutraukęs mano 
skrandį, atsileis. 

Vien tam, kad išgirsčiau savo balsą, paklausiau Džoelo: 

— Kuri valanda? 

Jis žvilgtelėjo į didelį sieninį laikrodį: 

— Beveik dešimta. 

— Gerai. 

Teismas tuoj tuoj prasidės. Vogčiomis žvilgtelėjau į gynybos stalelį. 
Vietos prie jo tebebuvo tuščios. Džoelas sugavo mano žvilgsnį. 

— Vitas visados delsia iki paskutinės minutės — nori, kad jo pasi- 
rodymas padarytų kuo didesnį įspūdį. 

Linktelėjau. Vitas savo darbą išmano — vienas iš geriausių kri- 
minalinės teisės advokatų Niujorke. Aukštas, dailios išvaizdos vyras su 
žilų plaukų kupeta virš mėlynų, skvarbių akių. Mažai yra pralaimėjęs 
bylų — nagrinėjamiems atvejams visad kruopščiai rengdavosi. Mūsų 
įstaigoje visi jį nuoširdžiai gerbė. 

Užpakalyje mūsų per salę nuvilnijo sujaudintas šurmulys. Žybtelėjo 
kelios blyksės. Nė neatsigręžęs žinojau, kad jie ateina taku tarp eilių. Vis 
artėjantis šnabždesys tai perdavė geriau nei radaras. 

Tuo momentu, kai abu pasiekė aptvarą, pakėliau galvą ir pažvelgiau: 
Vitas nugara į mane jau laikė atvėręs vartelius praleisdamas į priekį savo 
klientę. Jai grįžtelėjus jam padėkoti, mudviejų žvilgsniai susidūrė. 

Moters vyzdžiai nežymiai išsiplėtė, pro juos pagaliau įžvelgiau, kas 
dedasi jos sieloje. Tiek daug laiko praėjo — tai buvo taip seniai. Žvilgte- 
lėjome vienas į kitą tik mirksnį, paskui ji nukreipė akis ir nusiskubino į 
savo vietą. 

Nulydėjau ją akimis. Žengė taip pat laisvai, kaip visados prisimin- 
davau, lieknos kulkšnys spindėjo aptemptos plono nailono kojinėmis. 
Vilkėjo tamsiu vyriško kirpimo kostiumėliu, virš jo turėjo nerūpestingai 
užsimetusi ant pečių mėlyną paltuką. Tviskantys auksiniai su vario at- 
spalviu plaukai buvo trumpai pakirpti ir smulkiomis garbanėlėmis sukelti 
aukštyn. Ji atsargiai atsisėdo, pasitaisė apie kelius sijono klostes. Vitas 
atsisėdo greta jos, ir abu ėmė šnekėtis. 

Džoelas pašnabždėjo man į ausį: 

— Tai bent moteris! 

Į jo kupiną susižavėjimo toną aš tik linktelėjau. 

— Bet kuris bernas šitoje salėje neatsisakytų tokio kąsnelio, — ne- 
siliovė jis. | 

Stengiausi neparodyti pykčio. Štai kur šuo pakastas — mūsų visos 
bėdos kildavo iš to, kad jinai priklausė kategorijai moterų, kurių seksualu- 
mas spinduliuoja apie jas it aureolė. Nė vienam vyrui šitai nepraslysdavo. 

— Stačiai nepadoru statyti prie gėdos stulpo moterį, kuri užsiėmė 
tuo, kam ji ir sutverta, — varė jis toliau sukrizendamas. — Ir, kaip girdė- 
jau, teisiamoji šitą užvis labiausiai mėgsta. 

Šįsyk nebepajėgiau sutramdyti savo pykčio. 

— Užsičiaupk, Džoelai, — kimiu balsu sudraudžiau. — Čia teismo 
salė, o ne biliardinė. 

Jis išsižiojo atsakyti, bet pagavo mano akių blyksnį. Žodžiai sustingo 
jam ant lūpų, ir jis vėl įniko į išdėliotus ant stalo popierius. Paėmiau pieš- 
tuką ir pradėjau kažką braižinėti bloknote, tačiau Alekas kumštelėjo man 
] pašonę, ir aš pakėliau galvą. 

Mūsų stalelio link ėjo Henris Vitas. Artinosi lengvu, užtikrintu 
žingsniu ir sustojo priešais mane. Pažvelgė iš viršaus su savimi pasitikinčia 
šypsena. 

— Kaip Senolis, Maikai? — paklausė. 

— Laikosi, Henkai, — atsakiau jam irgi šypsena. 

Jis pasistengė neva pritildyti balsą, bet taip, kad spaudos atstovų 
eilėse aiškiai girdėtųsi. 

— Baisiai jam pasisekė dėl to apendicito. 

Pakėliau balsą, kad laikraštininkai išgirstų ir mane: 

— Dėl apendicito pasisekė ne jam, o jums — gynybai. 

Lyg niekur nieko jis šypsojosi toliau: 

— Jeigu jis kada nors taps gubernatoriumi, Maikai, už pergalę turės 
būti didžiai dėkingas tau. 

Iš lėto atsistojau. Vitas — aukštas vyras, bet augumu aš jį gerokai pra- 
nokstu: be batų mano ūgis šešios pėdos ir du coliai, pečiai platūs, o įlaužta 
nosis išvaizdą daro ganėtinai grėsmingą, ir prieš mane jis atrodo gležnutis. 
Dabar jis gavo žvelgti į mano veidą iš apačios aukštyn. Aš nusišypsojau: 

— Dėkui už šiltus žodžius, Henkai. Neabejoju, po proceso pripa- 
žinsi, jog aš jų nusipelniau. 

Jis irgi šypsojosi, tačiau man nieko neatsakė. Mat užstojau jam klau- 
sytojus, todėl nebematė reikalo tęsti mūsų apsišaudymą. Nerūpestingai 
numojęs ranka pasuko atgal prie savo stalelio. Lydėjau akimis jį kertant 
teismo salę, paskui vėl atsisėdau. 

Džoelas pašnabždėjo man į ausį: 

— Jis tyčia stengiasi tave įpykinti, Maikai. Neužkibk ant jo meškerės. 

— Nesijaudink. 

— Kai atsistojot, pamaniau, kad jam vošit, — pašnabždėjo iš kito 
šono Alekas. 

Jau nesišypsojau, tik kreivai vyptelėjau: 

— Žinai, norėjau. 

— Jūsų veidas buvo toks... — Aleko šnabždesį nutraukė tvarkdario 
lazdos stuktelėjimas. Sušiugždėjo mantijos — mes atsistojome. Salėn 
įžengė teisėjas Piteris Ameli. Neaukštas, apkūnus, su cherubino veidu ir 
styrančia iš juodos mantijos nuplikusia galva, eidamas užimti savo vietos 
jis buvo panašus į marcipaninį žmogeliuką. Atsisėdęs energingai pabeldė 


į katedrą plaktuku. 

Per salę sududeno sekretoriaus balsas: 

— Dėmesio, dėmesio! Pradedamas bendrojo pobūdžio bylų teismo 
trečiasis posėdis. Pirmininkauja garbusis teisėjas Piteris Ameli. 

Štai taip. Kelio atgal nebėra. Kova prasideda. Teisėjas jau ringe. Stai- 
ga išnyko visa įtampa — nuo šio momento niekas manęs jau netrikdys, 
jokie prisiminimai nebekankins. Paprasčiausiai nebus tam laiko. Privalau 
dirbti savo darbą. 

Po minutėlės, teisėjui linktelėjus, atsistojau ir pamažu patraukiau 
per salę prisiekusiųjų atatvaro link. Man praeinant pro gynybos stalelį ji 
nepakėlė galvos, bet žinojau, kad iš padilbų seka kiekvieną mano judesį 
tuo savo įprastu šelmišku žvilgsniu. Sustojau prieš prisiekusiuosius, luk- 
telėjau suteikdamas jiems progą mane įsižiūrėti ir pagaliau prabilau, iš 
pradžių lėtai: 

— Ponios ir ponai prisiekusieji, jaučiuosi lyg atsarginis Žaidėjas, 
išleistas beisbolo aikštelėn smūgiuoti vietoj garsiojo Di Madžijo. Juk 
kas gi... — čia padariau pauzę palaukdamas, kol salėje nutils prielankaus 
juoko gūsis. — Juk kas gi gali prilygti Di Madžijo? — variau toliau ir 
pats atsakiau į savo klausimą: — Niekas, — šioje vietoje pasistengiau 
nuvyti nuo savo veido draugišką šypsenėlę. — Tačiau Niujorko valstijos 
gyventojai turi teisę, kad jiems atstovautų jų pačių išrinkti pareigūnai. 
Taigi jie per Didįjį žiuri rado pagrindą pateikti šiam teismui kaltinamąjį 
aktą prieš čia esantį asmenį už nusižengimą įstatymams bei padoraus 
elgesio normoms. Todėl nužemintai meldžiu jus man atleisti, kad imuosi 
atstovauti, — kiek leidžia mano menki sugebėjimai ir jėgos, — Niujorko 
valstijos gyventojams prieš Marianos Flad nusikaltimus. 

Vitas, kaip ir buvo galima tikėtis, pareiškė protestą, teisėjas, aišku, 
jį parėmė, bet aš savo pasiekiau — pradėjau efektingai. Vėl kreipiausi į 
prisiekusiuosius: 

— Norėčiau prieš garbingąjį teismą išvardyti juos iš kaltinamojo 
akto. Jame teigiama, kad teisiamoji Mariana Flad kalta, — ir tai mes 
įrodysime be jokių galinčių kilti abejonių, — vykdžiusi tokias veikas... 

Nuleidau akis į popierius. 

— „Mariana Flad, prisidengdama respektabilios madų agentūros 
„Park Avenue Models, Inc.“ iškaba, sąvadaudavo pasipelnymo tikslais, 
skatindavo merginas ir jaunas moteris nusižengti įstatymui bei moralei 
stumdama Jas į prostituciją. Stengdamasi nuslėpti savo neteisėtą veiklą, 

kelis kartus Mariana Flad užmokėjo arba davė kyšį kai kuriems valdžios 
pareigūnams. Dėl savo nedoro verslo dėka naudodamasi plačiais ryšiais, 
Mariana Flad šantažuodavo savo klientus ir išgaudavo iš jų įvairias pinigų 
sumas.“ 

Numečiau kaltinamąjį aktą ant stalo ir pažvelgiau į prisiekusiuosius. 
Jaučiau, kad juos sudominau. 

— Taigi sąvadavimas prostitucijos tikslais, valdžios pareigūnų pa- 
pirkinėjimas, šantažas ir pinigų prievartavimas. Prieš Niujorko valstijos 
gyventojus atsiveria ne itin gražus vaizdas. Kasmet tūkstančiai jaunų 
merginų suplūsta į didmiesųį kreipdamos akis į visokiausias žvaigždes. 
Brodvėjus, televizija, fotomodeliai. Kiekviena ši sritis masina spindesiu ir 
sėkme. Ir štai tokių nekaltų vargšelių tyko Marianos Flad tipo plėšrūnės, 
manančios, kad papirkinėjimai ir šantažas jas apsaugos nuo bet kokių pa- 
vojų ir nemalonumų, susijusių su tokiais proziškais bei žemiškais dalykais 
kaip Niujorko valstijos įstatymai. 

Pirmą sykį pasisukau į teisiamosios stalelį. Ji sėdėjo nuleidusi akis, 
mėšlungiškai gniauždama pirštais pieštuką. Greta blankiai šypsojosi Vitas. 

— Mariana Flad! — pašaukiau. 

Mašinaliai pakėlė galvą, ir josios akys susidūrė su manosiomis. Iš- 
vydau tame žvilgsnyje skausmą, kokio anksčiau nebuvau matęs. Greitai 
nusisukau į prisiekusiuosius, pasistengiau žvelgti tvirtai ir be jausmo. 
Tarsi nė nebūčiau jos pašaukęs, dabar kreipiausi tik į juos. 

— Mariana Flad, — pakartojau, — štai sėdi čia, prieš teismą, prieš 
savo bendrapiliečius prisiekusiuosius, ir yra kaltinama pažeidusi visuome- 
nės, kurioje gyvena, įstatymus. O mes, Niujorko valstijos piliečiai, žmo- 
nės, kuriuos ji taip niekino, mes įrodysime visišką jos kaltę ir, kad niekam 
nekiltų abejonių, atkursime su mažiausiomis smulkmenomis kiekvieną 
jos nusikalstamos, neteisėtos karjeros žingsnelį, kruopščiai apibūdinsime 
visus jos veiksmus. Ir kai išdėstysime visą šią istoriją, jūs, gerbiami prisie- 
kusieji, turėsite priimti tokį sprendimą, kuris atgrasytų bet kurį asmenį, 
manantį, kad turi teisę nepaisyti ir nesilaikyti mūsų visuomenės įstatymų. 

Duodamas laiko prisiekusiesiems sugromuliuoti mano žodžius, su- 
grįžau prie stalelio, perdėliojau popierius ir vėl nuėjau prie jų aptvaro. 

— Ponios ir ponai prisiekusieji, norėčiau jums papasakoti, kaip 
valstijos valdžia sužinojo apie Marianos Flad veiklą. 

Prisiekusieji, aiškiai susidomėję, palinko į priekį. 

— Vieną praėjusios gegužės popietę į Ruzvelto ligoninę atvežė 
moterį su vidiniu kraujavimu po nelegaliai atliktos chirurginės interven- 
cijos. Nors gydytojai dėjo daug pastangų, jos būklė sparčiai blogėjo. Kaip 
dažnai būna tokiais atvejais, pranešta mūsų įstaigai. Atsakinėti į daugybę 
klausimų mergina buvo pernelyg silpna, bet kai ką sužinoti iš jos pavyko. 
Ji dirbo manekene „Park Avenue Models, Inc.“ agentūroje. Vargšė papra- 
šė duoti žinią mis Flad — matyt, neabejojo, kad ši sugebės jai padėti. 

Mes iškart paskambinome „Park Avenue Models, Inc.“ agentūrai, 
bet ten atsakė, kad jie nė girdėti nėra girdėję apie manekenę tokia pavar- 
de. Maždaug po valandos panelė Flad pati paskambino į mūsų įstaigą ir 
pranešė, kad viena jos darbuotoja suklydo — ta jaunoji moteris iš tikrųjų 
įregistruota jos agentūroje manekene. Atrodė, kad mis Flad pirmiausia 
ypač susirūpinusi tuo, ką mergina papasakojo, ir tik po to lyg prisiminė 
pasiūlyti savo pagalbą. 


netrukus 


Bet ir telefono skambutis, ir pagalbos siūlymas pavėlavo 
prieš jai paskambinant jaunoji moteris mirė. 

Apklausinėti pažinojusieji mirusiąją ir išsiaiškinta, kad jaunoji 
moteris atvyko į Niujorką maždaug prieš metus. Šešis mėnesius ji vos 
sudūrė galą su galu, o paskui staiga suklestėjo — ėmė puikuotis naujais 
drabužiais ir kailinukais. Draugams tai paaiškino užmegztais ryšiais su 
„Park Avenue Models“. Vakarais ji nuolatos kažkur pradingdavo iš namų, 
vis rečiau matydavosi su draugais. Pastariesiems aiškino turinti daug iš- 
kvietimų, ištisai dieną naktį užimta. 

Palyginus šiuos parodymus su agentūros vedama manekenių įdarbi- 
nimo dokumentacija, išaiškėjo didžiulis neatitikimas. Per tą šešių mėnesių 
laikotarpį agentūra jai užregistravo vos du ar tris pasiūlymus. Bendras jos 
uždarbis tuomet, išskaičiavus komisinius, siekė maždaug šimtą dvidešimt 
penkis dolerius. 

Pasklaidžiau savo popierius neva kažko juose ieškodamas, o iš tik- 
rųjų — atsikvėpiau. Po minutėlės pažvelgiau į prisiekusiuosius. Šie buvo 
pasirengę klausytis toliau. 

— Vykstant šiam įprastiniam jaunos moters mirties aplinkybių 
tyrimui, kovos su dorovės nusikaltimais skyrius gavo žinių apie pašėlusias 
orgijas Ist Saide, vieno stambaus moteriškų baltinių pramonininko bute. 
Policija taip pat atkreipė dėmesį, kad tas žmogus ne kartą įvairiose sfero- 
se gyrėsi turįs ryšių su viena tokia manekenių agentūra, aprūpinančia jį 

merginomis bet kuriuo paros metu, ir jo bičiuliams, trokštantiems tokios 
paslaugos, tereikia jam paskambinti ir paprašyti. 

Paskutinę gegužės mėnesio dieną policija užklupo jo bute vykstantį 
pobūvį. Keturi vyrai ir šešios moterys rasti įvairiai nusirengę ir tam tikro- 
se, — kaip čia delikačiau pasakius — kompromituojančiose pozose. 

Visos merginos teigė dirbančios manekenėmis. Viena iš jų prisi- 
pažino, kad yra įsiregistravusi „Park Avenue Models, Inc.“ agentūroje. 
Kitos lėbautojos kažką jai pašnabždėjo, ir mergina tučtuojau išsigynė 
savo žodžių. Patikrinus pasirodė, kad visos šešios priklausė šiai agentūrai. 
Kaip tik tada policija ir apygardos prokuratūra suprato turintys reikalą su 
organizuoto nusikaltimo moralės normoms atveju. Tuojau pat pradėtas 
agentūros veiklos tyrimas. 

Pasklaidžiau popierius ir ištraukęs vieną iš jų ėmiau skaityti: 

— „Park Avenue Models, Inc.“ įregistruota 1948 metų birželį. Turi 
licenciją atstovauti pozuotojoms, fotomodeliams, madų manekenėms ir t. 
t. Prezidentė — Mariana Flad. 

Perverčiau lapą. Toliau — policijos raportas apie Mariją. Padaręs 
pauzę ir žengdamas prie prisiekusiųjų greitomis permečiau jį akimis. 

— Mariana Flad, gimusi 1919 m. lapkričio 16 d. Niujorke. Netekėjusi. 
Pirmas areštas 1936 metų balandį. Apkaltinta savo patėvio užpuolimu ba- 
naudojant ginklą. Byla nagrinėta nepilnamečių teisme, teisėjas — Rosas. 
1936 metų gegužę nukreipia į Rouz Džejerio mergaičių pataisos namus. 
Išleista 1937-ygų lapkritį, sulaukusi aštuoniolikos metų. Vel suimta 1938-yjų 
vasarį už valkatavimą ir prostituciją. Prisibažino kalta ir buvo nuteista 
mėnesį pataisos darbų. 1943 metais areštuota trečią kartą, apkaltinta ap- 
vogusi savo klientą bo prostitucijos akto. Neprisipažino kalta. Byla nutraukta 
del įkalčių stokos. Daugiau areštų neužregistruota. Žinoma turėjusi ryšių su 
kriminaliniais elementais. 1950 metų rugsėjo mėnesį buvo pakviesta liudytoja 
garsaus Los Andželo lošėjo ir reketininko Roso Diego nužudymo byloje. 

Kruopščiai sudėjau krūvon visus popierius ir ištiesiau juos į prisie- 
kusiuosius. 

— Pradedant šiais duomenimis, valstijos pareigūnai ėmė narplioti 
nusikaltimų moralei ir korupcijos istoriją, kuri net labiausiai užsigrūdinu- 
sius ir visko mačiusius verčia vemt. Istoriją apie tai, kaip nekaltos jaunos 
merginos buvo pastūmėtos į prostituciją ir iškrypimus, apie pinigų prievar- 
tavimą bei šantažą, korupciją, kuri siekė aukščiausius mūsų miesto verslo, 

socialinės sferos ir oficialių asmenų sluoksnius. Ir mes turime įrodymų, kad 
už visos šios apgailėtinos nešvankybės slypi nešvarūs darbeliai ir užmačios 
vieno vienintelio asmens, — čia aš pasigręžiau ir teatrališku mostu paro- 
džiau popieriais į teisiamosios stalelį, — ir tasai asmuo— Mariana Flad! 

Nebepažvelgęs į prisiekusiuosius per salę sugrįžau į savo vietą. Atsi- 
sėdau, o užpakalyje manęs suūžė publika. Nudūriau žvilgsnį į savo stalą. 
Akys man degė, pavargęs sumirksėjau. 

— Gerai pašnekėjo, — girdėjau šnabždantis. 

— Užkepėt jai kaip reikiant! — iš kito šono džiūgavo Alekas. 

Nepakėliau akių. Nenorėjau jos matyti. Negalėjau. Praslinko tartum 
visa amžinybė nuo tada, kai atsistojęs kreipiausi į prisiekusiuosius. 

Išgirdau teisėją trinktelint į katedrą plaktuku ir jo apsnūdus; balsą: 

— Skelbiama posėdžio pertrauka iki antros valandos. 

Jam paliekant salę atsistojau. Netaręs nė žodžio pro tarnybinį išėji- 
mą pasukau į apygardos prokuroro patalpą. 

Mums pavyko išvengti reporterių — išsmukome priešpiečių pro arešti- 
nės duris. Restorane „Senas malūnas“ gavome stalelį pačiame atokiausiame 
kampe. Atsisėdau priešais Džoelą ir Aleką, nugara į salę. Priėjo padavėja. 

— Man reikia išgerti, — tariau ir užsisakiau džino su ledu ir susukta 
citrinos žievele. — O kaip jūs, vaikinai? 

Abu papurtė galvą ir užsisakė tik užkąsti. Man už nugaros salėje su- 
ūžė. Nė neatsisukęs Žinojau, kas atėjo. Klausiamai pažvelgiau į Džoelą. 

Šis linktelėjo. 

— Jie čia. 

Kreivai šyptelėjau. 

— Ką gi, gyvename laisvoje šalyje, — staiga baisiai panorau iš- 
gerti — tiesiog negalėjau sulaukti. Toji prakeikta padavėja galėtų pasi- 
skubinti. — Kurgi mano džinas? — suniurnėjau suirzęs. 

— Padavėja jau ėjo pas mus, bet stabtelėjo prie jų stalelio priimti 
užsakymo, — greitai pranešė Alekas. 

Po minutėlės su keista veido išraiška ji pastatė prieš mane gėrimą. Vos 
tik pakėlęs taurelę supratau: servetėlė po ja buvo prirašyta. 

Man nė nereikėjo žiūrėti parašo — ir taip žinojau, kas rašė. Jos 
braižas vis dar toks pat vaikiškas. 

„Linkiu didžių akimirkų, jūsų prakilnybe, — perskaičiau. — Sėk- 


mės! Marija“. 

Suglamžiau tarp pirštų servetėlę, kad mano kolegos nepamatytų, jog 
ji prirašyta, ir siurbtelėjau džino. Viena man joje visad patiko — ji nieko 
nebijo. 

Marija man linki sėkmės puikiai suprasdama, kad ši sėkmė jai gresia 
dešimt metų kalėjimo. Visad ji tokia buvo, netgi vaikystėje. 

Prisimenu, kaip kartą bandžiau ją sulaikyti, kad neitų per gatvę, 
kuria pašėlusiu greičiu lėkė mašinos, degant raudonai šviesai. Ji piktai 
nubloškė mano ranką. 

— Štai kur visa tavo bėda, Maikai, — šūktelėjo ji. — Bijai rizikuoti. 
Dargi tokiuose mažmožiuose! 

— Betgi, Marija, — užprotestavau, — juk tave gali sužaloti ar net 
negyvai suvažinėti. 

Ji provokuojamai žybtelėjo akimis. 

— Na ir kas, Maikai? — atkirto žengdama nuo šaligatvio. — Mano 
kūnas — ką noriu, tą darau. 

Čia iš esmės ir buvo visas skirtumas tarp mūsų — ta gyvenimiška 
filosofija ir dar daug kas kitka. Kad ir tas, kaip mudu buvome išauklėti. Ji 
stulbinamai gebėjo derinti nesuderinamus dalykus, pavyzdžiui, švelnumą 
su Žiaurumu. 

Vėl siurbtelėjau džino. Salsvas gėrimas degindamas nubėgo žemyn 
stemple. Regis, mano motina teisingai nustatė, kur šuo pakastas, kai vieną 
vakarą grįžau nukabinęs nosį namo — mat veltui laukiau Marijos su- 
grįžtant iš pasimatymo. 

Buvau jau suaugęs, verkti netiko, bet vos tramdžiau ašaras. Vos tik 
įžengiau pro duris, motina iškart viską suprato. Greitai priėjusi paėmė 
mane už rankos, neleisdama pasišalinti į savo kambarį. 

— Jinai ne tau, Maikai, — tarė švelniai. 

Nieko neatsakiau, tik žvelgiau į ją su nuostaba. 

— Aš tau nenurodinėju, į ką žiūrėti, sūneli, — pridūrė. — Tiktai 
jinai ne tau. Užaugo be meilės ir nieko nenutuokia apie ją. 

Ištraukiau ranką ir nuėjau į savo kambarį, bet man įstrigo jos Žo- 
džiai: „Be meilės...“ 


PRABĖGO DAUG METŲ, IR TIK DABAR SUPRATAU, KĄ MOTINA TURĖJO GAL- 
voje. 

Čia visa Marijos gyvenimo esmė. 

Be meilės. 


Pirma knyga 

MARIJA 


PIRMAS SKYRIUS 


JI PRAVĖRĖ SALDUMYNŲ KRAUTVĖLĖS DURIS IR MIRKSNĮ STABTELĖJO ANT 
slenksčio laukdama, kol akys pripras prie prieblandos. Ivieskianti iš lau- 
ko skaisti saulė auksu nuspalvino merginos plaukus, kurie it blykčiojanti 
aureolė gaubė jos veidą. Nedrąsia šypsenėle ištemptos skaisčiai raudonos 
lūpos apnuogino baltus, lygius dantis. 

Krautuvėlėje nieko nebuvo. Nuėjusi prie prekystalio, mergina ne- 
kantriai pabeldė moneta į marmurinį viršų. 

Iš galinių patalpų, kur gyveno misteris Renisas, tuojau pat atsiliepė: 

— Minutėlę, minutėlę, einu. 

— Neskubėkite, pone Renisai, — šūktelėjo ji. — Tai tik aš. Galiu 
palaukti. 

Galinio kambario tarpduryje pasirodė senyvas vyriškis, vis dar tvar- 
kydamasis drabužius. 

— Marija! — aiškiai apsidžiaugęs sušuko jis. Sustingusiais sąnariais 
krautuvininkas nuslinko už prekystalio. — Ko pageidausi? 

Mergina nusišypsojo: 

— Duokite penkis „Twenty Grands“. 

Krautuvininkas pasisuko į lentyną paimti cigarečių, tačiau stabtelėjo 
ir atsigręžęs per petį klausiamai žvilgtelėjo į merginą. 

— Nesijaudinkite, pone Renisai, — pasiskubino ji nuraminti, — 
penkis centus turiu. 

Seniokas paėmė atidarytą pakelį ir rūpestingai iškratė ant prekysta- 
lio penkias cigaretes, tačiau pridengė jas delnu. 

Jinai stumtelėjo jam penkioką. Krautuvininkas, atitraukęs delną nuo 
cigarečių, uždengė juo monetą. Paskui prisitraukė pinigėlį prie savęs ir 
įstūmė kasos stalčiun po prekystaliu. 

Ant murzinai pilkšvo marmuro ryškiai baltavo cigarečių lazdelės. 
Mergina pamažu paėmė vieną iš jų ir įsikišo į burną. Siekė per prekystalį 
degtukų dėžutės. 

Tačiau brūkštelėti degtuką nespėjo — krautuvininkas jau tiesė jai 
uždegtą. Prikišusi cigaretę, mergina giliai užsitraukė. Mėgavosi į plaučius 
besismelkiančiais stipriais, aitriais dūmais. Išpūtė pro burną ir nosį. 

— Ak, kaip gera! — atsiduso pažvelgdama į senioką. — Maniau, 
pamokos niekad nesibaigs. Visą dieną baisiai norėjosi rūkyti, bet niekas 
nedavė nė užsitraukti. 

Plačiai išsišiepęs praretėjusiais dantimis, senasis krautuvininkas 
įdėmiai ją nužvelgė: 

— Kur buvai dingusi, Marija? Nemačiau tavęs ištisą savaitę. 

Ji dėbtelėjo į jį. 

— Nebeturėjau skambančių, — atvirai prisipažino, — o aš ir taip 
nemažai jums skolinga. 

Pasirėmęs alkūnėmis į prekystalį seniokas pasiuntė jai reikšmingą 
žvilgsnį, kuris, jo nuomone, buvo neatremiamas. 

— Ką čia šneki, Marija? — priekaištingai paklausė. — Ar kada nors 
tau primindavau pinigus? 

Mergina nieko neatsakė, tik dar sykį giliai užsitraukė cigaretę. 

Krautuvininkas, pasilenkęs per prekystalį, paėmė jos ranką ir stipriai 
spustelėjo. 

— Tu juk žinai, Marija, kaip man visada malonu tave matyti. 

Ji nuleido žvilgsnį į savo ranką, bet nepasistengė jos išlaisvinti. Žyb- 
telėjo į jį akimis. 

— Jums malonu matyti bet kurią merginą, — pareiškė tiesiai. — 
Mėgstate jas visas. 

— Nė viena neprilygsta tau, Marija, — karštai patikino jis. — Man 
užvis mieliausia matyti tave. Visad labiausiai mėgau, net kai buvai visai 
mažytė. 

— Taip jumis ir patikėsiu, — nepatikliai numojo ji. 

— Ne, tikrai! — tikino seniokas. — Tik tau vienai duodu kreditan. 
Nepakęsčiau, kad kuri kita būtų man skolinga tris dolerius ir dvidešimt 
penkis centus. 

Atidžiai stebėdama krautuvininko veidą, ji pamažu ištraukė ranką. 
Šio akims apsitraukus geidulingu ūkeliu, šyptelėjo. 

— O kaip su Frense Kigan? Ji gyrėsi, kad davėte jai skolon. 

Misteris Renisas apsilaižė staiga išdžiūvusias lūpas. 

— Daviau tai daviau, bet vis tiek paskui priverčiau man užmokėti, 
argi ji tau nesakė? O tavęs niekad nemygau grąžinti skolą. 

Marija nieko neatsakė, tik žingtelėjo atgal nuo prekystalio ir susi- 
domėjusi apsidairė: 

— Kažkas čia pasikeitę. 

Krautuvininkas išdidžiai nusišypsojo: 

— Perdažiau galinius kambarius. 

Mergina apsimetė nustebusi. 

— O! 

— Taip, tokia miela šviesiai žalsva spalva, — pridūrė jis. — Manau 
perdažyti ir krautuvėlę, jeigu tik pavyks sukrapštyti pinigų. 

— Nepūskit arabų, pone Renisai, — nusijuokė mergina. — Turite 
daugiau pinigų negu pats Viešpats Dievas. 

Seniokas įsižeidęs susiraukė: 

— Ak, vaikučiai, vaikučiai... Kažkodėl visi jūs taip manot. Ir nežinau 
kodėl. Juk matot, kokia mano prekyba. 

— Taip, taip, — atšovė ji, — matau. 

Marija staiga pasisuko ir persisvėrė per saldainių prekydėžę pasi- 
remdama į jos stiklinį viršų. Seniokui net kvapą užėmė — sultingos jos 
kūno formos atsispindėjo stikle. Tvirtos jaunos krūtys tempė plonutę 
baltą palaidinukę. 

— Nori šokoladuko? — paklausė jis. 

Ji suktai nužvelgė jį per prekydėžės viršų: 

— Kad nebeturiu pinigų, — apsidraudė. 

— Argi aš tavęs prašau? — jis greitai pasilenkė po prekydėže ir at- 
kėlė stiklinį dangtį žvelgdamas iš apačios į ją: — Kokio nori? 

Marija pakėlė besijuokiančias akis. 

— Bet kokį. Na, pieninį — „Milky Way“. 

Ryte rydamas pro stiklą merginą žvilgsniu, seniokas siekė šokolado 
batonėlio. Jo rankos drebėjo. Iš lauko krentantys saulės spinduliai kiaurai 
peršvietė ploną sijoną ir ryškino kūno linijas. Jis jau seniai buvo suradęs 

šią patogią stebėjimo vietą. Štai kodėl krautuvėlėje visą laiką stengėsi pa- 
laikyti prieblandą. Beje, susitaupo ir elektros, o ši, kaip žinoma, nepigi. 

Marija žvelgė svarstydama, kiek ilgai jis taip stovės. Kaimynystės 
merginos nuolatos iš to šaipydavosi. Aišku, į ką seniokas spokso, — Reni- 
so prekių vitrina permatoma iš abiejų pusių, — bet ji neėmė į galvą. Tegul 
sau spokso, jeigu tik iš to gašlaus ožio gali ką nors pešti. Ypač už dyką. 

Po kelių sekundžių jai pabodo šitoks žaidimas, ir ji pasislinko prie 
kitos prekydėžės. Krautuvininkas bemaž tuoj pat atsitiesė su šokoladu 
rankoje. 

Jo veidas nuo įtampos klūpant buvo įraudęs. Viena ranka prekydė- 
žės viršumi stumtelėjo merginai šokoladuką, bet vos tik ši siekė jo, kita 
ranka sugriebė jos plaštaką. 

— Marija, tu — gražiausia mergina visame kvartale, — išstenėjo 
jis. 

Ji paniekinamai prunkštelėjo. 

— Tikrai, Marija, — tvirtino jis, godžiai spausdamas jos plaštaką. 
Atvertė ją savo delne ir atgniaužė pirštus. — Ir tavo rankos dailios, vai- 
kuti. 

— Joks aš vaikutis, — greitai atkirto ji. — Man jau šešiolikti. 

— Nejaugi? — jis nuoširdžiai nustebo. — Kaip greitai čia kvartale 
bėga laikas! Nė apsidairyti nespėji, o mergiotė jau ištekėjusi ir jos ne- 
bėra. 

— Tikrai, — savimi patenkinta patvirtino ji. — Sukaks rudenį. 

— Kertu lažybų, mokyklos berniukai dėl tavęs iš proto kraustosi. 

Ji neapibrėžtai truktelėjo pečiais. 

Seniokas nuleido akis į jos rankas. 

— Tikriausiai stengiasi užspausti tave kur nors į kampą, a? 

Ji tyčia nutaisė suglumus; veidą. 

— K3 turit galvoje, pone Renisai? — nekaltai paklausė. 

— Pati žinai, ką, — nusijuokė jis. 

— Kad nežinau, pone Renisai, — spyrėsi ji, o akyse žybčiojo juoko 
kibirkštėlės, — paaiškinkit. 

Seniokas atitraukė ranką nuo šokolado batonėlio, paleido jos plaš- 
taką ir palei prekystalį nuėjo į krautuvėlės gilumą, toliau nuo durų, kur jį 


užstojo lentyna su prekėmis. Iš ten jis pašaukė: 

— Eikš čia, Marija, aš tau paaiškinsiu. 

Iš lėto, pusiau šypsodama ji nuėjo į krautuvėlės galą, bemaž užlindo 
už lentynos ir pažvelgė seniokui į akis. 

Šio veidas įraudo, viršutinę lūpą išmušė prakaito lašeliai, burna žiop- 
čiojo, tačiau iš jos neišsiveržė nė Žodis. 

Mergina dar labiau išsišiepė: 

— Kaip, pone Renisai? 

Jo ranka siekė jos. Marija nesujudėjo. 

— Argi jie nesistengia tave paliesti? — kimiai paklausė krautuvi- 
ninkas. 

Ji pažvelgė į sustojusią tik per kelius colius nuo jos senioko ranką, 
paskui į jo veidą. 

— Kur? — naiviai paklausė. 

Jis atsargiai perbraukė pirštų galais palaidinukės priekį. Stangri 
krūtinė tvilkyte nutvilkė. 

— Čia? — nustėręs paklausė stebėdamas jos veidą, gal pasirodys 
jame išgąsčio ženklų. 

Nepasirodė. Ji netgi nepasitraukė toliau, tik nusišypsojo: 

— O taip, pone Renisai, jie nuolatos stengiasi. 

Merginos atsakymas užklupo jį netikėtai. Mažne pamiršo, kad laiko 


ją. 

— Ir tu leidies? 

Marija vis taip pat atvirai žvelgė jam į akis. 

— Kaip kada. Priklauso nuo to, ką jaučiu. Jeigu man patinka, lei- 
džiuos. 


Mergina šiek tiek pasisuko ir žingtelėjo atgal. 

— Man šokoladuką, pone Renisai, — ištiesė ji ranką. 

It pakerėtas padavė jai batonėlį. Stebeilijo į merginą, o jo mintis vis 
dar buvo užvaldęs jutimas krūtų, kurias lietė pirštais. 

— Nori pažiūrėti, kaip išdažiau kambarį? — pasiūlė jis. 

Marija nesiteikė atsakyti, tik dėbsojo į senį išvyniodama batonėlį ir 
pamažu atsikąsdama. 

— Jeigu užeisi į galinį kambarį, — skubinosi jis, — ir tikrai būsi 
gerutė, tai užmiršiu apie tuos tris dolerius ir dvidešimt penkis centus, 
kuriuos tu man skolinga. 

Ji nurijo atsikąstą gabalėlį ir mąsliai pažvelgė į krautuvininką. Pas- 
kui, nepratarusi nė žodžio, apsigręžė ir pasuko durų link. 

— Marija! — maldaujančiu balsu pašaukė seniokas. — Dar duosiu 
tau pinigų! 

Ši stabtelėjo prie prekystalio su marmuriniu viršumi, pasiėmė savo 
cigaretes, kelis degtukus ir toliau žengė durų link. Palietė rankeną. 

— Marija! — seniokas melste meldė. — Duosiu tau, ko panorėsi! 

Jau pravėrusi duris ji stabtelėjo ant slenksčio. Prieš atsakydama, kiek 
patylėjo, ir krautuvininkas suprato, kad jinai pasvėrė savo žodžius: 

— Ne, pone Renisai, — pagaliau mandagiai ištarė savo žemu balsu. 
— Aš ne jums. Kol kas dar ne. 

Durys paskui ją užsivėrė, ir be akinančio jos auksinių plaukų spinde- 
sio krautuvėlė iškart tapo kažkokia blausi ir tuščia. 

Pavargęs tartum po kovos, seniokas apsisuko ir vėl nukėblino į galinį 


kambarį. 


ANTRAS SKYRIUS 


KARŠTA BIRŽELIO PRADŽIOS SAULĖ ĮKAITINO GATVIŲ ASFALTĄ IKI MINKŠ- 
tos it tešla masės, bjauriai limpančios prie padų ir sunkinančios kiekvieną 
žingsnį. Atsimušę nuo plokščių betoninių daugiabučių namų sienų 
akinantys spinduliai tarsi iš atviros, ugnimi alsuojančios krosnies tvoskė 
praeiviams į veidą. 

Marija minutėlę pastovėjo krautuvėlės priebutyje nesiryždama 
nužengti į pragarišką gatvės kaitrą. Akimis ieškodama joje nors kokių 
gyvybės požymių, mergina pamažu baigė kramsnoti šokolado batonėlį. 

Gatvė buvo beveik tuščia, tik keli vaikigaliai žaidė netoliese, prie 
Antrojo aveniu kampo, ir kažkokia moteris, nešina pirkinių maišeliu, iš- 
ėjo iš Hochmejerio mėsinės ir nutolo kvartalu. Praužė taksi palikdamas 
suminkštėjusiame asfalte melsvą pėdsaką. 

Suvalgiusi batonėlį ji kruopščiai nusivalė į popierėlį pirštus, paskui 
numetė jį į gatvės lataką, susikišo cigaretes į nedidelį rankinuką ir žengė 
ant šaligatvio, tuoj pat skubiai užsimerkdama nuo plykstelėjusių į veidą 
karščio ir saulės. Juto visą kūną žliaungiant prakaitu. Mirksnį netgi pa- 

sigailėjo nepasilikusi krautuvėlėje ir ilgiau nepavedžiojusi senioko už 
nosies. Ten bent vėsoka. 

Alsiai leidosi gatve namų linkui. Laikrodis vienos krautuvės vitrinoje 
rodė beveik tris. Marija neryžtingai delsė. Eiti namo nesinorėjo, bet kvaila 
per tokį karštį slampinėti gatvėmis. Jeigu ne tuščia piniginė, mielai nueitų 
į frlmą. 86-osios gatvės kino teatras turi vėsinimo sistemą: ventiliatorius, 
besisukančius virš didžiulių ledo luitų. Už dešimt centų gali ten sėdėt visą 
dieną, ir joks karštis nebaisus. 

— Marija! — ją pašaukė mergaitiškas balsas. 

Ji atsisuko — ak, tai jos draugužė Frensė Kigan. Sustojo jos palaukti, 
ir padususi nuo greito ėjimo mergina ją pasivijo. 

— Sveika, Frense. 

Mergina buvo už Mariją metais vyresnė — stambi, sunkoko su- 
dėjimo, pilnomis brandžiomis krūtimis ir apvaliomis šlaunimis, tamsiai 
mėlynų akių brunetė. 

— Kur keliauji, Mare? — paklausė ji vis dar neatgaudama kvapo. 

— Namo, kurgi dar, — trumpai atsakė Marija. — Taip karšta, kad 
nėra kur dėtis. 

Frensė nusivylusi nutęsė: 

— Taigi, o aš maniau, gal į kiną nudrožtume... 

— Turi pinigų? — Marija staiga stabtelėjo. 

— Ne... 

— Nė aš, — atsiduso Marija ir patraukė toliau. 

Jos draugužė leidosi jai įkandin. 

— Dievuliau! — sušuko ji. — Kur tik pažvelgsi — vieni nusigyve- 
nėliai! 

Marija šyptelėjo ir paskersavo į bičiulę. 

— Tai pasakei naujieną! 

Abi keletą žingsnių pėdino tylomis, paskui Frensė čiuptelėjo draugę 
už rankos. 

— Klausyk, aš sugalvojau. — Marija klausiamai pažvelgė į ją. 

— Eime pas Renisą, — rutuliojo savo mintį Frensė, — gal iš jo pra- 
simanysim kiek smulkių. 

Marija papurtė galvą. 

— Ne... Aš ką tik iš ten. 

— Ir? — susidomėjo Frensė. 

— Nieko, tik gavau šokoladuką už tai, kad leidausi peršviečiama jo 
„rentgenu“. 

— Na ir? 

— Ir viskas. Dar norėjo, kad nueičiau su juo į galinį kambarį pažiū- 
rėti, kaip jį perdažęs, bet pinigų nėra. O aš jau jam skolinga tris dolerius 
ir dvidešimt penkis centus. Daviausi net pagrabinėjima, bet senis vis tiek 
spyrėsi, kad eičiau su juo už pertvaros. 

Minutėle Frensė gromuliavo bičiulės žodžius, galop prašneko: 

— Ei, duok atsikąsti šokolado. 

Marija nusišypsojo: 

— Pavėlavai, — ji reikšmingai patapšnojo sau per pilvą. — Jau su- 
tvarkiau. 

— Velnias! — keiktelėjo Frensė. — Na ir nesiseka šiandien. — Ji vėl 
žengė pirmyn. — Ką gi, matyt, teks šliaužti namo. — Frensė nusišluostė 
veidą į trumpą kartūninės suknelės rankovę. — Po šimts! Kaip karšta! 

Marija neatsakė. Abi tylėdamos nužingsniavo dar pusę kvartalo ir 
tik tada vėl prašneko: 

— Kas pas tave namie? — paklausė Frensė. 

— Tikriausiai visi, — atsakė Marija. — Motina išeina į darbą tik 
penktą. 

Jos motina dirbo valytoja vienoje iš įstaigų miesto centre ir užtruk- 
davo iki antros valandos nakties. 

— Patėvis irgi? 

Marijos akys dvelktelėjo šalčiu ir patamsėjo. 

— Elis jis tau! Jo niekaip nenutempsi nuo trijų skardinių alaus. 

— Arjis išvis dirba? Nors kada? — teiravosi Frensė. 

Marija nusijuokė: 

— Kam jam dirbti? Niekad taip gerai neturėjo. Tris kvaišelius ir 
alaus iki valios. Maukia kiaurą dieną ir riaugėja. 

Frensė keistai pažiūrėjo: 

— Aną dieną jis mane susistabdė koridoriuje. 

Marija staiga grįžtelėjo į bičiulę. 

— Ko norėjo? 

— Klausinėjo apie tave. 

— Ką? 

— Na, apie tai, kaip tu leidi laiką, apie berniukus ir panašiai. 

— Ak, — Marija minutėlę susimąstė. — Mane jis irgi nuolat apie 
tai klausinėja. Ką tu jam pasakei? 

— Nieko. Aš juk ne kvailė. — Marija lengviau atsiduso: — Jis tik ir 
taiko ką nors iššniukštinėti, nekenčia manęs. 

— Žinau. Kartais girdžiu, kaip jis viršuje rėkia, — Frensė gyveno 
tame pačiame name aukštu žemiau. 

— Jis visada rėkia. 

Jos jau bemaž pasiekė namus. Daugiabučiai šiame kvartale beveik 
visi panašūs — tokie pat neišvaizdūs, apmūryti smiltainiu, kažkada matę 
geresnius laikus, su aprūkusiais purvinais langais, dėbsančiais į gatvę. 

Bičiulės sustojo ant priebučio. Prie įėjimo kėpsojo atvira šiukšlių 
dėžė. Pilka benamė katė įšoko į ją pakeldama spiečių musių ir įniko 
raustis viduje. Merginos tylomis ją stebėjo. 

Marija susuko nosį: 

— Nejaugi namų valdytojas neturi smegenų per tokį karštį uždengti 
dėžę? Žiauriai dvokia. 

Frensė nutylėjo. Abi pasuko į laiptus, bet iš kitos gatvės pusės jas pa- 
sivijo šaižus švilpimas. Jiedvi atsigręžė — į jas žvelgė trys vaikinai, išėję iš 
biliardinės kitoje pusėje gatvės priešais jų namą. Vienas iš jų šūktelėjo: 

— Ei, Frense, kas toji blondinė su tavimi? 

Merginos greitomis susižvalgė ir sutrikusios šyptelėjo. 

— O kodėl jums neatėjus ir patiems neišsiaiškinus? — atsiliepė 
Frensė. 

Vaikinai ant biliardinės slenksčio kažką tarp savęs pasišnabždėjo, o 
Marija iš tolo juos apžiūrinėjo. Tą, kuris šūktelėjo Frensei, ji kelis kartus 
buvo mačiusi gatvėje — gyveno tame pačiame kvartale, tik niekaip nepa- 
Jėgė prisiminti jo vardo. Kitų dviejų niekad nebuvo sutikusi. 

Abu nepažįstamieji buvo aukšti. Vienas šviesus, — rudaplaukis, 
bemaž blondinas, — atviru veidu ir švelniomis žydromis akimis, kitas — 
beveik visiška jo priešingybė: tamsaus gymio, dailios išvaizdos, gražių 
graikiškų bruožų ir storomis juslingomis lūpomis. Po minutėlės šviesusis 
atsiskyrė nuo kitų dviejų ir pamojęs ranka nuėjo tolyn, o jo draugeliai 
neskubėdami perkirto gatvę. 

— Sveiks, Džimi, — tarė Frensė jiems prisiartinus. 

Džimis — tai liesas vaikinas, šiek tiek išpūstomis akimis, nykstančių 
spuogučių nubertu veidu. Jis nusišypsojo parodydamas baltus atsikišusius 
dantis. 

— Kur buvai pražuvusi, Frense? — paklausė. 

— Tai... sukiojaus šen bei ten, — atsakė ši. — O tu? 

Vaikinas mirksnį nuleido akis į šaligatvį, paskui atsakė: 

— Aš irgi, — jis šovė žvilgsnį į savo draugelį. — Ką judvi veikiate? 

— Nieko, — atsakė Frensė. — Grįžtam namo slėptis nuo karščio. 

— Mudu su Rosu rengėmės paplaukioti, — pasiskubino pareikšti 
Džimis. — Norite drauge? 

Frensė dirstelėjo į Mariją, kuri iki šiol tylėjo. Iš akių matėsi, kad pa- 
siūlymas ją sudomino. 

— Jeigu mudvi pasikelsime viršun pasiimti maudymukų, — suskato 
aiškinti Frensė, — tai vargu ar sugrįšime, mūsų nebeišleis. 

Antrasis vaikinas nusijuokė, ir jo juokas nuskambėjo netikėtai šiltai. 

— Ten, kur važiuojame, gausime maudymukų, — nuramino jis. 

— Rosas turi automobilį, — paaiškino Džimis. — Mes vykstame į 
Koni Ailandą. 

Tik dabar Marija prašneko: 

— Tad ko laukiame? 

Ir ji nužengė nuo priebučio. Nepažįstamasis vaikinas paėmė Marijos 
ranką ir ją tvirtai, pasitikėdamas savimi, suspaudė vis dar tylomis juok- 
damasis. 

— Teisingai, mažyte, — pritarė jis, su iššūkiu pažvelgdamas jai į 
akis. — Mėgstu merginas, žinančias, ko nori. 

Eidama šalia, ji žvilgsniu atrėmė jo iššūkį. 

— Ne aš, bet mano kūnas žino, ko nori, — nusijuokė. — O jis su- 
kaito. 

— O, man tinka — kuo karštesnis, tuo geriau, — pajuokavo vai- 
kinas. 

Anuodu nusekė įkandin jų. Marija grįžtelėjo per petį į Frensę. Dži- 
mis kažką kuždėjo jai į ausį, o ši šypsojosi ir linksėjo. 

Marija vėl atsisuko į savo palydovą: 

— Kur tavo mašina? 


PARK AVENIUPO ———> 35 


— Čia pat, už kampo, — atsakė šis. — Aš — Rosas Dregas. O tu? 

— Marija. 

— Norėjau sužinoti tavo visus duomenis — ir vardą, ir pavardę, — 
neatlyžo jis. 

Ji pažvelgė jam į akis: 

— Marija Ana Flad. 

— Flad — angliška pavardė, — kiek sutriko jis. 

— Aš lenkė, — pasiskubino ji paaiškinti. — Pavardė sutrumpinta 
iš Fludžinski. 

— Įsivaizduoju kodėl, — šyptelėjo jis, tuo sušvelnindamas savo pa- 
stabos kandumą. 

Jaunuoliai jau pasuko už kampo, ir jis nuvedė ją prie prašmatnaus 
„bjuiko“ su nuleistu viršumi. Teatrališku gestu Rosas atidarė dureles. 

— Karieta paduota, mergaitės. 

Marija sustojo, pažvelgė į automobilį, paskui į vaikiną. 

— Na, ko lauki? — paragino jis. — Lipk. 

Ji papurtė galvą. 

— Ne, tokia man netinka — per karšta. 

Rosas pasimetė. 

— Ką nori pasakyti? 

— Nesirengiu važinėtis vogtu automobiliu, — pareiškė ji. — Ir be 
šito man bėdų užtenka. 

Rosas nusikvatojo. 

— Automobilis nepavogtas, jis tikrai mano. 

Marija nepatikliai nužvelgė vaikiną: 

— Ak šitaip? Kur tau taip gerai moka? Štai kodėl tavo draugelis 
nepanoro kartu važinėtis. 

Rosas išsišiepė. 

— Kalbi apie Maiką Kaisą? Jis turėjo grįžti į darbą. Jo tėvas — namų 
valdytojas, ir Maikas jam padeda. 

Marija vis dar dvejojo: 

— Taip aš ir patikėsiu. 

Čia įsikišo Džimis. 

— Na užteks, lipk. Automobilis tikrai jo. Tėtušis jam padovanojo. 

Ji žingtelėjo atgal nuo mašinos. 

— Pirma įrodyk! — pareikalavo. Roso žvilgsnis apniuko. 

— Tu manimi netiki? — paklausė šaltu, lygiu balsu. 

— Tikiu, — atrėmė ji, žiūrėdama jam tiesiai į akis, — bet rizikuoti 
nenoriu. Pažinojau mūsų kvartale merginą, kuri irgi patikėjo vaikinu, o 
dabar tupi už grotų. 

Roso veidas paraudo iš pykčio. 

— Tad čiuožk, — sušvokštė jis. — Tūkstančiai tokių kaip tu trokšta 
pasivažinėti su manimi ir jos nesibrangins. 

Marija be žodžių apsigręžė ir nukaukšėjo gatve tolyn. Bemaž jau 
buvo prie kampo, kai Rosas šūktelėjo jai palaukti. Mergina stabtelėjo, ir 
jis ją prisivijo. 

— Minutėlę, Marija. Įrodysiu tau, kad mašina tikrai mano. 

Išsitraukęs piniginę padavė jai. Mergina nustėro: piniginė buvo 
kimšte prikimšta žalsvųjų, tiek jinai per visą savo gyvenimą nebuvo ma- 
čiusi. Klausiamai jį nužvelgusi atidarė piniginę. Vienoje jos pusėje buvo 
užkištos vairuotojo teisės, kitoje — savininko registracijos kortelė. Ant 
abiejų dokumentų Marija perskaitė tą patį; Rosas Dregas, Park aveniu 
987, Niujorkas. Ji greitai užmetė akį į amžiaus grafą — aštuoniolika metų. 
Tylomis užvertė piniginę ir sugrąžino jam. 

— Na, dabar važiuosi? — paklausė šis. 

— Kodėl išsyk neparodei? — atrėmė mergina. 

— Buvau užpykęs, — atvirai prisipažino jis ir nusišypsojo: — Žino- 
ma, negerai. Man atleidi? 

Marija minutėlę žiūrėjo į jį. Keistas bernas. Dar nebuvo tokio su- 
tikusi. Kalba taip gražiai, bet vis tiek jaučiasi kažkoks nenuoširdumas ir 
netgi žiaurumas. Bet kai nusišypso, visa tai išnyksta. Atsakė jam irgi su 
šypsena paimdama už rankos: 

— Tad paskubam. Nebetveriu to prakeikto karščio. Kad taip grei- 


čiau į vandenį! 


TREČIAS SKYRIUS 


— KOKS ČIA KONI AILANDO RAJONAS? — PAKLAUSĖ MARIJA, KAI ROSAS 
sustabdė automobilį prie vartų ir pasignalizavo. 
Linksmomis akimis jis šypsodamasis pažvelgė įją: 

— Jūros vartai. Čia turime namą. 

— Apie ką kalbi? Persirengimo namelį? 

Šypsena nuslydo jo lūpomis. 

— Ne, tikrą namą. Čia privačių vilų rajonas. 

Už grotų pasirodė vartininko veidas. 

— Atidaryk, Džo, — šūktelėjo Rosas. 

— A, tai jūs, pone Dregai. 

Masyvūs geležiniai vartai pamažu prasivėrė. 

— Čia tik mūsų vasarnamis, — paaiškino Rosas, įvairuodamas pro 
vartus. — Kai tėtis negali atitrūkti nuo reikalų, mes tūnome jame. 

Marija dairėsi aplink. Abipus kelio, aukštų medžių pauksnėje, supa- 
mi vešlių pievelių, rikiavosi dailūs namukai. 

— Dievuliau! — sušuko ji. — Na ir gyvena žmonės, kaip parke! 

Rosas nieko neatsakė, tad ji atsisuko į gale sėdinčią bičiulę. 

— Tiesa, Frense? 

Frensei su Džimu aplinka irgi padarė įspūdį. Abu išpūtę akis spok- 
sojo į visą tą grožybę. Galiausiai Frense linktelėjo. 

— Dievaži, čia turbūt gyvena vieni milijonieriai, — išstenėjo ji. 

Marija vėl pasisuko į Rosą. 

— Girdėjai? 

Neatitraukdamas akių nuo kelio, šis tylomis linktelėjo. 

— Tai tiesa? 

Jis papurtė galvą: 

— Ne. 

— Tavo senis, matyt, baisiai turtingas, — pastebėjo ji. Rosas įsuko 
automobilį į privažiavimą prie vieno namo ir sustojo. Pasilenkęs į priekį, 
išjungė motorą ir tik tada niūriai bei atšiauriai pažvelgė į Mariją: 

— Kodėl tau rūpi mano tėvas? — burbtelėjo. — Aš, o ne jis, atvežiau 
tave čia. 

Marija nustebusi išplėtė akis nesuprasdama, ką pasakė, kad jis už- 
pyko. Galiausiai sumikčiojo: 

— Aha, man nerūpi... 

Atšiaurumas bematant išnyko iš vaikino žvilgsnio, jis nusišypsojo: 

— Tad eime, pasiimsi maudymuką. Iš čia vanduo atrodo tiesiog nuo- 
stabus. 

Marija pažvelgė ten, kur rodė jo ranka — tuoj pat už namo bolavo 
paplūdimys ir rito bangas vandenynas. Rosas iššoko iš automobilio ir ati- 
darė jai dureles. Marija išlipusi ėmė dairytis. 

Namas buvo didelis — dviaukštis, medinis, su malksnų stogu, nu- 
dažytas ramia tamsiai žalia spalva. Nesvarbu, ką Rosas sakytų, jo senis, 
matyt, pertekęs šlamančiųjų, jei gali turėti tokią trobą. 

Rosas nusivedė juos prie priebučio ir išsiėmęs raktą atrakino duris. 

— Sekite paskui mane, — pakvietė kopdamas laiptais. 

Praeidama Marija suspėjo pamatyti prašmatniai apstatytą svečių 
kambarį ir valgomąjį. Pažvelgė į laiptus — storas kilimas visiškai slopino 
žingsnių garsą. Nė neįsivaizdavo, kad Žmonės gali taip gyventi, tokius 
dalykus tik kine buvo mačiusi. 

Prie vienų durų Rosas sustojo. 

— Mano sesers kambarys, — atidarydamas tarė, — įeik, tuoj tau 
surasiu tinkamą maudymuką. 

Marija įžengė paskui jį į kambarį. Už savęs išgirdo Frensę aiktelint. 
Suprato ją net neatsigręždama. Per visą savo gyvenimą merginos nebuvo 
mačiusios nieko panašaus. 

Visa buvo išmušta žydru ir rožiniu atlasu, net užuolaidos, lovatiesė 
ir pufas prie lovos buvo tų pačių tonų, kilimas — šiltai rožinis, o baldų 
medis — tamsiai vyšninės spalvos. 

Rosas atidarė sieninę spintą. 

— Maudymukai čia, — pranešė jis ir parodė į kitas duris, — o 
ten — vonios kambarys. 

Jis sugrįžo prie sustingusio ant slenksčio Džimio. 

— Duodame jums dešimt minučių persirengti. 

Džimis sukrizeno: 

— Gal mergaitėms padėti? 

Frensė prunkštelėjo ir Džimis žingtelėjo jos link, tačiau Roso balsas 
jį sustabdė: 

— Eime, Džimi, ir mudu persirengsime. 

Džimis paklusniai iškiūtino į koridorių. Kai durys paskui vaikinus 
užsivėrė, bičiulės susižvalgė. 

— Tegul Rosas kalba ką nori, — sušnabždėjo Frensė, — bet jo senis 
tikrai — milijonierius. 


Marija irgi prislopino balsą: 

— Gal taip, o gal — reketininkas. 

Frensės akys suapvalėjo: 

— Tu manai?.. 

— Manau, mums reikia persirengti, kol jie nesugrįžo, — Marija nu- 
ėjo prie spintos. — Dievulėliau, Frense! — sušuko ji. — Tik pažvelk! 

Frensė įkišo galvą pro atidaras duris. 

— Viešpatie aukštielninkas! — išsižiojo ji. 

Viduje kabojo koks dvidešim maudymosi kostiumėlių. Nedrąsiai 
ištiesusi ranką, Frensė palietė vieną. 

— Marija, tik pažiūrėk — grynos vilnos! 

Ji atsisuko į bičiulę. 

Marija jau buvo nusimetusi palaidinukę, sijonėlį ir atsiseginėjo lie- 
menėlę. 


JUOKDAMASI IR GAUDYDAMA KVAPĄ MARIJA IŠBĖGO Iš VANDENS, O VISAI ČIA 
pat jai už nugaros lėkė Rosas. 

— Nereikia, Rosai, nereikia! Man galva bus pilna smėlio! 

— Išplausime, — nusijuokė jis, taikydamasis sugriebti ją už čiurnelės. 
Marija išsisuko, ir vaikinas parklupo ant smėlio. Ji atsigręžė pažiūrėti, ir tą 
pat mirksnį Rosas pasikėlęs šuoliu metėsi priekin, nutvėrė ją už sprunkan- 
čio kulkšniuko. Ji visu ilgiu nudribo ant smėlio. Rosas nukrito greta. 

Abu kurį laiką nejudėjo vos atgaudami kvapą. Marija girdėjo orą 
švokščiant jo krūtinėje. Pagaliau ji ėmė kvėpuoti lengviau ir persivertė 
aukštielninka. Veidą paglostė saulės šiluma. Ji užsimerkė — stačiai rojus! 

Rosas vis dar alsavo padusęs, gulėjo greta visai nejudėdamas. Ji pa- 
mažu atsimerkė. 

Pasirėmęs ant alkūnės, jis žvelgė į ją. 

— Smagu? — su šypsena paklausė. 

Ji irgi nusišypsojo: 

— Nuostabu! 

— Džiaugiuosi, — tarė jis, persivertė ir atsisėdo. — Frensė ir Dži- 
mis vis dar vandeny. 

Marijai patiko, kaip jis pasakė „vandeny“: greitomis ištarė „vhande- 
ny“. Jinai permetė akimis paplūdimį ir atsakė: 

— Teisingai daro. Vanduo išties puikus. 

Jis pasisuko ; ją: 

— Tai kodėl tu taip greit iššokai? 

— Užtenka. Aš ne goduolė. Be to, kai gero per daug — pagesiu. O 
šito man negalima. 

Jis palinko veidu prie pat jos. 

— Norėčiau tave pagadinti, — tyliai tarė, — ir man tai galima. 

Marija įdėmiai, nemirksėdama įrėmė žvilgsnį į jo akis. Vokai jam 
apsunko — dar niekas taip į jį nėra Žiūrėjęs: tiesiai, primygtinai, tarsi 
žvelgtų į giliausius jo sielos užkaborius. 

— Iš kur žinai? — kimiu balsu paklausė ji. — O gal aš ne tavo 
nosiai? 

— Žinau, — atrėmė jis ir padėjo ranką jai ant peties. Jos praviros 
lūpos laukė jo. Burnos kampučiais pajuto jos liežuvio prisilytėjimą, dilg- 
čiojantį it kibirkštėlės. Kraujas jam mušė į smilkinius. 

Pakišęs po jos galva ranką, Rosas nulenkė ją prie smėlio. Savo del- 
nais mergina švelniai spaudė jo pakaušį. Jis užsimerkė. Dar niekas jo taip 
nebučiavo. 

O Marija, vis plačiai atsimerkusi, stebėjo jį. Maloni šiluma plito jos 
kūnu. Net keista, kokie jie visi panašūs bučiuodami. Priartėjus jų veidui, 
akys bemaž susiliedavo į vieną ir paskui užsimerkdavo. Bent šituo Rosas 
visai nesiskyrė nuo kitų. “ 

Pajuto jo ieškančią ranką. Jai patiko, kaip jis liečia — šiltai ir kaž- 
kaip švelniai. Ne taip, kaip kiti — anie ją tik skaudindavo. Leido jam 
nutraukti petnešėlę, norėjo savo nuoga oda justi jo ranką. Rosas ėmė 
tankiai alsuoti. 

Merginos pirštai šlapiomis glaudėmis lengvai nuslydo nuo jo pilvo 
prie šlaunies. Oho, jis dar ir stiprus! Po oda aiškiai ryškėjo raumenų gūb- 
reliai. Švelniai sugniaužė jį delne ir atitraukusi veidą prisispaudė jo galvą 
prie krūties. 

Juto po vaikino lūpomis kietai sukąstus dantis. Jis pabandė pakelti 
veidą, bet ji tvirtai laikė prisispaudusi jo galvą ir žvelgdama žemyn vos 
vos šypsojo. Štai kas taip nuostabu — dėl jos jie viską padarytų, ko tik 
ji užsigeistų. Štai dėl ko gera būti moterimi. Kad ir kaip būtų, visada jos 
viršus. 

— Rosai, — sukuždėjo ji. Matė kankinamu karščiu degančias vai- 
kino akis. 

Galiausiai jis kone suriko, ėmė trūkčioti visu kūnu. Per glaudes Ma- 
rija pajuto prasisunkiant karštį. Tuo pat metu ir ją pačią užliejo šiluma, 
pristigo oro. Minutėlę gulėjo tvirtai prisispaudusi prie jo, paskui viskas 
praėjo ir juodu nurimo. 

Rosas nusirito atokiau nuo merginos ir įsikniaubė veidu į smėlį. Jis 
sunkiai alsavo. 

Marija pasigręžė ir švelniai pakedeno jam plaukus. 

— Rosai, vaikuti, — sukuždėjo, — tu — nuostabus. 

Pamažu jis pakėlė į merginą lyg susigėdusį žvilgsnį ir dusliai pa- 
klausė: 

— Kodėl taip padarei, Marija? 

Plačiai atvertomis akimis, išmaningai šypsodamasi ji kaip tikra mo- 
teris lyg niekur nieko atsakė: 

— Todėl, kad man patinki, mielasis, ir norėjau, kad tau būtų gera. 

Jo burnos kampučiai trūkčiojo — jis iš paskutiniųjų stengėsi, kad 
lūpos nevirpėtų. Mirksnį bijojo, kad tuoj tuoj pravirks. Nors žinojo, kad 
Marija už jį jaunesnė, bet dabar šalia jos jautėsi it kūdikis. Nusuko akis 
nuo tiriamo merginos žvilgsnio. 

— Daugiau taip nedaryk. Niekad, — tarė šaižiu, šiurkščiu balsu. 

— Tau nepatiko, mielasis? — švelniai paklausė Marija. 

Nežiūrėdamas į ją, Rosas atrėžė: 

— Ne. 

— Tada nedarysiu, mielasis, — sutiko mergina. 

Pajuto ją sujudėjus ir atsisuko pažiūrėti. Marija sėdėjo ranka brau- 
kvdama spindinčius plaukus. Iš jos trykšte tryško tartum kokia gyvuliška 
jėga. 

Mergina nusišypsojo. 

— Sakiau, kad plaukai prisivels smėlio, — ji atsistojo. — Bėgu išsi- 
plauti. Eini su manimi? — ir ištiesė jam rankas. 

Šis nepajudėjo, tik pažvelgė į ją pro petį. 

— Tu eik, — tarė, — aš tuoj tave pasivysiu. 

Rosas lydėjo akimis nubėgančią merginą, kol ji pūkštelėjo lūžtan- 
čion bangon, ir tik tada atsistojęs pasileido per paplūdimį jai pavymui. 

KETVIRTAS SKYRIUS 


DANGŲ NUDAŽĖ PIRMIEJI PURPURINIAI ARTĖJANČIOS SUTEMOS ATŠVAI- 
tai. Vakaruose saulė — tasai ugninis raudonas kamuolys — dar kovojo 
su naktimi, iš paskutiniųjų stengdamasi susigrąžinti visą savo praėjusią 
dieną. Oras ėmė vėsti. 

Marija pasikėlė nuo Roso patiesto pledo ir atsisėdo. 

— Kažin kiek dabar valandų? — paklausė. 

Jis prasimerkė ir žvilgtelėjo į dangų. 

— Maždaug ketvirtis septintos, — nustatė. 

— Iš kur žinai? 

Rosas išsišiepė. 

— Kadaise buvau skautas. 

Ji nusijuokė ir tartum netyčia uždėjo ranką jam ant kelio. 

— Kaip įdomu! Niekad nepažinojau skauto. 

Vaikinas nejučiom įsitempė, ir mergina tą pajuto — tučtuojau ati- 
traukė ranką. 

— Atleisk, užsimiršau. 

— Neatsiprašinėk. 

— Betgi tu nemėgsti, kad tave liesčiau. 

Jis papurtė galvą. 

— Visai ne tai. Tiesiog prie to nepripratęs. 

— Tad aš tau patinku? 

— Iškart kritai man į akį, vos tik pamačiau tave pro purvinus biliar- 


dinės langus. 

— Tikrai? — Marija šypsojosi. 

— Tikrai, — rimtai atsakė jis. — Pamačiau tave einančią gatve su 
Frense ir nepajėgiau atplėšti akių. Per tave pralošiau — Maikas mane 
apšvarino. 

— Maikas? — nustebo ji. — Tai tasai blondinas, kuris nepanoro 


prisidėti prie mūsų? 
Rosas linktelėjo. 
— Jis net nepakėlė akių nuo stalo, kai pasakiau jam apie tave. 
Marija pasijuto užgauta, 
— Ką tujam pasakei? 

Rosas išsišiepė: 

— Pasakiau: „Mama, nupirk man šitą lėlytę!“ 

Mergina žaismingai kumštelėjo jį pašonę. 

— Šlykštukas! 

— Gerai, kad su mumis buvo Džimis. Antraip gal niekad nebūčiau 
su tavimi susipažinęs. 

— Aha, — kandžiai pastebėjo Marija, — iš to kito tavo draugelio 
jokios naudos. 

— Maikas — nieko vyras, — užprotestavo jis, — tiktai labai rimtas. 
Merginomis visai nesidomi. Nori tapti teisininku. 

— Jis to paties amžiaus kaip tu? — pasidomėjo ji. 

Jis papurtė galvą: 

— Metais jaunesnis, bet mes mokomės toje pačioje klasėje. 

Marija prikando lūpą — jos savimeilė buvo užgauta. Mat dažniau- 
siai vaikinai iškart pamesdavo dėl jos galvą. 

— Kertu lažybų, jis ne toks mielas kaip tu. 

— Dėkui, — sausai atsakė jis. — Tu pirmoji iš mano pažįstamų, kuri 
taip galvoja. Dažniausiai kai jos jį išvysta, man belieka tik slėptis. 

— Matyt, jis baisiai įsivaizdina, — pareiškė ji kategoriškai. — Ne- 
virškinu tokių tipų. 

— Betis iš tiesų mielas, — gynė draugą Rosas. — Man regis, jis net 
nenujaučia, kad patinka merginoms. 

Marija šiek tiek šiurptelėjo — vakaro vėsa palietė jos pečius. 

— Na, bala jo nematė! — numojo ji abejingai ir pažvelgė į paplūdi- 
mį: — Kur Frensė? 

— Prieš valandą, kai tu snaudei, juodu nuėjo vidun. Frensė pasi- 
skundė, kad jai darosi šalta. 

Marija atsistojo ir pasirąžė. 

— Turbūt laikas ir mums. Iš tiesų vėsu. 

Rosas žiūrėjo ir stebėjosi. Įdomu, kiek jai metų? Kokie septyniolika, 
spėjo jis. Ir vis dėlto dar nebuvo sutikęs merginos, kuri tokio amžiaus 
atrodytų šitaip moteriška. Lygi šviesi oda, aukšti skruostikauliai, plati, 
juslinga, bemaž atšiauriai sučiaupta burna, tvirtai apibrėžtas smakras. 
Ištiesusi aukštyn rankas, ji vėl pasirąžė, ir Rosas pamatė šviesių plaukų 
kuokštelius, besitęsiančius nuo jos pažastų link jaunų iškilių krūtų išlin- 

kio, pereinančio į siaurą tvirtą liemenį, kuris savo ruožtu skleidėsi plačio- 
mis šlaunimis ir apvaliu riestu užpakaliuku. Mergina stovėjo pasistiebusi 
ant ilgų, lieknų ir kartu moteriškų kojų. 

Juto ant savęs jo tyrinėjantį žvilgsnį ir patenkinta nusišypsojo. Sma- 
gu, kad jis taip į ją Žiūri. 

Nejučia jam išsprūdo: 

— Marija, kiek tau metų? 

— Spėk! 

— Septyniolika? 

Pasijautė pamaloninta, kad jis palaikė ją vyresne. 

— Beveik, — patvirtino ji kiek padvejojusi. 

Apkabinęs jos kojas, Rosas parsivertė merginą. Juokdamasi ji nesi- 
priešino, juodviejų veidai atsidūrė arti vienas kito. Jis nutaisė rūsčią miną 
ir kuo grėsmingesniu tonu paklausė: 

=— Šviesioji gražuole, ar pasirengusi bučiniui? 

Mergina atlaikė jo žvilgsnį. 

— Visada pasirengusi, — kimiai atsakė. 

Jis prigludo burna prie jos lūpų ir šiek tiek nustebo — mergina 
nemelavo, vėl suskato darbuotis lūpomis, kartu stumdama jo burnon 
savo liežuvį. Na, šį sykį neišdegs — neužklups jo netikėtai. Kovojo su 
vėl kylančia aistra. Prisispaudė merginą, tačiau atsargiai. Marijos pirštai 
švelniai nuslydo jo skruostu, ir Rosas visas užsiliepsnojo. Suprato, kad vėl 
pralaimėjo. 

Kovodamas su savimi, beveik įniršęs atsiplėšė nuo jos lūpų. 

— Na, turbūt metas eiti, — niūriai tarė. 

— Gerai, — ramiai sutiko mergina. Atsistojo ir palaukė jo. 

Vengdamas jos žvilgsnio, Rosas sulankstė pledą, prakišo po juo 
ranką ir laikydamas jį sau virš pilvo taip pat atsistojo. Nepakeldamas į ją 
akių, nudūlino namų linkui. 

Marija netrukus jį pasivijo ir ištiesusi ranka truktelėjo į save pledą. 
Rosas pažvelgė į ją — mergina šypsojosi. 

— Kažką slepi, mielasis? — paklausė. 

Vaikino veidas užsiplieskė raudoniu. Norėjo piktai atsikirsti, bet 
juodu jau buvo prie namo. Tad nieko netaręs jis atidarė duris ir praleido 
ją pirma savęs. 

Juodu įėjo pro užpakalines, į paplūdimį atsiveriančias duris ir iškart 
pateko į pusrūsį, perdirbtą lyg į kokią persirengimo kabiną. Įžengusi pir- 
ma, mergina sustingo ant slenksčio ir pridėjo pirštą prie lūpų, duodama 
jam ženklą sustoti. 

— Žiū, — valiūkiškai šyptelėjo ji, — mūsų meilužiai. 

Rosas išpūtė akis. Ant sofutės vienas kito glėbyje kietai miegojo 
Frensė su Džimiu, abu nuogut nuogutėliai. Iš pradžių jis pasimetė, bet 
tuoj pat vos nenusikvatojo. Vaizdas išties buvo juokingas: Džimis, toks 
liesas, su išsišovusiais iš po odos kaulais, o šalia — stambuolė Frensė. 
Slopindamas juoką, Rosas užsidengė delnu burna. 

— Prikeliam juos? — pašnabždom pasiūlė jis. Marija papurtė galvą. 

— Ne. Vargšeliai atrodo tokie nuvargę. 

Ant pirštų galų juodu pratykino pro miegančius į prieškambarį. 
Mergina klausiamai pažvelgė į jį: 

— Kaip man patekti į miegamąjį? Noriu persirengti. 

Rosas pamojo jai, ir Marija nusekė paskui jį laiptais į viršų. Jis ati- 
darė atlasinio kambario duris. Mergina atsigręžė. 

— Ar galiu nusiprausti po dušu? 

— Jei nebijai šalto vandens, — truktelėjo jis pečiais. — Šildytuvas 
dar neįjungtas. 

— Nebijau. 

Ji susirinko nuo kėdės drabužius ir nuėjo į vonios kambarį. Uždariu- 
si ir užsirakinusi duris, ėmė klausytis. Išgirdo miegamojo duris trinktelint 
— Rosas paliko kambarį. Tuomet, šypsodamasi pati sau, ji įlipo vonion, 
užtraukė užuolaidą ir atsuko kraną. 

Kad ir šaltas vanduo, bet vis tiek nuostabu. Kaip ji mėgo dušą! Na- 
muose jie teturėjo vonią, ir tą pačią virtuvėje, o tualetas buvo koridoriuje. 
Štai kaip reikia gyventi. Ji uždainavo — švariu, tačiau nemuzikaliu balsu. 
Po dešimties minučių su gailesčiu užsuko dušą, nutraukė į šalį užuolaidą 
ir iškėlė vieną koją iš vonios. Ir tik tada kilstelėjo galvą. Apstulbusi ne- 
jučiom pridėjo ranką prie burnos. 

— O! 

Tiesiai prieš ją su dideliu vonios rankšluosčiu ištiestose rankose 
stovėjo ir šypsojosi Rosas. 

— Pamaniau, tau šitas pravers, — tarė. 

Ji nesujudėjo. 

— Kaip čia patekai? — tik paklausė. 

— Pro savo kambario duris, — Rosas pamojo ranka už savęs. — Jos 
iš kitos pusės, — jis spoksojo žemyn į ja. — Še, paimk, — ištiesė rank- 
šluostį. — Girdėjau, kad tikros blondinės lengvai persišaldo. 

Marija susisupo rankšluosčiu ir šaltai padėkojo. 

— Ačiū. 

Rosas pasimetė. 

— Klausyk, tu nepyksti? 

Ji papurtė galvą. 

— Tik nemėgstu žmonių, kurie iš pasalų į mane spokso. 

Jis prisitraukė ją ir pabandė pabučiuoti. 

— Aš tik pajuokavau, Marija. 

Mergina nusuko veidą, ir jis palietė lūpomis tik šlapią skruostą. 

— Visai nejuokinga. O dabar išeik. Man reikia apsirengti. 

Pro storą rankšluostį Rosas juto jos kūno šilumą. Ir vėl jį apėmė 
jaudulys. Iš galvos vis neišėjo nuogalių porelė ant sofutės apačioje, persi- 
rengimo kambaryje. Laikė tvirtai prispaudęs Mariją prie savęs. 

— Juk tu manęs nepaliksi šitaip, — meldė jis prikimusiu balsu. 
Širdis daužyte daužėsi jam krūtinėje. 

Marija tylomis pažvelgė tiesiai jam į akis — tokio šalto žvilgsnio jis 
dar nebuvo matęs. 

Rosą pagavo baisus pyktis. Jėga stengėsi susirasti jos lūpas ir pabu- 
čiuoti, bet ji tik tyliai muistėsi ir traukėsi nuo jo. Vos pajėgė ją išlaikyti. Už- 
gulė merginą visu svoriu ir prirėmė prie sienos. Dabar ji niekur nebeištrūks. 

Uždusęs pažvelgė jai į akis. Marija be baimės atlaikė jo žvilgsnį. 

— Gana laužytis, Marija, — šiurkščiai sušniokštė jis. — Dėl ko gi 
aš tave čia atsivežiau? 

Ji neatsakė, tik vis tylomis jį stebėjo. Rosas pamėgino nutraukti 
nuo jos rankšluostį, bet Marija laikė tvirtai įsikibusi. Tada jis nebesusi- 
valdė — pagavo pašėlęs prievartos džiaugsmas. Trenkė atgalia plaštaka 
jai per veidą. 

— Na, gulkis, mergše! — riktelėjo jis. — Frensė sakė, kad duosi! 


Mergina prie sienos sustingo ir įsitempė. Ant saulės nurausvinto 

skruosto baltavo jo pirštų žymės. Jos lūpose pasirodė blanki šypsenėlė, 
vokai nusileido. 

— Rosai, branguti, — sukuždėjo ji švelniai. 

Patenkintas savimi vaikinas šyptelėjo. Tos pigios gatvių šlaistūnės 
visos tokios. Kartais reikia jas kiek pamokyti, kad žinotų, kas šeimininkas. 
Ryžtingai siekė jos. 

Nepastebėjo ją smarkiai kilstelint kelį, ir staiga tarpukojyje jam lyg 
kažkas sprogo — toks skausmas nuvėrė. Mirksnį dar nepajėgė patikėti 
tuo, kas atsitiko, tik svirduliavo priešais ją silpdamas. 

:— Marija! — pro sparčiai blykštančias lūpas išstenėjo jis sukrės- 
tas. — Dieve mano, Marija! 

Ir nuo plūstelėjusios antros aštraus skausmo bangos nuvirto ant 
grindų. 

Susirietęs dvilinkas ant grindų plytelių, pro skausmo aptemdytas 
akis matė ją, šaltai stebinčią jį. Kūnu vėl nuvilnijo nepakeliamas skausmas, 
1 jis ėmė raitytis. 

Veikiau ne išvydo, o pajuto, kaip Marija peržengė per jį ir susigriebė 
nuo kėdės drabužius. Į veidą jam dvelktelėjo oro srovė — mergina atidarė 
duris. Kovodamas su skausmu, jis kilstelėjo stengdamasis pažiūrėti į ją. 

Ant slenksčio Marija sustojo. 

— Jeigu tik tas tau rūpėjo, kodėl nepasirinkai Frensės? — atsigręžusi 
šaltai metė. 

Skausmas pamažu slūgo, bent jau buvo galima kvėpuoti, bet Rosas 
nedrįso pasijudinti bijodamas, kad vėl nepradėtų skaudėti. Vargais ne- 
galais prisivertė prabilti: 

— Kad aš norėjau tavęs, Marija, — išspaudė pro apmirusias lūpas. 

Jos balsas šiek tiek suminkštėjo: 

— Kai kuriuos dalykus aš darau, o kai kurių — ne, — kantriai lyg 
vaikui paaiškino. — Kokia mergina mane laikai, Rosai? 

Durys paskui ją užsivėrė, ir jis liko gulėti ant grindų vienas. Priglau- 
dė degantį skruostą prie šaltų plytelių ir užsimerkė. Vėl prieš akis iškilo 
iš vonios žengiančios merginos paveikslas ir skausmas sugrįžo. Net kvapą 
užėmė. 

— Marija, — sušnabždėjo į šaltas grindis, — kokia tu esi iš tikrųjų? 

PENKTAS SKYRIUS 


JIS ŠIAIP NE TAIP PRAPLĖŠĖ AKIS. KAMBARYJE BUVO TAMSU, UŽ LANGŲ 
tvyrojo nakties rimtis. Persivertė minkštai įdubusioje lovoje ir ranka už- 
kliuvo už antklodės. Kaip jis čia pateko? Vėl nusmelkė skausmas, ir Rosas 
ėmė neaiškiai prisiminti, kaip išsvirduliavo iš vonios kambario ir įvirto į 
lovą. Dar prisiminė, kaip nugrimzdo į svetingą patalą, bet tik tiek. Kada 
užsiklojo — niekaip nepajėgė prisiminti. 

— Tau jau geriau, Rosai? 

Atpažino Marijos balsą, bet pasukęs galvą tik išvydo kambario 
kampe virš kėdės spinksinčią cigaretės ugnelę. Jis atsisėdo. Dabar jau 
viską prisiminė — tai jinai jį užklojo įėjusi į; kambarį, kai jis snūduriavo 
virpėdamas it šalčio krečiamas. 

— Taip, — niūriai iškošė jis. 

Cigaretė švystelėjo aukštyn, ryškiau sužėrėjo ir vėl priblėso. 

— Nori užsitraukti? — paklausė ji. 

— Duokš. 

Išgirdo ją tamsoje sujudant, paskui šešėlis šmėstelėjo pro langą. Lo- 
va įdubo nuo jos svorio. Prieš veidą jam atsirado cigaretė. Su dėkingumu 
paėmė ją ir įsikišo į burną, giliai užsitraukė aitrų dūmą. Iškart pasijuto 
geriau. 

— Kuri valanda? — paklausė. 

— Apie devintą. 

Vėl užsitraukęs ir pro šnerves išpūtęs dūmus visai išsibudino. 

— Kur anie? — paklausė bergždžiai stengdamasis įžiūrėti cigaretės 
šviesoje Marijos veidą. — Vis dar apačioje? 

— Ne, — trumpai atsakė ji. — Kai mes užlipome čionai, Frensė, 
išvydusi tave lovoje, baisiausiai išsigando, panoro namo. Džimis išėjo 
drauge su ja. 

Tylomis jis su kartėliu pagalvojo: geri draugai pabėga, kai labiausiai 
esi jų reikalingas. Bet ko kita iš Džimio gali tikėtis? Maikas niekad šitaip 
nepasielgtų. Staiga jam dingtelėjo. 

— Tu jiems papasakojai, kas nutiko? 

— Ne, kurių galų? Tai tik mudviejų reikalas. 

— O kąjie pagalvojo? 

— Pasakiau jiems, kad tu blogai pasijutai, — lova lengvai sukrutėjo, 
tartum Marija be garso juoktųsi, bet jis nebuvo tikras. — Išties buvai pa- 
našus į ligonį. Visas drebėjai. 

Umai Rosą pagavo apmaudas. Jeigu jie patikėjo, kad jis serga, tai jų 
poelgis dar baisesnis. O kas, jeigu jam iš tikrųjų būtų prireikę jų pagalbos? 
Stengėsi įžiūrėti jos veidą, bet buvo pernelyg tamsu. Persilenkęs per lovą, 
uždegė naktinę lemputę. Į akis tvykstelėjo šviesa, ir jis sumirksėjo. Vėl 
pasigręžė į ją: 

Jinai neatsakė. 

— Juk žinojai, kas atsitiko, galėjai nepasilikti, — pridūrė jis. — Bū- 
čiau apsiėjęs be tavęs. 

Lempos šviesoje merginos akys žvilgėjo. Spindinčius, bemaž baltus 
plaukus turėjo sutraukusi atgal ir užpakalyje perrišusi mažučiu kaspinėliu. 
Ryškiai raudonai padažytos sultingos lūpos svieste švietė. Sėdėjo nejudė- 
dama priešais jį ir vis tylėjo. 

— Na? — paragino jis piktai. — Liežuvį prarijai? 

— Su tavimi čia atvažiavau, su tavimi ir grįšiu, — ramiai pareiškė 
Marija. 

Kažkoks atžagarumas atrišo jam liežuvį: 

— Nejaugi manai, kad vešiu tave atgal po to, kas įvyko? Nesulauksi! 

Marija stebėjo ji tylomis, jos vyzdžiai vis plėtėsi ir tamsėjo, kol rai- 
nelės aplink juos bemaž visiškai išnyko. Tas joje ir keisčiausia: sakytum, 
jos akys nuolat kalbėtų, bet ką — to jis nepajėgė suprasti. 

— Aišku? Išnyk! 

Giliai atsidususi ji tylomis atsistojo. Sugrįžo prie kėdės kampe, pasi- 
ėmė savo mažąjį rankinuką ir pasuko į duris. Į jį nė nepažvelgė. 

Prie pat slenksčio ją pasivijo Roso balsas: 

— Marija! 

Mergina sustojo ir tylėdama nuvėrė jį žvilgsniu. 

— Kur eini? — kvailai paklausė jis. 

— Namo, — atsakė lygiu, bespalviu balsu. — Juk tau jau viskas 
gerai. 

— Ar turi pinigų parvažiuoti? 

— Kaip nors išsiversiu, — atsakė ji tuo pačiu lygiu balsu. 

Rosas staigiai ištiesė ranką ir sugriebė iš jos suspaustų pirštų ranki- 
nuką. 

— Iš kur gavai pinigų? — paklausė lediniu tonu. — Frensė sakė, kad 
abi neturit nė cento. 

Marija tylėjo, bet jos veido išraiška nepasikeitė. 

— Sakiau, kad kaip nors išsiversiu, — vėl pakartojo bespalviu balsu. 

Rosas atidarė rankinuką ir pažvelgė vidun: tuščias, tik lūpdažis, dvi 
kiek apmaigytos cigaretės, šukos ir keli degtukai. 

— Tavo piniginė po pagalve, — ramiai pareiškė ji. — Pakišau ją ten. 

Mašinaliai jis siekė po pagalve piniginės ir atvertė ją — banknotai 
gulėjo kur gulėję. Susigėdo savo įtarumo. 

— Na, atiduosi rankinuką? Turiu eiti. Jau vėlu. 

Rosas pažvelgė į ją, paskui vėl į tuščią rankinuką. Ištraukė iš savo 
piniginės dešimties dolerių banknotą ir įgrūdo rankinuko vidun. 

— Paimsi taksi, — tarė. 

Dešimties dolerių banknotas nupleveno ant lovos. 

— Ne, dėkui, — sausai atrėmė ji. — Man nieko iš tavęs nereikia. 

Durys paskui merginą užsivėrė. 

Minutėlę Rosas sėdėjo apstulbęs, paskui iššoko iš lovos ir tik pasku- 
tinį mirksnį sumojo, kad jie buvo nutraukę nuo jo šlapias glaudes: stovėjo 
visiškai nuogas. 

Sugriebęs lovatiesę, apsivyniojo ją apie save ir nulėkė jai iš paskos į 
prieškambarį. 

— Marija! — pašaukė. — Marija, palauk! 

Primynė iš paskos besivelkančią lovatiesę ir kniubtelėjo — gavo įsi- 
tverti turėklų, kad nenusiverstų nuo laiptų. 

Marija, jau nulipusi apačion, atsisuko. Minutėlę žvelgė su nuostaba, 
paskui jos veidu ėmė plisti šypsena ir galiausiai pratrūko garsiai kvatotis. 

Rosui jos juokas nuskambėjo kaip patyčia. Jį pagavo pyktis. 

— Po šimts, ko juokiesi? — riktelėjo. 

Ji nepajėgė sustoti. 

— Tik pažvelk į save, Rosai, — dusdama nuo juoko, Marija parodė 
pirštu, — atrodai visai kaip vaiduoklis! 

Vaikinas pažvelgė į čia pat ant sienos pritvirtintą didžiulį veidro- 
dį — iš jo virš baltos marškos žvelgė blyškus veidas su kupeta susivėlusių 

plaukų — išties tikras vaiduoklis. Rosas išsišiepė ir galiausiai ėmė juoktis, 
atsigręžė į merginą: 
— Palauk, aš tuoj apsirengsiu, Marija! Parvešiu tave namo. 


— VERČIAU SUSTABDYK AUTOMOBILĮ ČIA IR IŠLEISK MANE, — PAPRAŠĖ 
Marija, kai jie privažiavo jos gatvės kampą. — Patėvis gali sėdėti prie 
lango. 

Tylėdamas jis privairavo prie šaligatvio, ceremoningai apėjo apie 
automobilį, atidarė merginai dureles ir palaikė jos ranką, kol ši lipo lauk. 

Abu minutėlę stovėjo ant šaligatvio nežinodami, ką sakyti, galop ji 
ištiesė ranką ir mandagiai tarė: 

— Dėkui už smagų pasivažinėjimą, Rosai. 

Šis bijojo pamatyti merginos akyse pašaipą, tačiau ji žvelgė nuo- 
širdžiai. 

Rosas paėmė ją už rankos. 

— Ar dar pasimatysim, Marija? 

— Jeigu nori. 

Vaikinas užkėlė koją ant automobilio laiptelio ir nuo to judesio su- 
siraukė. 

— Labai noriu. 

Mergina pastebėjo jo veidu šmėstelėjus; skausmą. 

— Nenorėjau taip stipriai tau trenkti, Rosai, — tyliai tarė. 

Jis pažiūrėjo tiesiai jai į akis ir paprastai atsakė: 

— Taip man ir reikia — pats kaltas. 

Po kelių sekundžių ji ištraukė iš jo savo ranką. 

— Reikia eiti, nes senis pašėls, — susirūpino. 

— Koks tavo numeris? — skubiai paklausė jis. Ir pamatęs sutrikusį 
merginos veidą pridūrė: — Norėčiau tau paskambinti. 

— Ą, — staiga sumojo ji, — mes gi neturime telefono. 

— Tad kaip aš su tavimi susižinosiu? — dabar savo ruožtu pasimetė 
jis. Mat jam atrodė, kad visi turi telefoną. 

— Paprastai trečią valandą būnu pas Renisą, saldumynų krautuvėlė- 
je, ten, toliau mūsų kvartale, kitoje gatvės pusėje nei biliardinė. 

— Paskambinsiu tau ten rytoj, — pažadėjo jis. 

— Gerai, — ji mirksnį padelsė. — Labanakt, Rosai. 

— Labanakt, Marija, — nusišypsojo jis. 

Žiūrėjo, kaip ji tolsta kaukšėdama į šaligatvį pusaukščiais kulniukais, 
ir gėrėjosi jos eigastimi — žengė iškelta galva, tvirtai statydama kojas ir 
šiek tiek siūbuodama visu kūnu, lyg pasaulis priklausytų vien jai. Turėjo 
kažkokį įgimtą išdidumą. 

Palaukė, kol ji užkopė į priebutį ir išnyko savo namų laiptinėje. Tik 
tada jis įsėdo mašinon ir pamažu įsuko į tą patį kvartalą, kur nuėjo jinai. 

Neapsiriko — Džimis viduje. Pasirėmęs į biliardo lazdą stovėjo prie 
stalo, apsuptas būrelio vaikinų. 

Prisiartinęs išgirdo Džimio balsą. Pusbalsiu, kaip kalbamos nešvan- 
kybės, kažką pasakojo aplinkiniams: 

— ...kaip bebras. Rosas nudribęs ant lovos it nusuktomis ausimis. 
Visai atsijungęs. Maniškė sako — verčiau nešdinamės, kol neprisistatė 
farai. O ta kita, blondinė, už ką, girdi, negalima jo taip palikti. Na, mes 
išnykom, o blondinė pasiliko prie jo... 

Kažkoks šeštas pojūtis pastūmėjo Džimį pakelti galvą. Kaipmat jo 
veidas išvypo dirbtine šypsena. 

— Rosai, — persimainiusiu balsu pragydo, — bičiuli, kaip jautiesi? 
Tai bent šiandien pasilinksminome, ką? 

Roso veidas liko šaltas, žvilgsnis — niūrus. Pro sukąstus dantis pra- 
trūko aštriais žodžiais: 

— Tu, bailio išpera, kodėl pabėgai?! 

— Frensė išsigando, Rosai, — žodžiai iš jo pilte pylėsi — taip jis 
skubinosi paaiškinti. — Kas nors juk turėjo parvežti ją namo. Be to, su 
tavimi pasiliko Marija, bent taip ji sakė, jog nepaliks tavęs. 

Rosas pamažu apėjo biliardo stalą. Vaikinai pasitraukė atokiau nuo 
jo ir nuo Džimio. 

— O kas, jeigu aš iš tikrųjų būčiau susirgęs, Džimi? — jo balsas 
apgaulingai sušvelnėjo. — Jeigu man iš tikrųjų būtų prireikę pagalbos? O 
greta — tik silpna mergina? 

Džimio veidas dar šypsojo, bet akyse ėmė rastis neapsakomas siaubas. 

— Bet toji mergina tikrai susitvarkytų, juk taip, Rosai?— ėmė jis 
berti žodžius. — Neabejoju, jinai žinotų, kaip padėti... 

Roso kumštis pataikė Džimiui į pražiotą burną, ir tas atatupstom 
atsitrenkė į stalą. Mirksnį stovėjo į jį įsirėmęs, paskui, sugriebęs biliardo 
lazdą už kito galo, dūrė Rosui į veidą. 

Šis prisidengęs ranka nukreipė lazdą į šalį, žingtelėjo artyn prie Dži- 
mio ir paleido į darbą kumščius. Gelsvoje šviesoje žaibiški smūgiai tartum 
susiliejo. Lazda iškrito iš Džimio rankų. Rosas atsitraukė. Smilkiniuose 
skausmingai tvinkčiojo. 

Džimis lėtai susmuko ant grindų, iš nosies ir burnos jam pliaupė 
kraujas. Skausmas — vienintelis būdas išlyginti sąskaitą. Džimis irgi 
turi pajusti, ką tai reiškia. Sėdėjo ant grindų stiklinėmis, paklaikusiomis 
akimis. Judino lūpas, tačiau joks garsas iš jų nėjo. Pamažu jis nuvirto ant 
šono. 

Rosas pakėlė nuo grindų biliardo lazdą ir apsuko bukuoju galu į 
priekį. Sustojo ties pasliku Džimiu, o jo akys atrodė it žydri ledukai. Pa- 
mažu įrėmė bukąjį lazdos galą į Džimio kelnių šakumą ir ėmė gręžioti 
užgulęs visu svoriu. 

— Bailys! Šunsnukis! — košė jis pro dantis. 

Iš Džimio lupų išsiveržė klyksmas, ir kiti vaikinai, supuolę prie Roso, 
vargais negalais jį atitraukė į šalį. Lazda Roso rankoje buvo nulūžusi. 

— Baik, Rosai! — vienas iš jų sušuko: — Juk nenori jo užmušti? 

Rosas įsistebeilijo į aštrų, dantytą nulūžusios lazdos galą. Akyse jam 
šokinėjo liepsnos. Tarsi toli toli išgirdo trinktelint duris. 

— Puiki mintis! — sušuko jis išsiverždamas iš draugų rankų ir užsi- 
mojo su lazda į Džimio veidą. 

Bet smogti nesuspėjo — dvi rankos apglėbė jo pečius ir neleido nė 
pajudėti. 

— Netrukdykit! Netrukdykit! — suriko jis. — Aš jį užmušiu! 

Tačiau rankos tik dar tvirčiau jį suspaudė ir atitraukė atgal. Prie pat 
savo ausies išgirdo pažįstamą balsą. 

— Ramiau, Rosai, ramiau! Patriukšmavai, ir užteks. 

Žemas, švelnus balsas paveikė it šaltas vanduo. Rosas pajuto vidinį 
įsiūtį atslūgstant, vėl sugrįžo sveikas protas. Galų gale visai susitvardė, jau 
pajėgė kalbėti. 

— Gerai, Maikai, — neatsigręždamas atsiduso. — Gali mane pa- 
leisti. Jau praėjo. 

Galingas glėbys atsileido. Nesidairydamas į šalis, Rosas pasuko link 
durų. Prie kasininko kontorėlės stabtelėjo ir numetė ant stalo banknotą. 

— Čia jums, už padarytą žalą. 

Išblyškęs senyvas žmogelis nieko neatsakė. 

Rosas išėjo į gatvę. Įsėdo į automobilį ir ėmė laukti. 

Po kelių sekundžių išgirdo artėjančius žingsnius. Prie automobilio 
jie sustojo. 

— Parveši mane namo, Maikai? — nepakeldamas galvos paklausė 
jis. — Aš labai pavargau. 

Žingsniai apsuko automobilį. Durelės iš kitos pusės atsidarė, ir jo 
bičiulis įsėdo vidun. Žybtelėjo degtukas, po akimirkos Rosas pajuto įkištą 
tarp pirštų cigaretę. Godžiai užsitraukė ir atrėmęs galvą į atkaltę užsi- 
merkė. 

— Gerai, kad pataikiau ateiti, — išgirdo bičiulio balsą. — Kažkaip 
nujaučiau, kad reikia tavęs paieškoti. 

Rosas vos šyptelėjo. 

— Vis mane pridengi, Maikai? 

Kai juodu kartu žaisdavo futbolą, Maikas blokuodavo, o jis bėgdavo 
su kamuoliu. 

Maikas tyliai susijuokė. 

— Kodėl ne? Po šimts, juk mudu bičiuliai, tiesa? — jis pasilenkė ir 
užvedė motorą, paskui leido jam kurį laiką suktis laisva eiga. — Na, kas gi 
atsitiko? Jeigu ne aš, būtum jį užmušęs. 

— Tai toji mergina... — ėmė aiškinti Rosas. 

— Toji blondinė, dėl kurios šiandien popiet seilę varvinai? — per- 
traukė Maikas. 

— Taip. Ji... 

Maikas vėl neleido jam tęsti, pašaipiu tonu pastebėjo: 

— Maniau, tu gudresnis, Rosai. 

Šis pasisuko: 

— Tu ką? 

Maikas brūkštelėjo degtuką ir prikišo jį prie savo cigaretės. Geltona 
liepsna auksu atsispindėjo jo akyse. 

— Visai tavęs nesuprantu, Rosai. Nė viena mergina nėra verta, kad 
dėl jos veltumeis į nemalonumus. 

Rosas išpūtė akis į bičiulį. Dėl vieno Maikas teisus — visiškai nieko 
nesupranta. Jis užsimerkė ir atsilošė sėdynėje. Maikas įstūmė pavarą, ir 
automobilis pajudėjo iš vietos. 

Taip, Maikas nieko nesupranta. Ir esmė — visai ne Marija. Silpna 
abejonė prasismelkė į jo širdį. O gal jinai?.. Pasisuko ir pažvelgė į Maiką. 

Bičiulis vairavo atidžiai, sutelkęs visą dėmesį į Į gatvę prieš save. Betgi 
jis viską daro atidžiai, nepalieka vietos klaidai. Čia ir yra Maiko bėda. Štai 
kodėl jis pridengdavo, o ne bėgdavo su kamuoliu. Nemėgsta rizikos. Ne iš 
baimės, bet toks jau jis yra. 

Maikas nesupranta. Ir kaip gali suprasti? Juk nepažįsta Marijos. 


ŠEŠTAS SKYRIUS 


ĮĖJUSI IŠ GATVĖS Į LAIPTINĘ, IŠGIRDO KŪDIKIO KLYKSMĄ, KURIS SKAMBĖJO 
vis garsiau, kuo ji arčiau kopė prie savo buto durų. Iš po jų skverbėsi švie- 
sos ruoželis. Minutėlę neryžtingai padelsusi, ji galiausiai atidarė duris. 

Nuo nemaloniai baltos šviesos sumirksėjo. Kūdikio riksmas tiesiog 
rėžė ausis. Marija įžengė vidun ir skubiai uždarė duris. Iš kairės korido- 
riumi sugirgždėjo žingsniai. Ji atsisuko. 

Patėvis. Stovėjo su nusmukusiomis ant klubų laisvomis kelnėmis, 
kaip visada be viršutinių marškinių, vien su apatiniais marškinėliais, 
karančiais savo petnešėlėmis virš želiančių ant pūstos it kubilas krūtinės 
tankių juodų plaukų veltinio. Nepratarė nė žodžio, tik varstė Mariją tam- 
siomis pagiežingomis akimis. 

— Kojis verkia? — linktelėjo ji miegamojo pusėn. 

Užuot atsakęs, patėvis suurzgė: 

— Kur tu buvai? 

— Maudytis, — metė trumpai, pasukdama į miegamąjį. 

— Iki pusės vienuoliktos vakaro? — žvilgtelėjęs į virtuvės laikrodį 
paklausė jis. 

— Koni Ailandas toli, — ji atidarė miegamojo duris. Patėvis sugrie- 
bė ją už rankos ir apgręžė į save. Marija įbedė į jį šaltą, bejausmį žvilgsnį. 

— Kodėl neužėjai pasakyti motinai? — piktai subliuvo jis. — Ji 
rūpinosi dėl tavęs. Juk žinai, kad nekaip jaučiasi. 

— Jaustųsi kur kas geriau, jeigu susirastum darbą ir jai nereikėtų 
vargti naktimis, — įžūliai atkirto ji. 

Jis užsimojo — rodės, tuoj tuoj smogs. 

— Na, ko lauki? Pabandyk! — šiepdama dantis tyčiojosi ji. 

— Kurva! — užkeikė jis ant jos lenkiškai. — Kekšė! 

Jos akys žybtelėjo panieka. 

— Alaus pampalas! — rėžė Marija. — Ką, išsigandai? Žinai, kad 
mano motina iškart tave išgrūstų, jeigu tik pamėgintum. 

Pamažu jo ranka nusileido. 

— Jeigu nebūčiau buvęs toks geras tavo tėvo bičiulis, kai jis dar buvo 
gyvas, numočiau į tave ranka, — suniurnėjo. 

— Palik tėvą ramybėje! — užsiplieskė ji. — Jis nors buvo vyras, 
rūpinosi šeima, o ne gulinėjo kiauras dienas plempdamas alų. 

Marija matė, kad pataikė į jautrią vietą, ir šventė pergalę. Dabar jau 
gynėsi jis: 

— Tavo motina nenorėjo, kad dirbčiau statybose, — neįtikinamai 
sumikčiojo. — Privertė mane pasižadėti, kad neisiu ant pastolių. Gana, 
kad prarado ten vieną vyrą. 

— Tu matei, kaip jis nukrito, — šaltai pareiškė ji. — Pažadas ar 
baimė sulaiko tave namie? 

Kūdikio klyksmas dar labiau sustiprėjo ir tapo reiklesnis. Minutėlę 
patėvis stovėjo sunkiai šnopuodamas, paskui nusisuko. 

— Piteris verkia, pažiūrėk, ko jam reikia, — burbtelėjo. 

Miegamojo durys už jos užsivėrė. Jis nudramblojo prie šaldytuvo ir 
išsiėmė alaus skardinę. Įgudusiu judesiu pradūręs jos viršų, pakėlė prie 
lūpų. Šiek tiek alaus nuvarvėjo jo skruostais, užbėgo ant marškinėlių. Jis 
gėrė ilgais, godžiais gurkšniais, pagaliau numetė tuščią skardinę į popie- 
rinį maišą prie kriauklės. 

Įbedė žvilgsnį į miegamojo duris. Kūdikio riksmas liovėsi. Kalė ta 
mergiotė, kitaip nepavadinsi. Jis atbula ranka nusišluostė lūpas. Nieko jai 
negali padaryti. Ir taip nuo tada, kai Marijos motina pasakė jai, kad juodu 
ketiną susituokti. 

Užsimerkė stengdamasis prisiminti. Kada tai buvo? Prieš trejus 
metus? Mėnesį po to, kai josios tėvas žengė nuo plieninių pastolių į tuš- 
tumą — dvidešimt trečiame aukšte. 

Vis dar prieš akis jam šmėkšo nustebęs Henrio veidas, kai po kojo- 
mis neaptiko perdengimo, kur tas turėjo būti. Mirksnį jis tartum sustingo, 
pabandė įsikibti bičiulio, buvo besušunkąs „Piteri!“, bet tuoj pat akmeniu 
smigo žemėn. Piteris pažvelgė apačion: skaisčios saulės nutvieksti švys- 
čiojo šviesūs bičiulio plaukai, o pats jis vartaliodamasis ore vis krito krito... 
Iš paskos lėtai leidosi atsiskyrusi nuo jo galvos kepuraitė. 

Prisiminė tada patirtą šleikštulį, ir alus sukilo jam gerklėje. Mirksnį 
nustojo alsavęs, paskui atsiriaugėjo. Šleikštulys praėjo. 

Kaskart, kai pažvelgdavo į Mariją, prieš akis išvysdavo savo bičiulį. 
Tie patys šviesūs, bemaž balti plaukai, aukšti slaviški skruostikauliai, gosli 
burna. Dargi eisena priminė tėvą — užtikrinta ir lengva it katės. 

Pirmąsyk tą pastebėjo, kai atėjo pirštis Ketei — mėnesį po Marijos 
tėvo mirties. Ta proga Piteris apsivilko savo geriausią kostiumą — tą, su 
kuriuo sekmadieniais eidavo bažnyčion — ir gretimoje krautuvėje nupir- 
ko dėželę šokoladinių saldainių už du dolerius. Krautuvininkas užtikrino, 
kad tai patys geriausi ir šviežut šviežutėliai. Jis užlipo laiptais iki jų durų 
ir sustojo prakaituodamas nuo fizinės įtampos ir nervų. Minutėlę delsė, 
paskui nedrąsiai pasibeldė. 

Tuoj pat išgirdo jos motinos balsą: 

— Kas ten? 

— Tai aš, Piteris. 

Už durų sušlepsėjo skubūs žingsniai, trakštelėjo užraktas — ir prieš 
jį išdygo Marija. Nustebusi ji išplėtė akis ir mandagiai tarė: 

— Sveiki, dėde Piteri. 

Šyptelėjęs jis suskato akimis ieškoti motinos, bet šios niekur nesi- 
matė. Virtuvės stalas buvo nubarstytas smeigtukais, kažkokiomis baltos 
medžiagos skiautėmis. 

— Sveika, Marija, — atsakė sutrikęs. — Motina namie? 

Marija linktelėjo: 

— Velkasi suknelę, — ji pasitraukė nuo durų. — Užeikite, dėde 
Piteri. 

Jis nerangiai įkrypavo į kambarį ir padavė jai saldainių dėželę. 

— Štai, atnešiau saldainių. 

— Dėkui, — ji rimtai priėmė saldainius ir padėjo ant virtuvės sta- 
lo. — Mama liepė jus nuvesti į svetainę. 


58 =“ HAROLD ROBBINS 


Piteris nusiėmė skrybėlę ir stovėjo nepatogiai mindžikuodamas. 

— Nesivarginkite, — tarė oficialiu tonu, — galiu palaukti ir virtu- 
vėje. 

Mergaitė įsakmiai papurtė galvą: 

— Mama liepė nuvesti jus į svetainę. 

Daugiau neatsigręždama, ji pasuko į ilgą, siaurą koridorių, per kurį 
buvo patenkama į svečių kambarį. Jis nusekė jai iš paskos ir prietemoje už 
kažko užkliuvo. Ant savo plaštakos pajuto jos ranką. 

— Laikykitės manęs, dėde Piteri, — ramiai tarė ji. — Aš žinau kelią, 
o jūs patamsyje galite ir pargriūti. 

Piteris suspaudė savo didžiulėje saujoje jos mažutį šiltą delną. Mer- 
gaitė staiga sustojo, ir jis atsitrenkė į ją. 

— Atleiskite, — suvokdamas savo nerangumą atsiprašė jis. 

— Nieko, — nuramino jinai ir atitraukė ranką. — Tuojau uždegsiu 
šviesą. 

Patamsyje ji kažkur nuėjo, spragtelėjo jungiklis, ir kambarį užliejo 
šviesa. Mergaitė stovėjo priešais lempą ir pro jos baltą suknelę buvo kiau- 
rai matyti. Piteris užsispoksojo — po suknele jinai, regis, nieko daugiau 
nevilkėjo. 

Marija sugavo jo žvilgsnį ir valiūkiškai šyptelėjo: 

— Patinka mano naujoji išleistuvių suknelė, dėde Piteri? Mama ją 
užbaigė prieš pat jums ateinant. 

Vis neatitraukdamas akių nuo jos silueto, jis linktelėjo. 

— Labai graži. 

Ji nepasitraukė nuo lempos. 

— Šiais metais baigiu parengiamąją. 

— Žinau, — atsakė jis. — Tavo tėtis man sakė. Labai tavimi didžia- 
vosi. 

Ant mergaitės akių užslinko šešėlis. Piteriui pasirodė, kad ji tuoj tuoj 
pravirks, bet ji susitvardė. Marija pasitraukė nuo lempos. 

— Kitais metais eisiu į vidurinę, — pareiškė ji. 

— Taip greitai? — Piteris dėjosi nustebęs. — O aš vis laikiau tave 
vaikučiu. 


Dabar jinai stovėjo priešais jį. 


PARK AVENIUO 59 


— Man jau trylikti, — pabrėžė. — Aš nebe vaikutis. 

Piteris nesiginčijo — pats šitai ką tik matė. 

— Bet nesu per sena pabučiuoti jus už tuos puikius saldainius, ku- 
riuos mums atnešėt, dėde Piteri, — nusišypsojusi pridūrė. 

Piteris sutrikęs pasijuto raustąs. Nepajėgė išspausti iš savęs nė žo- 
džio, tik susinepatoginęs sujudėjo. 

— Pasilenkite, dėde Piteri, — valdingai paliepė ji. — Negaliu jūsų 
pasiekti. 

Jis pasilenkė į priekį atkišdamas skruostą. Tačiau mergaitė pasielgė 
visai jam nelauktai — apsivijo rankomis jo sprandą ir pabučiavo į lūpas. 
Pabučiavimas buvo ne vaiko, o tikros moters, tik ir gimusios bučiuotis. 
Juto prie savęs prisispaudusį jauną kūną. 

Stengdamasis nuo jos išsilaisvinti, Piteris nevikriai ištiesė į priekį 
rankas, bet netyčia palietė jos krūtis. It nudegęs greitai nuleido rankas 
prie šonų. 

Žingtelėjusi atgal, Marija su šelmiška šypsena pragydo: 

— Dėkui už saldainius, dėde Piteri. 

— Į sveikatą, — atsakė jis. 

— Sėskitės, — pakvietė ji, praeidama pro jį į koridorių. Tačiau ant 
slenksčio sustojo ir atsigręžė: 

— Juk aš nebe vaikutis, tiesa, dėde Piteri? 

— Ne, tikrai, — sutiko jis. 

Mergaitė išdidžiai nusišypsojusi apsisuko ir nubėgo koridoriumi. 

— Mama! — sušuko. — Dėdė Piteris mums atnešė dėžę saldainių! 

Jis įkrito į fotelį ir prisiminė kelias dienas prieš tą nelaimingą įvykį 
jos tėvo pasakytus žodžius: „Dar metai, Piteri, ir berniukai sekios paskui 
ją kaip šunys paskui kalytę rujos metu“. 

Palingavo galvą vis dar jausdamas dilgčiojimą pirštuose, kur buvo ją 
prisilietęs. Vargšeli Henri, koks turėjai būti aklas — veikiausiai ir dabar 
nuo berniukų ji neatsigina. 

Išgirdo koridoriuje Ketės žingsnius ir atsistojo. Tokį jinai ir išvydo 
jį — išraudusiu veidu stūksantį viduryje kambario. 

Ji priėjo pasisveikinti, ir abu vyriškai paspaudė vienas kitam ranką. 

— Piteri, — tarė ji, — koks tu mums geras. Nereikėjo nešti saldai- 


nių. Juk tokie brangūs... 

Jis sulaikė jos ranką savojoje. 

— Aš noriu būti jums geras, Kete, — kimiai sududeno svečias. 

Ji ištraukė savo ranką. 

— Sėskis, Piteri, — pakvietė pati atsisėsdama į fotelį priešais. 

Piteris tyrinėjo ją. Išvaizdi moteris. Stambi ir gerai sudėta. Tikra len- 
kė — ne tokia, kaip perkarusios amerikietės, marinančios save dieta. Be 
to, kaip nuostabiai gamina valgį! Prisiminė, kaip pavydėdavo Henriui, kai 
tasai išsitraukdavo savo priešpiečius — kokie gardūs būdavo sumuštiniai! 
O Piterio buto šeimininkė te;dėdavo jam perdžiūvusios sausos dešros. 

Piteris aiškino Henriui likęs nevedęs todėl, kad nesutiko kitos to- 
kios moters kaip Ketė. Henris šaipėsi iš savo bičiulio ir tvirtino, jog šis 
pernelyg apkerpėjęs savo viengungiškais įpročiais, kad stengtųsi įtikti 
kokiai nors moteriai. 

Bet buvo visai ne taip. Nė viena moteris nebūtų sugebėjusi įtikti jam. 
Tik tokia kaip Ketė būtų galėjusi padaryti jį laimingą. 

— Sutaisysim tau kavos, — nutraukė tylą jinai. 

— Nesivargink, — varžėsi Piteris. — Nenoriu, kad dėl manęs truk- 
dytumeis. 

— Anoks čia vargas. 

Abu vėl kuriam laikui nutilo. Paskui Ketė prašneko lenkiškai: 

— Tau patinka nauja Marijos suknelė? 

Jis linktelėjo ir nejučia atsakė ta pačia kalba: 

— Mergaitė jau didelė. 

Ketė pritarė. 

— Taip. Penktadienį mokyklos išleistuvės. 

— Žinau, — tarė jis greitai. — Henris man sakė. 

Ašaros plūstelėjo Ketei į akis. Ji nusuko veidą. 

— Atleisk, — subruzdo jis atsiprašinėti. — Aš nenorėjau... 

Ji numojo ranka. 

— Žinau, — ašaros teberiedėjo jos skruostais. — Kartais man taip 
sunku, niekaip negaliu priprasti. Nežinau, ką daryti. Anksčiau viską 
spręsdavo Henris. 

Piteris atsistojo ir pažvelgė į ją iš viršaus. Štai kur tikra jo senosios 
tėvynės moteris. Žino savo vietą, supranta, kad spręsti priklauso vyrams. 
Staiga jam toptelėjo į galvą nebloga mintis. 


PARK AVENIU 9 —T7> 61 


— Taip, — iškilmingu tonu sumelavo, — jis visada man sakydavo: 
„Piteri, jeigu man kas nutiktų, pasirūpink Kete ir mergyte“. 

Jos ašaros liovėsi taip pat staiga, kaip ir pasirodė. Ketė išpūtė akis: 

— Iš tikrųjų jis taip sakė? — aiktelėjo nustebusi. 

Jis tylomis linktelėjo. 

— Tai todėl tu dusyk per savaitę mus aplankai? — paklausė ji. 

— Iš pradžių dėl to, Kete, — ūmai įsidrąsino jis. — Bet dabar — 
ne. 

Ji nunėrė akis į grindis. 

— O dabar dėl ko? — paklausė pritilusi. 

— Tave pamatyti, Kete, — Piteris dar niekada nesijautė toks drą- 
sus. — Trokštu sukurti tau ir Marijai tikrą namų židinį. 

Stojo ilga tyla. Ketė prabilo negreitai. 

— Piteri, tu mums toks geras, — pagaliau pratarė susiradusi jo 
ranką. 

Vėliau, kai kava jau buvo gatava, juodu perėjo į virtuvę. Smeigtukai 
ir medžiagos skiautės kažkur buvo išnykę, persivilkusi suknelę Marija 
sėdėjo prie stalo ir ruošė pamokas. Priešais save turėjo pasidėjusi atidarą 
saldainių dėželę. 

— Saldainiai nuostabūs, dėde Piteri, — šokoladuotomis lūpomis 
nusišypsojo ji. 

— Džiaugiuosi, kad tau patiko, vaikuti. 

Ketė stovėjo prie viryklės. 

— Marija, — per petį paklausė ji, pildama į puodelius kavą, — ar tau 
patiktų dėdė Piteris kaip tėtis? 

— K3 nori tuo pasakyti, mama? — netikėtai įskaudintu balsu pa- 
klausė dukra. 

Nešdama į stalą kavą Ketė šypsojosi: 

— Noriu pasakyti, kad mudu su Piteriu ketiname susituokti. 

— O ne! — sielvartingai sušuko Marija pašokdama nuo kėdės. 
Saldainiai išsipylė ant grindų. 

Abu suaugusieji su nuostaba žvelgė į ją. 

Ketės balsas tapo griežtas: 

— Marija, tu nežinai, kaip sunku gyventi vienai moteriai. Kada nors 
suprasi, kad greta turi būti vyras, kuris rūpintųsi ja ir vaikais. 

Marija verkė. 

— Bet, mama, juk taip gražiai gyvenome — mudvi vienos. Mums 
nieko nereikia, — ji šluostėsi rankomis akis. — Niekam nevalia užimti 
tėčio vietos. 

Ketės tonas sušvelnėjo: 

— Niekas ir neužims, vaikuti. Tik dėdė Piteris nori būti mums 
geras. Jis labai mus abi myli ir trokšta mumis rūpintis. 

Marija įniršusi pasisuko į jį. 

— Netikiu juo! — klyktelėjo. — Argi nematai, koks tai niekingas 
purvinas pajuodėlis — visai nepanašus į tėtį! 

Ketė užsirūstino: 

— Marija, — subarė ji, — nedrįsk šitaip kalbėti apie savo naująjį 
tėvą! 

— Jis man ne tėvas! — šūktelėjo Marija. — Ir niekados juo nebus! — 
pasisukusi išlėkė iš virtuvės į savo kambarį, trinktelėdama durimis. 

Jai išbėgus, abu bejėgiškai susižvalgė. Piteris sėdėjo apstulbęs. Na ir 
laukinė, pamanė. Teisus buvo Henris, kai sakė, kad Marija su charakteriu. 
Teks ją šiek tiek paauklėti. Tuoj po vestuvių užsiims tuo. Keletas raudonų 
žymių ant to dailaus užpakaliuko, ir jinai taps šilkinė. 

Apėjusi stalą Ketė uždėjo ranką jam ant peties. 

— Neimk į galvą, Piteri, — ėmė raminti ji. — Marija labai suirzusi. 
Vakar ji pradėjo kraujuoti. Juk žinai, kokios tokiu metu būna merginos. 


SEPTINTAS SKYRIUS 


KETĖ ATIDARĖ DURIS — PILKO APNIUKUSIO RYTO ŠVIESA, MAŽUČIO TAR- 
punamio kiemelio prakošta, smelkėsi pro langą į kambarį. Mirksnį jinai 
sustojo ant slenksčio. 

Su nuostaba stebėjo miegančią Mariją. Atrodė visai kaip vaikas, 
nors šiaip ji buvo jau beveik moteris. Miegas palaisvino ir sušvelnino 
jos bruožus, mergina kvėpavo taip nežymiai, jog lengva antklodė virš 
krūtinės vos kilnojosi. Tai Marija, kurią ji pažinojo — jos romi, miela 
mergytė. 

Ketė įėjo į kambarį ir pasuko prie kūdikio lovytės, greitai čiuptelėjo 

jį: O stebuklas — vis dar sausas! Jai prisilietus, mažylis suinkštė. Jinai 
staiga atsigręžė į dukterį. 

Marija gulėjo atsimerkusi ir žvelgė į motiną visai nemieguistomis 
akimis. 

— Labas rytas, mama. 

Ketė neatsakė. Prisiminė, kaip vakar rūpinosi, kai Marija nesugrįžo 
iš mokyklos. Piteris sakė, kad ji buvo kažkur nuėjusi paplaukioti. Parsi- 
rado namo bemaž vienuoliktą valandą. 
nuogą kūną. Mergina nusižiovavo ir pasirąžė, saulės nurausvintos odos 
fone ryškiai subolavo jos krūtys. 

— Marija, tuoj pat prisidenk! — papiktinta sušuko Ketė. — Kiek 
kartų tau sakiau, kad nemiegotum be pižamos? Negražu! 

— Bet, mama, juk taip karšta! — Marija siekė pižamos palaidinukės 
ir bekalbėdama įsinėrė į ją. — Juk niekas manęs nemato. 

— Nesvarbu! — nenusileido Ketė. — Nepadoru tokiai miegoti. Tik 
gyvuliai šitaip elgiasi. 

Marija nuspyrė antklodę ir išlipo iš lovos, pižamos palaidinukė te- 
siekė jai šlaunis. Priėjusi prie motinos pabučiavo ją į skruostą. 

— Nerūstauk, mama. 

Ketė, kad ir stengėsi atrodyti griežta, nejučiom nusišypsojo: 

— Nesigerink. Žinau visas tavo gudrybes. 

Marija irgi nusišypsojo motinai. 

— Vakar buvau paplaukioti, — greitai tarė užbėgdama už akių mo- 
tinos klausimui. — Matai, kaip įdegiau? 

— Matau, — sausai atsakė Ketė, — kaip nematysi. 

— Frensė turi pažįstamą iš Koni Ailando, — paaiškino Mari- 
ja. — Namas Jūros vartų rajone. 

Ketei šie žodžiai padarė įspūdį. 

— Jūros vartų? — išsižiojo ji. — Juk tai labai ištaigingas rajonas. Jos 
šeima, matyt, labai turtinga? 

— Taip, — sutiko Marija. Ji nepuolė atitaisinėti motinos prielaidos 
apie Frensės pažįstamą, jog tai mergina. — Jie gyvena Park aveniu. 

Staiga pravirko kūdikis. Ketė prisilenkė prie lovytės ir iškėlė mažylį. 


Šis liovėsi verkęs ir sugugavo jai. 

— Vis dėlto reikėjo pareiti namo ir man pasakyti, — virš kūdikio 
galvytės Ketė prikišo Marijai. — Rūpinausi dėl tavęs. 

— Nebuvo laiko, mama. Mes patraukėm iškart po pamokų. 

— O namo sugrįžai tik pusę vienuoliktos, — Ketė paguldė mažylį 
ant Marijos lovos ir mikliai suskato keisti palutę. 

Marija paėmė nuo senos komodos viršaus švarų vystyklą ir padavė 
motinai. 

— Pakvietė mane pavakarieniauti, mama, — atsakė ji, — ir aš pa- 
silikau. 

Ketė greitomis paskersavo į dukterį, 

— Daugiau taip nedaryk, — ramiai paprašė. — Tėvas rūpinosi. 

Marijos žvilgsnis tapo atšiaurus. 

— Kodėl? — pašaipiai pasidomėjo ji. — Pritrūko alaus? 

— Marija! — griežtai subarė Ketė. — Nevalia taip kalbėti apie 
tėvą. 

Marija nuėjo prie drabužių spintos, pasiėmė sudėvėtą chalatą ir juo 
apsivilko. 

— Jis ne mano tėvas, — atkakliai pareiškė. Ketė atsiduso. 

— Kodėl tuvis tą kartoji, Marija? — užgautu tonu paklausė ji. — Jis 
tave myli ir trokšta, kad tu jį irgi pamiltum. Argi jis kaltas, kad tu nė ne- 
mėgini palankiau į jį žiūrėti. 

Marija nieko neatsakė, tik išsiėmė iš stiklinės ant komodos dantų 
šepetėlį ir pasuko į duris. Nuo slenksčio atsigręžė į motiną: 

— Aš pašildysiu Piterio buteliuką, — tarė. 

Virtuvėje ji įdėjo kūdikio buteliuką į puodą su vandeniu, pastatė 
jį ant viryklės ir uždegė liepsną. Paskui nuėjo prie kriauklės. Per kelias 
minutes gerai nusiprausė, paėmė buteliuką ir sugrįžo į kambarį. 

— Duok Piteriui buteliuką, — atsikeldama nuo lovos tarė Ketė, — o 
aš einu, sutaisysiu tau pusrytį. Nenoriu, kad pavėluotum į mokyklą. 

Marija pasilenkė virš kūdikio su buteliuku rankoje ir nusijuokė. 

— Nori pusrytėlio, Piteri? 

Kūdikio tamsios akutės suspindo į ją. Mažutėmis rankutėmis jis 
siekė buteliuko ir išsišiepė bedantę burną. 

— Koks tu gražutis, — sučiulbo ji pridėdama buteliuką prie jo 
burnytės. 

Jis lūpomis apsižiojo guminį spenį ir laimingas sugargaliavo. Mažu- 
tė pieno srovelė nubėgo nuo jo burnytės kampo žemyn. 

— Terlius, — nusijuokė Marija ir apšluostė jį rankšluosčiu, kurį vis 
tebelaikė rankoje. Ji žvilgtelėjo žemyn į mažylį ir paklausė: 

— Kaip manai, nenukrisi nuo lovos, ko! sesutė apsirengs? 

Piteris laimingas traukė iš buteliuko pieną. 

Jinai atsitiesė, o tamsios kūdikio akutės sekė kiekvieną jos judesį. 

— Manau, pabūsi vienas, — nusišypsojo Marija ir nuėjusi prie ko- 
modos išsiėmė keletą aprangos dalykėlių. 

Nusimetė chalatėlį ir išsinėrė iš pižamos palaidinukės. Mikliai, be- 
maž tuo pačiu judesiu įžengė į kelnaites ir siekė nuo komodos liemenėlės. 
Šviesos blyksnis patraukė jos dėmesį, ir ji pakėlė akis į veidrodį viršum 
komodos. 

Durys už jos buvo atidaros, aiškiai matėsi virtuvė. Patėvis sėdėjo prie 
stalo ir stebėjo ją. Marijos veidą iškreipė panieka. Vyriškis nuleido akis. 

Vis žiūrėdama į jį, užsimetė ant pečių liemenėlės petnešas, susisegė 
ją už nugaros, paskui apsisuko ir nuėjo prie durų. Jis vėl pakėlė galvą. Ma- 
rija mirksnį tylomis pastovėjo ant slenksčio, paskui greitai uždarė duris ir 
baigė rengtis. 

Piteris jau išgėrė savo buteliuką. Jinai linksmai pakėlė broliuką ir 
nuėjo su juo į virtuvę. Patėvio jau nebebuvo. 

Ketė pastatė ant stalo katiliuką su avižine koše ir ištiesė rankas pa- 
imti kūdikį. 

— Jis išgėrė buteliuką? — paklausė ji. 

Marija linktelėjo. Perdavė Piterį motinai ir atsisėdo prie stalo. 

— Vėl avižienė? — susiraukė ji pažvelgusi į katiliuką. 

— Avižienė tau sveika, — pareiškė Ketė. — Valgyk. 

Marija neprisilietė košės. Jai baisiai norėjosi užsitraukti dūmą. Ti- 
riamai pažvelgė į motiną klausdama savęs, kas atsitiktų, jei prieš pusrytį 
užsidegtų cigaretę. Vis dėlto atsisakė tokios minties. 

— Aš nealkana, — tarė ji. Patėvis suirzęs sugrįžo į virtuvę. 

— Ar avižinė košė per prasta tavo lepiam skoniui? — šiurkščiai už- 
sipuolė jis podukrą. — Gal labiau tiktų kiaušinienė su kumpiu? 

Marija nuvėrė jį šaltu žvilgsniu. 

— Tiesą sakant, — tarė ji, — tiktų labiau. 

— Deja, ką padarysi, — nusišiepė jis ir pasisuko į Ketę: — Man 
regis, jai gėda, kad mes ne tokie turtingi ir šito neišgalim. 

Marijos vyzdžiai išsiplėtė iš pykčio. 

— Būtume turtingesni, jeigu pajėgtum atsiplėšti nuo alaus ir nueiti 
į darbą, — tiesiai pareiškė ji. 

Tartum apimtas nevilties, Piteris ištiesė rankas į savo žmoną: 

— Visai negerbia savo tėvų, — pasiskundė jis. —Tik įžeidinėja. Štai 
ko išmoksta kiauras naktis valkataudama! 

— Savo tėvus aš tai gerbiu, — išpoškino Marija, — tik ne tave! 

— Marija! Liaukis! — sudraudė motina. 

— Pasakyk jam, kad liautųsi kabinėjęsis prie manęs, — niūriai atkir- 
to ji paimdama šaukštą. Paragavo košės — buvo be skonio ir drungna. 

— Tavo tėvas teisus, — toliau mokė Ketė. — Turi kalbėti su juo 
mandagiau. Jis tavimi taip rūpinasi... 

— Plepalai! — neišlaikė Marija numesdama šaukštą. — Jis rūpi- 
nasi tik savimi! — ji pašoko ant kojų. — Jei jis būtų nors perpus vyras, 
neleistų tau dirbti kiauras naktis ir nesėdėtų namie su vienais apatiniais. 
Tai siurbėlė! 

Ketė sureagavo žaibiškai. Pilkšvų sienų fone nė nesimatė, kaip švys- 
telėjo jos ranka. Tylioje virtuvėje staiga pokštelėjo antausis. 

Marija griebėsi už skruosto, raudonis greitai plito. Jos akyse pasirodė 
keista nuostaba. 

— Tu man smogei! — pasibaisėjusi tarė motinai. 

Ketė pažvelgė į ją ir pajuto gerklėje kylant gumulą. Jai dingtelėjo, 
kad pirmąsyk sudavė savo dukteriai. 

— Kad pamokyčiau tave pagarbos savo tėvams, — staiga virptelė- 
jusiu balsu tarė. 

Marijos akys pritvinko ašarų, ir mirksnį Ketei pasirodė, kad duktė 
tuoj tuoj pravirks. Bet nė viena ašara nenukrito. Užtat jos žvilgsnis pasi- 
darė šaltas, dvelkiantis ledine, stingdančia ramybe, ir motina suprato, kad 
Marija suaugo ir nuo jos atitolo. 

— Marija! — maldaujamai ištarė ir žingtelėjo prie dukters. 

Marija atsitraukė. 

— Atleisk, mama, — tarė tyliai, tartum jinai atsiprašinėtų, kad su- 
davė motinai. — Man baisiai gaila. 

Ir apsigręžusi ramiai išėjo iš virtuvės. Ketė pasisuko į Piterį. Išgirdo 
laiptais žemyn nubėgančios Marijos žingsnius ir pravirko: 

— Ką aš padariau, Piteri! Ką aš padariau savo kūdikiui! 

Jis net nepasijudino prieiti prie jos, tačiau jo balse girdėjosi užslėpta 
pergalinga gaidelė: 

— Tą, ką turėjai seniai padaryti, Kete. Teisingai pasielgei. 

Jinai paskersavo į jį: 

— Tu iš tikrųjų taip manai, Piteri? — paklausė lenkiškai. 

Su giliai akyse tūnančiu pasitenkinimu jis linktelėjo. 

— Taip. 

Ketė spoksojo į Piterį. Kūdikis ant jos rankų pravirko. Instinktyviai 
suskato jį raminti. Kaip jai norėjosi tikėti savo vyru — tikėti, kad ji pa- 
sielgė teisingai. Bet, kad ir kaip to troško, kažkur širdies gilumoje kirbėjo 


abejonė. 


AŠTUNTAS SKYRIUS 


TELEFONAS ĖMĖ SKAMBĖTI VOS MARIJA ĮŽENGĖ PRO DURIS. 

— Aš atsiliepsiu, pone Renisai, — šūktelėjo ji. — Tai man. 

Uždariusi kabinos dureles, ji nukėlė ragelį. 

— Alio. 

— Marija? — paklausė ragelyje Roso balsas iš tolo. 

— Aha. 

— Čia Rosas. 

— Žinau. 

— Ką veiki? 

— Nieko. Labai karšta. 

— Nori pasivažinėti? — paklausė jis. — Patrauksim Krantinės 
alėja. Tenai vėsiau. 

— Gerai, — sutiko ji. 

— Tuoj užvažiuoju tavęs paimti. Palauk manęs tenai. 

— Ne... — Marija dvejojo. — Pirma man reikia pareiti namo. Turiu 
pakeisti suknutę — ji visa permirkusi. Susitiksim kur nors kitur. 

— Prie garažo, — pasiūlė jis. — Aštuoniasdešimt trečiojoje tarp 
Park ir Leksingtono aveniu. Ilgai užtruksi? 

— Pusvalandį. Pakol. 

— Pakol. 

Dar Marijai nepadėjus ragelio, jo telefonas išsijungė. Ji išėjo iš 
kabinos. 

Už durų stovėjo ponas Renisas. Įtariai pažvelgė į ją. 

— Kas skambino? 

— Draugas, — neapibrėžtai atsakė ji ir pasuko durų link. 

Krautuvininkas sugriebė ją už rankos. 

— Nori šokoladuko? 

Ji papurtė galvą: 

— Ne, dėkui, — vėl pajudėjo eiti, bet seniokas dar tvirčiau suspaudė 
jos ranką. 

— Neprašau pinigų, — priminė jis. 

Marija nusišypsojo: 

— Ir gerai darote. Šiandien aš be cento, — jinai ištraukė ranką. — Be 
to, man reikia eiti, motina laukia. 

Nenoromis jis nulydėjo ją akimis iki durų. 

— Nepamiršk, Marija, — sušuko jai pavymui, — jeigu ko panorė- 
tum, tereikia manęs paprašyti. 

— Dėkui, pone Renisai, — tarstelėjo mergina, eidama pro du- 
ris. — Lurėsiu tai galvoje. 

Prie priebučio Marija susidūrė su išeinančia iš namų motina. Ketė 
nejučiom užsižiūrėjo į tviskančius saulėje dukters plaukus. Palaukė, kol ši 
palipo kelis laiptelius, ir tik tada ją užkalbino: 

— Sveika, Marija. 

Ramiu balsu mergina atsiliepė: 

— Sveika, mama. 

— Kaip sekėsi mokykloje? — paklausė Ketė. 

Marija greitomis žvilgtelėjo į motiną: 

— Normaliai. Kodėl turėtų nesisekti? 

Ketei teko gintis: 

— Tik šiaip paklausiau, — jai norėjosi pasakyti, jog gailisi dėl inci- 
dento rytą, bet nepajėgė išspausti žodžių. 

— Kur eini? — pasiteiravo Marija. 

— Apsipirkti, — sumelavo Ketė. Nenorėjo dukrai prisipažinti, kad 
eina į kliniką pasitikrinti. — Ką veiki šiandien po pietų? 

— Eisiu pas draugę pasimokyti, — atsakė Marija. — Tik grįžtu 
namo pasikeisti drabužių. Aš visa suprakaitavusi. 

— Tik netriukšmauk, mažylis ką tik užmigo. Nenorėčiau, kad jį 
prižadintum. 

— Gerai, — atsakė Marija. 

Ji užkopė laiptais ir atidarė duris. Visame bute tvyrojo tyla. Įėjusi į 
virtuvę, sustingo viduryje klausydamasi. Nesigirdėjo nė garso. Patyliukais 
nutapeno koridoriumi ir žvilgtelėjo svetainėn. 

Patėvis kietai miegojo fotelyje šalia atidaro lango, nusvėręs į šoną 
galvą, su nuslinkusiu ant kelių laikraščiu. Atsargiai, ant pirštų galų ji vėl 
nustypino koridoriumi į virtuvę, o iš jos — į savo kambarį. 

Mažylis ramiai miegojo savo lovytėje. Marija tyliai atidarė drabužių 
spintą ir išsiėmė švarią palaidinukę bei sijoną. Patiesė juos ant lovos, o 
greta — naujus apatinius. Greitai nusimetusi prakaitu sumirkusius pa- 
laidinukę ir sijoną, sugrįžo į virtuvę. 

Atsuko kraną silpna srovele — mat nenorėjo pažadinti patėvio. Išsi- 
nėrė iš liemenėlės ir pakabino ją šalia ant kėdės atkaltės. Akies mirksniu 
išsimuilino viršutinę kūno dalį. Tiek pat užtruko ir su pašluoste nusi- 
plaudama muilą. Paskui nusiprausė veidą. Ivirtai užsimerkusi, kad muilas 
nepatektų į akis, siekė rankšluosčio. Artimesnioji kabyklė buvo tuščia. 
Emė grabaliotis antros, suradusi nutraukė rankšluostį ir stipriai išsitrynė 
veidą, paskui pažastis ir galiausiai — liemenį. Vėl užmetė rankšluostį ant 
kabyklės ir siekė už savęs liemenėlės. Ant kėdės šios nebuvo. 

Pasisuko pažiūrėti į grindis manydama, kad ta bus nukritusi. Ir 
krūptelėjo nuo patėvio balso: 

— Ji išties nukrito, Marija, — tarė jis ištiesdamas jai liemenėlę, — ir 
gavau jį pakelti. 

Minutėlę Marija žiūrėjo į jį apstulbusi. 

— Žiū, ačiū, — galiausiai kandžiai padėkojo ji, laikydama liemenėlę 
prieš save ant krūtinės. — Matyt, krisdama taip trinktelėjo, jog prižadino 
tave. 

Nekreipdamas dėmesio į jos toną, Piteris šyptelėjo: 

— Tavo motina lygiai taip pat atrodė, kai mes dar buvome jauni ten, 
savo tėvynėje. 

— Iš kur tu žinai, kaip ji atrodė? — įgėlė Marija. — Tuomet ji net 
nežinojo, kad tu gyveni pasaulyje, — mergina pabandė jį apeiti, bet pa- 
tėvis pastojo kelią ir sugriebė už alkūnės. 

— Marija, kodėl taip bjauriai elgiesi su manimi? 

Neišsiduodančiu žvilgsniu dėbtelėjo jam į akis: 

— Kad man taip savaime išeina, dėde Piteri. Tiesiog neištveriu, kai 
vis matau tave namie. 

Piteris nesuprato jos žodžiuose paslėptos ironijos. 

— O jeigu aš susirasčiau darbo? — mažne maldaujamu tonu pa- 
klausė jis. — Ar būtum man geresnė? 

Merginos akys žybtelėjo išskaičiavimu. 

— Galbūt. 

— Ir mudu vėl būtume draugai? — jis prisitraukė ją prie savęs ir 
gremėzdiškai pabandė pabučiuoti. 

Marija nugręžė veidą, ir jo nerangus bučinys pataikė jai į skruostą. 
Mergina išslydo iš jo glėbio. Atsisukusi nuo durų pakartojo: 

— Galbūt. 

Durys už jos užsivėrė. Piterio smilkiniai tvinkčiojo. Kokia kalytė! 
Kada nors jis dar jai parodys, kur gali nuvesti jos erzinimasis. Siekė šaldy- 
tuvan naujos alaus skardinės. 


KETĖ SĖDĖJO TARP DVIEJŲ MOTERŲ ANT ILGO SUOLO IR KANTRIAI LAUKĖ 
savo eilės pasitikrinti pas gydytoją. Dabar jau ilgai neužtruks — prieš ją 
beliko viena pacientė. 

Laukiamojo kampe jauna seselė susikaupusi stengėsi išskaityti 
ligonių korteles. Kiek ilgiau padirbėjus, visos sunkiai tariamos pavardės 
nuslysdavo nuo liežuvio taip pat lengvai, kaip misis Smit ar misis Džons. 
Šito pasiekusios galėdavo save laikyti veteranėmis. 

Prie stalelio stabtelėjo internas ir kažką pašnabždėjo seselei į ausį. Ši 
linktelėjo ir paėmė kitas dvi korteles. 

— Ponia Martino — ketvirta kabina, ponia Ričik — penkta. 

Ketė ir jos kaimynė atsistojo bemaž kartu. Abi nusišypsojo viena 

kitai, staiga pasijutusios likimo draugėmis. Ketė nusekė paskui ją prie 
registratorės stalelio. 

Moteris paėmė iš seselės kortelę, įėjo į kabiną ir užsitraukė užuo- 
laidą. 

Ketė kreipėsi į seselę: 

— Aš — ponia Ričik. 

Seselė abejingai žvilgtelėjo į ją ir padavė kortelę, 

— Pirmas apsilankymas? — paklausė ji. 

Ketė papurtė galvą. 

— Ne,jau čia lankiausi... Prieš gimstant mano Piteriui. 

Seselė nekantriai krestelėjo garbanomis — kokie tie žmonės buki! 

— Kalbu apie šį sykį. 

Ketė kiek padvejojo. 

— Taip. 

Siektelėjusi po stalu, seselė ištraukė nedidelį plačiakaklį buteliuką. 

— Prileiskit tyrimui, — tarė ji, — ir paduokit daktarui, kai ateis jūsų 
apžiūrėti. 

Ketė paėmė buteliuką ir nuslinko tarp moterimis nusėstų suolų į 
penktą kabiną, užtraukė paskui save užuolaidas. 

Pamažu nusirengė ir pasiruošė gydytojo apžiūrai. Viską užbaigusi, 
nusikabino nuo kablio paklodę ir apsivyniojo. Atsisėdusi ant nedidelės 
kėdutės kampe ėmė laukti. 

Po kelių minučių į kabinos rėmą iš išorės lengvai pasibeldė ir vidun 
su bloknotėliu rankoje įėjo seselė praktikantė. 

— Ponia Ričik? 

Ketė linktelėjo. 

Praktikantė pažėrė gausybę klausimų, be kurių klinikoje neapsiei- 
nama. Tačiau mergina tesugaišo vos penkias minutes, nes Ketė iš anksto 
buvo paruošusi atsakymus. Prisiminė anketą iš paskutiniojo karto, kai čia 
lankėsi. 
durų pusėje. Išėjo iš kabinos ir tuojau pat vėl grįžo nešina kitu popie- 
riaus lapeliu, kurį irgi įsegė į gnybtuką prie pirmojo. Paskui nusišypsojo 
Ketei. 

— Po minutėlės daktaras ateis pas jus. 

— Dėkui, — atsakė Ketė ir vėl atsisėdo kantriai laukti. Paprastai 
gydytojas ateidavo beveik po penkiolikos minučių. 

Šįsyk praėjo beveik pusvalandis, kol užuolaida prasiskleidė, ir vidun 
įžengė gydytojas, lydimas dviejų internų. Paėmęs nuo sienos kortelę, per- 
bėgo ją akimis. 

— Ponia Ričik? 

Ji linktelėjo: 

— Taip, daktare. 

— Aš — daktaras Blokas. Kiek laiko jūs nėščia? 

Ji patraukė pečiais. 

— Mėnesį, O gal du. 

Gydytojas nuslopino bekylantį priešiškumą. Tie paprasti žmonės 
tokie nerūpestingi. 

— Sėskitės į kėdę, ir mes pažiūrėsime, — trumpai paliepė jis. 

Tylomis ji įsiropštė į ginekologinę kėdę ir užkėlė kojas ant atramų. 
Geltona lempikė lubose virš jos galvos plieskė tiesiai į akis. Ji sumirk- 
čiojo. 

Jo balsas pasiekė ją lyg iš kažkur toli. 

— Giliai įkvėpkite. 

Ketė įtraukė į plaučius oro ir nė nekrustelėjo, kai jo ieškantys pirštai 
įsiskverbė jos vidun. Lytėjo lengvai ir įgudusiai, teužtruko tik akimirką. Ji 
ėmė sėstis, bet gydytojas, palietęs ranka jos petį, vėl privertė ją atsigulti. 
Ji ramiai laukė. 

Gydytojas užkėlė paklodę, dabar šviesa nebeplieskė jai į akis. Išgirdo 
už paklodės santūriai dudedant jo balsą — jis aiškino internams: 

— Paskutinis gimdymas per Cezario pjūvį. Susiaurėję kiaušintakiai. 
Teks daryti vėl. 

Paklodė nukrito žemyn, ir jinai atsisėdo. Klausiamai pažvelgė į 
gydytoją. 

— Kodėl jūs pastojote, ponia Ričik? — paklausė šis. — Kortelėje 
parašyta, kad jums buvo patarta saugotis, naujas gimdymas pavojingas 
jūsų gyvybei. 

Ji truktelėjo pečiais. Tie vyrai nieko nesupranta. Viskas jiems labai 
paprasta. 

Gydytojas nusigręžė ir ėmė plautis rankas seselės praktikantės 

paliktame vandens dubenyje. Kalbėjo pacientei per petį nuvalkiotomis 
frazėmis. Žinojo — vis tiek jo nepaklausys. 

— Kuo daugiau saulės, gryno oro ir poilsio. Bent du mėnesius su- 
silaikykit nuo santykių. Vartokit kuo daugiau visaverčio maisto, pieno, 
apelsinų sulčių. 

Pakeverzojęs receptą, padavė jai. 

— Paimkite. Vartokite mėnesį, o paskui vėl ateikite pasitikrinti. 

Ketė pažvelgė į jį. 

— Kada gims kūdikis, daktare? 

Jo žvilgsnis paniuro. 

— Jūsų kūdikis pats niekad negims, — atšiauriai pareiškė. — Turė- 
sime jį išimti. 

Jos veidas nepersimainė. Žinojo tą dar anksčiau nei jis. 

— Kada gi, daktare? — švelniai mygo ji. 

— Lapkrių ar gruodį. Negalima jums leisti nešioti visus devynis 
mėnesius. 

— Ačiū, daktare, — ramiai padėkojo ji. 

Gydytojas apsisuko ir išėjo. Jam įkandin be žodžių išsliūkino abu 
internai. Užuolaida su šlamesiu nukrito. 

Pamažu Ketė nulipo nuo kėdės ir siekė drabužių. Nėra taip blogai: 
galės dar dirbti iki spalio. Užuolaida vėl sušlamėjo, ir Ketė prisidengė 
suknele. 

Įėjo vienas iš internų. 

— Atleiskite, ponia Ričik, — atsiprašomai nusišypsojo jis, — aš 
pamiršau šitą, — ir jis paėmė nuo lentynėlės buteliuką su šlapimu ty- 
rimui. 

— Nieko, — tarė ji. 

Jis greitomis žvilgtelėjo į ją ir vėl nedrąsiai nusišypsojo. 

— Nesirūpinkite, ponia Ričik. Viskas bus gerai. 

Jinai irgi nusišypsojo. 

— Dėkui, daktare. 

Užuolaida nukrito, ir jinai vėl liko viena. Ramiai baigė rengtis, išėjo 
iš kabinos ir sumokėjo seselei penkiasdešimt centų — mokestį už klinikos 
paslaugas. Paskui nužingsniavo koridoriumi į klinikos vaistinę ir padavė 
receptą. 

Belaukdama, kol jai paruoš vaistus, Ketė svarstė, kaip pasakys Mari- 
jai. Duktė jos nesupras. Pasijaus dar sykį atstumta ir įsižeis. 

Išgirdo šaukiant savo pavardę ir priėjo atsiimti vaistų. Tabletės. Var- 
toti triskart per dieną. Įsidėjo į kišenę ir išėjo gatvėn. Kvartalo gilumoje 
virš namų stogų aukštyn šovėsi Šv. Augustino bažnyčios špiliai. 

Ketė nusprendė užsukti jon ir šnektelėti su tėvu Janovičiumi. Jis 
žmogus protingas — žinos, ką jai patarti. 


DEVINTAS SKYRIUS 


APKABINUSI RANKOMIS KELIUS, MARIJA SĖDĖJO ANT ŽOLĖS IR ŽVELGĖ 
skersai Hadsono upės. Leidosi sutemos, ir Džersio krante it jonvabaliai 
žiebėsi žiburėliai. Šiltas vėjelis kedeno jai plaukus. 

— Vasarai man reikia susirasti darbo, — ūmai pareiškė ji. 

Rosas pasivertė ant šono ir pakėlė akis: 

— Kodėl? 

— Reikia šlamančiųjų, — paprastai atsakė ji. — Mano senis perne- 
lyg mėgsta alų, kad dirbtų. O motina plėšosi naktimis. Vos vos sukamės. 

— O ką tu dirbtum? — smalsiai pasiteiravo Rosas. — Kokio darbo 
nori? 

— Nežinau, — atvirai prisipažino ji. — Niekad anksčiau apie tai 
negalvojau. Gal pardavėja kokioje nors smulkmenų krautuvėlėje. 

Rosas nusijuokė. 

— Kas čia juokinga? — pyktelėjo ji. 

— Iš tokio darbo daug nepasipelnysi. Daugių daugiausia kokius aš- 
tuonis žalius per savaitę. 

— Aštuonis tai aštuonis, — atkirto ji. — Vis geriau nei nieko. 

Vaikinas pašaipiai pažvelgė į ją. Jo sesuo nuolatos kartodavo, kad 
įsitaisys kur nors dirbti, bet kažkaip niekad neprisirengdavo. 

— Tu rimtai? 

Ji linktelėjo. 

Rosas išrovė žolės stiebelį ir ėmė kramtyti susimąstęs. Kažkuo mer- 
gina jam priminė Maiką. Abiem pinigai toks svarbus dalykas. Staiga jam 
šovė į galvą. 

— Tu moki šokti? — paklausė. 

Susidomėjusi mergina pažvelgė į jį. 

— Žinoma. 

— Turiu galvoje — gerai šokti? — neatlyžo jis. 

Marija linktelėjo. 

— Gana neblogai. 

Rosas atsistojo ir nusipurtė kelnes. Padavė jai ranką. 

— Kelkis, — tarė truktelėdamas ją nuo žemės ir pasuko prie auto- 
mobilio. — Pažiūrėsim, kas iš to išeis. 


SIAURU KORIDORIUMI IKI JŲ Iš TOLO ATSKRIEJO NESUSIGROJUSIO ŠOKIŲ 
orkestrėlio blerbesys. Sienos buvo nukabinėtos merginų nuotraukomis, iš 
kurių švietė vienodos kviečiančios šypsenos. Po jomis driekėsi ilgas baltas 
užrašas: 


ATEIK IR PAŠOK SU MANIMI. TIK 10 CENTŲ. 


Rosas nusivedė Mariją laiptais aukštyn. Muzika girdėjosi vis aiškiau. 
Laiptų viršuje stovėjo nedidelė būdelė. Rosas stabtelėjo prie jos. 

— Du, — pasakė pakišdamas pro mažą langelį dolerio banknotą. 

Kasininkas be žodžių pastūmė jam du bilietus. Paėmęs juos, Rosas 
nusivedė Mariją prie durų, kur kontrolierius bilietus įkirpo ir praleido 
juodu vidun. 

Šokių salė — ilga ir siaura patalpa su murzinai mėlynos spalvos sie- 
nomis. Blausioje elektros šviesoje ant nuzulintų grindų sukiojosi keletas 
porų. Orkestras baigė groti, ir šokėjai pasklido į salės pakraščius. Netoli 
durų prie staliukų sėdėjo margaspalvis pulkelis merginų. Rosui pasiro- 
džius, visos iškart sužiuro ir lyg pagal komandą ėmė šypsotis, bet šypsenos 
tuojau pat — vėl lyg pagal komandą — išnyko, vos tik jos pamatė, kad jis 
ne vienas. 

Dešinėje, šalia ilgo baro, stovėjo keletas nepadengtų stalų. Rosas 
nuvedė Mariją prie vieno iš jų ir juodu atsisėdo. Tučtuojau prie jų išdygo 
kelneris. 

— Alaus, — nepakėlęs galvos užsisakė Rosas ir klausiamai pažvelgė 
į Mariją. 

— Kokos, — pasakė ši. 

Kelneris nuėjo, o orkestras vėl užgrojo šokį, šįkart lėtą fokstrotą. 

— Pasirengusi? — paklausė Rosas. 

Marijos lūpomis šmėstelėjo toji jos keista šypsena: 

— Aš visada pasirengusi. 

— Tad pašokime. 

Po šokio Rosas parvedė prie staliuko Mariją sukaitusią ir įraudusią. 
Visos abejonės dėl jos sugebėjimo šokti išsisklaidė: Marija judėjo drauge 
su juo lyg jo paties kūno dalis, gerai jausdama ritmą. Nors kitos merginos 
šoko arčiau prisispaudusios ir laikėsi jo tvirčiau įsitvėrusios, nė viena jai 
neprilygo — atrodė, pati muzika sruveno per juos ir traukė vieną prie kito. 

Rosas užsivertė bokalą ir išmaukė alų, o ji nusišypsojo: 

— Na kaip? 

— Šokti tu gali, — nenorom pripažino jis pastatydamas bokalą ant 
stalo. — Kur išmokai? 

— Nelankiau jokių kursų, — vis dar šypsodamasi tarė ji. 

Minutėlę juodu sėdėjo tylėdami. Marija laukė, kol jis vėl prabils. 

— Merginos čia uždirba nuo dvidešimties iki penkiasdešimties 
dolerių per savaitę, — pagaliau pareiškė jis. 

Šypsena nuo jos lūpų vis neišnyko. 

— Tik šokiu? — jos balse suskambo abejonė. Rosas mažumėlę su- 
triko. 

— Daugiausia. 

— Taigi už šokius duoda apie dvidešimt, — spėjo ji. 

Jis linktelėjo įdėmiai ją nužvelgdamas. 

Marija pakėlė prie lūpų stiklą su koka ir siurbtelėjo. 

— Eiti kartu nereikia? — paklausė. — Tik šokti? 

Rosas vėl tylomis linktelėjo. 

— Apvali sumelė, — galop ji padarė išvadą. 

Umai Rosas pasibjaurėjo savimi. Numetė ant stalo banknotą ir atsi- 
stojo. 

— Eime, — tarė. — Užteks. 

Marija tylėdama pasikėlė nuo kėdės. Staiga jai už nugaros sududeno: 

— Ei, Rosai, seniai nesimatėme. Kur buvai dingęs? 

Krūptelėjusi ji atsisuko. Prie jų staliuko stovėjo aukštas, juodais, kiek 

žilstelėjusiais plaukais vyras su tamsiomis, giliai iš po antakių žvelgiančio- 
mis akimis. Jis šypsojosi. 

Nepažįstamasis, nužvelgęs Mariją ir neduodamas laiko Rosui išsi- 
žioti, vėl sududeno: 

— Gali nesiaiškinti. Nesistebiu, kad mano merginos tau per pra- 
stos. 

Marija nusišypsojo ir šovė akimis į Rosą. Nors šis irgi šypsojosi, jo 
žvilgsnis dvelkė šalčiu. 

— Sveikas, Džokeri. — Mirksnį padvejojęs, jis pristatė: — Džokeris 
Martinas, Marija Flad. 

— Eime prie baro, — pakvietė vyriškis. — Išgersime. Aš vaišinu. 

Rosas papurtė galvą. 

— Ne, dėkui, Džokeri. Mums reikia eiti. 

Paėmęs Rosą už alkūnės, Martinas savo garsiu, šiurkščiu balsu krei- 
pėsi į Mariją: 

— Keturis mėnesius nemačiau šio vaikino, jaunoji ledi, ir šit dabar 
jis skuba. Pasakykit jam, kad nieko neatsitiks, jei praleisime pro gerklę po 
stiklelį. 

Marija nusišypsojo — jautėsi paglostyta, kad šis žmogus mano ją 
turint įtaką Rosui. Tai beveik tas pats, kad ji — Roso mergina. 

Jos mintis nutraukė pats Rosas. 

— Na gerai, Džokeri. Tik greitai. 

Vyrai užsisakė alaus, o Marija paprašė sau dar vienos kokos. Marti- 
nas pasisuko į Mariją: 

— Turėčiau baisiai ant jūsų pykti, mergužėle, kad nuviliojote vieną 
geriausių iš mūsų klientų. Dabar Roso visai nebematome, bet kai pasi- 
žiūriu į jus, jo nesmerkiu. 

— Džokeriui priklauso ši vietelė, Marija, — paaiškino Rosas. — Jis 
nuolatos galvoja vien apie pinigus. 

Marija blykstelėjo akimis į žilaplaukį: 

— O kas apie juos negalvoja? 

Džokeris išsišiepė ir patapšnojo jai per petį. 

— Nuovoki mergytė. Ne visi mes tokie turtingi kaip mūsų jaunasis 
bičiulis. Ieškote darbo, mergužėle? 

Tik dabar Marija pastebėjo jo akis — suktas ir pastabias. 

Rosas nedavė jai išsižioti. 

— Ne, — šiurkščiai atsakė už ją. — Jinai dar lanko mokyklą. 

Marija išmintingai nutylėjo ir tik siurbčiojo savąją koką. Džokeris 
vėl pasigręžė į Rosą: 

— Džiaugiuosi, kad vėl užsukai, vaikine, — tarė jis. — Mes čia kai 
ką pasitvarkėme. 

Rosas tarytum susidomėjo: 

— Kokiu būdu pasisekė? 

— Užmezgėm kai kuriuos ryšius. Dabar reikalas užsuktas pastoviai. 
Mėtome kauliukus. Galiniame kambaryje, už mano kontoros. Klientų 
netrūksta. 

Nors Roso balsas nuskambėjo santūriai, jo akys žybtelėjo godžiomis 
gelsvomis ugnelėmis. 

— Gal kurį vakarą užsuksiu pasižiūrėti. 

— Būtinai užsuk, — sududeno Džokeris, — ir atsivesk kartu jau- 
nąją ledi — kad geriau sektųsi. — Jis dirstelėjo į Mariją. — Ji visados čia 
laukiama. 

— Dėkui, pone Džokeri, — nusišypsojo Marija. 

Kompanija ištuštino savo stiklus, ir Džokeris palydėjo jaunuolius iki 
durų. Siaurame koridoriuje jo balsas nuskambėjo duslokai. 

— Buvo malonu susitikti, Rosai. Nepamiršk mūsų. 

Juodu ėmė leistis laiptais žemyn. Muzika vėl užgrojo, ir jos garsai 
sekė jiems pavymui iki pat gatvės, kur ištirpo eismo triukšme. 

— Kur dabar? — paklausė Rosas išvairuodamas automobilį į vidurį 
gatvės. 

— Nežinau. Kur nori. 

Akies kampučiu greitomis paskersavo į merginą. Ši žiūrėjo tiesiai 
prieš save. Kaip jam norėjosi žinoti, apie ką jinai mąsto! 

— Ojeigu užvažiuotume pas mane ir ko nors užkąstume? — pasiūlė 
jis. 

— Tavo bočiai nepyks? 

Jis papurtė galvą: 

— Jie išvažiavę savaitgaliui. 

— Gerai, — sutiko ji. 

— LABAS VAKARAS, PONE DREGAI, — PASISVEIKINO DURININKAS. 

— Labas vakaras, pone Dregai, — pasitiko liftininkas, pasirengęs 
vežti juodu viršun. 

Keldamasis aukštyn, Rosas persimetė vienu kitu žodžiu su liftinin- 
ku. Išėjęs iš kabinos, pasigraibė kišenėje rakto. Buto durys buvo tiesiai 
priešais liftą. 

Praleido pirma savęs Mariją ir įėjo vidun pats. Uždarė paskui save 
prieškambario duris ir siekė uždegti šviesą, bet ištiesusi ranką mergina jį 
sulaikė. 

— Visą popietę praleidome drauge ir nė karto manęs nepabučiavai. 

Jis nuleido akis, prieškambario prieblandoje stengdamasis įžiūrėti 
jos veidą, tačiau nepratarė nė žodžio. 

— Kodėl pyksti, branguti? — paklausė ji. — Ar padariau ką nors ne 
taip? Gal ką pasakiau? 

Jis tik papurtė galvą, bet nieko neatsakė — juk negalėjo prisipažinti, 
jog pyksta pats ant savęs už tai, kad nusivedė ją į šokių salę „Auksinė 
žara“. Su tokia publika jinai kaipmat pražūtų. Per savaitę iš jos padarytų 
kekšę. Kas, kad jai reikia pinigų — kaip jam tatai galėjo ateiti į galvą! 

Marija prisiglaudė prie Roso ir palietė lūpomis jo skruostą. 

— Nepyk ant manęs, branguti, — sukuždėjo ji. 

Rosas nuo elektros jungiklio perkėlė ranką jai ant peties. Atsirėmęs 
nugara į duris, prisitraukė ją prie savęs. Mergina noriai pasidavė visu kūnu 
priglusdama prie jo. Rosas ją pabučiavo. 


MARIJA SUTAISĖ SUMUŠTINIŲ IR IŠVIRĖ KAVOS. ROSAS VISKĄ NUNEŠĖ Į 
svetainę, ir abu, susėdę ant sofos, pavalgė. Kambaryje tyliai grojo radijas, 
tvyrojo prieblanda — švietė tik nedidelis toršeras kampe. 

Pavalgiusi mergina atsilošė į sofos atramą ir patenkinta atsiduso. 

— Išties buvau alkana. 

Rosas nusišypsojo ir užsidegė cigaretę. 

— Duok man, — ištiesusi ranką paprašė Marija. 

Padavė jai cigaretę. Jinai giliai užsitraukė, užsimerkė ir galiausiai 
tingiai išpūtė dūmus pro burną. 

— Koks tu laimingas, — tarė ji. 

— Kodėl? — nustebo Rosas. 

Atsimerkusi Marija paskersavo į jį. 

— Pamatytum, kur aš gyvenu, tai suprastum. Čia taip ramu, joks 
garsas neateina iš gatvės — per aukštai. Taip pat nei kvapai iš kiemo, nei 
kaimynų balsai. 

Jis neatsakė — nesumojo, ką atsakyti. Paėmęs padėklą nuo sumuš- 
tinių išnešė į virtuvę. Kai sugrįžo į svetainę, mergina nejudėdama gulėjo 
ant sofos vėl užsimerkusi. 

— Marija, — sukuždėjo jis. 

Ji neatsiliepė, tik jos krūtinė kilnojosi nuo ramaus alsavimo. 

Rosas prisėdo greta jos ant sofos. Marija atsimerkė. 

— Užsnūdau, — prisipažino. 

— Matau, — nusišypsojo jis. 

— Kiek laiko? 

— Beveik dešimta. 

Ji staiga atsisėdo. 

— Man reikia eiti. 

Jis sugriebė merginą už pečių: 

— Marija, aš dėl tavęs pametęs galvą. 

Ši tvirtai atlaikė jo žvilgsnį, paskui linktelėjo. 

— Ar aš tau patinku? — neatlyžo jis. 

Marija atsistojo ir iš viršaus pažvelgė į jo išblyškusį;, maldaujantį 
veidą. 

— Tu — mieliausias iš visų man pažįstamų vaikinų. Žinoma tu man 
patinki. 

Rosas piktai pašoko. 

— Ne tai turiu galvoje! — stipriai sugriebęs prisitraukė ją prie savęs 
ir pabučiavo. — Aš noriu tavęs, — sušvokštė. — Juk tą žinai — pati junti. 
Ar tu irgi taip pat nori manęs? 

Minutėlę ji ramiai stovėjo jo glėbyje ir žvelgė tiesiai jam į akis, pas- 
kui švelniai prašneko: 

— Kas, jeigu ir noriu, Rosai, tai nieko nekeičia. Aš mergina, Rosai, 
ir jeigu tau nusileisiu, gali ištikti bėda, o kam man to reikia. 

— Betgi yra priemonių... 

Jinai jį pertraukė: 

— Ne visada jos padeda, — Marija prigludo skruostu prie jo veido 
ir sušnabždėjo į ausį: 

— Aš viską galiu padaryti, Rosai, kad tau būtų smagu, bet tik ne 
tai. 

Jis įrėmė į ją žvilgsnį: 

— Viską? 

— Viską, — patvirtino ji. 

Rosas prisitraukė ją prie savęs, ir juodu vėl nukrito ant sofos. Su- 
šiugždėjo drabužiai, jo rankoje atsidūrė jos krūtis, šilta ir stangri. Iš vidaus 
jam kilo nepakeliamas, kankinantis skausmas. Prisitraukė jos galvą sau 
prie krūtinės. 

— Padėk man, Marija, — sušuko jis. — Būk gera, padėk man. 

Jis nuleido akis. Šviesūs, bemaž balti merginos plaukai spindėjo jam 
prie pat širdies. Išgirdo tyliai ją sukuždant: 

— Gulėk ramiai, Rosai, aš tau padėsiu, mielasis. 


DEŠIMTAS SKYRIUS 


— GREIČIAU, MAIKAI! ATKELIAUJA „TAIMSAI“! — RIORDANO BALSAS NUO 
daugybės metų, praleistų gatvėje prekiaujant laikraščiais, gergždė. 

Maikas pašoko nuo mažo suolelio ir išpuolė ant šaligatvio. Išve- 
žiojantis „Times“ sunkvežimis sustojo prie bordiūro. Maikas žvilgtelėjo 
į laikrodį krautuvės vitrinoje anapus gatvės. Pusė vienuoliktos. Kaip tik 
suspės sudėlioti laikraščius — tuoj po vienuoliktos pasipils publika iš 86- 
osios gatvės kino teatro. 

Ropšdamasis per laikraščių ryšulius, krovikas burnojo: 

— Visai šįvakar pasiuto. Dvylika lankstinių! 

Maikas nutylėjo. Jam tas pat. Priprato, kad laikraščiai kas savaitę vis 
storėja. Užsivertė ant peties paką, nunešė į kioskelį ir numetė po prekystaliu. 
Laikraščiai sunkiai dunktelėjo ant asfalto. Jis vėl nuėjo prie sunkvežimio. 

Kai grįžo su antru paku, liesa, gyslota Riordano žmona plokščiarep- 
lėmis jau kirpo vielą, kuria buvo surištas pirmasis pakas. 

— Pasiskubintum, Maikai, — paragino ji nervingai atsigręždama į 
savo vyrą už prekystalio. — Neturim daug laiko. 

Maiko marškiniai sumirko nuo prakaito, jis nusivilko ir pakabino 
juos ant vinies. Gelsvoje elektros šviesoje drėgnai sužvilgo jo raumenys. 
Atskiri laikraščio lankstiniai gulėjo jau išpakuoti ant stalo. Jis šoko sku- 
biai komplektuoti ir krauti egzempliorius tvarkingon krūvelėn. 

Ėmė vežti kitus laikraščius, ir naktis bėgo nepastebimai. Tik po pir- 
mos valandos Maikas ištaikė dešimt minučių atokvėpio. Užsiropštęs ant 
laikraščių pako užsirūkė ir iš malonumo užmerkė akis. Pasijuto pavargęs. 

Namie visą popietę dirbo pakeisdamas susirgus; liftininką, veikiau- 
siai teks tą daryti ir rytoj. Laukė, kad naktis kuo greičiau pasibaigtų. 

— Sveikas, Maikai. 

Krūptelėjęs jis atsimerkė. Priešais stovėjo ir šypsojosi Rosas. 

— Maniau, tu su savo senoliais užmiestyje — pavargusiai šyptelėjo 
Maikas. 

Rosas papurtė galvą: 

— Ne. Buvo ir čia kas veikti. 

— Pavyzdžiui? — nepatikliai paklausė Maikas. 

Rosas mostelėjo savo automobilio pusėn. 

— Pavyzdžiui, antai toji blondinė. 

Maikas pamėgino iš tolo įžiūrėti merginą, bet jos veidą slėpė šešėlis. 
Jis vėl atsigręžė į Rosą. 

— Taip ir maniau, kad kokia nors padraika. 

Rosas nuraudo. 

— Kodėl taip kalbi, Maikai, — švelniai papriekaištavo jis. — Tu 
mažytės net nepažįsti. 

Maikas gana nustebęs pažvelgė į bičiulį — matyt, Rosas smarkiai 
kliudytas: niekad šitaip nesielgdavo. Jis vėl pabandė įžiūrėti merginą, bet 
apšvietimas buvo pernelyg silpnas. 

Rosas truktelėjo jį už rankos: 

— Eime prie mašinos. Supažindinsiu tave. 

Maiką pagavo kažkoks keistas atžagarumas. 

— Kurių galų? — papurtė jis galvą. — Merga kaip merga. Visos jos 
vienodos. — Sprigtelėjo savo cigaretės nuorūką į šaligatvio kraštą priešais 
automobilį, ir toji pažiro žiežirbomis. Jis nušliuožė nuo pako, — paimsi 
savo laikraščius, Rosai? 

Bičiulis linktelėjo be žodžių, 

Maikas pasilenkęs ištraukė porą laikraščių ir padavė Rosui. Šis įme- 
tė jam į delną kelias monetas. Iš kiosko pasigirdo Riordano balsas: 

— Atnešk dar „Americans“, Maikai. Mes jau juos baigiame. 

Maikas pasilenkė paimti laikraščių ryšulį. Kai atsitiesė, Rosas jau 
žengė prie savo automobilio. Pažvelgė jam įkandin. Na ir sklandžiai kai 
kuriems vaikinams sekasi. Dėl nieko nereikia rūpintis. Užsivertęs laikraš- 


čius ant peties, Maikas pasuko į kioską. 


ROSAS ĮSĖDO MAŠINON, PASILENKĘS UŽVEDĖ MOTORĄ IR IŠVAIRAVO į GATVĘ. 
— Tavo bičiulis manęs nemėgsta, — patamsyje nuskambėjo Marijos 


balsas. 

Rosas pasigręžė į ją: 

— Iš kur tą ištraukei? — gynė jis bičiulį. — Maikas tavęs net ne- 
pažįsta. 

— Aš girdėjau, ką jis pasakė. 

— Maikas tik pavargęs, — paaiškino Rosas. — Dažniausiai jis visai 
kitoks. 


Kvartalą juodu pravažiavo tylėdami. Galiausiai Marija vėl prašneko: 

— Tai čia buvo Maikas? Tasai, kuris nenorėjo tada važiuoti su mu- 
mis į salą? 

— Taip, — patvirtino Rosas. 

Ji prisiminė kioskelio gilumoje likusį stovėti Maiką — blizgančiais 
nuo prakaito pečiais, rankose ir nugaroje išsikeliančiais tvirtais it plienas 
raumenimis. 

— Įsivaizduoja esąs kažin kas, tiesa? — pašaipiai paklausė. — Mes 
visi jam per prasti? 

Rosas išmintingai nutylėjo. Kam leistis į beprasmišką ginčą? Ir ap- 
skritai jam nusispjaut, ką tuodu vienas apie kitą galvoja. 

Ji vėl prašneko mąsliu balsu: 

— Gal kada nors aš jį dar pamokysiu. 

Rosas nustebęs paskersavo į merginą — šios žvilgsnis atrodė įskau- 
dintas. Ūmai jis sumojo: jai vis dar neišeina iš galvos Maiko pasakyti 
žodžiai. 


84 =“ HAROLD ROBBINS 


KAIP PAPRASTAI KETĖ PATRAUKĖ PRIEKINIŲ BAŽNYČIOS KLAUPTŲ LINKUI, 
bet Marija nutvėrė ją už rankos. 

— Tenai nėra vietos, mama, — sušnabždėjo ji. — Einam ; šitą. 

Ketė pasuko į klauptą, į kurį ją tempė Marija. Vis dar mąstė apie tai, 
ką aną dieną jai patarė tėvas Janovičius: kuo greičiau pasisakyti dukteriai 
apie nėštumą — tik tokiu būdu atsikratysianti savo rūpesčio. 

Klaupte sėdėjo kažkoks jaunuolis. Atsiprašomai murmtelėjusi, Ketė 
prasispraudė pro jį, sunkiai klestelėjo ant suolo ir nulenkė priekin galvą. 
Mišios prasidėjo. 

Užsimerkė ir suskato karštai melstis — prašė Dievo viską sutvarkyti: 
kad Marija ją suprastų, kad Piteris susirastų darbą. Meldėsi už visus, tik 
ne už save pačią. Mišioms pasibaigus, jai palengvėjo. Pažvairavo į Mariją. 

Dukters veidas buvo vos vos paraudęs, lūpų kampučiuose šmėkščio- 
jo patenkintos šypsenėlės atšvaitai. Kaip gerai, kad pasiėmė Mariją kartu 
į] pamaldas! 

Tikintieji ėmė skirstytis iš bažnyčios. Marija praleido motiną pirmą 
link praėjimo. Sprausdamasi pro jaunuolį, ji pastebėjo šio veidą išmuštą 
prakaito lašelių. Taip, šiandien bažnyčioje buvo tvankoka. 

Marija kelis žingsnius atsiliko, ir Ketė atsisuko laukdama dukros. 
Besijuokiančiomis akimis ši įsikibo motinai į parankę. 

Ketė atidžiau pažvelgė į dukterį. Seniai matė Mariją tokią laimingą. 
Kokia ji graži, kai šypsosi! Ketė nusprendė pokalbį apie laukiamą kūdikį 
atidėti iki vakaro. 

Nenorėjo, kad nuo Marijos veido išnyktų laiminga šypsena. 


VIENUOLIKTAS SKYRIUS 


MAIKAS UŽKABINO LIFTO DURIS IR ATSISĖDO ANT ŽEMO SUOLELIO VES- 
TI-biulyje. Pasiėmęs matematikos vadovėlį, atsivertė vietą, kurią pirma 
skaitė. Šią pavakarę nesijautė toks pavargęs kaip tikėjosi, mat parėjęs 
iš bažnyčios gavo pamiegoti nuo dešimtos iki ketvirtos valandos, kada 
motina jį pažadino. 

Pamažu pervertė knygos puslapį. Didelio čia daikto dirbti sekma- 


dienio popietę liftininku: namas gan ištuštėjęs ir galima pasimokyti. 

Pro šalį vestibiuliu lifto link nukaukšėjo žingsniai. Jis nepakėlė gal- 
vos — norėjo užbaigti spręsti uždavinį. 

Nuo lifto atskriejo švelnus balsiukas, lyg kažkur jam girdėtas: 

— Šiandien, Maikai? 

Krūptelėjęs išleido iš rankų knygą. Prie lifto stovėjo mergina ir šyp- 
sojosi jam. Visiškai šviesūs jos plaukai lempos šviesoje tviskėjo it auksas. 

— Bet kada, kai tik panorėsi, — pridūrė ji. 

Staiga viduje jam sutvinkčiojo. Neužtikrintai atsistojo, įėjo į liftą ir 
mygtuku uždarė duris. Tik tada pakėlė į ją akis: 

— Iš kur žinot mano vardą? 

Jinai nieko neatsakė, tik Žiūrėjo tiesiai į jį pravėrusi malonia šypsena 
lūpas, rodydama lygius baltus dantukus. 

Neatlaikęs jos žvilgsnio, Maikas nusigręžė jausdamas, kad rausta. 

— Kuris aukštas, malonėkite? — niūriai paklausė jis, nuspausdamas 
mygtuką ir paleisdamas liftą. 

— Dvyliktas. 

Ir tada ūmai sumojo. Atsisuko norėdamas geriau ją įžiūrėti. 

— Jūs — Roso mergina, — veikiau konstatavo nei paklausė jis. 

Merginos veidas liko nepasikeitęs. Ji tylėjo. 

Maikas sustabdė liftą tarp aukštų ir atsigręžė nuo valdymo skydelio. 

— Jūs — Roso mergina? — pakartojo jis. 

— Nejaugi? — provokuojamai atšovė ji. — Pats geriau turėtum 
žinoti. Juk toks mergų specialistas. Visos jos vienodos, ar ne? 

Maikas plykstelėjo it žarija. Vadinasi, jinai aną vakarą jį nugirdo. 
Nieko nuostabaus, kad dabar šitaip elgiasi. Jai tai vienintelis būdas atsi- 
teisti. Jis nunėrė akis į grindis. 

— Atleisk, buvau neteisus. 

Tyla. 

Maikas pažiūrėjo į ją. 

— Sakiau, atleisk man. 

— Girdėjau. — Jos akys liko šaltos ir ramios. 

Jam ėmė tvenktis pyktis. 

— Galėtum ką nors daugiau pasakyti. 

— Valio! — nusišiepė ji, nuverdama jį žvilgsniu. — Ko dar lauki? 


Aplodismentų? 

Maikas atsirėmė į lifto sieną. Na nieko, moka su tokiomis elgtis. 
Įdėmiai nužvelgė ją nuo galvos iki kojų — tai visada jas priverčia pasijusti 
nejaukiai. Nė viena mergiotė nemėgsta, kai į ją šitaip žiūrima. 

Mergina nepratarė nė žodžio, ir kai jo akys vėl sustojo ties jos veidu, 
Maikas pamatė, kad ji nė kiek nesutrikusi. 

— Rosas teisus, — įgėlė jis. — Tu tik tam ir sutverta. 

— Ačiū, — ramiai atrėmė ji, atsainiai žybtelėdama akimis. — Kaip 
gerai, kad šitaip pasakei, o tai jau buvau bepradedanti rūpintis. 

Maikas nusišypsojo — jam sugrįžo pasitikėjimas savimi. Jinai — 
paprasčiausia provokuojanti pigi kekšelė. Ištiesęs ranką truktelėjo ją prie 
savęs. 

Irgi nusišypsojusi mielai jam pasidavė. Pažvelgė žemyn, į jos vei- 
dą — merginos akyse blykčiojo kibirkštėlės. Pasilenkė ją pabučiuoti. 

Jos ranka jam už nugaros nežymiai sukrutėjo, ir staiga širdis Maikui 
šoktelėjo gerklėn — lifto grindys po juo ėmė žaibiškai smukti žemyn. 
Jinai nuspaudė greituminio nusileidimo mygtuką! Mirksnį ištiktas siaubo 
jis sustingo, paskui, pro sukąstus dantis nusikeikęs, stvėrėsi avarinio su- 
stojimo sverto melsdamas Dievo, kad tik stabdžiai atlaikytų. Žvygtelėjo 
traukos lynai, ir kabina sustojo. 

Įsiutęs Maikas užsipuolė ją: 

— Kvaiše! Per tave vos neužsimušėme! 

Jos veidas nebuvo nė kiek išsigandęs, tik kažkaip nutrūktgalviškai 
pagyvėjęs. 

— Tikrai? — su mandagia ironija išsišiepė ji. — Kaip būtų buvę 
gaila! 

Maikas vėl pasigręžė į valdymo skydelį ir paleido liftą aukštyn, šįkart 
lėta eiga. 

— Tebūnie taip, — tarė jis. 

Liftas sustojo Roso aukšte. Maikas atidarė dureles. 

Mergina išlipo iš kabinos. 

— Ačiū, Maikai, — mandagiai nusišypsojo ji. 

— Labai prašom, — taip pat ceremoningai atsakė jis. Jai einant per 
koridorių prie Roso buto, Maikas neuždarė kabinoas durelių ir stebėjo 
ją lifto kampe įtaisytame nedideliame veidrodyje. Taip, graži eigastis, ir, 
aišku, ji pati tai suvokia. 

Ji sustojo prie Roso buto durų ir paspaudė skambutį. Durys tuč- 
tuojau atsidarė, pasirodė nušvitęs Roso veidas ir nuskambėjo džiugus jo 
balsas: 

— ĮJeik, Marija, aš tavęs laukiau. 

Durys paskui juos užsivėrė. Maikas minutėlę pastovėjo, paskui už- 
trenkė lifto dureles ir vėl nusileido į vestibiulį. Užkabinęs dureles, atsisėdo 
ant suoliuko ir įniko į matematikos vadovėlį. 

Žvelgė į tekstą, tačiau nieko nematė — prieš akis stovėjo jinai. Pik- 
tai užvertė knygą. Kam be reikalo vargti. Vis nesiliauja apie ją galvojęs. 

Matė ją einančią per koridorių, regėjo nušvitus; Roso veidą, ausyse 
skambėjo džiugūs bičiulio žodžiai, kai su ja sveikinosi. Maikas pašoko ir 
sugrįžo į liftą. 

Tik kai kabina sustojo Roso aukšte, jam staiga toptelėjo: pirmą sykį 
gyvenime pavyduliauja merginos! 


SUZVIMBĖ LIFTO SKAMBUTIS. MAIKAS ATSISTOJO IR PAŽVELGĖ Į VALDYMO 
skydelį: raudonai mirksėjo skaičius 12. Jis užtraukė dureles ir nuspaudė 
mygtuką. 

Luktelėjo, kol mergina įėjo į kabiną, ir prašneko: 

— Marija, atleisk man. Palaikiau tave ne tokia. 

Jinai su nepasitikėjimu pažvelgė į jį. 

— Tikrai, Marija, — karštai patvirtino Maikas. — Patikėk, nenorė- 
jau taip bjauriai pasielgti. 

Abejonė iš jos žvilgsnio ėmė nykti. Tik dabar pastebėjo, kokios 
tamsios ir gilios jos akys. 

— Man nesiklosto viskas taip lengvai kaip Rosui, — toliau teisinosi 
Maikas. — Jis šviesaus ir guvaus proto. O aš, jei ko nors pasiekiu, tai tik 
per prakaitą. 

Mergina nusišypsojo — šįsyk šypsena buvo ne dirbtinė, o šilta ir 
nuoširdi. 

— Aš irgi nelabai gražiai elgiausi, — prisipažino ji. — Na, many- 
kim, mudu atsiteisę. 

Maikas ištiesė ranką: 

— Taika? 

Ji šypsodamasi paėmė ištiestą ranką. 

— Taika. 

Maikas pažvelgė į Marijos plaštaką, visiškai mažutę jo delne. 

— Tu tikrai Roso mergina? 

— Rosas man geras. Iš tiesų geras. Ne taip, kaip daugelis bernų, 
jeigu supranti, ką turiu galvoje. 

Maikas linktelėjo: 

— Rosas — puikus vaikinas. — Tebelaikydamas jos ranką savojoje, 
pažvelgė jai į akis. — Kaip manai, gal kada nueitume į kiną? 

Ji tylomis maktelėjo galva neatitraukdama akių nuo jo veido. Kažkas 
su ja darėsi. Šitai persidavė jai per Maiko ranką — to ji niekad anks- 
čiau nebuvo patyrusi. Pažinojo daug berniukų, bet nė vienas jos šitaip 
netrikdė. Visados žinojo, ką jiems jaučia. Bet čia kas kita. Visai kitoks 
jausmas — kažkoks iš vidaus kylantis silpnumas. 

Jis žingtelėjo artyn, pasilenkė, ir Marija pasistiebė prie jo lūpų. Net 
bučinys buvo kitoks — šiltas ir svaiginantis ją visą. Marija užsimerkė. 
Tarytum plaukė šiltame, jaukiame vandenyje. Juto ją užliejantį karštį ir 
instinktyviai suvokė, kad tai — toli gražu ne toks pat žaidimas kaip su 
kitais. Tai, ką jautė, buvo labai asmeniška — užgimstantis geismas. 

Įraudusiu veidu atstūmė jį nuo savęs. 

— Nuleisk mane apačion, — sutrikusi paprašė. 

— Marija, — kimiai ištarė Maikas. 

Mergina stovėjo nudelbusi akis. 

— Prašau, nuleisk mane apačion, — pakartojo pati nesuprasdama, kas 
su ja darosi. Jautėsi sušildyta ir laiminga, tačiau kažkodėl norėjosi verkti. 

Apsigręžęs jis įjungė liftą. Juodu nepratarė nė žodžio, kol atsidūrė 
apačioje. Išleisdamas į vestibiulį, Maikas pasisuko į merginą: 

— Ar mudu dar pasimatysime? 

Marija žybtelėjo į jį akimis: 

— Jeigu panorėsi. 

Ir apsisukusi išbėgo iš lifto, išpuolė pro vestibiulio duris gatvėn. 


PAMAŽU LAIPTAIS JI KOPĖ AUKŠTYN Į SAVO BUTĄ DAR SYKĮ IŠGYVENDAMA 
susitikimą su Maiku. Tiesiog nepajėgė savęs suprasti. Juk berniukai visi 

tokie panašūs, žaisliukai jos žaidime — bedvasiai kaip tie pajacai, kuriuos 
vaikystėje prie savo namų slenksčio šokdindavo iš dėžutės, arba akme- 
nukai, kuriais žaisdavo „klases“. Smagu buvo suvokti savo galią, valdžią 
ir pranašumą. Bet čia viskas kitaip, Maikas kitoks, tik ji pati nesuvokė 
kodėl. 

Kiek padelsusi, mergina įėjo į savo butą. Tualete kažkas vėmė. Žvilg- 
telėjo į uždaras duris — įdomu, kas susirgo? Mariją piktino, kad tualetas 
per vidurį koridoriaus— nė nusivemt vienumoj negali, viskas girdėti. 

Tualeto durys atsidarė, ir jose pasirodė patėvis. Išvydęs prie virtuvės 
durų stabtelėjusią Mariją šūktelėjo: 

— Atnešk stiklinę vandens! Tavo motiną pykina! 

Ji skubiai prileido iš čiaupo stiklinę vandens ir nubėgo atgal į 
koridorių. Tualeto durys dabar buvo atlapos, ir Marija išvydo savo moti- 
ną — visiškai bejėgė rėmėsi į sieną, o patėvis prilaikė ją už pečių. 

Paėmęs iš Marijos stiklinę, priglaudė ją prie Ketės lūpų. Ši skubiai 
praskalavo burną ir išspjovė į unitazą, paskui godžiai išgėrė likusį van- 
denį. 

Tiktai dabar Marija prašneko: 

— Kas atsitiko, mama? 

Ketė nusilpusi papurtė galvą. 

— Nieko. Tik mane supykino. 

— Bet... — išsigando Marija. Motina niekad skrandžiu nesiskųs- 
davo. Tiktai aną sykį... prieš gimstant Piteriui. Umai ją apėmė baimė. 
Klausiamai pažvelgė į; motiną. Nejaugi vėl? Juk daktaras sakė, kad jai 
daugiau negalima pastoti. 

— Mama, tau tikrai nieko nėra? 

Ketė linktelėjo galvą. Atvėrė burną kalbėti, bet vyras užbėgo jai už 
akių: 

— Žinoma, nieko, — šiurkščiai metė jis. — Nėščiai vemti — įpra- 
stas dalykas. 

Marija išpūtė akis į motiną negalėdama patikėti: 

— Ne, mama, negali būti, — įskaudintu, protestuojančiu balsu ji 
sušuko. — Juk daktaras sakė, kad tai labai pavojinga. 

Ketė pabandė nusišypsoti. 

— Ne visada gali jais tikėti. Jie nuolatos stengiasi įbauginti. 

Piteris pagyrūniškai atstatė krūtinę. 

— Bus antras berniukas, — pareiškė jis išdidžiai, — aš viską ap- 
skaičiavau. 

— Tu viską apskaičiavai, taip? 

Išsišiepęs jis linktelėjo: 

— Aha. 

— Jeigu jau tuo užsiėmei, tai pabandyk apskaičiuoti, iš ko maitinsi- 
mės, kai motina negalės dirbti. 

Sutrikęs patėvis išsprogino į ją akis. 

— Ir dar apskaičiuok, kas aprūpins tave alumi, nes iš manęs tikrai 
to nelauk. | 

Mergina apsisuko, išpuolė pro duris ir nulėkė laiptais žemyn. 

— Marija! — sušuko Ketė. Tačiau buvo jau per vėlu. Marijos nebe- 
liko. Ketė tik išgirdo žemesniuoju laiptatakiu nukaukšint jos žingsnius. 

Sekundėlę Ketė žvelgė į savo vyrą, paskui apsisuko ir sugrįžo į butą. 
Ją nusmelkė skausmas, apėmė silpnumas. Panoro minutėlei prigulti. Gal 
tuomet geriau pasijausianti, gal šis slogulys praeis. Tėvas Janovičius buvo 
teisus: reikėjo ryžtis ir pačiai pakalbėti su Marija. Padarė klaidą. Galbūt 
tada Marija būtų ją supratusi. 


DVYLIKTAS SKYRIUS 


— PAS DŽOKERĮ LOŠIAMA. GALINIAME KAMBARYJE, — PAREIŠKĖ ROSAS. 

Maikas pakėlė galvą — jo bičiulio akyse švietė pažįstama gelsva 
azarto ugnelė. 

— Na tai kas? 

— Norėtųsi ir man pabandyti. 

— Juk prisimeni, ką sakė tavo senis: tik įsivelsi į dar vieną istoriją, ir 
jis tave supakuos vasarai į kaimą. 

— Neįgsivelsiu į jokią istoriją, — spyrėsi Rosas. — Tik noriu kiek 
prasiblaškyti. 

— Tą patį sakei praėjus; sykį, — trūktelėjo pečiais Maikas. — Tavo 
tėvas staugė kaip pašėlęs, kai gavo traukti tave iš cypės. 

— Jis nesužinos, — gynėsi Rosas ir prisiminė, kad paskutinį sykį jį 

su draugeliais susėmė bepliekiančius už garažo kauliukais. — Džokeris 
teigia, kad yra pasirūpinęs globa. 

— Lošk, jeigu taip nori, — Maikas nusigręžė. — Tavo reikalas. 

— Būtų gerai, kad ir tu eitum kartu. 

— Kurių galų? — nustebo Maikas. — Juk neturiu šiugždančių. 

— Veduosi drauge Mariją, — atsakė Rosas, — ir nenoriu, kad tie 
šakalai prie jos statytųsi man nusisukus. 

Maikas susidomėjo: 

— Tuomet palik ją namie, 

— Ne, jaučiu, ji atneš man laimę, — Rosas atsiprašomai nusišyp- 
sojo. Kaip tikras lošėjas, varžėsi savo prietaringumo. — Žinai, esu įsiti- 
kinęs, kad jai sukiojantis kur nors netoliese man gali išties gerai nuskilti. 

— Nesąmonė, — nukirto Maikas. 

Rosas pažvelgė į jį. 

— Numatęs veikti ką geresnio? 

Maikas papurtė galvą. Mintyse vis sukosi Marija. Praėjo jau daugiau 
kaip savaitė, kai matėsi su mergina lifte, ir vis niekaip nedrįso pamėginti 
susitikti su ja. 

— Tad eime kartu, — mygo Rosas. — Nors mažumėlę pagyvensi. 
Nejaugi ketini visą gyvenimą tūnoti įbedęs nosį į knygas? 

— Na gerai, — sutiko Maikas. 


MARIJA LAUKĖ AUTOMOBILYJE. PAMAČIUSI BESIARTINANTĮ MAIKĄ, IŠ NUOS- 
tabos išpūtė akis. Rosas priėjo prie automobilio pirmas ir atidarė dureles. 

— Jau seniai norėjau judu supažindinti, — tarė jis. — Marija, čia 
mano bičiulis Maikas. Maikai, tai mano mergina. 

Marija nuraudo, ištiesdama ranką nusišypsojo ir bemaž oficialiu 
tonu tarė: 

— Aš daug apie jus girdėjau. 

Maikas šiek tiek sutriko. Pasistengė pritarti jos vaidybai: 

— Aš apie jus irgi, — sumurmėjo paimdamas jos ranką, šiltą ir 
elektrinančią. It nutvilkytas iškart ją paleido. 

— Pasislink, — paliepė Rosas sėsdamas į automobilį. — Maikas 
važiuoja su mumis. 


92 =“ HAROLD ROBBINS 


Visą kelią iki šokių salės Marija ir Maikas nepratarė nė žodžio. Užtat 
Rosas tarškėjo kaip užsuktas. Jeigu ir pastebėjo juodu tylint, to nekomen- 
tavo. Jie gavo staliuką šalia pat šokių aikštelės. Buvo jau beveik devinta 
valanda ir šokančiųjų netrūko. 

Rosas užsakė Maikui ir sau alaus, o Marijai — kokos, tačiau nenu- 
stygo vietoje, spindinčiomis akimis vis dairėsi į šalis. 

— Einu, susirasiu Džokerį ir pasiteirausiu, kada pradeda lošti. 

— Suspėsi, — suniurnėjo Maikas. — Gal pirma pašoktum su savo 
mergina? 

Rosas papurtė galvą: 

— Ne, — griežtai atsisakė jis. — Judu pašokite, o aš einu viską su- 
siŽinoti. 

Marija atsistojo, ir Maikas nustebęs išpūtė akis. 

— Na? — nusišypsojo ji. 

Atsikėlęs nuo kėdės Maikas nusivedė ją į šokių aikštelę. Orkestras 
grojo greitą fokstrotą. Vos mergina atsidūrė jo rankose, jis visas įsitempė, 
bemaž tučtuojau supainiojo žingsnį ir užmynė jai ant kojos. 

— O, atsiprašau, — sumikčiojo nurausdamas. 

Mergina nusišypsojo. 

— Nieko. Atsipalaiduok, juk aš tavęs nesuvalgysiu. 

Minutėlę jiedu šoko tylėdami, paskui ji vėl prašneko: 

— Regis, žadėjai su manimi pasimatyti? 

— Buvau užsiėmęs, — atsakė jis ir padaręs dar kelis žingsnius pri- 
dūrė: — Be to, tu juk Roso mergina. 

— Aš to nesakiau. 

— Bet jis sakė, o tu nepaneigei. 

— Juk negaliu uždrausti jam kalbėti, — atrėmė ji. — O tu apsimetei 
manęs nepažįstantis. 

— Betgi ir tu apie tai neužsiminei, — jis pažvelgė jai į akis. — Man 
pasirodė, kad tu nenori išsiduoti. 

Muzika nutilo, ir Marija išsilaisvino iš jo rankų. Pasuko iš šokių 
aikštelės, ir Maikas nusekė jai įkandin prie staliuko. Mergina sustojo 
priešais Rosą. 

— Noriu alaus, — pareiškė ji. 

Nepakeldamas galvos šis atsakė: 

— Gerai, vaikuti, gerai. 

Jo žvilgsnis buvo prikaustytas prie mažų durelių anapus šokių aikštelės. 

Kol Marija sėdosi, Maikas pastovėjo už jos kėdės, paskui pastūmė 
jai savo bokalą: 

— Išgerk mano. Užsisakysiu kitą. 

Be žodžių paėmusi bokalą, ji truputėlį nugėrė. Maikas žvelgė per 
stalą į merginą klausdamas savęs, ką jis pasakė, kad jinai užpyko. Taip ir 
nesupratęs, pasisuko į Rosą. 

— Na kaip? 

— Laukiu, — atsakė šis. — Kelneris pažadėjo pasiteirauti ir man 
pranešti. 

Marija suglumo: 

— Ką tau praneš? O aš maniau, kad atvažiavome čia pasišokti. 

Rosas šįkart pažvelgė į ją, bet taip, tarsi ji būtų visiška pašalietė — lyg 
nematančiomis akimis. 

— Paaiškink jai, Maikai, — numojo jis ranka. 

Maikui užvirė kraujas — Rosas nesikeičia. Vis kitiems palieka srėbti 
košę. 

— Pats paaiškink, — atkirto jis. 

Rosas įbedė į juos žvilgsnį, staiga jo akyse ėmė ryškėti nuovoka. 

— Kas judviem darosi? — paklausė jis. 

Nė vienas neatsakė. 

Tuomet jis grįžtelėjo į Mariją: 

— Atvažiavau čia dėl lošimo, apie kurį kalbėjo Džotferis, štai kas. 

Marija pašoko nuo kėdės. 

— Tai kurių velnių pakvietei mane į šokius? — šūktelėjo ji. — Kodėl 
iškart nepasakei? — ir ji pasisuko eiti. 

Rosas sugriebė ją už rankos. 

— Norėjau, kad tu būtum čia, mano laimei, — nusišypsojo jis. — 
Jaučiu, tu atneši man sėkmę. 

Ji nužvelgė jį. 

— O Maikas? — įžvalgiai paklausė. — Atsivedei jį čia mane saugoti? 

— Aišku, — Rosas tebesišypsojo. — Kaip manai, ar man nereikia 
apsidrausti, kai tie šakalai sukiojasi aplink? Šiaip ar taip, Maikas — mano 


bičiulis. Žinau, galiu juo pasikliauti. 

Maikas pažvelgė į Mariją, paskui per stalą — į savo draugelį. 

— Tavimi dėtas, nebūčiau toks tikras, Rosai, — šyptelėjo jis. 

Roso žvilgsnis tapo šaltas. 

— Ką nori pasakyti? 

Maikas neatitraukė akių nuo Marijos. 

— Kaip pats tą sakei, Rosai, jinai — nuostabi. 

Pamažu Marijos veidas nusigiedrijo, ji atsisėdo. 

— Puiku, vaikinai, — tarė vos tramdydama juoką, — susipeškit dėl 
manęs. 


Įtampa atlėgo. Visa trijulė pratrūko kaip pašėlusi kvatotis. 


ROSAS SIEKĖ KAULIUKŲ, IR JO KAKTA IŠRASOJO SMULKIAIS PRAKAITO LAŠE- 
liais. Pasisukęs ištiesė kubelius Marijai: 

— Papūsk, mažyte, laimei. 

Atstačiusi lūpas, mergina papūtė į dubenėliu jo sulenktą delną. 

— Kad pasisektų, — palinkėjo ji žvelgdama į vis mažėjančią priešais 
Rosą pinigų krūvelę. Pastarajam ėjosi nekaip. Jos skaičiavimais, jis, ko 
gero, jau buvo pralošęs bemaž keturiasdešimt dolerių. 

— Papūsk stipriau, — paliepė Rosas įtemptu, kažkokiu nenatūraliu 
balsu, pakišdamas savo suspaustus delnus arčiau jai prie lūpų. 

Marija giliai įkvėpė oro ir iš visų jėgų pūstelėjo jam į saują. Ir tuo pat 
metu pastebėjo, kaip jo pirštai vos vos krustelėjo apmainydami kauliukus. 
Mirksnį jie prasiskyrė ir jai užėmė kvapą. Plačiomis akimis pažvelgė jam 
į veidą. 

Sekundės dalelytę Rosas kaip niekur nieko atlaikė jos žvilgsnį, pas- 
kui nusišypsojo. Suprato, kad jinai matė. 

— Ačiū, mažyte, — padėkojo jis ir vėl atsigręžė į stalą. 

Marija stovėjo nustėrusi, vedžiodama akimis po lošėjų veidus. Nega- 
li būti, kad niekas nepastebėjo. Ir staiga ji sumojo: Rosas nekvailas, žinojo, 
kad visi spoksos į ją. 

— Na, kauliukai, riskitės! — šaižiai šūktelėjo Rosas. 

Kubeliai vartydamiesi ir blyksėdami šonais nuriedėjo žalia gelumbe, 
atsimušė į stalo bortelį ir sustojo. Visi! Rosas prisitraukė pinigus prie 
savęs, o kita ranka susėmė kauliukus ir suskato juos vėl kratyti. 

Pažvelgė į partnerius: 

— Einasi, — sukrizeno jis. — Klokit pinigėlius, reik kalt geležį, kol 
karšta. 

Rosui su partneriais derinant, kiek kas statys, Marija pasitraukė nuo 
stalo ir nuėjo pas Maiką, kuris stovėjo atsirėmęs į sieną ir iš tolo stebėjo 
lošėjus. Jai priėjus, jis nusišypsojo. 

— Šįsyk tu iš tikrųjų padėjai. 

Marija neišsidavė. Taigi jis irgi nematė, kaip Rosas sumainė kauliukus. 

— Man gana. Noriu jau eiti, — sausai metė ji. 

— Betgi Rosas dar nebaigė, — nustebo Maikas. 

— Man tas pat, — spyrėsi ji. — Noriu eiti. 

— Pasakysiu Rosui, — tarė jis. 

Ji ranka sulaikė jį. 

— Ne, palik jį ramybėje, — Marija dirstelėjo į stalą. Iš sujaudinto, 
laimingo Roso veido matėsi, kad šis vėl išlošė. — Turi tai, dėl ko čia atėjo. 

Maikas išpūtė akis. 

— Kas atsitiko? 

— Nieko. Tik noriu eiti, — pakartojo ji. 

— Gerai. — Maikas paėmė ją už parankės. — Mudu einame, Ro- 
sai! — šūktelėjo jis draugui. 

Neatsigręždamas Rosas pamojo jiems ranka. Kažin ar suprato, ką 
Maikas norėjo jam pasakyti. Taip buvo įnikęs į lošimą. 

Kai jie abu ėjo per salę, orkestras tebegrojo, 

— Pašoksim? — paklausė Maikas. 

Nesustodama ji papurtė galvą. Kažkoks vyras prie durų pastojo jai 
kelią. 

— Sveika, mažyte. 

Nė nepakėlusi galvos, mergina pabandė jį apeiti, bet šis vėl žingte- 
lėjo priešais ją. 

— Bėgi nuo savo vaikino? 

Marija šaltai nužvelgė Džokerio Martino veidą. 

— Pavargau, todėl išeinu, — trumpai metė ji. 

Šypsena pranyko nuo Martino lūpų. Jis klausiamai pažvelgė į Mai- 
ką. Šis truktelėjo pečiais. Tada salės šeimininkas pasitraukė nuo durų, ir 
Marija jau buvo bepraeinanti, bet jis staiga kyštelėjo ranką ir sulaikė ją. 

Nustebusi mergina pažvelgė į jį. 

Martino akys keistai žibėjo. 

— Nežinau, kokia musė tave įkando, mažyte, — tarė jis, — bet kai 
tau šitai praeis, užsuk į „Auksinę žarą“. Pas mane visada atsiras tau darbo. 

Pagaliau mergina kiek atlyžo. 

— Dėkui, pone Martinai. Galbūt aš dar sugrįšiu ir priminsiu jūsų 
žodžius. 

Ji nusisuko ir ėmė leistis laiptais. 


TRYLIKTAS SKYRIUS 


PRIE SAVO NAMŲ MARIJA SUSTOJO. 

— Ačiū, kad palydėjai, — tarė Maikui. 

Šis nusišypsojo: 

— Man buvo labai malonu. 

— Sugadinau tau vakarą, atleisk. 

Maikas nieko neatsakė, bet kai mergina pasuko į priebutį, vis dėlto 
išdrįso ją pašaukti: 

— Kada vėl pasimatysime? 

— Nežinau, — neryžtingai atsakė ji. 

Žingtelėjęs arčiau, jis palipo ant priebučio laiptelio. 

— Kodėl? Dėl to, kad tu — Roso mergina? 

Ji tvirtai atlaikė jo žvilgsnį. 

— Kartoju tau: nesu Roso mergina. 

— Tai kada vėl pasimatysime? — neatlyžo jis. 

Jinai papurtė galvą: 

— Kad iš tiesų nežinau. Ateinančią savaitę baigiasi mokykloje pa- 
mokos, ir man reikia susirasti darbą. Sunku ką nors aiškiau pasakyti. 

Maiką smilktelėjo pavydas: 

— Bet randi laiko pasimatyti su Rosu, — kandžiai pastebėjo jis. — 
Mat jis gali pasišvaistyti žaliaisiais. 

Ji užsiplieskė: 

— Neketinu matytis ir su juo. Tegul susikiša savo žaliuosius Žinai 


kur. Ir gali jam perduoti, kad aš taip pasakiau. 

Maikas nustebo ir nepajėgė to nuslėpti. 

— Kodėl aš? Pati jam pasakyk. 

Mergina nuvėrė jį žvilgsniu. 

— Po šimts, puikiai žinai kodėl. Abu jūs mane ten nusivedėt, abu 
žinojot, ką jis ketina daryti. 

— Tu irgi žinojai, — pyktelėjo jis. — Žinojai, kad plieksis kauliu- 
kais, o ne žais „blusytėmis“. Tad ko niršti? 

— Aha, — nusišiepė ji, — žinojau, jis pasakė, kad loš, bet man nė į 
galvą neatėjo, kad ketina apmainyti kauliukus. Nedrįsk mane ; tai velti. 

— Apmainyti kauliukus? — suglumo Maikas. 

— Aha. Tuo momentu, kai aš pūčiau į juos. Jis žinojo, kad visi žiūrės 
į mane. Nemėgstu, kad iš manęs darytų kvailelę. 

Maikui užėmė kvapą. Tik dabar jis suprato, kodėl Marija staiga pa- 
noro išeiti. 

— Gali manimi netikėti, bet apie triuką su kauliukais aš irgi ne- 
žinojau. 

Ji nepatikliai pašnairavo į jį. 

— Aš šitaip nelošiu, — pridūrė Maikas. 

Mergina mirksnį dvejojo. 

— Nežinau, — pagaliau tarė. — Dar suprasčiau, jeigu tu šitaip loš- 
tum. Tau pinigai reikalingi. Bet Rosas? Juk jam nieko netrūksta. 

Maikas paėmė ją už rankos. 

— Aš tikrai apie tai nežinojau, Marija, — karštai stengėsi įtikinti 


jis. 

Marija pažvelgė į jo ranką, paskui — į akis. 

— Gerai, — galiausiai atsakė, — patikėsiu. — Ištraukė ranką iš jo 
delno. — Labanakt. 

— Labanakt, Marija. 


Palydėjo akimis ją įeinančią pro duris vidun, paskui pats patraukė 
namų link. 

Pagaliau jis įsuko į siaurą skersgatvį, kur vieno iš daugiabučių namų 
pusrūsyje gyveno jo šeima. 

Iš tamsos jam priešpriešiais žengtelėjo Rosas. 

— Maikai, — pašaukė jis. 

Maikas sustojo. 

— Na? 

— Kur, velniai rautų, jūs išgaravot? Aš išlošiau bemaž šimtą dvi- 
dešimt dolerių! 

— Marija panoro namo. 

Jo žodžius Rosas nuleido negirdomis. Išsitraukęs iš kišenės gniužulą 
banknotų, kelis atskyrė. 

— Norėjau atiduoti tavo dalį. Štai dvidešimt. 

Maikas pažvelgė į atkištą Roso ranką, tačiau pinigų nepaėmė. 

— Kas yra? — nustebo Rosas. — Imk. 

Maikas pakėlė į jį akis. 

— Ne, dėkui. Nereikia man jokios dalies. Jie visi tau priklauso. 

Nesusigaudydamas Rosas įbedė į bičiulį žvilgsnį. 

— Nesilaužyk. Paimk pinigus. Juk neužnuodyti, ką? 

— Pasilaikyk juos sau, Rosai. Jie visi tavo. Tu juos uždirbai. 

Staiga Rosas sumojo. 

— A! Tai tau Marija išplepėjo. 

Maikas neatsakė. 

— Buvo visai lengva, — ūmai išsišiepė Rosas. — Lyg iš kūdikio iš- 
traukti saldainį. Jie taip užsispoksojo į Mariją, kai ji pasilenkė į priekį, jog 
užtikrintai suveikiau. 

Maikas vis tylėjo. 

Rosas paplojo jam per petį. 

— Nagi, vaikine, — tarė globėjišku tonu, — paimk pinigus. Ryt rytą 
visa geriau atrodys. 

— Sakiau, nenoriu jų! — Maikas švystelėjo ranka, ir pinigai pažiro 
ant Žemės. 

Rosas išvertė akis. 

— Kas gi tave apsėdo? 

— Niekas, — piktai atkirto Maikas. — Tiesiog man visa tai nepa- 
tinka, štai ir viskas. Pasinaudojai mažyte kaip kokia avele. Jeigu būtum 
įkliuvęs, mums visiems gerai nesibaigtų. Ir jai taip pat. Ne taip jau gražiai 
visa atrodytų, ką? 

— Betgi mes neįkliuvome, — paprieštaravo Rosas. — Tad ko 
inkšti? 

Maikas nutylėjo. 

Rosas atsiklaupė surinkti pinigų. 

— Nežinau, koks velnias į tave įlindo, — sumurmėjo jis. Staiga 
pakėlė galvą ir įbedė į Maiką įtarų žvilgsnį. — Kur tu ją nuvedei? — pa- 
klausė atsistodamas. 

— Namo, sakiau tau. 

— Ilgokai užtrukai. Visą valandą tavęs laukiau. 

— Ėjome pėsčiomis, — trumpai atrėmė Maikas. — Mano tėtušis 
nepadovanojo man „bjuiko“. 

— Nestabtelėjote trumpam parke? — paklausė Rosas. — Gal įlin- 
dote į kokį tamsų kampą, ir ji pasidarbavo su tavimi rankute? Toji kekšelė 
tą mėgsta. 

Maikas pajuto, lyg kas jam sprogo smilkiniuose. Kilstelėjo staigiai 
alkūnę ir prirėmė Rosą prie sienos. 

— Nedrįsk taip apie ją kalbėti, — suurzgė jis. Roso akys sužėrėjo 
pašėlusiu nirtuliu. 

— Atspėjau, — pergalingai pareiškė jis. — Ji prilindo prie tavęs, — 
Rosas išsišiepė. — Nėr lygių, kaip ji darbuojasi rankelėmis, bet neapsi- 
gauk, Maikai — ji kiekvienam taip padarys. 

Patamsyje Maiko ranka trenkė it žaibas. Roso galva loštelėjo atgal, 
ir jis pamažu nuslydo palei sieną ant žemės. Iš jo burnos kampo sruvo 
kraujas. Atsitraukęs žingsnį atgal Maikas pažvelgė žemyn į jį: 

— Kitą sykį laikysi liežuvį už dantų. 

Minutėlę Rosas apsvaigintas sėdėjo ant žemės, paskui pamažu 
pakėlė ranką ir prisidėjo ją prie burnos. Pro jo pirštus prasisunkė krau- 
jas. Pakėlė galvą ir pro skausmo užtemdytas akis atšiauriai pažvelgė į 
Maiką. 

— Tu man dar už tai sumokėsi, Maikai, — sumurmėjo jis perštin- 
čiomis lūpomis. — Dvigubai sumokėsi. 

— Galėsiu, kada tik panorėsi, — nusišaipė Maikas. 

Rosas tebesėdėjo ant žemės iš apačios žvelgdamas aukštyn. 

— Ateis laikas, — ištarė jis pamažu, — nesijaudink. 

— O aš ir nesijaudinu, — atšovė Maikas ir skersgatviu nudrožė 
namų link. 

KETURIOLIKTAS SKYRIUS 


PRIE DURŲ ROSAS NUSIPIRKO PLUOŠTĄ BILIETĖLIŲ. ĮŽENGĘS ŠOKIŲ SALĖN 
stabtelėjo, kad akys priprastų, ir apsidairė. 

Ji buvo čia — sėdėjo kampe su kitomis merginomis. Net vilkėdama 
viena iš tų pigių neskoningų balinių suknelių, kuriomis Martinas rengda- 
vo savo šokėjas, ji kažkuo skyrėsi iš visų. Kėlė savotišką jaudulį. Tą jaudulį, 
kuris toks svarbus skirtingų lyčių tarpusavio santykiuose, bet kuriuo ne- 
daugelis moterų gali pasigirti. 

Nulipęs laipteliais jis priėjo prie jos. 

— Sveika, Marija. 

Ši kilstelėjo galvą. 

— Sveikas, Rosai, — žvelgė neišsiduodančiomis akimis; Rosas ne- 
pajėgė nieko išskaityti jose. 

— Gal pašoksime? — paklausė jis nedrąsiai. 

— Turi bilietukų? 

Tylomis jis atkišo ranką su bilietėliais. Marija atsistojo. 

— Ką gi, pašoksime, — sutiko ji ir nusivedė jį į šokių aikštelę. 

Rosas apglėbė ją, tačiau atrodė lyg laikytų savo rankose visiškai sve- 
timą, jam abejingą merginą. Nejučiomis juodu pagavo muzikos ritmą. 

— Marija, jau dvi savaitės, kai mokykloje baigėsi pamokos, ir jau 
trys savaitės, kai mudu nesimatėme. 

— Taip, greitai bėga laikas, — pripažino ji, tačiau nenusišypsojo. 

— Tu manęs vengi, — papriekaištavo jis. 

— Neturiu laiko, — mandagiai atsakė Marija. — Reikia pelnytis 
duoną. 

— Net nesuteikei man progos tau pasiaiškinti. 

— Nieko neprivalai man aiškinti, — atšovė ji. — Esi suaugęs. Pats 
tvarkai savo gyvenimą. 

— Tad kodėl nenori matytis su manimi? 

Mergina pažvelgė Rosui į akis. Kažkas jame jai priminė žvėrį — lau- 
kinį ir nenuspėjamą, tesirūpinant vien savimi. 

— Nemėgstu, kad manimi naudotųsi, — atrėmė ji. 


Muzika baigėsi, ir Marija žingtelėjo atgal prie staliukų, bet Rosas 

ranka ją sulaikė, atkišdamas kitą bilietuką. Mergina paėmė jį ir luktelėjo, 
kol vėl užgros muzika. Tuomet leidosi iš naujo jo apkabinama. 

— Marija, maniau, kad aš tau patinku, — prabilo jis vėl. 

— Patikai, — patvirtino ji. — Tačiau nesielgei su manimi garbingai. 

— Atleisk, — nusišypsojo jis. — Bet viskas gerai baigėsi. Niekas 
nenukentėjo. 

Jos akyse šmėkštelėjo liūdesys. 

— Aš nukentėjau — maniau, kad būsi kitoks. 

— Bet tai buvo tik juokais, Marija, — gynėsi jis, stengdamasis prisi- 
traukti ją arčiau savęs. Per savo švarką pajuto jos kūno šilumą — vis taip 
pat jį jaudino. — Juk galima žmogui nors kiek paišdykauti. 

Mergina papurtė galvą. 

— Dar suprasčiau, jei stokotum pinigų. 

— Marija, — sukuždėjo jis. Dabar jiedu stovėjo tamsesniame salės 
kampe. Rosas pabandė ją pabučiuoti. 

— Baik, Rosai, — nusukdama veidą sudraudė ji griežtai. — Nenoriu 
prarasti darbo. 

— Bet, Marija, — ėmė maldauti jis, — poryt aš išvažiuoju ir sugrįšiu 
tik po penkių mėnesių. Prieš išvykdamas turiu tave pamatyti. 

Ji vėl papurtė galvą: 

— Ne, aš negaliu. 

— Kodėl? 

Muzika vėl baigėsi, ir mergina, išslydusi iš jo rankų, pasuko atgal į 
savo vietą. Sugriebęs jis piktai apgręžė ją: 

== 96 įsiutęs riktelėjo, — imk visus tuos suknistus bilietėlius, tik 
nebėgiok kaskart, vos tik pasibaigia muzika. 

Tylomis Marija susikišo į mažytį rankinuką bilietėlių lankstinį. Už- 
grojo muzika, ir ji sugrįžo į jo glėbį. 

— Kodėl negali su manimi pasimatyti? — vėl paklausė jis. 

Ji pažvelgė į jį. 

— Tu tikrai nori žinoti? 

Jis linktelėjo. 

— Taip, pasakyk man. 

Marija įkvėpė giliau oro, lyg rengtųsi tuoj nerti vandenin. 

— Pirma — nenoriu. Antra — neturiu laiko. Mano motina serga, 

nesikelia iš lovos. Ji neteko darbo, ir per dieną aš turiu rūpintis ja ir savo 
mažuoju broliuku. Pakaks priežasčių? 

— Ne, — šiurkščiai atšovė jis. Vėl įvedė į tamsų kampą ir pamėgino 
pabučiuoti. Mergina nugręžė veidą. Rosas nė nepastebėjo, kaip ji pamo- 
javo rankinuku. Po mirksnio jį apgręžė kažkieno sunki ranka. 

Priešais jį stovėjo stambus beždžionžmogio išvaizdos išgrūdikas, o 
užjo — besišypsantis Džokeris Martinas. 

— Paklausyk, vyruti, — suurzgė išgrūdikas, — elkis, kaip priklauso, 
arba bematant iš čia išlėksi. 

Rosas pasijuto beblykštąs. Žvilgtelėjo į Mariją. Ši stovėjo abejingu 
veidu. 

— Gerai, Marija, — giliai atsidusęs tarė vaikinas, — jeigu tu šitaip 
nori. 

Apsisuko ir išėjo iš šokių aikštelės. 

Džokeris Martinas prisigretino prie Marijos, begrįžtančios į savo 
vietą prie staliukų. 

— Regis, tavo bičiulis gerokai užsiuto. 

— Jis joks man bičiulis, — atšovė ji. 

Martinas dėjosi nustebęs: 

— Betgi praėjusį kartą, kai abu čia lankėtės, atrodėte tokie susiburkavę. 

— Aha, — sutiko ji negyvu balsu. — Tada buvo kitaip. Bet jis kai ką 
padarė, kas man nepatiko. 

Martinas nužvelgė ją iš viršaus: 

— Ir ką gi jis padarė? 

Ji išsisukinėjamai truktelėjo pečiais: 

— Paprasčiausiai man nepatiko, ir tiek. 

— Gal, tarkim, apkeitė kauliukus? — lyg tarp kitko paklausė Mar- 
tinas. 

Mergina nepajėgė paslėpti nustebimo. Jis nusišypsojo: 

— Laikei mus kvailiais, mažyte? Ne, mes profiai. Iškart pastebė- 
jome, — Martinas užsidegė cigaretę. — Aš supratau, kodėl tu taip greit 
pabėgai. Jis tau nepasisakė, ką ketina daryti? 

— Ne. 

— Taip ir maniau. 

— Jeigu jūs viską Žinojot, tai kodėl nieko nedarėt? — paklausė ji. 

Martinas šyptelėjo: 
— Jo tėtušis turi daug ryšių. Kurią nors dieną Rosas sugrįš, ir mes 
atsiimsime savo pinigėlius su procentais. O kol kas galime palaukti, turi- 


me kantrybės. Tokie visada sugrįžta. 


JI RŪPESTINGAI PAKABINO VAKARINĘ SUKNELĘ Į SPINTELĘ, GREITOMIS 
apžvelgė save veidrodyje ir išsiskubino pro duris. Buvo kelios minutės po 
dvyliktos. Per savaitę darbas ne toks sunkus — tenka išbūti ant kojų tik 
po šešias valandas. Visai kas kita penktadieniais ir šeštadieniais: dirbti 
pradėdavo penktą vakaro ir baigdavo antrą nakties. Tada tai tikrai būdavo 
nelengva. 

Išėjusi triukšmingon gatvėn Marija iškart išvydo jį — stovėjo atsi- 
šliejęs į automobilį ir laukė. Rasdavo jį čia kasnakt, nuo tada, kai pradėjo 
dirbti „Auksinėje žaroje“. 

Jos veidas nušvito. 

— Sveikas, Maikai. 

— Sveika, mažyte, — išsišiepė šis. 

Juodu leidosi žingsniuoti koja kojon greta vienas kito. 

— Maikai, tau nebūtina kasnakt manęs laukti, — tarė ji. — Aš 
puikiausiai galiu pareiti namo viena. 

— Aš taip noriu. 

— Betgi tu visai nusivarysi. Juk dirbi tame laikraščių kioske po 
dvylika valandų per dieną. 

— Neatimk iš manęs viso gyvenimo džiaugsmo, mažyte, — šyptelė- 
jęs švelniai tarė jis. — Gal atsigersim kavos? 

Mergina linktelėjo: 

— Gerai, tik nepamiršk — šiandien mano eilė mokėti. 

— O kodėl aš tave pakviečiau? — nusijuokė jis. Juodu užsuko vaisti- 
nėlėn-užkandinėn ir užsirangė ant aukštų taburečių prie prekystalio. 

— Du kavos, — užsakė Maikas ir klausiamai pažvelgė į Mari- 
ją. — Paimam per pusę spurgą su džemu? 

Mergina linktelėjo. 

Maikas per prekystalį šūktelėjo užsakymą pardavėjui ir vėl atsigręžė 
į ją: 

— Kaip jaučiasi tavo motina? 

— Dėkui, šiandien geriau. Kraujavimas liovėsi, ir daktaras sako, kad 
jeigu jis neatsinaujins, rytoj galės atsikelti iš lovos. 

— Tai gerai. 

Pagalvojusi apie motiną,Marija minutėlę pritilo. Bemaž savaitę Ketė 
nesikėlė iš lovos. Pradėjusi kraujuoti, anksti parėjo iš darbo. Iš pradžių 
daktaras palaikė tai persileidimu, bet galiausiai pasirodė, kad visa ne taip 
blogai. Vis dėlto į darbą grįžti ji negalėjo. Sunkūs kibirai ir šepečiai — ne 
JOS jėgoms. 

Marija prisiminė, kaip motina susirūpino jai pasisakius apie savo 
darbą „Auksinėje žaroje“. Bet dvidešimt dolerių per savaitę — jiems tik- 
ras gelbėjimosi ratas. Be jų jie visi badautų. Iš Piterio — jokios naudos. 

Pardavėjas pastatė prieš ją kavą ir spurgą su džemu. Greitai šią per- 
laužusi, mergina didesniąją pusę padavė Maikui. 

— Kaip šiandien sekėsi? — paklausė šis. 

— Gerai, — nusišypsojo ji. — Šiandien nemažai paplušėjau. 

Jis išsišiepė. 

— Gera šokėja, ką? 

Marija irgi nusišaipė. 

— Nėr lygių, — staiga ji surimtėjo. — Šįvakar buvo atėjęs Rosas 
pasimatyti su manimi. 

Maikas nudelbė akis į savo kavos puodelį. 

— Kojis norėjo? 

— Pasakė, kad kuriam laikui išvyksta. Norėjo, kad eičiau su juo kartu. 

Maikas vis dar nežiūrėjo į ja. 

— Ir ką tu jam atsakei? 

— Kad neišdegs. Jis suzžūlėjo, ir tuomet priėjo ponas Martinas, tad 
jis gavo dingti. 

Maikas minutėlę tylėjo. 

— Tėvas jį išsiunčia į Europą. 

Marija aiktelėjo iš nuostabos. 

— Tai bent! Gera būti aptekusiam žaliais. 

Maikas vėl įsistebeilijo į kavos puodelį. 

— Tau jis vis dar patinka, tiesa? 


Ji pasisuko į Maiką: 

— Išties nežinau, — atvirai prisipažino. — Jis kitoks nei visi vaiki- 
nai, kuriuos aš pažįstu. Kitaip kalba, kitaip elgiasi. 

— Ir turi pinigų, — su kartėliu pridūrė Maikas. 

— Visai ne tai, — greitai paneigė ji. 

— Tad kas gi? — paklausė Maikas. 

Ji žvilgtelėjo. Maikas matė ją rūpestingai renkantis žodžius. 

— Tai, kaip jis elgiasi — man pačiai kartais šitaip norėtųsi. Lyg 
būtų aukščiau už visus, ir kiti žmonės turėtų jam pataikauti. Kaip gera 
būti aukščiau už visus! — Marija uždėjo ranką jam ant alkūnės ir pritildė 
balsą iki paslaptingo kuždesio: — Pasirodo, ponas Martinas žinojo, kad 
jis tąsyk sukeitė kauliukus. 

Maikas nustebo. 

— Tai kodėl jo nesulaikė? 

— Dėl Roso tėvo. Ponas Martinas sakė, kad jo senis turi daug ry- 
šių, — pastaruosius žodžius mergina ištarė su nemenka pagarba. 

Jis grįžtelėjo į ją. 

— Vadinasi, tai tau patinka? 

Pasiėmusi iš rankinuko cigaretę, Marija užsirūkė giliai užsitrauk- 
dama. 

— Galbūt, — sutiko ji. — Iruputėlio prabangos man norėtųsi, kam 
nesinorėtų? Velniai rautų, tai kur kas geriau, nei gyventi taip, kaip aš 
dabar gyvenu. 


PENKIOLIKTAS SKYRIUS 


KETĖ ATIDĖJO Į ŠALĮ SIUVINĮ IR PAŽVELGĖ Į LAIKRODJĮ. BEVEIK VIENUO- 
likta valanda. Pasikėlusi nuo fotelio, ji priėjo prie lango — tvyrojo tvanki, 
drėgna rugpjūčio naktis. Rankšluosčiu, kurį turėjo užsimetusi ant kaklo, 
alsiai nusišluostė nuo veido prakaitą. 

Strėnas staiga nusmelkė aštrus skausmas, ir ji apsvaigusi susvirdu- 
Daktaras buvo ją įspėjęs, kad tokie priepuoliai gali pasireikšti, ir patarė 
daugiausia gulėti lovoje, nieko nedirbti — girdi, nėštumas pernelyg didelė 
apkrova jos širdžiai. 

Pagaliau ji atsigavo ir sugrįžusi į virtuvę nuėmė nuo stalo siuvinį. 
Taip ir padarys, paseks daktaro patarimu — priguls ir pasistengs pailsėti. 

Namie viešpatavo visiška ramybė, ir patamsyje gulėdama atmerk- 
tomis akimis lovoje ji gaudė mažiausią krebždes;. Dažnai nepajėgdavo 
užmigti iki sugrįžtant Marijai, bet šiandien dar blogiau — Piteris išėjo po 
vakarienės ir iki šiol nepasirodė. Ketė žinojo, kas jos laukia. 

Parėjęs elgsis įžūliai, bus suirzęs, įkaušęs nuo alaus. Ji turės stengtis 
jo neprileisti prie Marijos, antraip vėl kils kivirčas. 

Po kelių minučių pasijuto geriau, bet miegas vis tiek neėmė. Kam- 
baryje buvo per karšta, patalynė nuo jos kūno įšilo. Ketė atsikėlė iš lovos 
ir nuėjo į Marijos kambarį. Lovytėje neramiai miegojo kūdikis, mažytis 
jo kūnelis buvo kiek nurausvintas vasaros saulės. Jai pažiūrėjus, vaikutis 
atsibudo ir pravirko. 

Ketė paėmė jį ant rankų ir suskato tyliai raminti, bet šis nesiliovė 
verkęs. Nusinešusi į virtuvę, davė jam atsigerti iš buteliuko šalto vandens. 
Mažylis laimingas pačiulpė, ir ji paguldė jį atgal į lovytę. 

Trinktelėjo virtuvės durys, ir Ketė atsigręžė. Veikiausiai parėjo 
Piteris, Marijai dar per anksti. Vos žvilgtelėjusi į jo įraudusį veidą, iškart 
suprato, iš kur jos vyras sugrįžo. 

Piteris uždarė duris ir įbedė į ją krauju pasruvusias, užbrinkusias 
akis. 

— Dar nemiegi? —paklausė jis. 

— Kaip matai, — atsakė ji pasukdama pro jį į miegamąjį. — Eime 
gulti. 

— Kad labai karšta, — jis nuėjo prie šaldytuvo ir atidarė dure- 
les. — Noriu alaus. 

— Tau dar negana? — abejingai paklausė ji. 

Piteris neatsakė, tik pradūrė skardinę ir prisidėjo prie burnos. Šiek 
tiek gėrimo nuvarvėjo jam per smakrą ant marškinių. 

— Ne tavo reikalas! — pastatęs skardinę ant stalo ir sprogindamas į 
ją akis piktai atkirto jis. 

Ketė atrėmė jo žvilgsnį, paskui apsisuko ir nuėjo į svetainę. Persi- 
svėrusi per langą, su nerimu pažvelgė gatvėn. Jau beveik metas Marijai 
pareiti namo. 

— Ką tu darai? — atslinkęs iš paskos, paklausė jis karingai. 

Ketė neatsakė. Jis gerai žinojo, ką ji daro. Pasitraukusi nuo lango, 
norėjo pro jį praeiti. Piteris sugriebė ją už alkūnės. 

— Lauki nesulauki savo dukters? — priekabiai paklausė jis. 

— Taip, — atkirto ji lenkiškai. — Ar čia kas nors bloga? 

Jis irgi atsakė ta pačia kalba: 

— Nėra ko dėl jos rūpintis. Tikriausiai pakeliui kokiame nors tarpu- 
duryje prisiduria sau kelis dolerius — kad ir su tuo bernu, kuris kasnakt 
parlydi ją namo. 

— Eik gulti, — šaltai atrėžė ji. — Tu girtas. 

Piteris dar tvirčiau suspaudė jos alkūnę: 

— Tau atrodo, kad nesuvokiu, ką kalbu? — paklausė jis tulžingai. 

— Ne atrodo, o taip ir yra, — atkirto ji ištraukdama ranką iš jo 
gniaužto ir vėl nusisukdama į langą. Pažvelgė gatvėn. Kvartalu iš tolo 
artinosi Marija ir Maikas. 

Mirksnį Ketės veidu šmėstelėjo pasitenkinimas. Tas Maikas toksai 
mielas berniukas. Greta vienas kito juodu taip dailiai atrodo. Galbūt kada 
nors... bet dar per anksti apie tai galvoti. Kartais Ketei reikėdavo tiesiog 
prisiversti, kad galėtų tebežiūrėti į Mariją kaip į vaiką. Čia viskas kitaip 
nei senojoje gimtinėje. Ji nusigręžė nuo lango, patenkinta šypsena dar ne 
visai buvo išnykusi nuo jos lūpų. 

— Einu gulti, — pareiškė. — Atsigultum ir tu. 

Jis nepajudėjo. 

— Ne. Labai karšta. Dar išgersiu alaus. 

Ji nuėjo į miegamąjį ir ėmė nusirenginėti. Girdėjo jį kliuvinėjant 
virtuvėje, trinktelint šaldytuvo dureles ir atplėšiant alaus skardinę. Užsi- 
metusi virš naktinių marškinių lengvą kimono chalatėlį, nuėjo į virtuvę 
nusiprausti. 

Piteris sėdėjo prie stalo su pustušte alaus skardine rankoje spokso- 
damas į duris. 

— Ko tu lauki? — paklausė ji. — Eik gulti. 

Jis užsispyrusiai papurtė galvą: 

— Aš tau parodysiu, kas suvokia, ką kalba. Palauk, tegul tik ji įeina. 

Ketė pabandė nusišypsoti. 

— Nekvailiok, Piteri. Palik mergaitę ramybėje ir eik gulti. 


— Mergaitę! Kekšė jinai, — suniurnėjo jis. 

Ji užsimojo ranka, ir deginantis antausis paliko Piterio skruoste 
baltą žymę. Apstulbęs jis išpūtė į ją akis. 

Ketė stovėjo pabalusi iš įsiūčio. Niekada jos tokios dar nematė. 

— Užsičiaupk! — piktai užriko ji. — Mergaitė turi daugiau proto 
už tave. Jeigu ne jinai, mes badautume! — Ketė pasuko į miegamąjį, ta- 
čiau iš koridoriaus atsigręžė ir sužaibavo akimis: — Nepamiršk, kad tai 
ji susirado darbą, kai mums stigo pinigų, ne tu, — jos balsas suskambo 
panieka. — Ji visa į savo tėvą. Tu nė perpus nesi toks kaip jis. Aš tik 
viliuosi, kad tavo vaikai bus panašūs į jį, o ne į tave. Antraip, Dieve, 
jiems padėk! 

Jis pašoko ant kojų ir metėsi prie virtuvės durų. 

— Aš tau parodysiu, kas vyras! — sustaugė atplėšdamas duris. — 
Mano namuose kekšių nebus! 

Ketė nutvėrė jį už rankos ir pabandė įsitempti atgal į butą. 

— Nedrįsk jos liesti, prasigėręs pašlemėke! — riktelėjo ji. — Ji- 
nai — m2an0 duktė, ne tavo! 

Jis šiurkščiai ją nustūmė, ir Ketė atatupstom atsitrenkė į virtuvės 
stalą. Kūną nusmelkė skausmas. Temstančiomis akimis pažvelgė į vyrą. 

Šis traukėsi nuo juosmens diržą. Pakratė juo prieš pat jos veidą. 

— Prikąsk liežuvį, boba! — sukriokė jis. — Arba pati paragausi šito 
daugiau už ją. Palauk, kai išpersiu jai kailį, pamatysi, kokia bus. 

Jis išpuolė į laiptų aikštelę. 

Ketė giliai įkvėpė oro ir šoko paskui jį. Tasai žmogus beprotis! 
Marija visada buvo teisi. O, kad ji būtų jos paklausiusi! Svaigulys suėmė 
smilkinius, bet ji stengėsi nepasiduoti. Piteris jau buvo prie laiptų. Ji su- 
griebė vyrą už rankų. 

— Nedrįsk jos paliesti! — sušvokštė iš paskutiniųjų bandydama su- 
laikyti Piterį. Bemaž nežmoniškomis pastangomis jai pavyko jį apgręžti. 
Su įniršiu pažvelgė jam į akis. 

— Jeigu Mariją paliesi, daugiau neįkelsi kojos į šiuos namus! 

Tie žodžiai paveikė Piterį it šalto vandens čiurkšlė. Jo žvilgsnis 
kaipmat prasiblaivė. Piktai nubloškė nuo savęs jos rankas. Ketė įsitvėrė 
turėklų, kad nenugriūtų. 

Piteris pro žmoną sugrįžo prie virtuvės durų, nuo slenksčio atsigręžė 
ir lediniu balsu metė jai: 

— Ji — tavo duktė, ir jos nuodėmės tekris ant tavo galvos! 

Smilkinius jai užliejo silpnumas, prieš akis Piterio veidas išskydo. 
Paleidusi turėklą, Ketė netvirtai žingtelėjo prie buto durų, bet staiga jos 
protą aptemdė aštrus skausmas. 

— Marija! — ūmai prasivėrusion sopulingon tuštumon suriko ji. Ir 
tą pačią akimirką pašėlusiu greičiu ją pasitiko amžinybė... 

Jaunuoliai apačioje išgirdo riksmą, ir nespėjus Maikui atsitokėti 
Marija jau buvo užlėkusi pusę pirmojo laiptatakio. Nuo to veriančio riks- 
mo besidaužančia iš išgąsčio širdimi jis puolė paskui ją aukštyn ir trečiąją 
laiptų aikštelę pasiekė atsilikęs vos per žingsnį. 

— Mama! — Maikas nepažino Marijos balso — jis nuskambėjo 
it išgąsdinto vaiko klyksmas. Išvydo ją parklumpant greta suknežinto 
moters kūno. Netekęs žado, Maikas tik stovėjo ir tylėjo. 

— Mama! — ašarų užgniaužtu balsu tarsi kūdikis pakartojo Marija. 
Tamsioje laiptinėje plykstelėjo šviesūs plaukai — mergina prigludo lūpo- 
mis prie nurimusio motinos veido. 

— Kete! 

Maikas pakėlė galvą. Aukščiau jo, ant laiptų, stovėjo vyras nupilku- 
siu veidu, spragindamas į juos akis. 

— Marija, kas atsitiko? 

Mergina be žodžių papurtė galvą ir pasisuko į Maiką. Žvelgė iš 
skausmo nieko nesuvokdama, apdujusi nuo sukrėtimo. 

Ištiesęs ranką, Maikas palietė jos petį. Pajuto merginą drebant visu 
kūnu. 

— Ar kur nors čia yra telefonas? — paklausė jis. 

Ji neatsakė. Matyt, jo nenugirdo. Maikas pažvelgė viršun. Nupil- 
kusio veido vyras leidosi laiptais abiem rankomis mėšlungiškai įsikibęs 
turėklo, lyg bijotų nukristi. 

Šalimais prasivėrė durys ir pro jas iškišo galvą kažkoks užsimiegojęs 
gyventojas. 

— Įvyko nelaimė. Ar iš jūsų galima paskambinti? — prišokęs sku- 
biai paklausė Maikas. 

Vyriškis linktelėjo ir išėjo į laiptinę. Už jo Maikas išvydo susisupusią 
chalatu moterį. 

Maikas įpuolė į butą. Moteris tylomis parodė jam telefoną. Vaikinas 

pakėlė ragelį ir jau norėjo surinkti numerį, kai iki jo atskriejo tylūs, pri- 
slopinti garsai. 


Pirmą ir paskutinį sykį gyvenime Maikas girdėjo Mariją verkiant. 


ŠEŠIOLIKTAS SKYRIUS 


TIK PO SAVAITĖS MARIJA GRĮŽO DIRBTI Į „AUKSINĘ ŽARĄ — SUNYKUSIU 
veidu, su tamsiais ratilais po įdubusiomis akimis. O prieš tai buvo laido- 
tuvės. 

Paprastos gedulingos pamaldos Šv. Augustino bažnyčioje, švelnaus 
ir atidaus tėvo Janovičiaus pamokslas, per kurį šis šiltai atsiliepė apie Ma- 
rijos motinos didžiulę ištvermę ir ištikimybę katalikiškiems principams ir 
karštai pasimeldė, kad jos vaikai žengtų tuo pačiu keliu. 

Marija tyli sėdėjo greta Piterio vieninteliame automobilyje, sekusia- 
me paskui katafalką į kapines. Kuklios laidotuvės pasibaigė greitai, ir jie 
sugrįžo namo. 

Tenai jų laukė žmonės iš socialinės rūpybos. Frensės motina, kuri 
jiems nesant prižiūrėjo kūdikį, užlipo į savo butą. Rūpybos atstovai, jau- 
nas vyriškis ir pagyvenusi moteris, pareiškė abejonę, ar Marija su Piteriu 
sugebės tinkamai pasirūpinti mažyliu. 

Marija juos įtikino, kad problemų nekils: ji dieną būna namie, o 
Piteris jį prižiūrės vakarais, kai ji dirbs. Žmonės iš rūpybos sutiko palikti 
viską kaip yra iki rudens, kai Marijai reikės sugrįžti į mokyklą. 

Mergina stabtelėjo ant šokių salės slenksčio. Jai pasirodė keista, kad 
per tą laiką, kai tiek daug kas pasikeitė, šokių salė išliko tokia pati. Pigūs, 
rėksmingi blizgučiai ant sienų, blausus melsvas apšvietimas, pavargę, 
nuolat iškraipantys melodiją muzikantai — visa išliko kaip buvę. 

Priėjo išgrūdikas, jo bukame beždžionžmogio veide neatsispindėjo 
joks jausmas. 

— Misteris Martinas nori jus pamatyti, — atbulu nykščiu jis parodė 
kontoros pusėn. 

Nieko neatsakiusi, ji perėjoo šokių aikštelę ir pasibeldė į duris. 

Iš vidaus atsiliepė Martinas: 


— Įeikite. 

Ji atidarė duris, Martinas sėdėjo už rašomojo stalo prieš paskleistus 
popierius. Mergina neryžtingai sustojo tarpduryje. Pagaliau jis pakėlė 
galvą, ir ji įėjo vidun. 

— Norėjot mane matyti? — negyvu balsu paklausė ji. 

Jis linktelėjo. 

— Sėskis. Tuoj užbaigsiu su šituo ir užsiimsiu tavimi. 

Marija įsmuko į fotelį šalia rašomojo stalo ir ėmė stebėti vyriškį: 
aštrių bruožų, raukšlių išvagotas veidas, juodi žilstelėję plaukai, iš po 
kurių itin šaltai žvelgė žydros akys, tvirtas, kampuotas smakras su keistai 
nederančiomis plonomis lūpomis, dvelkiančiomis kažkokiu kilmingumu. 

Pagaliau jis atitraukė akis nuo popierių ir švelniai tarė: 

— Užjaučiu tave dėl motinos, Marija. 

Marija nunėrė akis į savo rankas. 

— Dėkui, — atsakė sugniaužtu balsu, lyg gerklėje stovėtų kamuolys. 
Vis dar jai buvo sunku apie tai kalbėti. 

Džokeris minutėlę patylėjo. 

— Buvo atėję pasiteirauti iš socialinės rūpybos skyriaus. Tikrino, ką 
tu čia veiki. 

Marijos veidu šmėstelėjo išgąstis. Ji klausiamai pažvelgė į savo darb- 
davį. Šis nuramino ją šypsena. 

— Nebijok. Pasakiau, kad dirbi pas mus kasininke. 

Mergina vėl nudelbė akis į savo rankas. 

— Nežinau nė kaip jums dėkoti, pone Martinai, — tarė ji lūžtančiu 
balsu — atrodė, tuoj tuoj pravirks. 

Jis nukreipė žvilgsnį į popierius ant rašomojo stalo. 

— Kodėl man nepasakei, kiek tau metų, Marija? — netikėtai pa- 
klausė. 

— Ar būtumėt mane priėmęs, jei būčiau pasakiusi? — atrėmė ji. 

Kiek padvejojęs, Martinas prisipažino. 

— Turbūt ne. 

— Štai kodėl, — atsakė ji. — Be to, jūs manęs nė neklausėt. 

Jis žvilgsniu tyrinėjo jos veidą. 

— Man net neatėjo į galvą. Atrodei gana suaugusi. 

Ji šyptelėjo. 


— Aš ir esu gana suaugusi. 

Atsistojęs iš už rašomojo stalo Martinas priėjo prie merginos. Iš- 
tiesė ranką, palietė jos petį ir supratingai linktelėjo. Prisiminė savo paties 
jaunystę, pragyventą bemaž tokioje pačioje aplinkoje kaip Marijos. 

— Ko gero, taip, — sutiko jis. 

Mergina metė klausiamą žvilgsnį. 

— Tad aš galiu sugrįžti prie savo darbo, pone Martinai? 

— Taip. Bet būk apdairi. Jeigu kiltų koks sąmyšis, tuoj pat pasistenk 
dingti iš čia. Negalima tau įkliūti, o tai nuplauks mūsų patentas. 

— Aš saugosiuos, pone Martinai, — tarė ji atsistodama. — Pri- 
žadu. 

Jis atidarė ir palaikė jai duris. Stabtelėjusi ant slenksčio, mergina 
dėkingai nusišypsojo. 

— Labai jums ačiū, pone Martinai, — tarė ji žemu, kimiu bal- 
su. — Niekad nepamiršiu, koks jūs buvot man geras. 

Likęs stovėti tarpduryje, jis akimis palydėjo ją, nueinančią į persi- 
rengimo kambarį, ir su nuostaba papurtė galvą. Net ir dabar, kai sužinojo, 
sunku patikėti: mergiūkštė neturi dar nė šešiolikos! Vis dėlto tos lenkaitės 
anksti subręsta. Jis tylomis nusišiepė, uždarė duris ir sugrįžo prie savo 
stalo. 

Kalendorius jai visada nieko nereikš. Jau ir dabar yra pakankamai 
išmintinga, tos išminties pakaks visam jos gyvenimui. Tarsi turėjo vyrų 
pojūtį — tą šeštąjį pojūtį, kurio daugelis moterų per visą savo gyvenimą 
nepajėgia įgyti. 


MARIJA ATIDARĖ DURIS IR ĮŽENGĖ VIRTUVĖN. PATĖVIS SKAITĖ IŠSKLEISTĄ 
prieš save ant stalo laikraštį. Jai įėjus, pakėlė galvą. 

— Kaip mažylis? — paklausė mergina. 

— Normaliai, — sausai atsakė jis. — Visą vakarą ramiai miega. 

Ji įėjo į savo kambarį ir žvilgtelėjo lovytėn. Mažasis Piteris kietai 
parpė apžiojęs nykštį. Ji atsargiai ištraukė jam iš burnytės pirštą ir staiga 
pajuto įbestą į save žvilgsnį. Greitai atsigręžė — patėvis išpūtęs akis nuo 
slenksčio spoksojo į ją. Jis ūmai nuraudo. 

— Ko tau reikia? — paklausė Marija. 

— Nieko, — krenkštelėjęs atsakė patėvis ir nuslinko atgal į virtuvę. 

Mergina išsinėrė iš sukneles ir apatinuko. Užsimetusi chalatėlį, nu- 
ėjo į virtuvę ir atsuko čiaupą. 

Piteris nuo kėdės pasisuko į ją ir atsargiai rinkdamasis žodžius pa- 
klausė: 

— Tasai vaikinas... Maikas... Jis tave palydėjo namo? 

— Aha, — sumykė ji, įnikusi muilu ir vandeniu praustis veidą. 

— Tu jam patinki, a? 

— Turbūt, — atsakė ji, vis užsiėmusi savo veidu. 

— Nemaža laiko prastoviniuoji su juo apačioje, ką? — patėvio balse 
suskambo klastinga gaidelė. — Neskubi viršun, tiesa? 

Marija šaltai jį nužvelgė: 

— Ką taip stengies sužinoti? 

Neatlaikęs merginos žvilgsnio, jis nuleido akis į stalą. 

— Nieko. 

— Tad nėr ko kaišiot nosies, kur nereikia, — atkirto ji ir per virtuvę 
išėjo koridoriun. 

Kai vėl sugrįžo į virtuvę, patėvis, tykojęs merginos prie durų, su- 
griebė ją už alkūnės. Ji nepratarė nė žodžio, tik kiek prisimerkė ir įrėmė 
akis į jo veidą. 

— Marija, tu labai graži mergina, — patėvio balsas nuskambėjo 
maldaujamai. 

Ji vis tylėjo. 

— Gal kada nors ir man būtum maloni kaip jam, — nedrąsiai su- 
mikčiojo jis. — Tada visiems būtų gerai, ką? 

Ji nubloškė nuo savęs jo ranką. Buvo taip pavargusi, jog net nepajėgė 
užpykti. Negyvu, lygiu balsu atsakė: 

— Piteri, — pirmą sykį jį pavadino vardu, be priedėlio „dėde“, — 
nebūk komikas, gyvenu čia tik todėl, kad taip norėtų mama. Tik todėl. 
Bet ne dėl ko kito. 

Jis nusekė ją iš paskos iki miegamojo durų ir čia giliai įkvėpęs oro 
išdrįso užduoti dar vieną klausimą: 

— Betgi, Marija, tu žinai, ką aš visada tau jaučiau?.. 

— Žinau, — šaltai atrėmė ji. — Bet tu ne mano skonio. Jeigu tau 
taip reikia moters, išeik gatvėn ir susirask. 

Mergina greitai užtrenkė jam prieš nosį duris ir garsiai pasuko raktą, 

kad jis išgirstų, paskui pastovėjo ir palaukė, kol jo žingsniai nušlepsėjo 
virtuvėn. Tik tuomet Marija nusimetė likusius drabužius ir šmurkštelėjo 
lovon. 

Ištiesė virš galvos rankas ir mėgavosi pro langą įsismelkiančio silpno 
vėjelio dvelksmu. Jautė sieloje kylant buką, slegiantį vienatvės maudulį. 
Marija užsimerkė ir iš tamsos prieš ją išniro motinos veidas. 

— Būk gerutė, Marija, — tartum sakė Ketė. 

— Būsiu, mama, — pašnabždomis pažadėjo ji ir pasivertė ant šono. 
Nugrimzdama į miegą dar išgirdo iš tolo trinktelint šaldytuvo dureles. 


SEPTYNIOLIKTAS SKYRIUS 


DŽOKERIS MARTINAS PAŽVELGĖ Į STOVINČIĄ PRIEŠAIS JO STALĄ MARIJĄ: 

— Viską sutvarkiau, — nuramino jis. — Rūpyba sutiko, kad mokyk- 
lą lankytum popietinę pamainą, o vakarais dirbtum čia. 

Ji laiminga sudėjo rankas: 

— Nežinau nė kaip jums dėkoti! Vis man padedate! 

Jis sutrikęs nusišypsojo. 

— Matyt, todėl, kad tu man patinki. 

Mergina nutylėjo. 

— Tu patikima, Marija, — kalbėjo jis toliau, — tvarkingai kas vaka- 
rą čia pasirodai, niekada dėl tavęs man nekyla jokių sunkumų — ne taip, 
kaip su kitomis merginomis. Turbūt todėl man ir patinki. 

— Iš tiesų nežinau, kaip pajėgsiu jums kada nors atsilyginti. 

Jos pašnekovas pravėrė burną atsakyti, bet tuo metu ant rašomojo 
stalo suskambo telefonas. Jis pakėlė ragelį. 

— Martinas klauso. 

Kažkieno balsas pakalbėjo kelias sekundes, ir Džokeris žvilgtelėjo į 
Mariją. Ši pasisuko išeiti, bet jis pamojo jai pasilikti. 

— Minutėlę, — pasakė į ragelį ir pridengęs mikrofoną delnu krei- 
pėsi į ją: — Marija, šit proga man atsilyginti. Čia kalbuosi su vienu labai 
svarbiu asmeniu. Šio vakaro pobūviui jam trūksta vienos damos. Jeigu 
sutiktum nueiti, tavęs laukia penki doleriai. 

Ji dvejojo. 

— Kad kažin, pone Martinai. Bijau, jog aš tenai nepritapsiu. 

Jis iškart sumojo, ką mergina turi galvoje. 

— Nesijaudink, tas vyrukas kaip reikiant. Nieko nešvankaus nebus. 
Su jais tik pašoksi, pajuokausi. Ten turi būti pusę ketvirtos. 

Ji vis nesiryžo. | 

— Tikrai? 

Martinas linktelėjo: 

— Tikrai. 

— Betgi aš neturiu tinkamos suknelės, — ji papurtė galvą. — Gal 
verčiau ne. 

— Užsivilk tą, su kuria čia šoki. Rytoj vakare atneši. Be to, padary- 
tum man didelę paslaugą. 

Ji atsiduso — iš tiesų nėra kaip atsisakyti, juk jis jai toks geras. 

— Na ką gi, sutinku. 

Jis nusišypsojo. 

— Šaunuolė, — mostelėjo jai ranka. — Eik, susiruošk ir paskui vėl 
sugrįžk pas mane. Duosiu tau adresą. 

Martinas palaukė, kol durys paskui ją užsivėrė, ir vėl prašneko į 
ragelį — skubiai, perspėjančiu tonu: 

— Džekai, šiandien tau siunčiu mažytę, visiškai žalią, tad neperlenk. 
Nenoriu, kad tu man ją nubaidytum. 

Kitame laido gale vėl sutraškėjo balsas, ir Martinas kurį laiką klausė- 
si tylėdamas. Galiausiai anas liovėsi kalbėjęs, ir jis vėl prašneko su linksma 
gaidele: 

— Klausyk, tokio nuostabaus kadriuko dar nė regėt nebūsi regėjęs. 
Bet tik neapsigauk. Ji dar nepilnametė, įkliūsi, jeigu kas ne taip. Elkis 
padoriai ir turėk kantrybės. Viskam ateis laikas. — Ir jis padėjo rage- 
l — kaip tik tuo metu mergina sugrįžo į kontorą. 


JI PAPRAŠĖ TAKSISTO SUSTOTI PRIEŠAIS DIDŽIULĮ DAUGIABUTĮ PASTATĄ. 
Kol Marija atsiskaitinėjo su vairuotoju ir lipo iš automobilio, durininkas 
jau laikė atidaręs jai duris. 

— Į pono Osterio butą. 

Jis nužvelgė ją supratingomis akimis. 

— Stogo anstatas D, septynioliktas aukštas. 

Taip pat į ją žiūrėjo ir liftininkas, kuris kėlė Mariją aukštyn. 

— Kairėn, — nurodė jis atidarydamas kabinos dureles. 

Spausdama skambutų, Marija išgirdo už savęs užsitrenkiant lifto 
dureles. Buto durys atsidarė. Priešais ją stovėjo vyriškis su fraku. 

— Ponas Osteris? — paklausė ji. — Aš — Marija Flad. 

Vyro veidas išliko šaltas. 

— Įeikite, — oficialiai pakvietė jis. — Pranešiu apie jus ponui Os- 
teriui. 

Marija palaukė prieškambaryje. Žmogus dingo ir po minutėlės 
sugrįžo lydimas žemesnio vyriškio su tamsia verslininko eilute. Atkišta 
ranka jis pripuolė prie merginos. 

— Aš — Džekas Osteris, — šypsodamasis prisistatė. 

Ji paėmė jo ranką: 

— Marija Flad. 

Žemasis atšoko ir nužvelgė Mariją: 

— Dievaži, — sušuko jis teatrališkai. — Nors kartą Džokeris pasakė 
tiesą. Jūs nepaprastai graži! 

Jos lūpomis šmėstelėjo pasitenkinimo šypsena. 

— Dėkui, pone Osteri. 

— Vadinkit mane Džeku, — greitai tarstelėjo jis. — Jeikite, aš su- 
taisysiu jums gėrimo, pakol kiti susirinks. 

Osteris paėmė ją už alkūnės ir įvedė į didžiulę svetainę — tokios 
Marijai dar nebuvo tekę matyti. 

Šeimininkas sustojo prieš nedidelį kilnojamąjį barą ant ratukų. 

— Ko pageidausite? „Manheteno“? „Martinio“? 

— Gal kokos? — paklausė ji neryžtingai. 

Jis juokaujamai susuko veidą, paskui nusišypsojo. 

— Tebūnie, — ir atsisukęs timptelėjo prie sienos virvutę. 

Tuojau pat pasirodė liokajus. 

— Taip, sere? 

— Džordanai, kokos mis Flad, — paliepė Osteris. 

Liokajaus veidas nepasikeitė. 

— Taip, sere, — pasakė jis apsisukdamas eiti. 


— Ir daug ledo, — pridūrė Marija. 

Liokajus grįžtelėjo į ją: 

— Klausau, mem, — daug ledo. 

Ir jis išėjo iš kambario. Marija pasisuko į šeimininką. 

— Tikiuosi, aš ne per anksti. Džokeris man pasakė vykti tuoj pat. 

Osteris prisipylė viskio su ledu ir kilstelėjo į ją taurelę: 

— Tokia daili kaip jūs, Marija, niekad neatvyksta per anksti. 

Melodingai nuaidėjo muzikinis skambutis. 

— Atleiskite, — atsiprašė Osteris. — Atvyksta kai kurie iš mano 
svečių, turiu juos sutikti. 

Liokajus atnešė Marijai kokos, ir ji greitomis apsidairė po kambarį. 
Buvo kokių keturasidešimties pėdų ilgio, ir viename jo gale langai iki pat 
grindų išėjo į stogo terasą. 

Šeimininkas skubriai bruzduliuodamas sugrįžo į svetainę su naujais 
atvykėliais. Marijai išsiplėtė akys. 

Viena iš merginų buvo kino žvaigždė, kurią ji ne sykį matė 86-osios 
gatvės kino teatro ekrane. O vienas iš vyrų pasirodė esąs garsus apžvalgi- 
ninkas, kurio straipsnius Marija dažnai skaitydavo rytiniame laikraštyje. 

Osteriui nebaigus jų pristatinėti, vėl pasigirdo skambučio melodi- 
ja, ir jis išskubėjo pasitikti kitų svečių. Marija stebėjo viską išpūstomis 
akimis. Nors ir neatpažino visų pavardžių, jos ausiai jų skambesys buvo 
girdėtas iš kasdieninių laikraščių. 

Didesnę dalį vakaro Marija laikėsi santūriai ir nedrąsiai, mat nežino- 
jo, kaip su tokiais žmonėmis šnekėti. Iš pokalbių ji padarė išvadą, kad Os- 
teris — turtingas ir kartkartėmis nepašykšti paremti teatrinių pastatymų. 

Tačiau jis buvo atidus šeimininkas ir, nors nuolatos laisvai sukinėjosi 
po kambarį pašnekindamas svečius, kas kelias minutes vis atsirasdavo ša- 
lia jos pažiūrėti, kad jai nieko netrūktų ir kad ji jaustųsi patogiai. Marijai 
jis patiko — toks malonus, bruzdus žmogeliukas. 

Vienu metu laikraščio apžvalgininkas užspaudė ją į kampą ir pa- 
klausė, iš ko ji gyvena. Iš pradžių Marija nesumojo, ką atsakyti, paskui jai 
staiga atėjo į galvą. 

— Esu šokėja, — pareiškė ji. Tai buvo bemaž tiesa. 

Staiga šalia jų išdygęs Osteris pritariamai nusišypsojo. 

— Kur jūs dirbate? — neatstojo apžvalgininkas. — Aš pagarsinsiu 
apie jus savo straipsnyje. 

— Aš dar tam nepasirengusi, — nusišypsojo Marija. — Bet, viliuosi, 
prisiminsite savo žodžius, kai man prireiks reklamos. 

Apžvalgininkas jau buvo įmetęs kelis stiklelius ir atrodė mažumėlę 
kauštelėjęs. Žinojo, kokios merginos tokiuose vakarėliuose paprastai supa 
Osterį, tad užsimanė ją užspeisti į kampą. 

— Netikiu, kad jūs šokėja, — įžūliai pareiškė. — Pašokite mums ką 
nors. 

Po jo žodžių svetainėje stojo įtempta tyla. Visi smalsiai sužiuro į 
Mariją laukdami, kaip ši sureaguos. Osterio merginos niekam nebuvo pa- 
slaptis. 

Marija atsakė nė nemirktelėjusi: 

— Labai norėčiau, bet, deja, šiandien nieko neišeis. Matote, kaip tik 
šiuo metu mane yra ištikusi profesinė šokėjų negalia. 

— Kokia dar profesinė negalia? — apžvalgininkas kalbėjo garsiai, 
kone triumfuodamas. — Niekada apie tokią negirdėjau. 

— Nedaug esate girdėję, tiesa? — saldžiu balsu paklausė Mari- 
ja. — Nejaugi negirdėjot apie nuospaudas? 

Per kambarį nugriaudėjęs juokas pašalino įtampą. 

— Šaunuolė! — sukuždėjo jai Osteris patapšnodamas per petį. 

Svečiai ėmė skirstytis apie pusę trečios, ir trečią valandą Marija su 
Osteriu vėl liko vieni du. Įsmukęs į fotelį, jis pažvelgė į ją. 

— Dieve mano! — sušuko. — Kaip gerai, kad šiai savaitei su tuo 
baigta. 

Ji pasimetė. 

— Jeigu nemėgstate, kodėl rengiate tokius pobūvius? 

Osteris šyptelėjo: 

— Taip reikia, brangioji. Tai įeina į mano verslą. Ir visi būtų labai 
nusivylę, jeigu tų pobūvių nerengčiau. Tai tapo savaitės tradicija. 

— Norit pasakyti, kad jie vyksta kiekvieną savaitę? — nustebo ji. 

Jis linktelėjo: 

— Niujorkas būtų ne Niujorkas be antradienio naktų pas Džeką 
Osterį. — Jo balse suskambo pasididžiavimas. 

Marija palingavo galvą — niekaip nepajėgė suvokti, koks skirtumas, 


ateina kas ar neateina. 

— Man jau laikas, pone Osteri, — pareiškė ji staiga vėl pereidama 
į oficialų toną. 

Džekas pasiuntė jai, kaip jam pačiam atrodė, gundomą žvilgsnį: 

— Ar jums būtina eiti? — žaismingai paklausė jis. — Čia tiek 
vietos. 

Ji šiltai atrėmė. 

— Privalau, pone Osteri. Tėvas manęs laukia. 

Jis tuoj pat atsistojo. 

— O, be abejo, atleiskit, aš toks nenuovokus, — ir, ištraukęs iš kiše- 
nės banknotą, įspraudė jai į delną. 

Mergina neišdrįso žvilgtelėti į gautąją kupiūrą, tik ištiesusi ranką 
tarė: 

— Labai jums dėkoju, pone Osteri. Labai smagiai praleidau laiką. 

Jis paspaudė jos ranką. 

— Malonu buvo jus čia matyti, brangioji. Viliuosi, kad vėl apsilan- 
kysit. Galbūt jau ateinančią savaitę. 

Marija dvejojo. 

— Kad nežinau. Turiu suderinti su ponu Martinu. 

Palydėdamas ją prie durų jis šyptelėjo: 

— Dėl Džokerio nesirūpinkit. Aš su juo pašnekėsiu. 

— Labanakt, pone Osteri. 

— Labanakt, Marija. 

Lifto durelės atsidarė, ir ji įžengė į kabiną. Pamojo vis tebestovinčiam 
ant slenksčio Osteriui, ir šis jai nusišypsojo. Liftas ėmė leistis. Tik dabar ji 
išdrįso žvilgtelėti į tvirtai kairiojoje rankoje sugniaužtą banknotą. 

Iš nuostabos net išsižiojo: dvidešimt dolerių! Visos savaitės jos už- 
darbis. Skubiai paslėpė banknotą rankinuke svarstydama, ar tik Osteris 
nesuklydo. 

Pasirodžius jai vestibiulyje, durininko veide atsispindėjo nuostaba. 

— Tžksi, mem? — paklausė jis. 

Mergina išpūtė akis, paskui truktelėjo pečiais. O kodėl gi ne? Šian- 
dien ji pertekusi kapitalu. 


120 —— "HAROLD ROBBINS 


AŠTUONIOLIKTAS SKYRIUS 


BUVO JAU PUSĖ KETVIRTOS, KAI TAKSI SUSTOJO PRIE MARIJOS NAMŲ DURŲ. 
Išlipusi iš automobilio ji žengė ant priebučio laiptukų. 

— Marija! 

Prie pat laukujų durų iš patamsio išniro kažkoks siluetas. 

— Maikai! Ką tu čia veiki? 

— Laukiau tavęs. Labai rūpinausi. Tau nieko neatsitiko? — nelai- 
mingu balsu klausinėjo jis. 

Marija užsirūkė, ir degtuko liepsna trumpam apšvietė jos veidą. 

— Ničnieko. 

— Laukiau prie „Auksinės žaros“ iki pusės pirmos, — jo balsas 
darėsi vis nelaimingesnis. — Paskui pasiteiravau, ir man pasakė, kad tu 
anksti išėjai. Pamaniau, kad blogai pasijutai ir atskubėjau čia, bet iš tavo 
tėvo sužinojau, kad tu dar nesugrįžusi. 

— Nereikėjo laukti, — skubriai atšovė ji. — Buvau viename tokiame 
vakarėlyje. 

— Kur? 

— Pas Džeką Osterį, — atsakė ji negalvodama. — Tu jo nepažįsti. 

— Kaip ten patekai? 

— Džokeris paprašė nueiti. 

Prislėgtu balsu Maikas išspaudė: 

— Man tai nepatinka, 

— Kodėl? — atkirto ji nepajėgdama paslėpti balse susierzinimo. 

— Paprasčiausiai man nepatinka, kad tau prisieina šitai daryti, štai 
kodėl. Jis neturi teisės siuntinėti tave į tokius subuvimus. 

Marija visai supyko. 

— Niekas neklausia tavo nuomonės, — užsiplieskė. 

— Tau nereikėjo eiti, — spyrėsi jis. 

— Jeigu tu čia nestyrotum mane šnipinėdamas, — piktai atrėžė, — 
nė nebūtum sužinojęs. 

— Aš tavęs nešnipinėju, Marija, — įskaudintas tyliai atsakė jis. — 
Tik bijojau, ar tau kas neatsitiko... 

Jos tonas tapo ledinis: 

— Kaip matai, man nieko neatsitiko, tad dabar gali drožti namo. 
Pradedi man įkyrėti! 

Palikusi jį gatvėje, Marija užbėgo laiptukais į vestibiulį. 

Minutėlę jis stovėjo lydėdamas ją akimis, paskui, apimtas kažkokio 
liūdesio, apsisuko ir nudūlino namo. Kartais jam atrodydavo, kad jos visai 
nepažįsta. 


PITERIS SĖDĖJO UŽ STALO, KAIP VISADA PASISTATĘS PRIEŠ SAVE SKARDINĘ 
alaus. Įbedė į ją krauju pasruvusias akis. 

— Kur buvai? — sušvokštė. 

— Dirbau, — trumpai metė ji. 

Jis nužvelgė jos vakarinę suknelę. 

— Tas tavo draugužis sakė, kad anksti iš ten išėjai. O namo nesu- 
grįžai. 

Ji nieko neatsakė, tiktai per virtuvę pasuko į savo kambarį. Pašokęs 
nuo kėdės jis pastojo jai kelią. 

— Kur buvai su šita suknele? 

Ji pažvelgė tiesiai jam į akis. 

— Jau sakiau — dirbau. 

Piteris sugriebė ją už pečių. 

— Šitaip apsirengusi? Su išdribusiais papais? 

— Čia mano darbo drabužis, — atkirto ji. — Taip pavargau, jog 
neturėjau jėgų persirengti, todėl parėjau su šita suknele, — mergina pa- 
mėgino nusipurtyti jo rankas. — Atstok. Turėsiu ją rytoj grąžinti. Ji ne 
mano. 

Jo ranka greitai nuslydo nuo jos peties. Nespėjus Marijai susivokti, 
Piteris išplėšė iš jos rankinuką ir iškratė jį ant stalo. Virš visų daiktų švy- 
tėjo dvidešimties dolerių banknotas. Piteris pakėlė ir pavartė jį rankoje. 

— Iš kur tą gavai? 

Ji nemirksėdama atlaikė jo žvilgsnį. 

— Arbatpinigiai. 

— Vien už šokį niekas neduoda tokių arbatpinigių, — užrėkė jis. 

Marija tylėjo. 

— Kekšė! 

Jis užsimojo. Stiprus antausis perpus ją apsupo ir bloškė prie sienos, 
veide liko balta žymė. Nuo smūgio petnešėlės sagtis atšoko, ir suknelė 
ėmė smukti žemyn. Marija prisispaudė ją prie krūtinės. 

Piteris užkriokė: 

— Sakiau tavo motinai, kas tu tokia, bet ji manimi netikėjo. Gerai, 
kad jos nėra, šito nemato. 

Negyvu balsu mergina atrėmė: 

— Tai tau gerai, menkysta. 

Grėsmingai artindamasis prie jos Piteris suskato juostis diržą. 

Išsilenkusi jo, Marija sugriebė iš stalo stalčiaus aštrų virtuvinį peilį 
mėsai pjaustyti ir žaibiškai atkišo jo spindintį smaigalį į patėvio veidą. 
Piktai iššiepusi dantis su iššūkiu paakino: 

— Na, pirmyn, pabandyk! 

Piteris spitrijo į peilį, paskui į podukrą, kurios akys degė neapy- 
kanta. 

— Marija! Tu pati nežinai, ką darai! — suvapėjo jis atšokdamas. 

Ji piktai išsišiepė: 

— Nejaugi? 

Piteris giliai atsiduso: toji mergiotė tikrai išprotėjo! Atsargiai pasi- 
traukęs atatupstas neramiai tarė: 

— Gerai jau, gerai. 

— Pinigus, — pareikalavo ji neatitraukdama akių nuo jo veido. 

Piteris numetė ant stalo dvidešimties dolerių banknotą. Marija 
skubiai įsigrūdo šį kartu su kitais daiktais į rankinuką. Sukąstais dantimis 
nuožmiai nužvelgė jį. 

— Jeigu tu dar kada nors prisiartinsi prie manęs, — grasomai su- 
šnypštė ji, — ar bandysi mane paliesti, tai, kaip Dievą myliu, papjausiu 
tave! 

Jis nieko neatsakė. Nė kiek neabejojo, kad mergina įvykdytų savo 
grasinimą. Durys paskui ją užsivėrė, ir staiga pradėjusia drebėti ranka jis 
siekė į šaldytuvą. 

Marija atsirėmė nugara į užtrenktas duris ir užsimerkė. Tartum 
tūkstantis metų praslinko nuo jos motinos mirties, o iš tikrųjų tai atsi- 
tiko ne ką daugiau nei prieš mėnesį. Pravėrusi akis, pažvelgė į peilį savo 
rankoje. 

Ją nukrėtė šiurpulys, visa konvulsiškai sudrebėjo. Numetė peilį ant 
lovos ir ėmė rengtis. Tik taisydamasi gultis ji vėl pastebėjo ir rūpestingai 
paslėpė šį savo ginklą po čiužinio kampu. Nuo to karto, eidama miegoti ji 
visada pasitikrindavo, ar peilis vietoje. 


DEVYNIOLIKTAS SKYRIUS 


NUO ŠIOL MARIJA VYKDAVO VISUR, KUR DŽOKERIS JĄ SIŲSDAVO. PAMAŽU 
mergina ėmė juo pasitikėti. Dėl vyrų, su kuriais susitikdavo, jai neiš- 
kildavo jokių keblumų. Jie elgėsi su ja kur kas pagarbiau nei berniukai 
mokykloje. 

Pastarieji nuolatos tuntais ją sekiodavo ir stengdavosi pagrabinėti. 
Tačiau Marija nekreipė į juos dėmesio. Jautėsi kur kas pranašesnė už apie 
ją besisukinėjančius moksladraugius. Ką jie nutuokia apie gyvenimą? 

Žiemai einant į pabaigą, Marija vis rečiau ėmė matytis su Maiku. 
Kelis sykius buvo sutarusi su juo susitikti ir vis netesėdavo žodžio, nes 
Džokeris būdavo suradęs jai darbo. Nuo tos nakties, kai laukė Marijos 
prie jos namų, Maikas liovėsi ją pasitikinėjęs prie šokių salės. Ir šit vieną 
vakarą per šokius Marijai pranešė, kad ji kviečiama prie telefono. 

— Alio, — atsiliepė ji. 

— Marija? — paklausė pažįstamas balsas. — Čia Maikas. 

Ūmai ją užliejo šiltas jausmas. Iki šiol nė pati nesuvokė, kaip jo jai 
stigo. Nusišypsojo į telefoną: 

— Kaip laikais, Maikai? 

— Puikiai. O tu? 

— Normaliai. 

— Norėjau su tavimi šnektelėti, bet buvau labai užimtas mokykloje. 

— Gerai, kad paskambinai, Maikai, — švelniai tarė ji. — Pasiilgau 
tavęs. 

Jo balsas iškart pralinksmėjo: 

— Tikrai? 

— (Garbės žodis. 

— Susitinkam po tavo darbo? 

— Žinoma, — paskubėjo ji atsakyti. 

— Apačioje. Įprastoje vietoje — prie pirmo automobilio nuo kampo. 

— Gerai. 

— Marija?.. — jo balsas nutrūko. 

— Ką, Maikai? 

— Tu šiandien manęs neapmulkinsi, — vaikinas tiesiog meldė. 

— Tikrai ateisiu, Maikai, — pažadėjo ji ir padėjo telefono ragelį. 

Išėjusi gatvėn, Marija pamatė jį, stovint atsišliejusį į kažkieno auto- 
tomobilį. Merginai artinantis, Maikas išsitiesė. Marija pažvelgė į jo vei- 
dą — atrodė pavargęs ir sulysęs. 

— Sveikas, — tarė ji. 

Maikas kreivai šyptelėjo: 

— Sveikutė. 

Minutėlę abu stovėjo ir žvelgė vienas į kitą. Tylą nutraukė Marija. 

— Nepakviesi manęs puodeliui kavos? 

— O kaipgi. Atspėjai mano mintis. 

Senu įpratimu ji pasuko vaistinukės link, bet Maikas, paėmęs už 
parankės, nusivedė ją į artimiausią restoraną. Jėję vidun, juodu atsisėdo 
už stalelio. 

Marija nužvelgė baltutėlaitę staltiesę: 

— Oho, vaikine, atrodo, neblogai gyvenam. 

Maikas išsišiepė: 

— Geriau už visus. 

Bet Marija pastebėjo, kad užsakinėdamas jis rūpestingai rinkosi. 

— Ką tu pertą laiką veikei? — pasiteiravo ji. 

— Nieko ypatinga: lankiau mokyklą, ruošiau pamokas, dirbau. 

— Netekai svorio. 

Maikas patraukė pečiais. 

— Ir taip pernelyg buvau pradėjęs sunkėti. 

Kelneris padėjo prieš juos kavą ir bandutes. Marija nugėrė iš puode- 
lio ir laukė Maiką prašnekant. 

— Kaip mažasis Piteris? — pagaliau paklausė šis. 

— Puikiai, — nusišypsojo ji. — Jau vaikšto ir mėgina kalbėti. Mane 
vadina „Ja-ja“. 

Mergina pastebėjo, kad jis nesiteirauja apie patėvį. 

— Kaip sekasi darbas? — paklausė Maikas. 

— Normaliai. 

Tylomis jis stebėjo ją geriant kavą, tačiau pats savo puodelio nepa- 
lietė. 

— Kodėl negeri? — paklausė ji. 

— Nesu alkanas, — ūmai jis atsistojo ir numetė ant stalo pini- 
gus. — Kelkis, eime. 

Mergina išsekė paskui jį į gatvę. 

— Kas nutiko, Maikai? 

Jis įrėmė į ją žvilgsnį: 

— Turiu tau kai ką perduoti, — tarė jis bejausmiu balsu. 

Marija sutriko. 

— Man? 

Maikas linktelėjo. 

— Nuo Roso. Prašė tau pasakyti, kad ateinantį mėnesį sugrįš namo. 

Ji paleido jo parankę: 

— Tad dėl šito tu mane pakvietei? Kad man perduotum jo žodžius? 

Jis nieko neatsakė, tik paniuręs tylėjo. 

— K3 turiu daryti? — kandžiai paklausė ji. — Verstis per galvą iš 
džiaugsmo? 

Maikas vis nepratarė nė žodžio. 

Marija sustojo. Tik žengęs dar porą žingsnių, Maikas sumojo, kad 
mergina nebeeina greta. 

— Kas yra? — suglumo jis. 

— Puiku, tu man perdavei jo žodžius, — šaltai tarė ji. — Dėkui. 

— Jis vis dar mano, kad tu — jo mergina. 

Ji įbedė į jį akis. 

— O žu ką manai? 

Jis sustojo — atrodė labai nelaimingas. 

— Kad nė nežinau, ką manyti. Jis toks pasitikintis savimi. 

Mergina pasitraukė į tamsų priedurį. 

— Maikai, — pašaukė ji. 

— Taip? 

— Eikš čia, Maikai. 

Jis žengtelėjo į patamsį. Mergina uždėjo rankas ant jo pečių, palenkė 

jį prie savęs ir pabučiavo. Pirmą mirksnį Maikas nustėro, paskui tvirtai 
suspaudė ją glėbyje ir prisitraukė prie savęs arti arti. Ilgai juodu stovėjo 
taip susiglaudę, o smilkiniuose jam tarsi sproginėjo raketos. 

Galiausiai Marija atsitraukė. Nuo jo stipraus glėbio jai dilgčiojo kūną. 

— O dabar ką tu manai, Maikai? 

— Betgi tu nieko man nesakydavai, — teisinosi jis sutrikęs. — Ma- 
niau, tu nenori su manimi matytis. Kaip tą paskutinį sykį, kai mane ap- 
gavai. Laukiau tavęs visą valandą, bet tu nepasirodei. 

Merginos akys it katės žaliai sužioravo. 

— Aš turiu dirbti, Maikai. Man reikia pinigų. Tu pats tai Žinai. 

— Vadinasi, už pinigus tu viskam pasiryžusi? 

Marija papurtė galvą: 

— Aš nedarau nieko bloga. Tik noriu jų turėti tiek, kad man ne- 
reikėtų gyventi taip, kaip motinai. Mačiau, kur ją skurdas atvedė. 

— Bet tu niekad... 

— Tylėk, — sukuždėjo ji pridėdama pirštus prie jo lūpų. — Per daug 
kalbi. Niekada nebandei manęs pabučiuoti. Jau buvau pradėjus svarstyti, 
gal su tavimi kas ne taip. 

Maikas nusišypsojo — jo veidas tartum nušvito. Jis vėl pasilenkė 
prie jos: 

— Gal taip ir geriau — dabar galėsiu atsigriebti už praėjusį laiką. 

Gatvėje tvyrojo ramybė, kai juodu pasiekė Marijos namus ir įėjo į 
vestibiulį slėpdamiesi nuo paskutinių kovo vėjų gūsių. Mergina tyliai už- 
darė duris ir pakėlė aukštyn veidą. 

Maikas rimtu žvilgsniu tyrinėjo ją, galop sukuždėjo: 

— Aš myliu tave, Marija. Tu tai žinai, tiesa? 

Ji linktelėjo. 

— Myliu tave nuo anos dienos, kai susitikome lifte, bet niekad nepa- 
galvojau, kad tu gali į mane žiūrėti. Rosas turi tiek daug, o aš — nieko. 

— Aš nieko ir neprašiau, — tarė ji. 

— Žinau. Bet tu gali gauti viską, ko panorėsi. Visi vyrai, tave pa- 
matę, pameta galvas. 

Marija vangiai šyptelėjo. 

— Žinau, — patenkinta tarė ji. — Bet man tie pajacai nerūpi. Visi 
tikisi iš manęs ką nors gauti, bet aš ne iš tų, kurios duoda. 

— Aš irgi pajacas? — linksmai paerzino Maikas. 

— Tu — pats didžiausias, — švelniai pajuokavo ji. — Bet man pa- 
tinki. Net labai. 

Maikas trūktelėjo ją artyn. Praviromis ir šiltomis lūpomis mergina 
noriai atsidavė jo glėbiui. Jos liežuvis tvilkyte nutvilkė jam burną. Staiga 
jam ėmė stigti kvapo — užmerkė akis ir pasidavė karštam svaiguliui. 

Umai ji atšlijo sutrikusi. 

— Maikai, tu varai mane iš proto! 

— Puiku. 

Ji papurtė galvą. 

— Nesuprantu. Niekas manęs taip neįjaudrindavo. 

Maikas vėl prisitraukė ją prie savęs: 

— Šitai pamokys tave, mergužėle, nejuokaut su manimi, — nusi- 
juokė jis ir pabučiavo ją į kaklą. — Dabar tu tikrai turi vaikiną. 


DVIDEŠIMTAS SKYRIUS 


PITERIS SĖDĖJO PATAMSYJE PRIE LANGO IR ŽVELGĖ Į GATVĘ. MARIJA TU- 
rėjo pareiti namo jau prieš valandą — žinojo, kad šiąnakt ji nedirba iki vė- 
lumos. Jis prikišo veidą arčiau stiklo: šaligatviu pamažu artinosi du žmo- 
nės. Jiedviem pražingsniuojant apšviestu tarpu, iškart atpažino Mariją. 
O su ja — tasai bernas. Maikas. Eina apsikabinę per liemenius. Jį 
smilktelėjo pavydas. Marija jau visai moteris. Per pastaruosius kelis mė- 
nesius ji labai pasikeitė, įgijo pasitikėjimo savimi. Tai vis per tą darbą. 
Piteris buvo prisiklausęs nemažai istorijų apie šokių salėje dirbančias 
merginas. Visiškai pasileidusios. Prisiminė kai kurias iš jų — buvo su jomis 
susidūręs dar prieš savo vedybas. Dauguma jų ne ką skiriasi nuo kekšių. 
Piterį apniko gašlios mintys. Visas net sukaito. Negerai taip. Jis matė 
Mariją anksčiau negu bet kuris iš tų vyrų. Kas davė jai teisę su juo šitaip 
elgtis: vaikštinėja sau po namus pusnuogė puikiai suprasdama, kad tatai 
jį jaudina. 
Kakta jam išrasojo. Apgirtęs nusvirduliavo tamsion virtuvėn ir ati- 
darė šaldytuvą. Alaus nebebuvo. Pastoviniavo tyliai keikdamasis, paskui 
prisiminė spintelėje užkištą slyvinės butelį. 

Nukėlė jį nuo lentynos, atkimšo ir truktelėjo stačiai iš kaklelio. Ug- 
ninis skystis iš gerklės nusruvo žemyn ir nudegino skrandį. Karštis išplito 
po visą kūną. Piteris vėl pasijuto stiprus ir galingas. 

Atsargiai laikydamas rankoje butelį, jis sugrįžo svetainėn ir pažvelgė 
pro langą: jaunųjų nebesimatė. Piteris atidžiai ėmė klausytis Marijos 
žingsnių ant laiptų, tačiau neišgirdo jokio garso. 

Laukė bemaž dešimt minučių. Dar sykį truktelėjo iš butelio. Dau- 
giau toji mergšė nebevedžios jo už nosies. Puikiai Žino, ką ji ten apačioje 
veikia. Taip bemąstydamas, jis vis labiau siuto: kraipanti uodegą kalytė 
duoda visiems, tik ne jam. Iš jo tyčiojasi. 

Staiga jam šovė puiki mintis. Ant pirštų galų nutipenęs per butą, jis 
išsmuko laiptinėn, patyliukais nusėlino iki pirmosios laiptų aikštelės ir 
žvilgtelėjo per turėklus apačion. 

Taip ir yra — juodu ten bučiuojasi susiglaudę vestibiulio kampe. 
Marija apsivijusi vaikino kaklą, ir pastarojo nugara Piteriui užstojo mer- 
giną, bet jis ir taip žinojo, ką jie ten veikia. Galima atspėti iš to, kaip abu 
stovi. 

Iki jo atskriejo prislopintas juokas, ir Marija atsitraukė nuo vaikino. 
Blausiai gelsvoje lemputės šviesoje Piteris išvydo merginos veidą: jos 
lūpos atrodė papūstos ir patinusios. Ji šypsojosi. 

— Iki rytojaus? — jis išgirdo Maiką paklausiant. 

— Žinoma, iki rytojaus, — laiminga nusijuokė Marija ir pasuko į 
laiptus. 

Piteris greitai spruko viršun atgal į butą. Luktelėjo prie virtuvės 
durų, iki išgirdo merginos žingsnius. Tuomet puolė tamsion svetainėn ir 
atsisėdo kampe į fotelį, iš kur galėjo sieniniame veidrodyje stebėti virtuvę. 
Jame tvenkėsi pašėlęs pyktis, pilvo apačia veržė. Piteris vėl pakėlė prie 
lūpų butelį, bet dalis gėrimo nuvarvėjo per smakrą. 

Durys iš koridoriaus atsidarė, ir šviesos pluošte pasirodė Marija. 
Sustojusi ant slenksčio, ji pašaukė: 

— Piteri? 

Jis neatsiliepė. 

— Piteri, tu miegi? 

Dėl atsargumo jis sulaikė alsavimą. Tegul toji mergšė mano jį mie- 
gant. Ko jam sakyti, ką iš tikrųjų veikia. 

Mergina įžengė virtuvėn ir patamsyje nuėjo prie savo kambario 
durų. Po minutėlės svetainėn įsiliejo švelni stalinės lempos šviesa. 

Išpūtęs akis Piteris stebėjo: mergiotė patikėjo, kad jis miega, nes 
neuždarė savo kambario durų. Štai ji pereina kambarį ir ima vilktis per 
galvą suknelę. Išgirdo ją tyliai niūniuojant. Regis, toji kekšelė šiandien 
gerai nusiteikusi. 

Šit jau ji su vienais apatiniais. Umai mergina grįžtelėjo galvą. Piteris 
apmirė — nejaugi ji pajuto jį stebint? Bet, matyt, ne tuo buvo užimtos jos 
mintys. Marija iš miegamojo perėjo virtuvėn prie kriauklės, dabar jis jos 
nebematė. Suskimbčiojo kilnojami iš skalbtuvės puodai, paskui pamažu 
ėmė sruventi iš čiaupo vanduo. 

Mergina vėl pasirodė. Vis tyliai niūniuodama nuėjo į savo kambarį ir 
nusisegė liemenėlę. Piteris matė ją pasitrinant nugarą, kur nuo petnešėlių 
odoje buvo likę raudoni dryžiai. Galiausiai ji pasuko į kambario kampą, 
prie drabužių spintos, ir dingo Piteriui iš akių. 

Pakėlęs prie lūpų butelį, jis atsargiai greitomis nurijo dar vieną 
gurkšnį, paskui atbula ranka nusišluostė burną. Umai širdis jam ėmė 
daužytis krūtinėje. Išgirdęs žingsnius, jis vėl sužiuro. 

Su laisvai užsimestu kimono Marija pasirodė savo kambario tarpdu- 
ryje. Jai sujudėjus, chalatėlis prasiskleidė — po juo ji buvo visiškai nuoga. 
Mergina nuėjo prie skalbtuvės, ir Piteris girdėjo ją krapštantis su čiaupu. 
Staiga jis sumojo: ji ruošiasi maudytis. 

Paprastai Marija laukdavo, kad jis kur nors išeitų, bet šiandien ji, 
matyt, įsitikinusi, jog jis miega. Piteris tylomis nusišaipė — ne tokia jau ji 
gudri. Jis kur kas už ją gudresnis. 

Marija perėjo per virtuvę ir išsmuko koridoriun palikdama paskui 
save duris pusiau praviras. Piteris pašoko nuo kėdės ir ant pirštų galų 
nulėkė į virtuvę. Sustojęs prie durų minutėlę atidžiai klausėsi. Išgirdo 
koridoriaus tualete nuleidžiamą vandenį ir skubiai apsidairė — grįžti 
svetainėn nebebuvo laiko, tad nėrė į merginos kambarį ir pasislėpė už 
atlapotų durų. 

O mergina, įsėdusi skalbtuvėn, kuri atstojo jai vonią, atsilošė ir visa 
savo oda pajuto vandens šilumą. Kada nors ir ji turės tikrą vonią ir tikrą 
vonios kambarį. Pabodo kaskart maudytis virtuvėje ir vaikščioti į tualetą 

koridoriun. Bet ir dabar vandenyje buvo gera. Ji palaimingai išsimuilino 
visą kūną. 

Užsimerkė ir tuoj pat prisiminė Maiką. Jis nuostabus. Keista, kaip 
kartais būna... Tas pojūtis, kai jis ją bučiuoja, lygiai toks, kaip rašoma 
knygose: iš vidaus plūsteli karštis, apima svaiginantis jaudulys. Kai juodu 
bučiavosi, vienu metu ją pagavo toks dar nepatirtas geismas, jog vos pa- 
jėgė išstovėti, kojos pasidarė it vatinės. 

Vanduo atvėso, ir Marija pravėrė akis. Jau vėlu, metas gultis. Nusi- 
plovusi muilą, išlipo iš skalbtuvės, nukabino nuo kėdės atkaltės rankšluostį 
ir sausai visa išsitrynė — kūnas įraudo ir spinduliavo šilumą. Susisupusi 
rankšluosčiu, sugrįžo į savo kambarį. 

Nuėjo tiesiai prie drabužių spintos ir pakabino į vietą kimono chala- 
tėlį, nutraukė nuo pakabo plonus naktinukus ir numetusi rankšluostį ant 
kėdės pasuko prie lovos. Buvo jau besivelkanti per galvą marškinėlius, bet 
kažkoks instinktas pastūmėjo ją atsigręžti. 

Širdis suspurdėjo jai krūtinėje, skausmingai it peiliu visą kūną per- 
vėrė baimė. Kampe stūksojo Piteris. Nuleidusi rankas, Marija prisidengė 
iš priekio naktinukais. Kvailai šypsodamasis, vyras žingtelėjo prie jos. 

— Marija, — suvebleno ištiesdamas į ją ranką. Išsilenkusi jo, mergi- 
na šoktelėjo už kūdikio lovytės. 

Nebejautė baimės, tik buvo pagauta ledinio pykčio. 

— Nešdinkis! — sušnypštė ji. 

Šiek tiek svyrinėdamas į šonus, Piteris stovėjo kaip stovėjęs. Kakta 
jam išrasojo prakaitu, akys sustiklėjo. Jis apsilaižė lūpas. 

— Nešdinkis, niekingas girtuokli! 

— Marija, — vos apversdamas liežuvį sumurmėjo jis, — kodėl tu 
visą laiką siunti ant manęs? Juk tu man patinki. 

Aplenkęs kūdikio lovytę, jis žengė prie jos. Mergina, saugodamasi 
jo, atsitraukė. 

— Nešdinkis, pasmirdėli! 

Nuo triukšmo kūdikis pabudo ir pravirko. Instinktyviai Marija 
žvilgtelėjo į lovytę. Piteris tuo mirksniu metėsi į priekį ir jai nespėjus 
susiorientuoti sugriebė už rankos, truktelėjo prie savęs ir pabandė pa- 
bučiuoti. 

Mergina rangėsi suspausta tvirtame jo glėbyje, stengdamasi ištrūkti 
ir gręždamasi į šalį. Galiausiai nagais pertraukė jo veidą. 

— Paleisk, šunsnuki! 

Įsipainiojęs ranka į naktinukus, kuriuos mergina laikė prieš save, 
Piteris nepajėgė apsiginti nuo jos nagų. Subliuvo iš skausmo ir atšoko. 
Tuo pat metu išgirdo drykstelint jos marškinėlius. Vis dar laikė stipriai 
ją nutvėręs už pašėlusiai besitampančios rankos. Kilstelėjo kitą plaštaką 
sau prie veido ir tuoj pat atitraukė — lipnią nuo kraujo. Bukai įsispitrijo 
į kruvinus pirštus. 

Su alsiai kilsuojančia krūtine mergina įrėmė į jį akis: 

— Na ką, dabar nešdinsies? 

Piteris pakratė galvą, stengdamasis atsipeikėti. 

— Kale! — užriaumojo jis. — Daugiau manęs nebeerzinsi! Aš tave 
pamokysiu! 

Atsivedėjęs trenkė plaštaka merginai per veidą. Nuo smūgio ji ap- 
sisuko ir mažne parpuolė ant grindų. Nenuleisdamas akių nuo jos veido, 
Piteris pamažu ėmė artintis. 

Marijos žvilgsnyje nebuvo baimės — tik begalinė neapykanta. Su- 
rietė po savimi kojas ir staiga stryktelėjo priekin it spyruoklė, pranerdama 
pro jį ir siekdama po čiužiniu peilio. 

Piteris sugavo Mariją už plaukų ir atlošė atgal jos galvą — išlenkta 
puslankiu, mergina nukrito ant lovos krašto. Matė artėjant prie veido jo 
ranką, pabandė išsisukti nuo smūgio. Tarytum šviesos kamuolys sprogo 
jos smegenyse, ji griuvo priekin stengdamasi sutramdyti skausmo ašaras. 

Juto Piterį ją apverčiant aukštielninką. Prieblandoje sušvytravo jo 
ranka, ir visą ją sukrėtė tankūs skausmo tvilksniai, kūnas apsunko, tartum 
didžiulis svoris būtų užgulęs. Galop paskutinis, aštriausias, skausmas 
nusmelkė šakume, ir bemaž su dėkingumu Marija ėmė grimzti greitai 
užsiveriančion viršum jos lovos naktin. Netekdama sąmonės dar suspėjo 


išgirsti — lovytėje verkė kūdikis. 


MARIJA PAMAŽU BUDO. SUGRĮŽO KŪNO POJŪTIS, O SU JUO — IR SKAUSMAS. 
Visą ją peršėjo, tartum būtų susmaigstyta tūkstančiais adatėlių. Ji atsargiai 
pasuko galvą. 

Ant stalo tebedegė lempa, kambaryje nieko nebuvo. Palengva mer- 
gina viską prisiminė. Umai atsisėdo ir nejučiom riktelėjo iš skausmo. 

Netoliese lovos, ant grindų, pastebėjo išmėtytus Piterio drabužius ir 
ją supykino. Pašokusi nulėkė virtuvėn ir ėmė vemti kriauklėn, skausmas 
bangomis jai tampė skrandį. Pagaliau tampymas baigėsi, ir ją ėmė krėsti 
šaltis. 

Skubiai prisileido į skalbtuvę karšto vandens ir įlipo. Iš visų jėgų su- 
skato gremžtis odą muiluota kempine, bet glitus purvas, kurį juto, buvo ne 
paviršiuje, o giliai jos viduje, ir iš ten, matyt, ji niekad jo neišplaus. 

Tačiau šiltas vanduo šiek tiek apmalšino skausmą, ir pagaliau Marija 
išlipo iš skalbtuvės. Varvanti vandeniu nušlepsėjo į savo kambarį ir pa- 
siėmė iš spintos rankšluostį. Pamažu gerai išsitrynė ir ėmė rūpestingai 
vilktis drabužius. 

Atsistojusi prieš veidrodį kruopščiai pasidažė lūpas ir sušukavo atgal 
plaukus. Iš veidrodžio į ją žvelgė jos veidas, sustingęs ir bejausmis. Tik jos 
akys vis dar buvo gyvos — žalios ir pritvinkusios neapykantos. 

Baigusi rengtis, Marija sugrįžo prie lovos ir išlygino paklodę, už- 
tiesė bei kraštuose palenkė antklodę. Pagalvės užvalkalėlis buvo suteptas 
krauju, tad suradusi spintoje pakeitė jį nauju. 
šlapias. Greitai jį pervystė ir įpylusi į buteliuką šilto vandens pridėjo jam 
prie burnytės. Tada sugrįžo prie savo lovos ir ištraukė iš po čiužinio peilį. 
Negyvu žingsniu nuėjo prie Piterio kambario, tyliai atidarė duris ir pa- 
žvelgė vidun. Skersai lovos dunksojo gremėzdiškas jo šešėlis. Ji truktelėjo 
virš galvos jungiklio grandinėlę, ir kambarį užliejo šviesa, tačiau Piteris 
nė nesujudėjo. 

Gulėjo aukštielninkas, susigobęs apie save antklodę, ir sunkiai šno- 
pavo. 

— Piteri, pabusk, — prikišusi peilį prie pat jo veido ramiai paragino 
Marija. 

Patėvis nesujudėjo, tik išsižiojęs užknarkė. Mergina atsivedėjusi kir- 
to ranka jam per veidą. 

— Pabusk! — iškošė ji pro sukąstus dantis. 

Piteris bemaž iškart atsimerkė ir minutėlę gulėjo visiškai nejudėda- 
mas, paskui pamatė peilį, ir jo akis išplėtė baimė. 

— Ką tu darai, Marija? — stringančiu gerklėje balsu sumikčiojo jis. 

— Atėjau tesėti pažado, Piteri, — mergina kalbėjo tvirtai ir labai 
tyliai. — Pameni, ką sakiau? 

Patėvis sprogino į ją akis bijodamas pajudėti. 

— Tu proto netekai! — sušvokštė jis. 

— Ne daugiau už tave, — nusišypsojo ji. 

Peilis smagiai šmaukštelėjo jam per veidą, ir audiniai prasiskyrė it 
saulėje sprogstantis pernokęs melionas. Pliūptelėjęs kraujas užpildė žio- 
jėjančią nuo ausies iki smakro žaizdą. Piteris baisingai suklykė ir iššokęs iš 
lovos puolė prie durų vilkdamas paskui save grindimis antklodę. 

Vis klykdamas jis išlėkė į laiptinę. Pamatęs pro atdaras duris pamažu 
įkandin jo einančią Mariją, puolė laiptais žemyn, bet primynė antklodę, 
parvirto ir nusirito apatinėn laiptų aikštelėn. 

Mergina nuo laiptų viršaus žvelgė į apačion nudribusį Piterį, kuris 
nesiliovė klykęs. Ji užsimerkė — ne taip seniai tenai gulėjo jos motina. 
Marija apsisuko ir sugrįžo į butą. 

Uždariusi paskui save duris, nuėjo į virtuvę prie kriauklės, paleido 
vandenį ir kruopščiai nuplovė peilį. Paskui padėjo jį ant stalo ir atsisėdo 
ant kėdės priešais duris, kur dažniausiai sėdėdavo motina laukdama Ma- 
rijos pareinant iš darbo. 

Akys jai peršėjo. Jautėsi pavargusi, labai pavargusi. 

Ji užsimerkė. 

Pasigirdo smarkus beldimas į duris. Mergina pravėrė akis — jų 
kampučiuose blyksėjo ašaros. 

— Įeikite, — ramiai pakvietė ji. 

Šitaip pasitiko policiją. 


DVIDEŠIMT PIRMAS SKYRIUS 


— BETGI TURĖjJO BŪTI PRIEŽASTIS, KAD TU ŠITAIP PASIELGEI, MARIJA, — 
neatlyžo moteris iš rūpybos tarnybos. Mergina tik dėbtelėjo, papurtė 
galvą ir užsispyrusiai sučiaupė lūpas. 

— Juk nenori, kad tave išsiųstų į pataisos koloniją, a? — atkakliai 
toliau klausinėjo moteris. 

Marija truktelėjo pečiais. 

— Nesvarbu, ką aš sakyčiau, manęs vis tiek nepaleis. Jie žūtbūt 
ketina mane uždaryti. 

— Bet yra didelis skirtumas tarp pataisos mokyklos ir nepilnamečių 
kolonijos. 

— Tik ne man. Ir tas, ir tas blogai. 

Moteris atsiduso. 

— Nejaugi tu nenori auginti savo mažojo broliuko? 

Marija žybtelėjo akimis į pašnekovę: 

— Jei pasakysiu teisybę, ar leis man su juo pasilikti? Aš dirbsiu ir jį 
išlaikysiu. 

— Ne, jie šito negali pažadėti. Tu per jauna. Bet... 

— Tad koks skirtumas, tiesa? — atrėmė Marija. 

Moteris neatsakė. 

Marija atsistojo. 

— Einam, — tarė, — greičiau viską užbaikime. 


TEISMO SALĖ BUVO APYTUŠTĖ, TIK KELETAS ŽIŪROVŲ SĖDĖJO PRIEKINĖSE 
eilėse. Praeidama pro šalį, mergina abejingai į juos žvilgtelėjo. Šie stebėjo 
ją smalsiai, tačiau be priešiškumo. Jiems jinai nieko nereiškė. 

Kažkas švelniai palietė ranka jos alkūnę. 

— Sveika, Marija. 

Krūptelėjusi ji atsisuko: Maikas. Jo veidą nušvietė draugiška ir pa- 
drąsinama šypsena. 

— Stengiausi pasimatyti su tavimi, bet man neleido, — paskubom 
sukuždėjo jis. 

Marija apsiblausė, jos veidas tapo bejausmis: nėra prasmės tam 
berniokui aiškinti, kad ji pati pareikalavo nieko prie jos neprileisti. Nesu- 
stojusi ji praėjo pro šalį. 

Moteris iš rūpybos tarnybos jai už nugaros sušnabždėjo: 

— Tas dailus bernas — tai tavo vaikinas? 

Marija dėbtelėjo į ją bereikšmiu žvilgsniu: 


— Nepažįstu. Kaip gyva nesu jo mačiusi. 


PARK AVENIUO — 135 


Senyvas pavargusio veido teisėjas, kuriam, regis, viskas buvo įkyrėję, 
įsistebeilijo į Mariją. 

— Jūs, jaunoji moterie, kaltinama savo patėvio užpuolimu su peiliu. 

Marija tylėjo. 

— Ar ponas Ričikas čia? — kreipėsi teisėjas į sekretorių. 

Tas pašaukė: 

— Ponas Ričikas! 

Iš teismo salės gilumos pasirodė Piteris. Jo veidą dar dengė didžiulis 
baltas tvarstis. Marija pažvelgė į jį kaip į visai svetimą. Penkios savaitės 
nuo tada, kai jį paskutinį sykį matė, — tai visa amžinybė. 

— Misteri Ričikai, — kreipėsi teisėjas, — gal mums papasakotumė- 
te, kas įvyko. 

Piteris nervingai atsikrenkštė. 

— Tai netikusi mergiotė, jūsų prakilnybe, valkatauja, nieko neklau- 
so. Kai įsidarbino šokių salėje, ėmė naktimis nepareidinėti namo. O jeigu 
ir pareidavo, tai labai vėlai. Tą naktį aš jai iškalbėjau, kad elgtųsi padoriai, 
laiku grįžtų namo kaip visos kitos merginos. O kai atsigulėme miegoti, ji 
įslinko į mano kambarį ir perrėžė mane peiliu. 

Marija nenorom šyptelėjo. Jeigu ne jos motinos atminimas, ji papa- 
sakotų, kas iš tikrųjų nutiko. Bet Ketė nusipelnė teisę ilsėtis ramybėje. 

Visa ilgai neužtruko. Teisėjas pro akinius rūsčiai nužvelgė merginą, 
stovinčią prieš jo katedrą. 

— Marija, — tarė jis, — mes tave išsiunčiame į Rouz Džejerio mer- 
ginų pataisos namus, ikol tau sukaks aštuoniolika metų. Tikiuosi, gerai 
išnaudosi tą laiką, išmoksi amato ir krikščioniškai gyventi. 

Marija nieko neatsakė, tik abejingai pažvelgė į jį. 

— Gal nori ką nors paklausti? — pasiteiravo jis. 

Ji papurtė galvą. 

Teisėjas trinktelėjo plaktuku į katedrą ir atsistojęs išdidžiai išžirg- 
liojo iš salės. Jį pagerbdami visi irgi atsistojo. Durims už jo užsivėrus, 
rūpybos tarnautoja pasigręžė į merginą. 

— Eime, Marija. 

Tylomis ši nusekė paskui moterį. Laukiantis už pertvaros Maikas 
bandė jai kažką pasakyti, bet ji pažvelgė kiaurai pro jį nematančiomis aki- 

mis. Vaikinas atrodė įskaudintas. Tik atsidūrus už durų, Marijai toptelėjo, 
jog jis verkė. 

Rouz Džejerio merginų pataisos namai buvo tolimajame Bronkso * 
gale. Lydima policininko ir rūpybos darbuotojos, išlipusi iš automobilio 
Marija smalsiai apsidairė: aplinkui tarsi kaimas — koloniją supo atviri 
laukai. 

Po valandos viena iš kolonijos auklėtinių, tiriamai žvilgčiodama į 
naujokę, tačiau nepratardama nė žodžio, ilgu pilku koridoriumi palydėjo 
ją į gydytojo kabinetą. 

— Įeik, mieloji, — paragino anaiptol ne atšiauriu tonu atidarydama 
Marijai duris ir praleisdama ją pirma savęs. 

Liesas žilaplaukis vyriškis pakėlė galvą. 

— Atvedžiau jums naują paukštytę, daktarėli, — paaiškino mergina. 

Gydytojas pavargusiai kryptelėjo mažo kambarėlio link. 

— Tenai. Nusirenk viską. 

Greitai, bet įgudusiai apžiūrėta, po dvidešimties minučių ji visiškai 
apsirengusi vėl sugrįžo į tą patį kabinetą, kur buvo atvesta. 

Daktaras ištiesė jai receptą. 

— Tuos vaistus gausi ambulatorijoje ir vartok per visą nėštumą. 

Marija krūptelėjo ir greitai apsidairė — pasienyje sėdėjo ją atvedusi 
mergina. Vėl atsigręžusi į daktarą, ji paklausė negalėdama patikėti: 

— Nėščia? Aš? 

Jai už nugaros atsiliepė lygus, tačiau ne be humoro gaidelės čionai ją 
atlydėjusios merginos balsas: 

— Tik ne mane jis turi galvoje, mieloji. Po šimts, jau dveji metai, kai 
neturėjau prie savęs berno! 

Marija pažvelgė į gydytoją, paskui į receptą savo rankoje. Staiga 
jai viskas paaiškėjo. Klestelėjo ant kėdės šalia daktaro stalo ir pratrūko 
kvatotis. 

Gydytojas išpūtė akis. 

— Kas čia taip juokinga? 

Marija pakėlėė į jį akis, jos skruostais ritosi ašaros. Štai kur visa 
velniava: jis niekada to nesužinos. Ir niekas nesužinos! 


* Niujorko rajonas tarp Hadsono ir Ist Riverio (Rytinės) upių (vert. pas£.) 


NIUJORKO VALSTIJA PRIES 
MARIANĄ FLAD 


LAUKIAU, KOL SEKRETORIUS PRISAIKDINO PIRMĄJĄ VALSTIJOS LIUDYTOJĄ 
— aukštą, tamsaus gymio merginą su ryškiu sklastymu perskirtais ilgais 
juodais kaip degutas plaukais, tamsiomis, neįskaitomomis akimis. Atrodė 
visiškai rami ir abejinga. 

— Prašom pasakyti savo pavardę, — kreipėsi į ją sekretorius. 

— Rėja Marni, — atsakė ši. Kaip tokiai aukštai merginai, balsas 
pasirodė netikėtai silpnas ir plonas. 

Sekretorius linktelėjo man ir aš neskubėdamas žengtelėjau į priekį, 
atsistojau priešais ją ir pradėjau apklausą: 

— Kiek jums metų, panele Marni? 

Atsakymas sekė iškart: 

— Dvidešimt treji. 

— Kur jūs gimusi? 

— Čilikote, Ohajo valstijoje. 

— Kada atvykote į Niujorką? 

— Maždaug prieš dvejus metus. 

Ėmiau priprasti prie jos keisto cypaus balso. 

— Kuo jūs užsiėmėte Čilikote? 

— Aš ten gyvenau. 

Išgirdau salėje lengvą juokelį. Publikai nurimus, vėl kreipiausi į ją: 

— Panele Marni, aš turėjau galvoje, kaip jūs Čilikote užsidirbdavote 
pragyvenimui? 

— Ak, aš nesupratau, ką jūs turėjote galvoje. Dirbau mokytoja. 

Pažvelgiau į ją. Velnioniškai įdomu, kad toji moteris iš tikrųjų dirbo 
mokytoja. 

— Kuriai klasei jūs dėstėte? 

— Patiems mažiausiems, — bematant atsakė ji. — Myliu vaikus. 

Nejučiomis nusišypsojau. 

— Aš tuo neabejoju, panele Marni, — pasistengiau, kad šypsena iš 
mano veido dingtų. — Kodėl jūs ryžotės persikelti į Niujorką? 

— Norėjau tapti aktore. Profesorius Bergas — mūsų vyresniųjų kla- 
sių dramos būrelio vadovas — parašė pjesę „Vieversys slėnyje“, kurią mes 
pastatėme savo mažajame teatriuke. Aš suvaidinau pagrindinę heroję. 
Mokytojas Bergas pasakė, kad turiu didelį talentą, kaip Merė Astor. Tad 
ir nutariau išvykti į Niujorką. 

— Ir kas atsitiko, kai jūs atvykote į Niujorką? — toliau klausinėjau. 

— Nieko. Ištisas savaites vaikštinėjau iš teatro į teatrą, bet niekas 
nenorėjo nė pasižiūrėti mano vaidybos. Net profesoriaus Bergo rekomen- 
daciniai laiškai nepadėjo. 

— Tad kodėl nesugrįžote į Čilikotą? 

— Negalėjau, — prisipažino ji savo silpnučiu balsu, kuriame su- 
skambo nuoskauda. — Tada visas miestukas būtų sužinojęs, kad man 
nepasisekė. 

— Suprantu. Tad iš ko jūs gyvenote? 

— Man pavyko įsitaisyti padavėja viename Brodvėjaus restorane. 
Ten lankydavosi daug teatralų. Buvau girdėjusi, kad daugelis jame dirbu- 
sių merginų galop prasimušė į sceną. 

— Ar ilgai jūs ten dirbote? 

— Apie tris savaites. 

— Kas nutiko paskui? 

— Mane išvijo, — atsakė ji dar plonesniu balseliu, jeigu išvis tai 
buvo įmanoma. — Šeimininkas pareiškė, kad pas jį restoranas, o ne dra- 
mos studija. 

Per salę vėl nuvilnijo juokelis. Palaukiau, kol jis nurims. 

— O tada ką veikėt? 

— Vėl ėmiau ieškotis darbo, bet niekaip nepavyko susirasti. Sykį išsi- 
kalbėjau su viena mergina, kaimyne iš mebliuotų kambarių pensiono, kur 
gyvenau. Ji pasakė, kad aš su savo veidu ir figūra turėčiau tapti manekene. 
Pagalvojau, jog tai nebloga idėja, nes, kaip žinote, daugelis manekenių 
tampa aktorėmis. Pasiteiravau jos, kaip galėčiau tapti manekene. Ji mane 
nukreipė į „Park Avenue Models“. 

Aš linktelėjau. 

— Taigi tąsyk jums pirmą kartą atėjo į galvą mintis tapti manekene? 

— Taip. 

— K3 toliau darėte? 

— Nuvykau į „Park Avenue Models“ ir užpildžiau anketą dėl darbo. 

— Su kuo kalbėjotės ten nuvykusi? 

— Su ponia Moris. 

— Ką ši jums pasakė? 

— Kad pristatyčiau savo nuotraukų, ji įsegsianti jas į kartoteką. 
Davė man kortelę su kokių keturių fotografų adresais. Kol aš neturėsiu 
nuotraukų, pareiškė ponia Moris, ji nieko negalinti dėl manęs padaryti. 
Pasakiau jai, kad neturiu pinigų užsimokėti už nuotraukas. Ji vėl pakar- 
tojo, kad apgailestauja, bet nieko negalinti padaryti. Jau rengiausi pasi- 
šalinti, bet kaip tik tuo metu mane pamatė iš savo kabineto pasirodžiusi 
panelė Flad. 

— Jūs turite galvoje panelę Flad, kuri dabar yra čia, teismo salė- 
je? — paklausiau. 

Mergina linktelėjo. 

— Taip. 

— Kas toliau nutiko? 

— Išvydusi mane, panelė Flad spragtelėjo pirštais ir pasakė, kad aš 
kaip tik tinkama mergina. Nusiuntė mane į 14-osios gatvės kailių par- 
duotuvę. Tąsyk pirmą kartą gyvenime demonstravau drabužius: man už- 
vilko kailinį paltą ir liepė vaikščioti pirmyn atgal po vitriną, kad žmonės 
galėtų jį apžiūrėti, — jos balsas suskambo išdidžia gaidele. — Aš buvau jų 
mėgstamiausias modelis. Suprantate, aukštos manekenės matyti iš tolo, o 
aš — aukšta. Nuo tada tenai dirbau bent tris kartus per savaitę. 

— Ar tuo metu dar kur kitur dirbote manekene? — pasiteiravau. 

Ji kiek padelsė. 

— Ne. Dirbau tik ten. 

Aš linktelėjau. 

— Kiek jums mokėjo? 

— Dešimt dolerių per dieną. 

— Vadinasi, apie trisdešimt dolerių per savaitę, — pastebėjau. — Ar 
tiek jums užteko pragyvenimui? 

Panelė Marni papurtė galvą. 


— Ne. Vien vaidybos pamokos man atsieidavo daugiau. 

— O iš kur jūs prisidurdavote dar? 

— Aš turėdavau daug pasimatymų. 

— Pasimatymų? — perklausiau aš. 

Ji linktelėjo. 

— Mes šitai taip vadindavome. 

— Ką jūs turite galvoje sakydama „mes“? 

— Savo pažįstamas merginas. 

— Kokiu būdu įvykdavo tie... ee... kaip jūs vadinate, pasimatymai? 

— Labai paprastai. Visa prasidėjo man išdirbus tris savaites mane- 
kene toje parduotuvėje. Kartą užkalbinau panelę Flad ir paprašiau man 
surasti kokio nors papildomo darbo. Ši pasikvietė mane į savo kabinetą. 
Ten man pasakė, kad manekenės darbas labai varginantis ir kartais negreit 
atsimoka. Taip pat pasakė, kad retsykiais jai skambina klientai ir prašo 
rekomenduoti jiems merginų, su kuriomis galėtų pasirodyti viešumoje. 
Panelė Flad pabrėžė, kad tie vyrai labai dosnūs ir visada gerai atsilygina 
merginoms vien už tai, kad sutinka su jais smagiai praleisti laiką. Ji pasi- 
teiravo, ar mane domintų toks pasiūlymas. 

— Ir ką jūs atsakėte? 

— Atsakiau, kad domintų. 

Vėl per salę nubėgo juokas. Nesmerkiau publikos. 

— Na, kas buvo toliau? 

— Panelė Flad dar tą patį vakarą suorganizavo man pasimatymą su 
vienu tokiu simpatišku džentelmenu. Iš pradžių mes pavakarieniavome 
restorane, paskui užsukome pas jį į namus išlenkti keletą taurelių. Apskri- 
tai jis pasirodė esąs labai įdomus vyriškis. Kai jau ėjau namo, įteikė man 
dešimt dolerių už tai, kad buvau jam tokia maloni, ir paprašė perduoti 
panelei Flad, kad liko labai patenkintas mūsų pasimatymu. 

— Tik tiek ir tedarėte? Išlenkėte keletą taurelių? 

Merginos veidas kiek patamsėjo — matyt, jinai raustelėjo. 

— Mes turėjome du subuvimus, — bemaž pašnabždomis atsakė ji. 

— Subuvimus? — paklausiau reikšmingai pažvelgdamas į prisieku- 
siuosius. — Ką jūs vadinate subuvimais? 

— Santykiavimą, — vos girdimai sukuždėjo ji. 

— Norite pasakyti, kad su tuo vyru dusyk lytiškai santykiavote? 

Ji linktelėjo. 

— Taip. Kaip tik tai. 

— Ar jūsų nenustebino to vyro ketinimai? Kad jis tai laikė savaime 
suprantamu dalyku? 

Mergina papurtė galvą: 

— Ne. Ir Čilikote vyrai ne ką kitokie. 

Juokas sudrebino salės sienas. Teisėjas pastukseno plaktuku, ir triukš- 
mas nutilo. 

— Ką jūs toliau veikėte? — paklausiau. 

— SugrįŽžau namo miegoti. Jaučiausi pavargusi. 

Juokas kone nukėlė salės stogą. Net aš pats didžiulėmis valios pa- 
stangomis vos išlaikiau rimtą veidą. Galop, juokui nurimus, vėl pajėgiau 
kalbėti tvirtu tonu: 

— Norėjau paklausti, ką jūs toliau veikėte, kai prisistatėte į „Park 
Avenue Models“? 

— Tai buvo rytojaus dieną. Nuėjau padėkoti panelei Flad, kad man 
taip padėjo. Ši pasiteiravo, ar smagiai praleidau laiką, ir ar aš norėčiau 
daugiau tokių pasimatymų? Atsakiau, jog norėčiau, jeigu ir kiti džentel- 
menai bus tokie malonūs kaip šis. Panelė Flad mane patikino, kad visi 
jos pažįstami — malonūs džentelmenai. Paskui pasiteiravo, kiek mes 
turėjome subuvimų. Pasakiau jai, ir išėmusi iš stalčiaus panelė Flad davė 
man pinigų. Nenorėjau imti, pasakiau, kad tasai džentelmenas man jau 
davė dešimt dolerių. Ji nusijuokė, pavadino juos arbatpinigiais ir galų gale 
privertė mane paimti pinigus. 

— Kiek? 

— Penkiasdešimt dolerių. 

— Ar suvokėte, ką tai reiškia? Kad jūs įvykdėte prostitucijos veiką? 

— Aš taip nemanau, — nesutiko ji. — Jeigu tas džentelmenas būtų 
man nepatikęs, galėjau su juo nieko nedaryti. Ir nebūčiau dariusi. 

— Ar nors sykį susitikote su džentelmenu, kuris jums nepatiko? — 
sarkastiškai paklausiau. 

Mergina papurtė galvą: 

— Ne. Panelė Flad sakė tiesą: visi jos pažįstami — tobuliausi džen- 
telmenai. 

Per salę vėl nugriaudėjo juokas. Palaukiau, kol jis nurims. 

— Iki pažinties su panele Flad, ar jums tekdavo lytiškai santykiauti 
už pinigus? 

Ji papurtė galvą: 

— Ne. 

— O po pažinties su paneleė Flad, ar kada nors lytiškai santykiavote 
su vyrais už pinigus be jos tarpininkavimo? 

— Ne, sere, — įsižeidė ji. — Aš juk ne kekšė! 

— Viskas, dėkoju jums, — tariau pasitraukdamas nuo liudytojos. 
Pakeliui stabtelėjau ties Vito staleliu. Marija pakėlė galvą. Jos akys, iš- 
plėstos, tamsios ir išdidžios, žvelgė tiesiai į mane. ŪUmai man kilo keista 
nuojauta, kad ji manimi didžiuojasi. Neišsiduodamas žvilgsniu, nusisukau 
nuo jos ir mestelėjau Vitui: 

— Liudytoja jūsų žinion. 

Nuėjau prie savo stalelio, atsisėdau ir ėmiau stebėti Vitą, pamažu 
atsikeliantį iš savo vietos. 

Nieko nepasakysi — jis tikras profesionalas. Net eigastis, kuria 
artinosi prie liudytojos, atspindėjo pasitikėjimą savimi ir kompetenciją. 
Prašneko šiltu, sodriu balsu: 

— Panelė Marni? 

Mergina pakėlė į jį akis. 

— Taip, sere. 

Mintyse pritariamai jam linktelėjau, prieš savo valią juo žavėdama- 
sis. Vien tuo, kaip ištarė pavardę, jis užsitikrino sau pranašumą prieš ją. 

— Jūs paminėjote, kad Čilikote suvaidinote pjesėje. Regis, sakėte, 
kad ji vadinosi „Vieversys slėnyje“. 

Liudytoja linktelėjo: 

— Taip, sere. 

— Jūs sakėte, kad vėliau atvykote į Niujorką paskatinta profesoriaus, 
kuris teigė, kad neturite teisės veltui eikvoti savo didžiulį talentą tokiame 
mažame miestelyje kaip Čilikotas? 

— Taip, sere. 

— Spėju, jis turėjo galvoje dramatinį talentą. Juk tai jis turėjo gal- 
voje, tiesa? 

Mergina sutriko. 

Vitas nekantriai mygo. 

— Nagi, panele Marni. Jis tai turėjo galvoje, taip? 

Ji dar ploniau sučirpė: 

— Turbūt tai. 

— Gal teiktumėtės kalbėti konkrečiau, panele Marni, — kandžiai 
pastebėjo jis. 

— Jis turėjo galvoje kaip tik tai. Taip, sere. 

— Būtent ką? 

— Dramatinį talentą. 

— Jūs minėjote, kad pjesė buvo pastatyta mažame Čilikoto teatriu- 
ke. Patikslinkite, kokiame? 

Mergina suraukė antakius ir susirūpinusi pažvelgė į mane. Sten- 
giausi atrodyti ramus, tačiau nenutuokiau, kurlink, po šimts, jis lenkia. 

— Tai... tai ne visai teatras, — sumikčiojo ji. 

— Jeigu ne teatras, tai kas gi? — spyrė Vitas. 

— Spektaklis buvo pastatytas klube „Antilopė“. Suvaidinome tokį 
spektaklėlį, kurį profesorius sukūrė specialiai klubo kasmetinei sukakčiai. 

— Klubas „Antilopė“, — pakartojo Vitas pažvelgdamas į prisieku- 
siuosius. — Suprantu, — jis vėl pasigręžė į liudytoją. — Gal kartais tai 
buvo viengungių vyrų renginys? 

Mergina nuleido akis. 

— Berods taip. 

— Ir jūs atlikote vienintelį moterišką vaidmenį? 

Ji linktelėjo. 

— Taip, tikrai. 

— Kokį vaidmenį jūs vaidinote? 

Jos balsas vos pasiekė mano stalą. 

— Kaimo merginos. 

— Apie ką buvo pjesė? Ar daug teksto turėjote pasakyti? — Vito 
balsas sugriežtėjo. 

— Pjesė buvo apie merginą ir tris vyrus: fermerį, jo sūnų ir samdi- 
nį — apie tai, ką jie darė tą naktį, kurią vyko pjesės veiksmas. Man ne- 
reikėjo sakyti jokio teksto, visas spektaklis buvo pantomima. Profesorius 
Bergas — didelis Stanislavskio dramos metodo gerbėjas. 

— Stanislavskio, hm... — Vitas pasikrapštė pakaušį. — Ar tai tasai 
rusas, kuris labiau vertina veiksmą nei kalbą? 

— Taip, visiškai teisingai, — patvirtino panelė Marni. 

— Ir profesoriaus pjesė susidėjo vien iš veiksmo? 

Jinai linktelėjo: 

— Taip. 

Pakėlęs balsą, advokatas kandžiai užsipuolė: 

— Ir jo ten buvo tiek daug, jog pjesę nutraukė užgriuvusi policija, 
kuri jus visus apkaltino nešvankybių demonstravimu. Dėl to skandalo jus 
ir profesorių atleido iš mokyklos, taip? 

Mergina nieko neatsakė, tik prikando apatinę lūpą, kad ji nedrebėtų. 

Vitas dabar šaukte šaukė: 

— Nagi, panele Marni, atsakykit man! 

Akies mirksniu jos veidas prarado spalvą, tik raudoni dažai tamsiomis 
dėmėmis ryškėjo ant skruostų. Nuleidusi akis, ji vos girdimai sukuždėjo: 

— Taip. 

— Aš baigiau, panele Marni, — Vitas pažvelgė į prisiekusiuosius 
tarsi tardamas: Kaip galima tikėti tokios merginos parodymais? Truktelėjęs 
pečiais, jis sugrįžo prie savo stalelio. 

Kol kviečiau kitą liudytoją, prie manęs pasilenkė Džoelas su Aleku. 
Išgirdau juos kimiai šnabždant: 

— Po šimts, jis kaip reikiant ją pačiupinėjo, — žavėjosi Džoelas. 

— Aha, — pritarė Alekas akimis nulydėdamas grįžtančią į savo 
vietą merginą, — tiesiog ją sumalė į miltus. 

Aš lengviau atsikvėpiau. 

— Viena jūs, vyručiai, pamirštate. Jis sumalė į miltus tą kvaišelę, bet 
ne istoriją, kurią ji papasakojo apie Flad. Ar atkreipėte dėmesį, kad jis 
pasistengė jos neliesti? 

Džoelas linktelėjo. 

— Vitas — ne kvailys: stengiasi sugriauti jos parodymų patikimumą. 

— Tatai jam nepadės, — atrėmiau. — Vis tiek galutinį rezultatą 
lems faktai, glaudžiai susiję su byla. Ir jis tą supranta. 

— Šiaip ar taip, Maikai, pasisaugok, — sušnabždėjo Alekas. — At- 
sargai jis turi parengęs visą maišą gudrybių. 

Sekretorius prisaikdinėjo kitą merginą, antrą valstijos liudytoją. Aš 
atsistojau. 

— Ir vis dėlto jam teks surasti šį tą stipresnio už tiesą, jeigu nori ką 

nors pasiekti sū šia, — sekretoriaus mosto pakviestas prie liudytojų pa- 
kylos mečiau savo padėjėjams apeidamas stalą. 


ATSARGIAI ĮSLINKAU Į TAMSIA RAMIĄ PALATĄ.JOS TYLOJE GIRDĖJOSI LYGUS 
ir lengvas Senolio alsavimas. 

Sesutė pridėjo prie lūpų pirštą. 

— Jis miega. į 

Linktelėjau ir nuolankiai pasukau atgal prie durų. 

— Kas miega? — palatos tyloje garsiai sududeno stiprus Senolio 
balsas. — Tai tu, Maikai? 

Vėl žengtelėjau priekin. 

— Taip, sere. 

— Prieik arčiau ir kalbgk aiškiai, — irzliai pakvietė jis. — Aš tavęs 
negirdžiu. 

Nuėjau prie lovos galvūgalio. Senolis pažvelgė į mane tamsiomis 
nuovokiomis akimis. 

— Kaip šiandien sekėsi, prokurore? — vos vos šyptelėjo jis. 

— Normaliai. Apklausėme keturias liudytojas. Vitas ne ką galėjo 
padaryti su jų parodymais. Tik užsipuldinėjo pačias liudytojas. Apskritai, 
man regis, susidorojome su savo užduotimi neblogai. 

— Žinau, — patvirtino Senolis. — Jau girdėjau. 

Paskersavau į telefoną prie lovos. Laidas turbūt per dieną įkaito. 

— Bet dėl vieno dalyko man vis dėlto neramu, — kalbėjo toliau še- 
fas. — Visai nesuprantu Vito taktikos. Kol kas atrodo, kad jis pasirengęs 
atiduoti auką vilkams sudraskyti. 

Nieko neatsakiau, tik širdis man lyg smuktelėjo žemyn. Šiandien aš 
ir pats, Vitu dėtas, kur kas geriau būčiau vedęs ginčą. 

— Taip, atrodo, tarsi jam nerūpėtų, kaip pakryps procesas, — galop 
sutikau. — Jis neginčija nė vieno mano pateikiamo fakto. 

— Ar matei Flad? — netikėtai paklausė Senolis. — Kaip ji atro- 
do? — Jo akys itin įdėmiai mane stebėjo. 

— Mačiau. Atrodo visai nieko. 

— Maikai, — subarė jis, — neužsimiršk, juk kalbi su manimi. 


— Ji atrodo puikiai, — atsakiau. — Tikrai puikiai. 

— Tujai jauti vis tą patį? Netgi dabar? 

— Aš... aš nežinau, Džonai. Tik kai pažiūriu į ją, man užima kvapą. 

Jis pamažu linktelėjo: 

— Suprantu tave, Maikai, keletą sykių man teko su ja kalbėtis. Ji 
tvirta ir išties drąsi, sūneli. Pasukusi kitu keliu, būtų galėjusi tapti didžia 
ledi. 

— Galbūt likimas jai nesuteikė tokios galimybės, sere. 

Jo akyse sublizgo sukta išraiška. 

— Ji turėjo galimybę, Maikai. Nekreipdavo dėmesio, ką tu jai sa- 
kydavai ar kiti sakydavo, paskutinis žodis visad priklausydavo jai. Ji pati 
atmetė tą galimybę. 

Tylėjau. Vėl atmintin sugrįžo seni seni laikai — tas sykis, kai ji pa- 
liko mane stovėti ant kelio. Tuomet atvykau sutikti Mariją, išeinančią iš 
Džejerio kolonijos. 

Kažkas ten jai atsitiko. Iškart tą supratau, vos tik pamačiau ją besi- 
artinančią taku. Buvo kitokia. Tik kai išvydau jos akis, suvokiau, kas 
pasikeitę. Marija tapo suaugesnė, nei aš kada nors būsiu. Stovėjau ant 
šaligatvio ir žiūrėjau, kaip ji lipo į taksi. 

Grįžau prie savo automobilio, kurį buvau pasiskolinęs jai parsivežti, 
ir pamažu nuvairavau centro link. 

Kai įžengiau į namus, mama su tėčiu sėdėjo virtuvėje prie stalo. Tėtis 
buvo apsivilkęs šventiška eilute ir pasirišęs kaklaraištį. Lyg švininėmis ko- 
jomis įslinkau į virtuvę. Mačiau juodu sužiūrant už manęs į duris. 

— Jos nėra, mama, — iš lėto tariau. 

Motina atsistojo ir šiltai, ramiai mane nužvelgė: 

— Gal taip ir geriau, sūneli, — švelniai tarė. 

Aš iš visų jėgų papurčiau galvą — taip stipriai, jog pajutau iš akių 
pabyrant ašaras. 

— Ne, mama! — sušukau. — Ne geriau. Aš jai reikalingas. Žinau, aš 
jai reikalingas, bet kažkas ją sulaiko, ir aš nesuprantu kas. 

Tėvas atsistojo: 

— Maikai, aš vėl sunešiu daiktus į tavo kambarį, — tarė jis ir pa- 
mažu išėjo iš virtuvės. 

Pažvelgiau jam įkandin. Vargšas tėtis! Jis visai nesupranta. Vėl atsi- 
gręžiau į motiną: 

— K4 man dabar daryti, mama? 

Minutėlę ji mane stebėjo, paskui tyliai prašneko: 

— Pamiršk ją, sūneli. Ji ne tau skirta. 

— Lengva pasakyti, mama. Bet aš jau ne vaikas. Man beveik dvi- 
dešimt vieneri. Ir aš ją vis dar myliu. 

— Myli? — motinos balsas buvo kupinas paniekos. — Ką tu išma- 
nai apie meilę? Tu vis dar kūdikis — užsigavęs tik verki. 

Staiga jos balsas palūžo, ir ji nusisuko nuo manęs. Pripuoliau ir su- 
ėmiau ją į glėbį. Jos akys buvo pritvinkusios ašarų. 

— Nereikia, mama. Na, liaukis. Ir taip jau blogai. 

Motinos akyse pasirodė pyktis, kokio anksčiau nebuvau matęs. 

— Liautis? — sušuko ji. — Aš jos nekenčiu! Gal Viešpats man 
atleis, bet tegul jos siela amžinai degs pragare už tai, ką padarė mano 
kūdikiui! 

— Galbūt ji kitaip negalėjo, mama. 

Motina nuvėrė mane akimis. 

— Galėjo, sūneli, — tarė ji pamažu. — Niekad to nepamiršk. Visad 
pati gali nuspręsti, ko nori. 

Tai buvo prieš daugelį metų, ir dabar buvo keista klausytis Senolį 
išsakant bemaž tą patį. Kažin ar kada nors aš suprasiu juos. Jau seniai nu- 
stojau vilties, kad jie supras mane. 

— K rytoj kvieti liudyti? — paklausė šefas. 

Pasakiau jam. Jis susikaupęs skaičiavo. 

— Tokiu tempu dirbdamas turėtum greičiau nei po dviejų savaičių 
apibendrinti kaltinamąją medžiagą. 

Aš linktelėjau. 

— Tuomet aš jau būsiu iš čia išsirašęs. Galbūt galėsiu tau padėti. 

— Mes sutarėme, Džonai, — tai grynai mano reikalas. Taip jūs man 
pažadėjote. 

— O, — nutaisė jis nekaltą veidą, — aš tau nenurodinėčiau, tik šiek 
tiek patarčiau ir pamėginčiau padėti. 

Išsišiepiau. Žinojau, kaip jis padeda — viską suima į savo rankas. 

— Ne, dėkui, — sausai atsisakiau. 

— Gerai, gerai, — nepatenkintas nusileido jis. 


* * * 

SUGRĮŽĘS NAMO IŠKART KRITAU Į LOVĄ. NETGI DŽIAUGIAUSI, KAD namie 
daugiau nieko nėra. Šitaip geriau. Įkalbėjau mamą pasilikti užmiestyje. 
Manau, ji sutiko vien dėl to, jog suprato: aš nenoriu, kad ji čia maišytųsi, 
kol tęsis procesas. 

Išsitiesiau ant lovos ir užsimerkiau. Prieš akis iškilo Marijos vei- 
das — toks pats, kokį šiandien mačiau teisme. Vis niekaip nepajėgiu jo 
perprasti. 

Ko jai manimi didžiuotis? Juk stengiuosi patupdyti ją už grotų. Ma- 
ne nuvėrė kaltės jausmas. Nejaugi Marija tikėjosi, kad aš jos prisibijosiu? 
O gal dėjo viltis į mano jausmus jai? Betgi ji nežino, ką aš dabar jai jaučiu. 
Juk galų gale galėjau pasikeisti, sutikti kitą. 

Bet vos tik apie tai pagalvojau, suvokiau, kad ji mane perkrimto. 
Tarp mudviejų vis dar tebeegzistuoja tas tarpusavio supratimas, kuriuo 
niekad su niekuo nesidalijome. 

Persiverčiau ant kito šono stengdamasis nebegalvoti apie Mariją. 
Bet tai nepadėjo. Ką tik dariau, ji vis stovėjo man prieš akis. Nesilioviau 
apie ją spėliojęs — juk tiek daug ko nežinau, tiek daug kas jai nutiko be 
manęs. 

Prisiminiau, ką pagalvojau apie ją ligoninėje. Keista, kad visa tai 
prieš mane vėl iškilo dėl Senolio pasakytų žodžių. 

Vis dėlto apie vieną Marijos gyvenimo tarpsnį nieko nežinojau: apie 
tuos keturis mėnesius, praslinkusius nuo dienos, kada ji išėjo iš kolonijos, 
iki tada, kai jos pavardė pirmą sykį pasirodė policijos žurnaluose. Matyt, 
tuomet ji išgyveno pragarą. Mėginau prisiminti, ką pats veikiau tuo metu. 
Bet mintimis vis sugrįždavau prie jos. Ką ji veikė? Kur ėjo? Šito aš ne- 
Žinojau. 

Tik jaučiau, kad tada aš jai buvau reikalingesnis negu bet kuriuo kitu 
jos gyvenimo laikotarpiu. 

Ir dar jaučiau, kad aš ją nuvyliau. 


Antra knyga 


—> 


MERĖ 


PIRMAS SKYRIUS 


JI SUSTOjO ANT SLENKSČIO, IR ŠVIESIAI GELSVI PLAUKAI SUŽAIŽARAVO 
saulėje tūkstančiais auksinių kibirkštėlių. Šiek tiek padvejojusi, mergina 
iš dešinės rankos į kairiąją perkėlė savo mažą lagaminėlį, atsisuko į pa- 
gyvenusią moterį, stovinčią už jos tarpduryje. 

— Likit sveika, ponia Foster, — tarė kimiu balsu. 

Moteris bemaž vyriškai paspaudė buvusiosios auklėtinės ranką. 

— Viso labo, Mere. Žiūrėk, saugok save. 

Mergina blankiai šyptelėjo: 

— Saugosiu, ponia Foster, — pažadėjo ji. — Daug ko išmokau per 
tuos pusantrų metų, kai čia gyvenau. 

Moteris rimtai atsakė: 

— Tikiuosi, taip, Mere. Nenorėčiau, kad vėl patektum į bėdą. 

Šypsenėlė išnyko nuo Merės lūpų. 

— Nesirūpinkit dėl manęs, — tyliai pratarė mergina. Paleido mo- 
ters ranką ir greitai išbėgo į prieangi. Skaisti saulė tvykstelėjo jai į akis, ir 
stabtelėjusi ant viršutinio laiptelio Merė sumirksėjo. 

Išgirdo už savęs sunkiu metaliniu garsu sudžeržgiant užsiveriančias 
duris. Staiga ją visą persmelkė laisvės pojūtis, svaiginantis it senas vynas. 
Atsisukusi pažvelgė į užsitrenkusias duris. 

— Daugiau čia manęs nepamatysite, — pusbalsiu metė joms. — 
Pernelyg daug ką sužinojau. Labai gerai mane mokinot. 

Durys dėbsojo į ją dviem mažučiais langeliais — tarsi koks nepažįs- 
tamasis su tuščiomis akiduobėmis. Mergina ūmai susigūžė nuo žvarbos, 
ir laisvės pojūtis išnyko. Leidosi taku gatvės link. 

Plonos medžiagos tamsus valdiškas paltukas ją dar labiau aukštino 
ir lieknino: lapkričio pabaigos vėjo gūsiai bloškė jį prie kūno išryškindami 

pilnas krūtis, siaurą liemenį ir švelnų šlaunų išlinkį. Grakščiai statydama 
tvirtas tiesias kojas, mergina artinosi prie vartų. 

Iš tolo ją pamatęs iš savo namelio, senukas vartininkas išlindo pa- 
sitikti. 

— Namo, Marija? — nusišypsojo jai ašarojančiomis akimis. 

Mergina jam atsakė irgi su šypsena: 

— Kad aš neturiu namų, tėvuk. Viską pakeičiau, vardą — taip pat. 
Prisimeni, dabar aš Merė, o ne Marija? 

Senukas palingavo galvą ir su netikėta išmintimi pasakė. 

— Prisimenu, bet kas tau iš to. Man vis tiek lieki Marija. Karštas 
lenkiškas kraujas tebeteka tavo gyslomis ir jo nepakeisi. 

Vis dar šypsodamasi mergina atšovė: 

— Pakeisiu daug ką, kad tik pasiekčiau, ko trokštu. 

— Bet tik ne save, — greitai atrėmė jis ir ėmė sukti vartus darinė- 
jančią rankeną. — Kur ketini eiti? 

— Dar nežinau. Bet pirmiausia — į viešbutį. Išsinuomosiu kambarį, 
įlįsiu į vonią ir dvi valandas niekieno netrukdoma joje sėdėsiu. Paskui nu- 
sipirksiu šiokių tokių drabužių, su kuriais geriau jausčiausi — ne taip, kaip 
su šitais skarmalais... Pavaišinsiu save prašmatniais pietumis ir nueisiu į 
kiną, galbūt aplankysiu Reidio Siti... Tada suvalgysiu dvi porcijas ledų, 
grįšiu į viešbutį ir išmiegosiu iki antros valandos dienos. 

— O ką tada ketini veikti? — neatstojo senukas. 

— Susirasiu darbo ir imsiu pelnytis duoną. 

— Pradėk nuo šito, vaikeli, — protingai pamokė jis. — Tau prireiks 
pinigų. 

Geležiniai vartai atsidarė. Senukas pamojo: 

— Pasaulis tavęs laukia, Marija! Tikiuosi, jis bus tau geras. 

Marija žingtelėjo į juos, paskui atsisuko ir pabučiavo senuką į skruostą. 

— Sudie, tėvuk. 

— Sudie, Marija, — netikėtai liūdnu balsu linktelėjo senukas. 

Sujaudinta jo žodžių, mergina pažvelgė jam į akis. 

— Jūs, tėvuk, — vienintelis šioje skylėje, kurio aš ilgėsiuos. 

— Aka, taip ir patikėsiu, — suniurnėjo jis sutrikęs. — Kertu lažybų, 
visiems bernams sakai tą patį. 

Marija vylingai nusišypsojo: 

— Ne, tėvuk. Tik jums. Norit greitomis mane grybštelėti, kaip 
kadais? 

Senukas tapo nepaprastai orus. 

— Ne, Marija. 

— Ne? — nustebo ji. — Kodėl gi? 

— Viso to reikia ne man, — ramiai paaiškino jis, — o mergaitėms. 
Joms gera, kai žino, kad kažkas jų geidžia. Kad ir toksai senis kaip aš. Blo- 
ga čia būti uždarytoms. Vienos moterys, visos niekam nereikalingos. Nei 
šeimai, nei dar kam nors. Tad aš ir kimbu prie mergaičių, o šios juokiasi, 
ir joms gera. 

Pastūmėta staiga užplūdusio jausmo, mergina vėl karštai pabučiavo 
senuką į skruostą. 

— Dėkui jums, tėvuk, — ji apsisuko ir žengė pro vartus. 

— Būk gerutė, Marija, — šūktelėjo jis pavymui. 

Mergina atsigręžusi nusijuokė: 

— Pasistengsiu, tėvuk. 

Su žvangesiu vartai už jos užsidarė, ir ji atsidūrė gatvėje. Nulipusi 
nuo šaligatvio į nutekamąjį griovelį, žvelgdama sau po kojomis, treptelėjo 
kulniuku į gatvės dangą — jokio garso, ši pasirodė keistai minkšta. Čia juk 
asfaltas, ne cementas. Cementas po padais savitai suskamba ir nuo svorio 
neįdumba. Tenai, už tvoros, — visur po kojomis cementas, koridoriuose 
ir lauko takeliuose. Kur tik eidavai — visur girdėdavai savo žingsnius. O 
čia — tyla. Laiminga ji žengė nutekamuoju grioveliu. Laisva! Iš tikrųjų 
laisva! 

Staiga kažkieno stipri ranka sugriebė ją už plaštakos, gniaužiančios 
lagaminėlio rankeną. Prie ausies suskambo pažįstamas balsas: 

— Tave suvažinės, jei vaikštinėsi šitaip gatve. Pamiršai automobi- 
lius? 

Mergina apmirė. Nė nereikėjo atsigręžti — žinojo, kas užkalbino. 
Vos tik išėjusi pro vartus tikėjosi jį pasirodysiant. Vis nepaleisdama iš ran- 
kos lagaminėlio, ji pamažu pažvelgė pakėlė akis ir bejausmiu balsu atsakė: 

— Per pusantrų metų, Maikai, daug ką galima pamiršti. 

Maikas nusišypsojo, tačiau jo veidas išdavė nerimą. 

— Atvažiavau pasiimti tavęs namo, Marija. 


Mergina tylėjo. 

— Važiuojam... aš nuo ryto tavęs čia laukiu. 

Ji giliai atsiduso. 

— Ne, — tarė, — ne. 

Matė į vaikino akis užslenkant nuoskaudos šešėlį. 

— Bet, Marija, aš... 

Ji ištraukė iš jo gniaužto lagaminėlį. 

— Išsirinkai ne tą merginą, Maikai. Viskas pasikeitė. Net vardas. 

— Man nesvarbu, kas pasikeitė, Marija. Nesvarbu, kas atsitiko. Ir 
nors neatsakei nė į vieną mano laišką, atvažiavau parsivežti tavęs namo. 

Užlipusi ant šaligatvio pažvelgė jam tiesiai į akis: 

— Kas tave čia atsiuntė? — šaltai paklausė. 

Maikas atlaikė jos žvilgsnį. 

— Aš myliu tave, Marija. Ir tu kalbėjai, jog myli mane. 

— Tuomet mudu buvome vaikai, — skubiai atkirto ji. — Nieko dar 
neišmanėm. 

— Vaikai! — pyktelėjo jis. — Ar daug dabar tu vyresnė? Dveji me- 
tai — nejau toks didelis skirtumas? 

— Taip, Maikai, — atsakė ji iš lėto. — Dveji metai — tai kaip visas 
tūkstantis. Aš labai greitai suaugau. 

— Aš irgi suaugau, — bemaž vaikiškai pareiškė jis, — bet vis tiek 
jaučiu tau tą patį. Ir visados jausiu. 

— Oaš—ne. 

— Ką jie tau padarė, Marija? — Maiko balse girdėjosi sielvartas. 

Ji nuvargusi papurtė galvą. 

— Nieko. Dėl visko kalta aš pati. Tarp mūsų viskas baigta, Maikai. 
Nebesugrįšime į vaikystę. 

Mergina nusisuko ir buvo benueinanti, bet jo stiprios rankos su- 
griebė ją už pečių ir vėl apgręžė. 

— Kodėl, Marija? Kas atsitiko? 

Ji tylėjo. 

Maikas akimis įsisiurbė į jos veidą. 

— Turi man pasakyti dėl to, kuo mudu buvome vienas kitam. Na, 
sakyk. 

Niekad jis nepamirš užslinkusio ant jos akių šešėlio — staiga jos tapo 
gilios gilios, niekas jose nebeatsispindėjo, netgi rytmečio saulės šviesa. 

— Aš turėjau kūdikį, Maikai. 

= 

— Taip, tenai būdama susilaukiau kūdikio — net nežinau, berniuko 
ar mergaitės. Dar prieš jam užgimstant atsisakiau jo raštu, — ji kalbėjo 
lygiu, bejausmiu balsu. — Ar vis dar nori žinoti, kas atsitiko, Maikai? 

Vaikinas stovėjo apstulbęs, vis negalėdamas patikėti, jo pirštai ant 
jos pečių atsileido. 

— Kieno tas kūdikis? Roso? — kimiu balsu paklausė jis. 

Mergina papurtė galvą. 

— Ne. Rosas buvo išvykęs, prisimeni? 

Jo rankos nuslydo nuo jos pečių, lūpas iškreipė skausminga grimasa. 

— Tuo nori pasakyti, kad buvo ir kitų vaikinų? 

Ji neatsakė. 

Tamsiai mėlynose Maiko akyse atsispindėjo skausmas ir tvenkėsi 
ašaros. 

— Kaip tu galėjai, Marija? Juk mylėjai mane. 

Merginos balsas liko toks pat šaltas, ramus: 

— Buvo ir kitų dalykų, Maikai. Tenai, kolonijoje, atlikinėjo bausmę 
viena tokia mergina. Aš jai patikau. Ji išmokė mane visokių žaidimėlių 
laikui prastumti. Nori apie juos išgirsti, Maikai? Buvo smagu. 

— Nenoriu nieko girdėti! — sukrėstas sušuko jis. — Tu tik pa- 
tvirtini, kad Rosas visą laiką buvo teisus sakydamas, jog esi pigi... — jis 
neišdrįso ištarti to žodžio. 

Ji pati už jį užbaigė. 

— Kekšelė. 

Maikas stipriai sugriebė ją už pečių ir pažvelgė į veidą: 

— Ar buvai tokia, Marija? Kaip jis sakė? 

Ji tylėjo. 

— Kodėl man melavai, Marija? Kodėl? — įtūžęs suriko jis. — Dėl 
tavęs aš viską būčiau padaręs. Kodėl tu man melavai? 

Mergina nemirksėdama atlaikė jo žvilgsnį. 

— Dabar niekas nebesvarbu, Maikai, — tarė ji iš lėto. — Tiesa yra 
tai, kuo tu tiki, o ne tai, ką tau kas nors sako. 

Gatve artėjo taksi. Mergina kilstelėjo ranką, ir mašina sustojo prie 
šaligatvio. 

— Paleisk, Maikai. Taksi laukia. 

Vaikino rankos nukrito nuo jos pečių. Ji skubiai įsėdo į taksi ir už- 
trenkė dureles. Automobiliui pajudėjus iš vietos, atsisuko ir pažvelgė pro 
galinį langą atgal. Maikas stovėjo ir žiūrėjo jai įkandin. Staiga į jos akis 
plūstelėjo ašaros. Visomis valios išgalėmis stengėsi jas sulaikyti, kol galop 
vokai ėmė perštėti. Laisvė — tai tiek dalykų, apie kuriuos ji bemaž buvo 
pamiršusi. Tai žmonės, kuriuos myli ir kuriuos skaudini. 

— Myliu tave, Maikai, — sukuždėjo ji pati sau. 

— Kur važiuosime, ledi? — taksisto balsas privertė ją nusisukti nuo 
lango. 

— Viešbutis „Astorija“, Brodvėjuje, — lūžtančiu balsu paliepė ji. 

Kai vėl atsigręžė į langą, Maikas jau buvo dingęs. Ūmai mergina 
nebepajėgė sulaikyti ašarų: niekad nebus jo verta, pernelyg daug dalykų 
ją ištiko — buvo subjaurota šlykštaus rando, ir visą gyvenimą jį nešios 
savyje. 

Maikas nusipelnė geresnės — tyros, dailios, išvis kitokios merginos. 
Nuostabios kaip ir jis. O ne tokios kaip jinai, kuri nuviltų jo lūkesčius. 


ANTRAS SKYRIUS 


MERGINA PASILENKĖ PRIE REGISTRACIJOS ŽURNALO, KURĮ ADMINISTRA- 
torius jai pastūmė. Mirksnį dvejojo: trys su puse dolerio dienai — nemaži 
pinigai net ir už liukso numerį su atskira vonia bei dušu. Taip švaisty- 
damasi ilgai netrauks su savo ištekliais, juk rankinuke — vos šimtas su 
trupučiu dolerių. 

Bet ji pernelyg ilgai laukė, kad šitai ją sulaikytų. Buvo pažadėjusi sau 
tokią šventę nuo itada, kai pateko tenai. Tad ilgiau negaišdama suskato 
rašyti: 

Meri Flad... Jorkvilis, Niujorko valstija... 1937 m. lapkričio 20 d. 

Stumtelėjo žurnalą atgal administratoriui. Šis perskaitė įrašą, pa- 
spaudė ant savo stalo skambučio mygtuką ir nusišypsojo jai: 

— Ką tik po mokyklos, panele Flad? 

Mergina linktelėjo: jis nė nenutuokia, kaip pataikė! Netrukus pasi- 

rodė viešbučio patarnautojas ir paėmė jos lagaminėlį. Administratorius 
padavė jam raktą. 
— Palydėkite panelę Flad į dvylika nulis keturi numerį. 


MERGINA PALAUKĖ, KOL PATARNAUTOJAS UŽDARĖ PASKUI SAVE DURIS, IR 
tada įsibėgėjusi krito ant lovos. Pasijuto saldžiai nugrimstanti į ją, tartum 
gulėtų ant debesies. Čia tai bent lova, išties tikra lova — ne tokia kaip 
kolonijoje. Persiritusi į kitą pusę, ji vėl pašoko ir atidarė duris į vonios 
kambarį. 

Prieš ją visu savo grožiu suspindo porceliano ir plytelių baltybė. 
Kaip pakerėta ji žvelgė į vonią — naujoviško tipo, įleistą į grindis. At- 
sargiai pabraukė delnu per jos šonus — glotnūs it nulaižyti, o ne tokie 
dreskiantys kaip tose senovinėse ketaus geldose. Pasirėmusi ranka į kraštą 
apsidairė po patalpą. 

Ant kabyklos — turkiški rankšluosčiai. Greitai priėjusi vieną nu- 
kabino: lengvutis, minkštas ir gauruotas. Panardino į jį veidą — taip, visai 
ne toks, kaip tie šiurkštūs medvilniniai skudurai. Ji giliai atsiduso. Tai 
bent gyvenimėlis! 

Mergina žvilgtelėjo į laikroduką. Beveik vidudienis. 

Prieš pasilepinant vonioje, kurią sau buvo pažadėjusi, dar reikia 
šio to nusipirkti. Kone su gailesčiu ji vėl pakabino rankšluostį ir išėjo iš 
vonios kambario. 

Paėmusi rankinuką perskaičiavo pinigus. Šimtas aštuoniolika dole- 
rių — visi, kuriuos susitaupė iš darbo skalbykloje. Krestelėjo galvą, tarsi 
stengdamasi nuvyti taip ilgai ją gaubusį aitrų tirštų garų, prasto muilo bei 
balinamųjų skysčių tvaiką, uždarė rankinuką ir ryžtingai žengė prie durų. 


NUO VIEŠBUČIO LAIPTUKŲ VISAS BRODVĖJUS JAI MATĖSI KAIP ANT DELNO. 
Buvo priešpiečių metas, ir gatvėmis plūdo dargi daugiau žmonių nei pa- 
prastai. Visi kažkur skubėjo. Žmonės ėjo susikaupusiais, rimtais veidais, 
nesidairydami į šalis. Ji žiūrėjo ir stebėjosi jais. Tiek daug dalykų atrodė 
jiems savaime suprantama, o jai niekados taip nebeatrodys. 

Ji vėl pažvelgė žemyn į gatvę. „Paramount“ kino teatre eina naujas 

filmas su Bingu Krosbiu — tas, kuriame jis vaidina su Kite Karlail. „Rial- 
te“ demonstruojami du siaubo filmai, o „Niujorkeryje“ — du vesternai. 
„Nediko“ užkandinė kitoje gatvės pusėje dūzgė nuo lankytojų, trimis 
eilėmis apgulusių prekystalį. Kinų restoranas tarp 42-osios ir 43-iosios 
priešais viešbutį tebesipuikavo pačiu didžiausiu visame mieste kepinių 
asortimentu, o iš šokių salės ties 45-osos gatvės kampu sklindantys ne- 
aiškūs muzikos garsai skendo automobilių signalų kakofonijoje. 

Mergina patenkinta žengė laiptukais žemyn į gatvę, pasirengusi eiti 
apsipirkti. Žinojo keletą parduotuvių, kur galima gana nebrangiai nusi- 
pirkti neblogų aprangos dalykėlių. „Plimutas“ garsėjo apatiniais baltiniais 
ir palaidinukėmis, „Markeris“ — sijonėliais ir suknelėmis, o „Kiti Keli“ 
— avalyne. Kirsdama gatvę, ji pagavo save niūniuojant. Netiesą šįryt pa- 
sakė Tėvukui, kad neturinti namų. 

Juk ji namie! 


JI TINGIAI ATSILOŠĖ VONIOJE, VISA SALDŽIAI IŠGLEBUSI. VANDENS PAVIR- 
šiuje žybčiojo ir sproginėjo putų pursliukai ir stiprus jų aromatas tvyrojo 
visoje patalpoje. Merė kiek sujudėjo ir pamažu persibraukė rankomis per 
kūną. Regis, vis dar peršti odą nuo pigaus muilo, kurį jai duodavo kolo- 
nijoje. Kažkodėl juo nusipraususi niekad nesijausdavo švari — ant odos 
tartum likdavo storas purvo sluoksnis. Bet šičia visai kas kita — juto savo 
kūną vandenyje atsileidžiant. 

Mergina nutraukė nuo kabyklos šalimais rankšluostį, susuko jį 
ritinėliu ir atsargiai pasidėjo sau po galva ant vonios krašto. Šitaip jai 
nesušlaps plaukai ir patogiau ilsėtis. Ji užsimerkė. Ak, kaip gera. Nuo- 
stabiai gera. Šilta, jauku ir saugu. Niekas jos nepašauks, nepasakys, ką 
privalo daryti. Nejučia ji ėmė snūduriuoti. Nepalyginsi su tuo, kas buvo 
kolonijoje. 

Visiškai nepalyginsi — ypač kada gimė kūdikis. 

Skausmai stiprėjo visą rytmetį, ir pagaliau seselė ją nuvedė į koloni- 
jos ligoninę. Daktaras, greitai ją apžiūrėjęs, linktelėjo seselei. 

— Paruoškite ją. Dabar jau ilgai neužtruks. 

Gaudydama iš skausmo kvapą, ji atsigulė ant kietos baltos lovos. 

Seselė ėmė ją ruošti gimdymui. Kad ir kankinama skausmo sąrėmių, pasi- 
juto sukrėsta, kai seselė skuto jai gaktą. Pagaliau ši pabaigė, užklojo ją balta 
antklode ir išėjo. 

Sunkiai alsuodama Merė užsimerkė. Džiaugėsi, kad tatai jau beveik 
baigiasi — tarsi visą amžinybę nešiojo savyje gėdos ir prievartos suvoki- 
mą. Šalia lovos kažkas sušlamėjo, ir ji pasuko galvą. 

Greta stovėjo vyresnioji prižiūrėtoja, užkritusiais ant akinių juodais 
žilsvais plaukais, su popieriaus lapu rankoje. 

— Kaip laikais, Mere? 

Ji linktelėjo. 

— Gerai, ponia Foster. 

— Dar man nepapasakojai apie kūdikį, Mere. 

Ši blankiai šyptelėjo: ką dar pasakosi, netrukus jis atsiras čia, ir tada 
visi patys pamatys. Tad tylėjo. Ponia Foster neatlyžo: 

— Kas jo tėvas, Mere? Jį reikėtų priversti mokėti už vaiko auginimą. 

Skausmas sutraukė vidurius, ir ji užsimerkė. Kai sąrėmis baigėsi, vėl 
pasisuko į prižiūrėtoją. 

— Tai nesvarbu, — silpnu balsu tarė, — niekad nebuvo svarbu. 

Ponia Foster truktelėjo pečiais ir pažvelgė į popierių. 

— Gerai, Mere. Šituo raštu tu atiduodi kūdikį įsivaikinti. 

Merė linktelėjo. 

— Ar žinai, ką tai reiškia? — toliau šaltai kalbėjo ponia Foster. — Tu 
atsisakai visų teisių į vaiką. Niekad jo nebepamatysi ir net nežinosi, kas jį 
pasiėmė. Tau jis bus tarsi niekad negimęs. 

Merė vis tylėjo, tad ponia Foster paklausė: 

— Tu girdi mane? 

Ji vėl linktelėjo. 

— Ir nieko nežinosi apie vaiką, — negailestingai kapojo žodžius 
prižiūrėtoja. 

Skausmas Merės balse pavirto pykčiu. 

— Aš girdėjau! — suklykė ji. — Ko jūs man vis kartojat! Ką gi aš 
galiu daryti? Auginti jį čia? Negi leistumėt man jį pasilikti? 

— Jeigu mes žinotume, kas jo tėvas, — tvirtai atrėmė ponia Fos- 


ter, — galėtume jį priversti mokėti už vaiko globą. Palaikytume kūdikį 

— O kada tas būtų? — Merės balsas sudrebėjo. 

— Kada sugebėsi įrodyti, kad gali suteikti jam moralinę ir finansinę 
globą. 

— Kas tą nuspręs? 

— Teismas. 

— Vadinasi, vaiko neatiduos be teismo sprendimo? O iki to laiko jis 
bus našlaičių prieglaudoje, tiesa? — ramiai paklausė Merė. 

Misis Foster linktelėjo. 

— O jeigu aš čia pat jo atsisakysiu, jį įvaikins? Kūdikis iškart atsi- 
durs šeimoje? 

— Taip, — tyliai patvirtino misis Foster. 

Merė giliai atsiduso. 

— Aš to ir noriu, — pareiškė ji neleidžiančiu prieštarauti tonu. 

— Bet... — sutriko ponia Foster. 

Vėl užėjęs skausmas plėšte plėšė ir privertė Merę kone atsisėsti. 

— Aš taip noriu! — sukliko ji. — Nejaugi nesuprantate, kad tai jam 
vienintelė galimybė? 

Prižiūrėtoja apsisuko ir paliko kambarį. Merė ją vėl išvydo tik po 
trijų valandų. Misis Fostor vėl stovėjo prie lovos ir žvelgė į gimdyvę. 

Merės veidas buvo pablyškęs ir suvargęs, ant viršutinės lūpos blizgė- 
jo prakaito lašeliai. 

— Mere, — sušnabždėjo ponia Foster. 

Jokios reakcijos. 

— Mere! — vėl pašaukė moteris. — Marija! 

Merė pamažu prasimerkė, ir iš jos akių ponia Foster suprato, kad ji 


nemiegojo. 
— Viskas gerai, Marija. Ir su kūdikėliu — taip pat... 
— Ko čia man pasakojat! — sušuko ji įtūžusiu, šiurkščiu balsu. — 


Nenoriu apie jį nieko girdėti! 

— Bet... — sutriko prižiūrėtoja. 

Staiga Merė palūžo. Įsikniaubusi veidu į pagalvę sukuždėjo: 

— Tegul greičiau jį atiduoda. Ir taip jau sunku. 

Ponia Foster tylėjo. Lyties bendrumas jas suartino. Susirado po 
plona antklode jaunosios gimdyvės ranką. 

Merė atgręžė į pagyvenusią moterį veidą, kuriame akys atrodė tar- 

tum vieni vyzdžiai — gilios ir tamsios. Ponia Foster buvo sukrėsta — lyg 
žvelgtų į bedugnius laiko šulinius. Pajuto savo auklėtinę pirštais silpnai 
suspaudžiant jos ranką ir išgirdo ją sukuždant: 

— Nežmoniškai skaudėjo. Nežmoniškai — kai jis ėjo laukan. 

Jos balse dar skambėjo kančia. 

— Visados skauda — žinau, vaikuti, — švelniai tarė prižiūrėtoja. 

— Tikrai, ponia Foster? — nusistebėjo Merė. — Man skaudėjo ne 
taip, kaip tada, kai jo tėvas kone perplėšė mane jį tenai įtaisydamas, bet 
kur kas labiau. 

Ūmai poniai Foster viskas paaiškėjo. Prisiminė aplinkybes, dėl kurių 
mergina čia pateko. Už storų akinių stiklų jos žvilgsnį sušildė užuojauta. 
Dabar ji suprato Merės akyse užslėptą skausmą. 

Abi įdėmiai pažvelgė viena į kitą, galiausiai Merė vėl prabilo: 

— Tegul jį atiduoda, — jos balsas buvo kupinas švelnumo. 

Beveik nejučiomis prižiūrėtoja pritariamai linktelėjo. 

— Gerai, Mere. 

Merginos akys pritvinko ašarų, ir viena po kitos jos ėmė ristis skruos- 
tais. Raudos nesigirdėjo — tik neišsenkančios ašaros vis sruvo į pagalvę. 


TREČIAS SKYRIUS 


LIEKNAS AUKŠTAS KRIMINALINĖS POLICIJOS INSPEKTORIUS MANDAGIAI 
palaikė jai kėdę, kol Merė sėdosi priešais jo rašomąjį stalą. Paskui eidamas 
į savo vietą mirksnį atidžiai ją nužvelgė. Taip, šioji mažytė tiesiog gimusi 
nemalonumams. Kažkas tokio joje yra. 

Ir esmė — ne jos išvaizdoje. Mergina neturi nė kruopelytės vulgaru- 
mo. Net šviesūs, bemaž balti plaukai, kurie savo nenatūralumu daugelį tų 
paukštyčių nupigindavo, jai tiko. Galbūt todėl, kad buvo natūralūs. Tačiau 
jos veidas, kūno formos, eisena — visa bylojo ją esant moterimi, sutverta 
vyrams. 

Inspektorius dirstelėjo į gulinčią prieš jį kortelę: Merė Flad. Pakėlė 
antakius — ūmai viską suprato. Metė žvilgsnį į merginą. 

— Kur jūs apsistojusi, panele Flad? 

— Viešbutyje „Astorija“. 

Ir netgi jos balsas — žemas, malonus. 

Mergina išsiėmė iš rankinuko cigaretę, ir jis skubiai brūkštelėjo 
degtuką. Kai prikišo artyn liepsnelę, jam lyg pasirodė, kad tamsiai rudos 
Merės akys sublyksėjo pašaipėle. Bet galbūt jis ir suklydo — juk nė viena 
iš tų priežiūrai paliktų mažyčių per pirmąjį apsilankymą policijoje negali 
taip savimi pasitikėti. Tikriausai tai buvo tik šviesos atspindys. 

— Nepigus malonumas, tiesa? — pastebėjo jis. 

Mergina giliai užsitraukė cigaretę. 

— Buvau sau pažadėjusi tokią šventę, — atsakė ji, tartum tais Žo- 
džiais viską paaiškindama. 

Jis vėl žvilgtelėjo į kortelę. 

— Susiradote darbo? 

Ji papurtė galvą: 

— Tik dvi dienos, kai aš laisvėje. Dar nė nebandžiau ieškoti. 

— Ar jums neatrodo, kad jau reikėtų pradėti? — švelniai paklausė 
jis. — Šiais laikais ne taip lengva jį susirasti. 

— Aš pasistengsiu. 

— Tikriausiai nedaug pinigų jums liko, — toliau spaudė inspekto- 
rius. — Matau, nusipirkot naujų drabužių. 

Pirmą sykį jos balse suskambo įžūloka gaidelė. 

— Tai mano pinigai. Juk įstatymas nedraudžia man juos leisti savo 
nuožiūra? 

Inspektorius papurtė galvą: 

— Ne, panele Flad. Mes tik norime apsaugoti jus nuo naujų nema- 
lonumų. Nusigyvenėlius greičiau apninka visokios bėdos. 

— Aš dar nenusigyvenau, — skubiai atrėmė Merė. 

Inspektorius nieko neatsakė, tik užsidegė cigaretę ir ramiai stebėjo 
merginą: šitai išties nebus bėdos su pinigais; visi jos sunkumai kils iš to, 
kad atsiras pernelyg daug vyrų, trokštančių juos duoti. Jis laukė, kol Merė 
prabils. Ko, ko, bet tylėjimo jos neištveria. 

Tačiau ši kitokia. Tik sėdi sau ir stebi jį, nenukreipdama žvilgsnio 
nuo jo veido. Jam pasidarė nepatogu: tartum pats būtų priskirtas policijos 
priežiūrai, o ji — atsakingas už tai pareigūnas. Jis atsikrenkštė: 

— Panele Flad, jūs, be abejo, žinote nustatytas elgesio taisykles. Jas 
tenai jums turėjo paaiškinti prieš išleisdami į laisvę. 

Mergina linktelėjo. 

Vis dėlto inspektorius jas priminė jai: 

— Kartą per mėnesį privalote čia pasirodyti. Jums negalima turėti 
ryšių ar bendrauti su kriminalinės praeities asmenimis. Turite mane in- 
formuoti apie bet kokį savo gyvenamosios vietos pakeitimą ir pranešti, 
kur įsidarbinote. Neturite teisės be mūsų leidimo išvykti už valstijos ribų. 
Jums draudžiama turėti šaunamųjų ar kitokių pavojingų ginklų... — jis 
nustebęs nutilo: jinai šypsojosi. — Kas jus pralinksmino, panele Flad? 

Vis dar su šypsenėle ant lūpų Merė atsistojo ir pajudinusi pečius 
leido nuslysti ant kėdės savo atsagstytam paltui. Inspektoriui pasirodė, lyg 
mergina būtų visai išsirengusi. 

— Nejaugi jūs manot, kad man reikia kokių nors ginklų? — pa- 
klausė ji. 

Jis pasijuto raustąs. Tie prakeikti įstatymai iš tiesų kartais pasiutusiai 
kvaili: dėl to ginklo, su kuriuo ji gimusi, nieko nepadarysi. 

— Aš tik pakartojau jūsų labui, panele Flad, — suirzo jis. 

— Dėkui, leitenante, — tarė ji vėl atsisėsdama. 

— Kokį darbą norėtumėt susirasti, panele Flad? Galbūt mes jums 
padėtume. 

Mergina valiūkiškai žybtelėjo akimis: 

— Ar turit ką nors pasiūlyti? 

Jis linktelėjo: 

— Pavyzdžiui, dirbti restorano padavėja arba pardavėja firminėje 
parduotuvėje. 

— Koks užmokestis? 

— Nuo dvylikos iki penkiolikos dolerių per savaitę. 

— Ne, dėkui, — sausai atsakė ji. 

— Kas jums nepatinka? — nepajėgdamas paslėpti apmaudo pa- 
klausė jis. 

Mergina netikėtai nusišypsojo: 

— Šito neužtektų net kambario nuomai, o kur dar visa kita? Man 
reikia darbo, už kurį gerai moka. 

— Nebūtina gyventi „Astorijoje“, — kandžiai pastebėjo jis. 

— Man tenai patinka, — mergina tebesišypsojo. — Ir taip kone visą 
gyvenimą stumdžiausi laužuose. Užteks. 

— Kaip ketinate užsidirbti šitiek pinigų? 

Ji neatsakė. 

— Pardavinėsit savo kūną? — metė jis lygiu šaltu tonu. 

Plačiomis, naiviomis akimis mergina pažvelgė jam į veidą. Šypsena 
dingo nuo jos lūpų: 

— Nejaugi už tą taip gerai moka, leitenante? 

Inspektoriaus balsas suskambo grasinamai. 

— Jūs įsivelsit į bėdą ir į nemenką bėdą — ne į kokius šiaip vaikiškus 
menkniekius. Moterų kalėjimas — tai visai kas kita negu pataisos namai 
nepilnametėms. Pamatysite. 

— Nebūkite taip tuo užtikrintas, leitenante, — ramiai atrėmė ji. — 
Juk aš nieko blogao nepadariau... Kol kas. 

Jis atsistojo. 

— Ir toliau pasistenkit nedaryti nieko, dėl ko tektų gailėtis. 

Inspektorius pastūmė jai per stalą kortelę ir padavė parkerį. 

— Pasirašykite. 

— Gerai. Dabar galite eiti, panele Flad. Bet nepamirškite, ką jums 
pasakiau. 

Mergina atsistojo, užsivilko paltą ir nuėjo prie durų. Jau atidariusi 
jas ji atsigręžė nuo slenksčio ir šelmiškai šyptelėjo: 

— Dėkui už gerus norus, leitenante. 

Šis šaltai dėbtelėjo į ją. 

— Jūsų žiniai, aš ne leitenantas. Tik palaikykite su mumis ryšį, štai 
ir viskas. 

— Būtinai, — nusišypsojo ji. Apmetusi žvilgsniu mažą kambarėlį, 
vėl nuvėrė inspektorių akimis: 

— Leitenante, kai jums čia pakyrės ir užeis noras smagiai prastumti 
laiką, užsukite pas mane. Pasišnekučiuosime kokią valandžiukę. 

Jis nustėro atkarusiu smakru — nerado žodžių atsikirsti. Veidą jam 
nuplieskė raudonis. 

Mergina dar plačiau nusišypsojo. 

— Juk žinote, kur aš apsistojusi, leitenante: kambarys dvylika nulis 
keturi. Administratorius jums parodys. 

Kol inspektorius sumojo, ką atsakyti, mergina jau buvo už durų. Mi- 

nutėlę jis žvelgė susimąstęs į tą vietą, kur ji ką tik stovėjo, paskui paėmė 
pieštuką, įrašė į jos kortelę kelis žodžius ir siekė telefono ragelio. 

— Pakvieskite Džoker; Martiną, — paprašė jis. 

Po kelių sekundžių ragelyje trakštelėjo. 

— Alio, Džokeris? 

Prie ausies jam pasigirdo mykimas. 

— Čia Iganas, iš 54-osios gatvės poskyrio. Toji mažytė, kurios tu 
ieškai, ką tik pas mane buvo... Taip... Tik dabar vadinasi ne Marija, o 
Merė... Aha, ta pati... Šviesiaplaukė, figūra... Bet liežuvėlis it gyvačiukės, 


nė velnio nebijo... Dėkui, Džokeri... Buvo malonu tau padėti. 


KETVIRTAS SKYRIUS 


DŽOKERIS MARTINAS ATSILOŠĖ KĖDĖJE IR UŽSIDEGĖ CIGARĄ. JAUTĖ RAMŲ 
pasitenkinimą. Uoslė jo neapgavo. Neapsiriko — jau prieš pusantrų metų 
suprato, kad anksčiau ar vėliau teks įsitraukti į sindikatą. Pernelyg daug 
būta žmogžudysčių. 

Martinas vėl prisiminė aną dieną, kai į klubą įsiveržė įtūžęs Maikas 
Rafertis — Geležinis Maikas. 

— Kuo tas smirdžius įsivaizduoja esąs? 

— Koks smirdžius? — nesusigaudė Džokeris. 

— Keinas. Frenkas Keinas. Susikvietė mus visus į viešbutį neva 
pasitarti ir pareiškė, kad nuo šiol turėsime darbuotis tik savo teritorijoje, 
niekam nevalia peržengti jos ribų. 

Ir šiaip, ir taip Martinas stengėsi prisiminti tą vardą, tačiau niekaip 
nesisekė. Galiausiai paklausė Maiką: 

— Klausyk, apie ką tu čia šneki? Apie tą Fenelio pakaliką? O koks 
tada Šilko vaidmuo? Tampo visas virveles? 

Rafertis papurtė galvą. 

— Ne. Visa į savo rankas suėmė Keinas. Štai tada aš ir pasitraukiau 
iš žaidimo. Joks smirdžius man nenurodinės, ką turiu daryti. 

— O kaip kiti? Jie pasiliko? 

— Bailių išperos! — keiktelėjo Geležinis Maikas. — Kurgi ne, pa- 
siliko! 

Džokeris neryžtingai suabejojo: 

— Maikai, gal ir tau reikėjo pasilikti? 

— Nė velnio! Verčiau jau spirgėsiu pragare, — vėl nusikeikė Rafer- 
tis, — bet savo reikalus tvarkysiu pats, niekas manęs nestumdys. 

— Gerai, gerai, Maikai, — nusileido Džokeris. 

— Važiuoju namo papietauti, — pareiškė Maikas, — o paskui 
susitiksime ir apsvarstysime, ką toliau daryti. — Jis apsisuko ir tvirtais 
žingsniais išžirgliojo iš kabineto. 

Palaukęs, kol paskui jį užsidarys durys, Džokeris siekė telefono. Bet 
vos tik telefonistė atsiliepė, jis išgirdo tartum prislopintą automobilio 
išmetamųjų dujų pokštelėjimą. Martinas numetė ragelį ir prišoko prie 
lango. 

Gatvėje priešais klubą iš visų pusių rinkosi minia. Per žmones jam 
nesimatė, kas guli ant šaligatvio, bet nutekamojo griovelio link sruvo 
kraujo latakas. 

Geležinis Maikas tartum kiaurai permatė — išties jis spirgės pra- 
gare. Džokeris pats nežinojo, ar šitai jam patinka. Vis dėlto jis pamažu 
sugrįžo prie telefono ir nukėlęs ragelį pašnabždėjo telefonistei numerį. 
Kitame laido gale atsiliepė balsas. 

— Misteri Keinai, — neskubėdamas tarė jis pusbalsiu, — kalba 
Džokeris Martinas... Ne, Geležinis Maikas nepersigalvojo... Nesuspėjo... 
Bet noriu jums pasakyti, kad aš su jumis. Visu tūkstančiu procentų... 

Taip, jis suuodė, iš kur vėjas pučia, ir užtat dabar klesti. Kaip toli nu- 
eita nuo šokių salės ir Geležinio Maiko jam leistų šiokių tokių azartinių 
lošimų jos užkaboriuose! Dabar Keinas atidavė jam visą šią teritoriją, ir 
niekas neišdrįs jo paspausti. Martinas jautėsi saugus, nes Keinas prižiūrė- 
jo, kad viešpatautų taika. 

Bet dabar reikalų padaugėjo, ir jam reikalingas pagalbininkas. Ne 
šiaip sau koks peštukas, o žmogus su galva, gerų manierų. Iš naujo persi- 
dalijus įtakos sferomis, jis perėmė visą Park aveniu iki pat 81-osios gatvės 
ir tada pirmąsyk pagalvojo apie Rosą Dregą. 

Berniūkštis jaunas ir padūkęs, bet guvaus proto, su lošėjo gyslele. 
Gerai, kad tėvas atstūmė jį po kažkokios eilinės istorijos, į kurią šis buvo 
įsivėlęs. Jau pusė metų, kaip Rosas pas Džokerį, bet negaila nė cento iš 

sukištų į jį pinigų. Vaikinas išaugo tarp turtingų verslininkų, pažinojo visą 
Park aveniu ir jautėsi čia kaip savas. 

Tik viena vertė Džokerį būti apdairų — tai pernelyg didelės vaikino 
ambicijos, kurioms šis kartais pasiduodavo. Jis nuolatos skubėdavo, vis 
taikydavosi atsiplėšti iš kitų kuo didesnį kąsnį. 

Traukdamas cigarą, Džokeris mąsliai nusišypsojo: pagaliau galės su- 
valdyti Rosą, tam ypač padės naujasis Keino sumanymas, kurį pastarasis 
pasiūlė sindikatui. Kai kas nubyrės ir Rosui, o šis bus ramus. 

Džokeris pakėlė telefono ragelį. Atsiliepė jo sekretorė. 

— Ar Rosas dar neatėjo? 

— Kaip tik dabar įžengė, pone Martinai. 

Jis padėjo telefono ragelį, ir tuo metu atsidarė durys — pro jas 
įžengė Rosas. 

Džokeris įsmeigė akis į popieriaus lapą ant stalo, paskui vėl pažiū- 
rėjo į Rosą: 

— Atnešei pinigus? 

Rosas linktelėjo ir nerūpestingai numetė ant stalo popieriumi ap- 
vyniotą paką. 

— Dešimt gabalų, Džokeri. Visa, ką turiu. 

Martinas atidarė rašomojo stalo stalčių ir įmetė paką vidun, paskui, 
ištraukęs iš ten pat akciją, stumtelėjo jaunuoliui. 

Šis paėmęs ją perskaitė ir piktai nubloškė ant stalo: 

— Ką, po šimts, kombinuoji, Džokeri? Čia tik vienas pajus. O aš 
maniau, kad tai stambus reikalas. 

Džokeris nusišypsojo. 

— Ir neklydai. 

— Sapalionė! — pratrūko Rosas. — Kas per velnias toji „Blue Sky 
Development“ korporacija? Niekad apie tokią negirdėjau! 

— Tai Las Vegas, — paaiškino Džokeris. 

— Las Vegas? Kur, po velnių, tai yra? 

— Nevadoje. Netrukus tai bus didžiausias šalyje kapitalo miestas — 
viešbučiai, azartiniai lošimai, naktiniai klubai. Ir visa — nenusižengiant 
įstatymams... 

— Grąžink mano žaliuosius, — nukirto Rosas. — Jei nori man ką 


nors parduoti, pasiūlyk gabalą Majamio, Rino arba... 

— Nebūk trenktas, Rosai. Majamį jau seniai susišlavė Čikagos 
berniukai, ir dvokas nuo jų nešvarių darbelių kyla iki pat dangaus. Kaip 
manai, ar ilgai taip truks? Jie gaus iš tenai nešdintis. O Rinas — niūrus 
skyrybų miestas. Žmonės nevažiuos ten linksmintis. Dendis Filas ir 
Didysis Frenkas tvirtai pasiglemžė Naująjį Orleaną, nosies ten neįkiši. 
Saulėtasis Slėnis, Palm Springsas azartiniams lošimams netinka. 

— Na ir kas? — atšovė Rosas. — Užtat žinau, ko iš ten galiu tikė- 
tis — garantuotų pinigų. 

— Čia turėsi dar geriau, — įtikinėjo Džokeris. — Priimame tave ly- 
giais pagrindais. Dabar mes supirkinėjame miestą — nekilnojamąjį turtą 
ir visa kita. Diktuosime tvarką, ir — jokios smarvės. Viskas bus teisėta. 

Rosas šiek tiek nusiramino: 

— Ir kada visa tai bus? 

— Tokiam planui įgyvendinti reikia laiko, — susimąstęs atsakė 
Džokeris. — Keinas teigia — nuo penkerių iki dešimties metų. 

— Nudžiuginai! — piktai atkirto Rosas. — Per tą laiką suspėsiu ir 
pasenti. 

Džokeris plačiai išsišiepė: 

— Būsi pats turtingiausias šalyje trisdešimtmetis senis. 

— Kad nežinau... — dvejojo Rosas. — Pinigai man ir dabar pra- 
verstų. 

Džokeris persilenkė per stalą ir pritildė balsą iki paslaptingo šnabž- 
desio: 

— Kam nepraverstų? Aš išpirkau dešimt pajų — tokių kaip tavo. 
Manai, nenorėčiau pasilaikyti kišenėje šimtą gabalų? Žinoma, bet jie at- 
neš milijoną. Ir visa legalu, niekas tavęs už tai nepasodins už grotų. 

— Įkišai į tą reikalą šimtą gabalų? — negalėjo patikėti Rosas. 

Džokeris linktelėjo. 

— O kiek iš viso yra pajų? — teiravosi toliau Rosas. 

— Tūkstantis, — trumpai atsakė Džokeris. 

— Dešimt milijonų! Tai bent! — vaikino balse suskambo pagarbi 
nuostaba. 

— Ir tik todėl įsileidžiu tave į šį reikalą, — pasiskubino paaiškinti 
Džokeris, — kad su tavimi sieju didžius planus. 

Rosas įtariai primerkė akis. 

— Kokius planus? 

Džokeris atsilošė ir išsitraukęs iš kišenės dar vieną cigarą vėl užsi- 
rūkė. 

— Supranti, tai visai teisėta operacija. Padugnėms tenai ne vieta. 
Visa privalo būt vykdoma švariomis rankomis. Pristatysiu tave Keinui 
kaip berną, kuris prasuks už mus visą šią operaciją. 

— Manai, išdegs? 

— Išdegs, — užtikrino Džokeris. 

Pakėlęs nuo stalo akciją, Rosas pavartė ją rankose. 

— Žinai, man jau visa ima atrodyti patraukliau. 

Džokeris nusišypsojo: 

— Norėjai pasakyti — kvepia pinigais. 

Kimšdamasis kišenėn akciją, Rosas nusijuokė. 

— Tai vienas iš trijų kvapų, kuriems nepajėgiu atsispirti: naujų pini- 
gų, naujų automobilių ir naujų panų. 

Džokeris išsišiepė: 

— Ak, ta pačia proga prisiminiau — ką tik gavau Žinutę apie vieną 
iš tavo ankstesniųjų mažyčių, jeigu tik tau įdomu. 

— Ankstesnės mažytės manęs nedomina, — greitai atrėžė Ro- 
sas. — Sakiau tau — naujos. 

— Manau, šitoji vis dėlto tave sudomins, — nusišypsojo Džoke- 
ris. — Iuriu galvoje tą šviesiaplauke lenkaitę... 

— Mariją? — Roso balsas nuskambėjo keistokai — lyg jam būtų 
skaudu ištarti tą vardą. 

— Aha, — Džokeris ėmė atsargiai rinkti žodžius. — Maniau, užsi- 
imsiu ja pats, bet pirma norėjau pasitikrinti, ar neturi dėl jos kokių nors 
ketinimų? 

Rosas nuleido akis į savo sugniaužtus pirštus — kaip švariai jis 
įkliuvo į Džokerio paspęstas pinkles! Dabar jau nieko nei nepadarysi, 
nei pasakysi. Senyvas vyriškis žvelgė į jį kaip atlaidus tėvas į savo vaiką. 
Jaunuolis tyliai tarė: 

— Neturiu jokių ketinimų, Džokeri. Jinai — tavo. 

PENKTAS SKYRIUS 


MERĖ SĖDĖJO SAVO NUMERYJE IR LAUKĖ TELEFONO SKAMBUČIO. PELENI- 
nėje susikaupė krūva nuorūkų. Buvo penktadienio rytas. Ji gyvena čia 
jau keturias dienas, ir piniginėje liko lygiai tiek, kiek reikia susimokėti 
už kambarį. Tačau Evelina pažadėjo paskambinti penktadienio rytą. Jos 
viską buvo sutarusios iš anksto. 

Jų draugystė prasidėjo maždaug prieš pusmetį. Skalbykloje priešais 
Merę dirbo liekna tamsiaplaukė. Kartą ji pakėlė galvą nuo laidymo lentos 
ir netikėtai paklausė: 

— K3 ketini veikti išėjusi į laisvę? 

Merė baigė laidyti pagalvės užvalkalėlį, tvarkingai jį sulankstė ir 
trumpam susimąstė. 

— Nežinau... Turbūt susirasiu darbą. Niekad apie tai negalvojau. 

— Kokį darbą? 

Merė ėmė lyginti paklodę. 

— Nežinau. Kokį pasiseks surasti. 

Evelina nusijuokė. 

— Tuomet dvėsi badu. Nė nepajusi, kaip imsi vaikščioti pliku už- 
pakaliu. 

Merė smalsiai pažvelgė į merginą. 

— O tu ką veiksi? 

— Ak, turiu šiokių tokių planų, — paslaptingai pareiškė Eveli- 
na. — Kapitališkų. 

— Pavyzdžiui? 

Evelina prasižiojo atsakyti, bet tuo metu pastebėjo tarpueiliu jų link 
einančią darbų prižiūrėtoją, tad greitakalbe, bemaž nejudindama lūpų, 
sušnypštė: 

— Prieik prie manęs, kai šiąnakt užgesins šviesas, ir aš tau pasakysiu. 
Manau, galėtume kai ką nuveikti drauge. 

Prieš dešimtą vakaro Merė atslinko prie Evelinos lovos. 

— Nemiegi? 

Tamsiaplaukė iškart atsisėdo. 

— Ne. 

Merė prigludo ant lovos kraštelio. 

— Tad ką tu ketini veikti? 

— Manau užsikalti kaip reikiant pinigų. Ketinu įsitrinti į pramogų 
sferą. Mano vaikinas pažadėjo mane įtaisyti, kai išeisiu į laisvę. 

— Kada tai bus? 

— Trys dienos po tavęs, — atsakė ji ir varė toliau: — Mano bernas 
liepė man susirasti partnerę ir parengti numerį. Štai kodėl tave užkal- 
binau. Manau, iš mudviejų išeitų nebloga pora, viena šviesi, kita tamsi. 
Publika mėgsta kontrastus. 

Merė dvejojo, jai kilo įtarimas. 

— Apie kokį numerį jis kalbėjo? — sušnabždėjo ji. — Aš visai ne- 
nutuokiu, kaip tai daroma. 

Evelina tyliai susijuokė: 

— Išmokysiu tave per vieną naktį. 

— Ak, — pratarė Merė, — šitai? 

Evelina palingavo galvą: 

— Šitai geriau nei plėšytis už dešimt žaliųjų per savaitę. 

— Kad nežinau... — atsiduso Merė. — Niekad apie tai negalvojau. 

Nuo kažkurios lovos nepatenkintas balsas šūktelėjo: 

— Užsičiaupkit! Pačios nemiegat ir mums neduodat! 

Evelina atidengė antklodę. 

— Lisk čia pas mane, — skubiai pasiūlė ji. — Galėsim šnektelėti, 
kad tos stačiaausės mūsų negirdėtų. 

— Žinai, geriau grįžtu savo lovon. 

Evelina žybtelėjo patamsyje baltais dantimis. 

— Ką, suskydai? 

Merė nieko neatsakė, tik įsirangę į lovą. Evelina užtraukė ant jų 
antklodę. Kurį laiką abi gulėjo nejudėdamos. Merė juto merginos kūno 
šilumą. 

— K turi galvoje sakydama kaip reikiant pinigų? 

— Nuo dvidešimties iki trisdešimties žaliųjų per dieną kiekvie- 
nai, — sukuždėjo Evelina. — Ir visai nesunkiai. 

Merė susimąstė. Pinigai — svarbiausia. Be jų esi niekas. Be to, kas 
kita jai liko? Joks padorus bernas jos nepanorės, jeigu tik sužinos, kas jai 
nutiko. 


— Ką reikia daryti? — paklausė ji. 

Mergina neatsakė, tik jos rankos greitai sujudėjo po antklode, ir 
Merei užėmė kvapą. Ji išsirietė atgal. 

— Baik! — sušvokštė. 

— Tu juk klausei, ką reikia daryti. 

— Aha, — piktai sušnabždėjo Merė, — bet nemaniau, kad tu lesbė. 

— Aš ne lesbė, — irgi pašnabždomis atsakė Evelina, — bet toks bus 
mūsų numeris. 

Merė neatsakė, o mergina vėl ją palietė. Ji nejučiomis įsitempė. 

— Atsipalaiduok, atsipalaiduok, — sukuždėjo jos draugužė, — aš 
tavęs neįskaudinsiu. Juk reikia kiek prasiblaškyti. Greičiau slinks laikas. 

Dieną prieš išeinant Merei į laisvę, Evelina padėjo jai susikrauti 
lagaminėlį. 

— Nepamiršk, ką sakiau, — priminė ji. — Penktadienio rytą savo 
numeryje lauk mano skambučio. 

— Nepamiršiu, — pažadėjo Merė. 

Ji pažvelgė į laikroduką — jau beveik vidudienis. Išsiėmusi iš burnos 
cigaretę, pasidėjo ant lovos lagaminėlį ir ėmė krautis daiktus. Evelina jai 
nepaskambins ir reikia išsikraustyti, kol dar turi kuo apmokėti sąskaitą. 

Sučirškė telefonas. Ji skubiai griebė ragelį. 

— Evelina, tu? 

Atsiliepė vyriškas balsas: 

— Čia Džo, Evelinos draugužis. Ji laukia automobilyje. Tu pasi- 
ruošusi? 

— Jau baigiu susikrauti. 

— Gerai. Tuojau aš pasikelsiu viršun tavęs pasiimti. 

Vos baigė krautis lagaminėlį, į duris pasibeldė. Ant slenksčio stovėjo 
stambus, žydinčio veido vyriokas. Ji nusišypsojo: 

— Džo? 

Linktelėjęs atvykėlis įžengė į kambarį ir ištiesė jai ranką: 

— Evelina nemelavo: tu labai daili, — pareiškė jis su apsimestiniu 
nuoširdumu. 

— Dėkui, — tarė ji. — Aš jau pasirengusi. — Merė pasuko prie 
telefono. — Tik pakviesiu patarnautoją. 

Stambuolis papurtė galvą: 

— Kam? Aš išnešiu tavo mantą pro šoninius laiptus, o tu išeisi pro 

paradines duris lyg išsirengusi pasivaikščioti. Taip nereiks mokėti už 


kambarį. 


Ji tvirtai pažvelgė jam į akis: 

— Ne, dėkui. Savo sąskaitas aš apmoku. 

Džo truktelėjo pečiais. 

— Kaip nori. 

Merė surinko administratoriaus numerį. 

Evelina laukė automobilyje ir išvydusi juodu prisiartinant nusi- 


šypsojo: 


jos. 


— Sveikutė. Bijojau, kad manęs nebelauksi. 

— Jau buvau nustojusi vilties, — prisipažino Merė įsėsdama greta 
Evelina išsišiepė: 

— Džo labai nekantravo, tad teko užvažiuoti minutėlei pas jį... pa- 


siimti daiktų. 


Merė greitomis pašnairavo į šiek tiek parausvėjus;į Evelinos veidą. 
— Pasiimti daiktų? — paklausė ji. 
— Aha, — krenkštelėjo Džo užvesdamas motorą ir nuvažiuodamas 


nuo šaligatvio. — Negi manai, kad galima išvykti be drabužių. 


— Išvykti? — pakartojo Merė. — Kur mes vykstame? 
— Į Floridą, — paaiškino Džo. — Majamį. Nort Bičo rajone turiu 


šaunų butuką. Šį sezoną neblogai užkalsime. 


PRIE ADMINISTRATORIAUS APTVARO PRIĖJO AUKŠTAS ŽILAPLAUKIS VYRAS. 


— Aš pas Merę Flad. Kambarys dvylika nulis keturi. 
Administratorius pakėlė galvą: 

— Jūs ką tik prasilenkėte, sere. Prieš penkias minutes ji išsiregistravo. 
Džokeris Martinas išpūtė akis. 

— Išsiregistravo? — staiga jam kilo įtarimas. — Ją kas nors lydėjo? 
Administratorius linktelėjo. 

— Toks vienas džentelmenas, sere, 

— Kaipjis atrodė? — nesiliovė kamantinėjęs Džokeris. 

— Stambus vyras, sere. Maždaug jūsų ūgio. Raudono veido. 

— Ak! — Džokeris apsisuko nuo aptvaro eiti laukan. 

— Ar kas ne taip, sere? — pavymui pasiteiravo administratorius. 

Džokeris atsigręžė. 

— Ne, nieko, — ir per vestibiulį pasuko išėjimo link. Nors tai ne 
Rosas. Iš pradžių pamanė, kad gal jis, tačiau Rosas — tamsiaveidis ir 
žemesnio ūgio. 

Stumtelėjęs sukamąsias duris, Džokeris išėjo į gatvę. Taip jam ir 
reikia — pats kaltas, kad tiek ilgai laukė. Derėjo čia ateiti, kai tik apie ją 
sužinojo. Pats galėjo numatyti, kad tokia mergina ilgai netruks užmegzti 
pažintį. Įsigrūdo į burną cigarą ir neužsidegęs ėmė jį kramtyti. 

O galbūt taip ir geriau... Šiuo metu jo galva pernelyg pilna rūpesčių. 
Ką gi, jis palauks. 


Ji vėl pasirodys. Anksčiau ar vėliau jos visos sugrįžta. 


ŠEŠTAS SKYRIUS 


TREČIĄ RYTĄ IŠ EILĖS JIS STEBĖJO IŠ JŪROS BANGŲ PASIRODANT TARSI 
deivę. Baltas maudymosi kostiumėlis buvo apgulęs jos figūrą it oda. 
Stačios, pilnos krūtys, plonas liemuo, grakščios ir kartu tvirtos šlaunys 
— visa atrodė tartum iškalta iš marmuro. Išlipusi iš vandens, ji nusitraukė 
baltą guminę kepuraitę, ir žemyn nuvilnijo spindintys šviesiai auksiniai 
plaukai, įrėmindami saulės nurusvintą veidą. 

Pamažu ji ėjo per pliažą prie savo patiesalo. 

Pasilenkusi paėmė rankšluostį ir stipriai visa išsitrynė — mažne pats 
savo kūnu pajuto žvalinantį peršulį. Dar jam nebuvo tekę matyti kito 
tokio patenkinto žmogaus, išbrendančio iš vandens. 

Žinojo, ką ji toliau darys: atsiguls ant patiesalo, atleis maudymosi 
kostiumėlio petnešėles ir ims degintis saulėje. Ir nė sykio nežvilgtelės 
į kalvelės viršūnę, kurią vainikavo jo vila su vaizdu į vandenyną. Kokią 
valandą pasikaitinusi saulėje, ji atsistos, tvarkingai susikraus visus daiktus 
į pliažinį krepšelį, užsimes pečių chalatuką, pasuks į paplūdimio pakraštį 
ir nuvažiuos nedideliu automobiliuku su nudengiamu viršumi. 

Kas rytą visa tiksliai pasikartodavo. Pagal merginos veiksmus buvo 
galima nustatyti laikrodį. Taip dėjosi nuo tada, kai prieš tris savaites jis 

sausio pabaigoje atvyko į Floridą. Pirmą kartą ją išvydo kitą rytą po po- 
būvio pas senatorių. 

Pabudo siaubingai pagiringas ir pašaukė tarną, kad tas jam atneštų 
pomidorų sulčių. Bet apykurtis Tomas jo neišgirdo ar apsimetė neiš- 
girdęs. Supykęs jis išsirito iš lovos ir nustyrino prie lango timptelėti ten 
kabančios skambučio virvelės, įsikibo į ją ir tuo pat metu žvilgtelėjo pro 
langą. 

Kaip tik tada gražuolė žengė iš vandens. Pamanęs, kad jam vaide- 
nasi, jis krestelėjo galvą. Pro rytmečio rūkelį jam pasirodė, kad moteris 
nuoga. Kai akys galop praskaidrėjo, pamatė ją vilkint balti maudymosi 
kostiumėliu. Keiksnodamas save už apsikvailinimą, nusisuko nuo lango. 
Bet kitą rytą jis vėl atsidūrė toje pačioje vietoje vildamasis, kad ji pasi- 
rodys. 

— Skystalas!-— prikaišiojo jis sau. — Juk tu — Gordonas Peinteris. 
Pats trokštamiausias laimikis šį Floridos sezoną. Kiekviena motina no- 
rėtų tave matyti savo dukters jaunikiu, o tu dūsauji dėl kažkokios pliažo 
panos. Net nežinai, kas ji tokia. Tikriausiai kokia nors paprasta vėjavaikė, 
kuriai tik ir terūpi saulė ir smėlis. 

Pajuto sau už nugaros kažką stovint ir staiga atsisuko — tarnas per 
jo petį irgi žvelgė apačion į pliažą. 

— Daili mergiotė, pone Gordonai, — pastebėjo Tomas. 

Gordonas nusišypsojo: 

— Ar todėl aš negaliu tavęs prisišaukti rytais? Tu irgi į ją spoksai? 

Tomas pažvelgė jam į akis ir prašneko su tuo familiarumu, kuris 
atsiranda ilgai bendraujant. 

— Gal aš ir senas, pone Gordonai, bet akis turiu. 

— Ar žinai, kas ji tokia? 

— Ne. Nesu jos niekur matęs, tik čia. 

— Kaip manai, ar ji sutiktų pas mus papriešpiečiauti? 

Staiga viską sumojęs, senukas įdėmiai jį nužvelgė: 

— Negaliu pasakyti, kol jos nepakvietei. 

Gordonas nusisuko ir vėl metė žvilgsnį į pliažą. Išsitiesusi ant savo 
paklodės, mergina bemaž susiliejo su šviesiu smėliu. Jis išsišiepė. 

— Keliauk, Tomai, ir pakviesk ją papriešpiečiauti su manimi. 


* * * 

JI RAMIAI GULĖJO ANT SMĖLIO PASIDĖJUSI GALVĄ ANT RANKŲ. ŠILTI SAU- 
lės spinduliai maloniai kaitino nugarą. Geras, švarus karštis — ne toji 
šlykšti ryškių prožektorių kaitra, kuri tvoskė į ją per praėjusios nakties 
pasirodymą. Prisiminė vyrus, kurių žvilgsniai lipo prie jos kūno kaip 
kažkas apčiuopiama. Kokie tai vyrai, kad smaginasi tokiuose pigiuose 
renginiuose? 

Sunkiausia būdavo po pasirodymo — įtikinti įsiaudrinusius žiūro- 
vus, kad su spektakliu viskas pasibaigė ir ji neketina nieko jiems daugiau 
pasiūlyti. Jinai su Evelina palaukdavo automobilyje, kol Džo atsiims ant- 
rąją jų uždarbio dalį, ir paskui visi nuvažiuodavo. 

Dažniausiai Evelina ir Džo dar kur nors užsukdavo paūžti, bet Merė 
iškart grįždavo namo ir įlįsdavo į vonią. Karštas vanduo gerokai padėdavo 
nuplauti apnuodytos aplinkos liekanas. Tada ji atsiguldavo į lovą, kiek 
paskaitydavo ir užmigdavo. Džo ir Evelinai sugrįžus, Merė kartais pabus- 
davo nuo naktinių garsų, sklindančių iš jų kambario, ir gulėdavo visiškai 
ramiai, kol vėl įsivyraudavo tyla. 

Rytą ji atsikeldavo dar juodviem miegant, apsivilkdavo maudymosi 
kostiumėliu, nueidavo prie automobilio ir išvažiuodavo į pliažą. Kai su- 
grįždavo, Džo Ir Evelina jau būdavo atsibudę, ir ji paprastai sutaisydavo 
visiems pusryčius. Pavalgę draugai apsirengdavo ir dingdavo — visą dieną 
praleisdavo žirgų lenktynėse ir sugrįždavo tik vėlai pavakare. Kartais jie 
pralošdavo visus pinigus ir kitai dienai turėdavo skolintis iš Marijos, 
tačiau niekad jai negrąžindavo, o ši nė nebandė reikalauti žinodama, kad 
tai tuščias dalykas. 

Apskritai nebuvo taip jau blogai. Jai pavyko susitaupyti apie penkis 
šimtus dolerių, kuriuos padėjo į Majamio taupomąjį banką. Kartą per 
savaitę ji nuvažiuodavo į miestą, užsukdavo į kiną, užeidavo kur nors pa- 
valgyti priešpiečių, apsilankydavo banke. Scenos rutina, kaip Evelina tai 
vadino, jau seniai jos netrikdė, žiūrėjo į viską abejingai. Juk pagaliau tai 
vaidyba. O kai vaidini, nebūtinai turi įsijausti. 

Turbūt jau laikas jai apsisukti. Nugara įkaito ir suskrudo. Versdamasi 
ant nugaros ji staiga pajuto šalia kažką stovint. Greitai atsisėdo, rankomis 
prisilaikydama ant krūtinės petnešėles. 

Raukšlėto veido žilaplaukis negras stovėjo prieš ją ir šypsojosi. 

— Mem? — pratarė jis švelniu, neryžtingu balsu. 

— Klausau? 

— Misteris Gordonas Peinteris siunčia jums linkėjimų, mem, — ofi- 
cialiu tonu kreipėsi senukas, — ir labai prašo neatsisakyti su juo suvalgyti 
priešpiečius jo namuose. 

Merė akimis nusekė negro ranka oru nubrėžtą pusratį vilos ant kal- 
vos linkui. Jau anksčiau jos dėmesį buvo patraukęs tas namas, apjuostas 
geležinės pinučių tvoros, nusileidžiančios iki pat jūros — aiškiai turtingo 
Žmogaus rezidencija. Ji vėl pasisuko į negrą: 

— Perduokite misteriui Peinteriui, kad aš labai dėkinga už pa- 
kvietimą, bet jeigu jis nori matyti mane pas save, tai kokio velnio neatėjo 
paprašyti manęs pats? 

Senuko akyse blykstelėjo linksmos kibirkštėlės. 

— Taip, mem, — tarė jis, — būtinai jam perduosiu jūsų žodžius. 

Jis linktelėjo ir pasuko vilos link. 

Merė palydėjo jį akimis, paskui išsitiesė ant smėlio ir užsimerkė. 
Koks keistas būdas merginai užsiverbuoti pasiusti pas ją tarną. Įdomu, 
kaip tas misteris Peinteris atrodo. Tikriausiai koks nors senas trūnėsis, 
jau viena koja karste. Na, matyt, parodė jam savo vietą. Kelias minutes 
ji snūstelėjo, paskui ėmė ruoštis namo. Susikrovusi daiktus į krepšį buvo 
beeinanti prie automobilio, tačiau išgirdo už savęs sugirgždant greitus 
žingsnius per smėlį. Ji atsigręžė. 

Pavymui jai bėgo jaunas vyriškis su baltomis drobinėmis kelnėmis ir 
baltais trikotažiniais marškinėliais. Nuo vandenyno pučiantis vėjas šiaušė 
jos šviesius plaukus. 

— Panele! — pašaukė jis. — Panele! 

Merė sustojo. Prisivijęs nepažįstamasis buvo aukštas mėlynakis, kiek 
papurtusiu veidu, su paleistuvystės raukšlelėmis apie burną ir akis. 

— Jau maniau, kad nebeužtiksiu jūsų, — nuo neįprastų jam fizinių 
pastangų jis alsuodamas švokštė. — Bet turėjau ką nors užsimesti. 

Ji tylėjo. 

Staiga vyriškis nusišypsojo. 

— Dievaži, visai praradau formą! Vos atgaunu kvapą. Aš — Gordo- 
nas Peinteris. 

Tiriamai pažvelgė į ją — mergina ir toliau abejingai tylėjo, ir Gor- 
donas suprato, kad jo pavardė jai nieko nesako. 


180 =“ HAROLD ROBBINS 


— Mačiau keletą kartų jus čia plaukiojant. Paprastai žmonės į šį 
pliažo galą retai teužklysta, per daug nuošalu. 

Dabar jau jis alsavo lengviau. Mergina atsakė žemu maloniu balsu: 

— Kaip tik todėl man čia patinka. Nemėgstu, kai aplink daug žmo- 
nių, jie mane vargina. 

— O, atleiskite, — subruzdo jis, — nenorėjau jums įkyrėti. Tik pa- 
maniau, kad man būtų labai miela, jeigu... 

— Dėkui, pone Peinteri, — skubiai pertraukė ji, — jūs labai malo- 
nus. Gal kada nors kitą kartą. 

Ir ji nusisuko eiti. 

— Leiskit man jus palydėti iki mašinos, — pasisiūlė jis. — Aš kaž- 
kur esu jus matęs, tikrai. Gal pobūvyje pas senatorių? 

Ji greitomis paskersavo į jį, bet vyruko veidas tebebuvo atviras ir be 
jokių užslėptų minčių. Nepanašu, kad jis lankytųsi tuose patinų sambū- 
riuose. Tiesiog bando užsikabinti. Merė pamažu nusišypsojo. 

— Nemanau, pone Peinteri, kad mes kada nors buvome susitikę. 


Mergina jo žodžius nuleido negirdomis. Kai abu priėjo prie auto- 
mobilio, Merė įmetė ant užpakalinės sėdynės savo krepšį ir atsisėdo už 
vairo. 

— Jūs iš Niujorko, — neatlyžo jis, pažiūrėjęs į mašinos numerį. — 
Aš — irgi. Galbūt mes buvome susitikę... 

— Ne, pone Peinteri, — ji pasuko uždegimo raktelį. — Mudu tikrai 
nebuvome susitikę. 

— Paklausykit, panele... panele... — galiausiai jis nustojo vilties, kad 
ji pasisakys savo vardą. — Tikiuosi, jūs dar ateisite į pliažą? 

— Taip, — greitai atsakė ji. — Man čia patinka. 

— Tad galbūt rytoj sutiksite ateiti pas mane priešpiečių? — su 
viltimi balse paklausė jis. 

Užsivedęs variklis suburzgė. 

— Galbūt, — nusijuokė mergina. — Jūs galite to paklausti manęs 
rytoj, pone Peinteri? 

Ir automobilis nuvažiavo. 

Gordonas kurį laiką stovėjo kelkraštyje ir žiūrėjo jai įkandin, galiau- 
siai pasikasė pakaušį. Keista mergina. Neatrodo, kad būtų kada nors apie 

jį girdėjusi. Kažin ar ji nevaidina? Pasukdamas į namus, krestelėjo galvą: 


na, gal rytoj pasiseks tą išsiaiškinti. 


SEPTINTAS SKYRIUS 


KITĄ RYTĄ ATVAŽIAVUSI Į PLIAŽĄ MERĖ Iš NUOSTABOS SUMIRKSĖJO AKI- 
mis. Ant smėlio po skėčiu stovėjo visiškai padengtas staliukas, o šalia jo 
šypsojosi Gordonas Peinteris. 

— Pavėlavote dešimt minučių. 

Ji nepajėgė ištarti nė žodžio. 


— Nusprendžiau nerizikuoti ir paprašiau Tomą padengti mums 
stalą čia, — paaiškino jis. 

— Man regis, jūs pernelyg daug vargstate dėl nieko, pone Peinteri. 

— Aš taip nemanau, panele Bevarde. 

— Kaip jūs mane pavadinote? 

Jis greitai atsakė: 

— Panele Bevarde. Man dargi tai patinka. Atrodote tokia paslap- 
tinga. 

Merė pamažu nusišypsojo. 

— Visai aš nepaslaptinga. 

— Majamyje bet kuri mergina be vardo — mįslė, — Gordonas 
grįžtelėjo į staliuką. — Tikiuosi, mėgstate krevetes. Tomas sutaiso tiesiog 
nepaprastas krevečių salotas. 

— Taip, mėgstu krevetes. 

— Tad gerai. Prašom prie stalo. 

Ji nusimetė ant smėlio chalatuką. 

— Pirmiausia noriu išsimaudyti. 

— Puiku, — atsistojęs jis nusivilko marškinius, kelnes ir numetė 
šalia chalatėlio. Liko su vien ryškiai geltonomis glaudėmis. — Pirmyn. 

Juodu nubėgo į vandenį. Mergina nėrė į lūžtančią bangą ir tuoj pat 
spjaudydamasi iššoko kaip nutvilkyta. 

— Vanduo ledinis! — sušuko jam kalendama dantimis. 

Jis išsišiepė: 

— Pakalbėsiu su Tomu, pažiūrėsiu, gal būtų galima dėl jūsų čia nu- 
tiesti karšto vandens vamzdžius. 

— Išprotėjote! — nusijuokė ji atsigręžusi ir nepamatė lūžtančios 
bangos, kuri ją parklupdė. Gordonas padėjo merginai atsistoti. Jųdviejų 
veidai atsidūrė priešais vienas kitą, ir jie surimtėjo. 

— Dabar, kai išgelbėjau jūsų gyvybę, panele, ar jums neatrodo, kad 
galėtumėt pasakyti man savo vardą? 

Merei užėmė kvapą. Jo žvilgsnyje buvo kažkas, kas jai priminė 
Maiką: visiškai toks pats padorumas, toks pats švelnumas. Ji pamažu 
nusišypsojo: 

— Manau, to reikalauja mandagumas. 

Tebelaikydamas ją savo rankose, jis linktelėjo. 

— Taip, mandagumas to reikalauja. 

— Flad, Merė Flad. 

— Malonu su jumis susipažinti, panele Flad, — jis greitai pabučiavo 


ją į skruostą ir tuoj pat paleido. — Labai malonu, panele Flad. 


MERĖ ATSTŪMĖ NUO SAVĘS LĖKŠTĘ. 

— Kaip gyva niekad nesu tiek valgiusi, Gordonai. 

Jis nusišypsojo: 

— Tomas apsidžiaugs. Būna laimingas, kai žmonėms patinka jo pa- 
tiekalai. 

— Galit nuo manęs jam perduoti, kad jie nuostabūs, — šyptelėjo ji. 

— Dar kavos? 

Ji papurtė galvą. 

— Ne, dėkui, man užteks, — žvilgtelėjo į laikroduką. — Dievuliau! 
Jau po pirmos! Turiu bėgti! 

— Kaip dėl šio vakaro, Mere? Gal susitinkame? 

— Nee... Gaila, bet negaliu. 

— Kodėl? 

— Dirbu. 

— Tai ryt vakarą? 

Ji papurtė galvą: 

— Nieko nebus. Vakarais aš dirbu. 

Gordonas smalsiai paklausė: 

— Ką gijūs veikiate? 

Merė atsargiai rinkosi žodžius: 

— Mudvi su bičiule parengėme vieną tokį sceninį numerį ir kas 
vakarą pasirodome įvairiuose klubuose. 

— Kur vaidinate šįvakar? — paklausė jis. — Ateisiu pasižiūrėti. 

— Nežinau, — skubiai atsakė ji. — Mes niekad iš anksto nežinome, 
kur pasirodysime. Jeigu kuriame nors klube iš programos staiga iškrenta 
koks numeris — na, susirgo artistas ar panašiai — mudvi užpildome 
spragą. Mus tuojau pat iškviečia per specialų agentą. 

— Ak, — atsiduso jis. — Gal kada nors, kai iš anksto žinosite, man 
pranešite? | 

Ji linktelėjo: 

— Būtinai, Gordonai, — pasilenkusi pakėlė nuo smėlio krep- 
šį. — Ačiū už priešpiečius. 

— Leiskit, aš panešiu iki automobilio jūsų krepšį. 

— Prašom. 

Juodu pamažu nuėjo link mašinos. 

— Pasimatysim rytoj, — tarė jis. 

Merė nuleido akis į smėlį sau po kojomis. Ji jau buvo nusprendusi: į 
šį pliažą daugiau neatvažiuos. Niekada. Susiras kitą vietą paplaukioti. 

— Be abejo, — tarė ji. 

Juodu priėjo prie automobilio. Jos naujasis pažįstamas atidarė jai 
dureles, ir Merė įsėdo vidun. Jis padėjo krepšį greta jos ant sėdynės. 

— Ačiū už viską, Gordonai. 

— Ir jums ačiū, Mere. 

Ji ištiesė ranką, ir staiga buvo netikėtai užklupta. Užuot paspaudęs 
jai ranką, Gordonas pakėlė ją prie lūpų ir pabučiavo. 

— Iki rytojaus, Mere, — jis paleido jos ranką, ir mergina pasuko 
raktelį. Variklis užriaumojo. 

— Viso labo, Gordonai. Buvote išties labai malonus. Dar kartą 
dėkui. 

Linksmai niūniuodama ji įėjo į butą. Džo ir Evelina sėdėjo virtuvėje 
už stalo ir gėrė kavą. Džo pažvelgė į ją: 

— Ko tokia patenkinta? 

— Paprasčiausiai gera nuotaika, ir tiek. Vienas vaikinas pavaišino 
mane priešpiečiais. 

Džo šiurkščiai nusijuokė: 

— Būtų dar geriau, jeigu būtų nepašykštėjęs kam nors daugiau. Ką 
tik skambino mūsų agentas. Kelioms savaitėms mus užraukė. 

Merė išpūtė akis: 

— Ką tai reiškia? 

— Polismenai suuodė — turime slėptis į krūmus. 

— O! — Merė prisėdo prie stalo ir įniko žiūrinėti savo nagus, ga- 
liausiai paklausė: — Ką darysime? 

Džo greitai susižvalgė su Evelina, paskui pašoko ir netaręs nė žodžio 
išbėgo į miegamąjį. 

Merė pažvelgė į draugę: 

— Kas jam? 

Evelina gūžtelėjo pečiais. 

— Tu juk pažįsti Džo. Jis toks jautrus... dėl kai kurių dalykų. 

Merė nusijuokė. Evelinos žodžiai jai nuskambėjo dar juokingiau, 
nes buvo ištarti taip rimtai. 

— Jis jautrus tik dėl savo piniginės, — pastebėjo ji. 

Evelina nematė nieko juokinga. 

— Taip, tas tiesa, — sutiko ji. — Jam gėda tavęs prašyti pinigų ke- 
lionei iš čia į Naująjį Orleaną. 

Merė vėl išpūtė akis: 

— O kas nutiko su jo pinigais? Juk gauna lygiai pusę mudviejų už- 
darbio. 

Evelina nusuko žvilgsnį. 

— Išgaravo. Lenktynės, dar šis bei tas, — šyptelėjo Merei. — Pa- 
sakiau jam, kad nesirūpintų: jeigu tu turi pinigų, tai mielai mums padėsi. 

Merė nutaisė nuoširdžią miną: 

— Turiu rankinuke kokius dvidešimt du žaliuosius. Tegul paima, 
jeigu jam šitiek padės. 

Evelinos veide atsispindėjo nusivylimas. 

— Tik tiek? O kur kiti? Pora šimtinių tau tikrai turėjo likti. Juk 
pinigais nesišvaistei. 

Merė nusišypsojo: 

— Išleidau skudurams. Kai patrauki po krautuves, jų niekados ne- 
gana. 

Iš miegamojo atsiliepė suirzęs Džo balsas: 

— Aš tau sakiau, Evelina, kad ji neduos mums nė cento. Per gerai su 
ja elgėmės. Na nieko, tuoj ta mergšė supras, kas čia šeimininkas. 

Jis grėsmingai pasuko prie Merės. 

Ši nesutrikusi siektelėjo savo rankinukan ir ištraukė peilį su iššokan- 
čia geležte. Mergina jį nusipirko per pirmąjį savo Žygį po parduotuves. 
Tvirtai pažvelgė Džo į akis ir nuspaudė mygtuką. Nuo aštrios spindinčios 
geležtės po visą kambarį sužėrėjo saulės zuikučiai. 

— Ar tau Evelina nepasakojo, už ką aš patekau į koloniją? — ramiai 
paklausė ji. 

Džo sustojo kaip įbestas, jo veidą išmušė raudonis. Klausiamai pa- 
žvelgė į savo draugužę. 

Evelina išbalo kaip popierius. 

— Ji atsakančiai suraižė savo patėvį. 

Džo dar sykį pažvelgė į Merę: ši atsainiai geležtės galu krapštėsi 
nagus. Vėl pasisukęs į Eveliną, jis piktai burbtelėjo: 

— Na ir pasirenki drauges. O dar berods sakei, kad ji — aukštos 


klasės pana. 


AŠTUNTAS SKYRIUS 


MERĖ ANKSTI NUĖJO Į SAVO KAMBARĮ IR PRIEŠ UŽMIGDAMA KIEK PASKAI- 
TĖ knygą. Per uždarytas duris iki jos prasiskverbdavo tylus murmesys. 
Ji mintyse nusišypsojo: Džo paėmė dvidešimt dolerių neniurnėdamas. 
Įdomu, ką juodu toliau darys? Galop ji išjungė šviesą ir užmigo. Dar bus 
laiko dėl to pasukti galvą rytoj. 

Ji pabudo nuo ryškiai pro langą tvieskiančius saulės. Apsivertė 
lovoje ir pasirąžė. Kaip gera iš vakaro anksti atsigulti, buvo jau beveik pa- 
miršusi, ką tai reiškia. Išlipusi iš lovos pakėlė numestą ant kėdės chalatėlį 
— mažame jos kambarėlyje nebuvo drabužiams spintos, tik didysis Džo 
ir Evelinos miegamasis turėjo įrengtą sienoje drabužinę. 

Vilkdamasi chalatėlį Merė pasuko į jų kambarį ir nustebusi sustojo 

ant slenksčio — lova buvo tuščia, tarsi joje nė negulėta. Priėjusi prie lan- 
go, pažvelgė į gatvę: automobilis irgi buvo dingęs. 

Vis tebespėliodama mergina nuėjo prie kriauklės ir prileido į kavi- 
nuką vandens. Tikriausiai juodu vakar naktį kur nors išėjo ir dar nesu- 
grįžo. Ji uždegė ir nušlepsėjo prie sieninės spintos — tuščia, visi drabužiai 
dingę. Ji šoko atidarinėti komodos stalčius — irgi visur kaip iššluota. 
Kiaulės! Išsigabeno viską iki paskutinio siūlelio, net josios maudymosi 
kostiumėlį! Vieninteliai drabužiai visame bute — tai, ką ji dabar turi ant 
savęs: naktiniai marškiniai, pigus chalatėlis ir šlepetės. 

Kava užvirė. Merė prisipylė puodelį ir atsisėdo pagalvoti. Mašinaliai 
siekė ant stalo cigarečių pakelio, bet net ir tas buvo išgaravęs. Nuėjusi į 
miegamąjį, išsiėmė iš rankinuko paskutinį pakelį. 

Į duris kažkas pasibeldė, Merė atidarė: prie slenksčio stovėjo kresnas 
vyriškis — šių mebliuotų kambarių šeimininkas. 

— Klausau jūsų? 

Žmogėnas nužvelgė ją iš po vešlių antakių: 

— Jūsų draugai išvyko, — pareiškė jis. 

— Aha, — patvirtino ji iš tarpdurio. 

Šeimininkas pamėgino įeiti, bet mergina užstojo jam kelią. 

— Jie pasakė, kad jūs sumokėsite nuomą, — tarė jis, stengdamasis 
per jos petį pamatyti, kas iš daiktų likę bute. 

— Kiek jie buvo jums skolingi? 

— Už tris savaites, — jis nusuko akis vengdamas susitikti merginos 
žvilgsnį. — Devyniasdešimt dolerių. 

Kažin, nejau jis meluoja? Jeigu sako tiesą, tai Džo dėdavo sau į 
kišenę jos dalį nuompinigių. 

— Man jie sakė, kad atsiskaitė su jumis iki praeitos savaitės im- 
tinai. 

Šeimininko žvilgsnis pasidarė suktas. 

— Turite kvitus? 

— Kažkur jie čia turi būti, — tarė ji. 

Tačiau jis gerai žinojo, kad mergiotė jų neturi. Šiąnakt per pati įmigį 
jis pabudo nuo užvedamo variklio burzgesio — mat visada miegodavo 
viena ausimi klausydamasis, ką veikia jo gyventojai. Jei nuomoji mebliuo- 
tus kambarius, kitaip negalima, nes bematant liktum nukelnėtas; nuolat 

kas nors stengiasi išsisukti nesumokėjęs nuomos. Jis skubiai išpuolė 
laukan. 

Vyriškis ir mergina krovėsi į automobilį daiktus. 

— Ei! — riktelėjo jis siausdamasis chalatu. — Kur jūs išsiruošėt? 

Vyriškis atsisuko: 

— Išvažiuojam. 

— O nuompinigiai? 

— Nesijaudinkit. Blondinė dar pasilieka. Jinai užmokės. 

— Iš kur aš Žinau, ar ji turi pinigų? 

Vyriokas greitomis pašnairavo į savo draugužę, paskui paėmęs už 
parankės pasivedėjo šeimininką už automobilio, kur jinai negalėjo girdėti. 

— Šlamančių jinai turi, — sušnabždėjo jis. — Galėsit iš jos išspausti 
ne tik už šią, bet ir už porą praėjusių savaičių. 

Nejučiom ir šeimininkas pritildė balsą. 

— Betgi jūs turite kvitus. 

Sukrizenęs vyrukas išsitraukė iš kišenės kelis popiergalius. 

— O dabar turėsit jūs. 

Šeimininkas pažiūrėjo į popieriaus lapukus jo rankoje. Tai buvo 
mašinėle išspausdinti pakvitavimai už pastarųjų kelių savaičių nuompi- 
nigius. 

Vyriokas vėl sukrizeno: 

— Norom nenorom turiu nešdintis. Žinot, kokios tos bobos. Blon- 
dinė lipte limpa, o manoji pavyduliauja, — jis dirstelėjo į šeimininką lyg 
kažką įdomaus sugalvojęs. — Jūs netgi galėtumėt... 

Šeimininkui ūmai burna išdžiūvo. Matydavo ją sėdantis į automobi- 
l; vien su maudymosi kostiumėliu. 

— Jūs taip manot? 

Vyriokas linktelėjo. 

— Be vargo. 

Šeimininkas neryžtingai mindžikavo. Tiesą sakant, nuoma nesu- 
mokėta tik už dvi paskutiniąsias dienas. 

— Ar tikrai? — paklausė jis. 

Vyras suokalbiškai uždėjo ant jo peties ranką. 

— Neprašausit. Mažytė lengvai gulasi. Tikra nimfomanė, be šito 
netveria. Tik parodysit jai savo daikčiuką, ir gatava. 

— Gerai, — giliai atsiduso šeimininkas pasitraukdamas į šalį. — Kas 
bus, tas — surizikuosiu. 

Palydėjęs akimis nutolstantį naktin automobilį, šeimininkas sugrįžo 
į kambarį. Net jeigu tasai vyriokas ir apsirinka, tai blogiausiu atveju nors 
pavyks užkalti kelis žalius viršaus... 

— Paklausykite, — įstatęs pėdą tarp durų ir staktos ryžtingai pareiš- 
kė jis, — nuoma nesumokėta. Noriu man priklausančių pinigų. 

Merė nuleido akis į jo pėdą, paskui vėl pažvelgė į veidą: 

— Niekaip jų negausite, kol nenuvažiuosiu į banką ir nepaimsiu iš 
savo sąskaitos. 

Jis papurtė galvą: 

— Žinau tokius fokusus — esu anksčiau susidūręs. Jūs išgaruosite, o 
aš liksiu it musę kandęs. Man reikia pinigų tuojau pat. 

— Aš jų čia neturiu. 

Jo žvilgsnis reikšmingai nuslydo žemyn jos chalatėliu. 

— Turite visa, ko reikia. 

Merė nejučiom nusišypsojo — staiga viską suprato. 

— Gerai, bet man reikia truputėlio laiko pasiruošti — išsimaudyti 
if... 

Šeimininkas ištiesė ranką ir užčiuopė po chalatėliu stangrų krūties 
iškilumą, tačiau mergina tučtuojau vikriai jo išsisuko. 

— Ne dabar, — tarė ji vis šypsodamasi. 

Žmogėnas tiriamai ją nužvelgė: ką gi, tasai vyriokas buvo teisus. 

— Gerai, — didžiadvasiškai sutiko jis. — Duodu tau valandą. 

— Dėkui, — sausai atsakė ji. 

— Bet tik nemėgink manęs vedžioti už nosies. Policininkai čia 
žiauriai nemėgsta vengiančių mokėti už butą. Ypač turistų. 

Merė uždarė duris ir klausėsi koridoriumi nutolstančių vyriškio 
žingsnių. Kiek pastovėjusi, sugrįžo prie stalo, paėmė puodelį ir atsigėrė 
kavos. Buvo visai ataušusi. 

Ji vėl užsirūkė, nunešė kavinuką ant viryklės ir susimąsčiusi žiūrėjo 
į kaistančią kavą. Širdyje Merė seniai nujautė, kad tai kada nors atsitiks. 
Kad anksčiau ar vėliau jai teks apsispręsti. 

Pagaliau kava užkaito. Merė prisipylė puodelį ir vėl atsisėdo prie 
stalo. Jeigu tik turėtų nors kiek drabužių, galėtų pabėgti... Bet ne — šei- 

mininkas iškviestų policiją. Džo juk sakė, kad faraonai mina jiems ant 
kulnų ir, ko gero, atpažins ją kaip to spektaklio dalyvę. Tuomet būtų dar 
blogiau. 

Siurbčiodama kavą ji prisidegė dar vieną cigaretę nuo surūkytosios. 
Mintyse niūriai sau nusišypsojo: tartum turėtų ką prarasti. Juk nėra tokia 
nekalta mergelė, privalanti saugoti tą nematomą kliūtį. Patėvis pasirūpino 
ją pašalinti. Be to, ji žino, kaip apsisaugoti, kad vėl nepasikartotų ta pati 
istorija. Tai irgi vienas iš dalykų, kurių išmokė mokykloje. Tad nėra ko 
rūpintis. Vis dėlto kažkas visados ją suturėdavo. 

Mergina pavargusi užsimerkė. Vyrai visados to siekia — visi jie vie- 
nodi. Tai žinojo ir juokdavosi iš jų. Buvo tarsi koks žaidimas: stebėti, kaip 
toli gali su jais nueiti, ir paskutiniu momentu išsisukti. O, kad jinai nors 
ką jaustų, kas prilygtų jų geismui, gal tuomet visa tai jai kitaip atrodytų! 
Tiktai šalia Maiko patirdavo kažkokį jaudulį. 

Keista, kad kaip tik dabar jį prisiminė. Juk jis priklausė tartum kitam 
pasauliui. Įdomu, ar tai meilė, jeigu su juo ji jausdavosi visai kitaip? Tur- 
būt su nieku kitu jai niekada taip nebuvo. 

Merė baigė gerti antrą puodelį kavos ir žvilgtelėjo į laikrodį. Dar 
penkiolika minučių. Atsistojusi išskalavo puodelį ir lėkštutę, sausai juos 
iššluostė, pastatė ant lentynos. Vėl atsisėdo ir pažiūrėjo į laikrodį: dešimt 
minučių. 

Užsidegė dar vieną cigaretę ir laukė įbedusi akis į laikrodžio rodyk- 
les. O, kad nors ką savyje jaustų! Nors baimę. Bet Merė nejautė net jos. 
Tiktai mintyse glūdėjo šaltas tikrumas, kad tatai turėjo įvykti — anksčiau 
ar vėliau. 

Ji vis dar sėdėjo įrėmusi akis į laikrodį, kai į duris pasibeldė. Merė 
atsistojo. 

— Įeikite. 

Durys atsidarė — ant slenksčio stovėjo šeimininkas. Kiek padvejojęs 
jis įžengė vidun ir iškart užtrenkė paskui save duris. 

— Na? 

Ji ramiai jį nužvelgė, probėgšmom pastebėdama, kad jis spėjo nu- 
siskusti ir pasikeisti marškinius. Šyptelėjusi Merė pamėgdžiojo: 

— Na? 


— Pasiruošusi? — prisiartindamas paklausė jis. 

— Aš visados pasiruošusi, — nejučia išpoškino Merė neatitraukda- 
ma akių nuo jo veido. 

Ištiesęs rankas, jis šiurkščiai prisitraukė ją prie savęs ir įniko bučiuo- 
ti — Merė juto po jo lūpomis kietus dantis. Jo rankos naršė po jos kūną, 
o ji stovėjo visiškai nejudėdama, tik kai tarsi iš tolo ją pasiekė plėšiamos 
medžiagos garsas, atstūmė jį. 

Su gailesčiu pažvelgė į nukritus; ant grindų suplėšytą chalatėlį, pas- 
kui į save: dabar buvo be drabužių. Pakėlusi galvą įrėmė žvilgsnį į šeimi- 
ninką. 

Šis ryte rijo ją akimis ir tik murmėjo: 

— Dieve mano! Dieve mano! 

Norėjo vėl pulti prie Merės, bet ši apgręžė jį į miegamojo duris. 
Viskas iškart jai tapo aišku. Reikėjo daug laiko, kad suprastų, jog būtent 
tokiam gyvenimui ji yra gimusi. Vienos merginos gimsta būti žmono- 
mis, kitos — sekretorėmis, dar kitos — pardavėjomis, pagaliau kai ku- 
rios — aktorėmis. Bet ji gimė tapti kekše. Štai kodėl visados jai taip viskas 
klostydavosi. Štai ką kiekvienas joje matydavo. 

— Tenai, — ramiai pamojo ji į duris. Jis vėl puolė prie Merės. At- 
šlijusi ji krestelėjo galvą: 

— Kam taip skubėti? Juk aš nepabėgsiu. 

Jis kiek padvejojo, paskui apsisuko ir plėšdamasis nuo savęs marški- 
nius smuko į miegamąjį. Mergina pamatė tankiais gaurais apžėlusius jo 
krūtinę ir pečius. Pakėlusi nuo grindų suplėšytą chalatėlį nusekė paskui 
jį 

Ji prisiminė Evelinos repliką iš jų numerio, visados labiausiai 
jaudrindavusią publiką. Jeigu jau jai lemta tapti kekše, pasistengs ja būti 
aukščiausios klasės. Žodžiai savaime išsprūdo iš lūpų, tarsi visą gyvenimą 
juos būtų kartojusi: 

— Kaip nori? Paprastai ar ypatingai? 


DEVINTAS SKYRIUS 


MERĖ ĮĖJO Į VIEŠBUČIO VESTIBIULĮ, ATSISĖDO NUOŠALIAME, NIEKAM 
nekliūvančiame kamputyje ir atsivertusi žurnalą „Vogue“, kurį atsinešė, 

ėmė jį sklaidyti. Kiekvienas ją pamatęs pamanytų, kad ši saulėje įdegusi, 
sveikai atrodanti patraukli mergina laukia savo draugužio. Iš esmės taip ir 
buvo — tam tikra prasme. 

Praslinko keletas minučių. Praeidamas pro šalį viešbučio pasiunti- 
nukas stabtelėjo priešais ją ir tylomis pratarė: 

— Numeris trys vienuolika. 

— Trys vienuolika, — pakartojo mergina nusišypsodama. 

Jis linktelėjo. 

— Teisingai. Ten jūsų laukia. 

— Dėkui, — ištiesdama jam ranką nusišypsojo ji. 
 — Malonu jums padėti, panele, — atsakė pasiuntinukas greitai pa- 
imdamas iš jos du banknotus ir išnykdamas. 

Pamažu ji užvertė žurnalą ir vogčiomis apžvelgė vestibiulį. Viskas 
gerai: viešbučio detektyvas nusigręžęs žiūrėjo į kitą pusę, tarnautojai prie 
registracijos stalo buvo užsiėmę naujais atvykėliais, po vestibiulį vaikš- 
čiojo viešbučio svečiai. Nusiraminusi greitu žingsniu pasuko liftų link. 
Tiesą sakant, rūpintis Merei nebuvo ko: ji čia apsidraudusi. Taip jai patarė 
Makas, mebliuotų kambarių šeimininkas. 

— Pirmiausia pasirink vietą, kur ketini veikti, — žinovo tonu mokė 
jis. — Paskui prieš pradėdama dirbti pasirūpink, kad visiems vienaip ar 
kitaip suinteresuotiems būtum įdėjusi į delną. Tada jie tau netrukdys, 


dargi padės. 
Merė linktelėjo: 
— Suprantama. 
Makas įdėmiai ją nužvelgė. 


— Tik nieko čia neatsivedinėk. Mano namai padorūs. Nenoriu su- 
silaukti nemalonumų. 

— Tuomet galiu išsikraustyti. 

Jis minutėlę susimąstė. 

— Ne, palauk. Kai ką sugalvojau. Vienas mano draugelis dirba 
„Oziryje“ vyresniuoju patarnautoju. Pašnekėsiu su juo. Gal jis padės tau 
įsitaisyti. 

„Oziris“ — vienas iš naujųjų pakrantėje atsidariusių viešbučių. 
Vyresnysis patarnautojas ne tik mielai sutiko, bet ir pareiškė didžiulį 
norą bendradarbiauti: naujų merginų paklausa buvo išties nemenka. Per 

beveik mėnesį Merė uždirbo daugiau pinigų, negu buvo mačiusi per savo 
gyvenimą, bet kai susimokėjo visiems, kuriems reikėjo, jai liko tik maža 
jų dalelė. 

Vidutiniškai per dieną ji atlikdavo keturis „vizitus“, kaip ji tai va- 
dino. „Vizitai“ buvo išskirstyti po visus viešbučius, kuriuose vyresnysis 
patarnautojas turėjo ryšių, tad ji niekam per daug nekrisdavo į akis. Už 
„vizitą“ — dešimt dolerių, taigi per dieną susidarydavo keturiasdešimt 
dolerių, bet trisdešimt iš jų išeidavo kyšiams. 

Nuspaudusi mygtuką, ji laukė lifto, tuo pačiu metu ištraukdama iš 
rankinuko dar vieną banknotą — liftininkui, mat jį irgi būtina „patepti“. 
Staiga kažkieno ranka palietė jos petį. Merė krūptelėjo ir išsigandusi 
atsisuko. 

Už jos stovėjo ir plačiai šypsojosi Gordonas Peinteris. 

— Nenorėjau jūsų išgąsdinti, panele Flad. 

Jai užėmė kvapą. 

— Ponas Peinteris! 

— Visą laiką svarsčiau, kas jums nutiko, — skubiai pasakė jis. — 
Daugiau niekad nepasirodėte pliaže. 

— Tą dieną mūsų pastatytasis numeris iširo, ir visą laiką buvau užsi- 
ėmusi naujo darbo paieškomis. 

— Užsukam į barą, išmesim po taurelę, — pasiūlė jis. — Papasako- 
sim vienas kitam paskutines naujienas. 

Lifto durys atsidarė, ir liftininkas iškišo galvą: 

— Viršun, prašom. 

Merė pažvelgė į Gordoną: 

— Atleiskit, bet negaliu. Turiu paskirtą susitikimą. 

— Kelias minutes tas gali palaukti, — mygo jis. — Ieškojau jūsų po 
visą miestą. 

Merė šyptelėjo sau: ne taip sunku ją surasti, jeigu tik žinai, ko teirau- 
tis. Tereikia apsistoti viešbutyje ir užsisakyti jauną blondinę. 

— Ne, tikrai negaliu, — atsikalbinėjo ji. — Man būtinai reikia pa- 
matyti tą asmenį. Dėl mano darbo. 

— Aš palauksiu, — nusileido Gordonas. — Ar ilgai užtruksite? 

Ji kiek pagalvojo. 

— Nelabai... Gal pusvalandį, na, daugiausia — valandą. 

— Tad sutarta, aš lauksiu jūsų bare. Mane lengvai atpažinsite — sė- 
dėsiu apsikabinęs martinį. 

— Gerai, pone Peinteri. 

— Gal jau pereikime prie Gordono, — nusišypsojo jis. 

— Ką gi, Gordonai, — atsakė ji įeidama į liftą, — pasistengsiu ilgai 
neužtrukti. 

Kabinos durelės užsistūmė, ir liftininkas pasisuko į ją: 

— Draugas ar klientas? — smalsiai paklausė jis. 

— Ketvirtas aukštas, smailanosi, — nurodė ji ištiesdama jam dolerį. 

Išsišiepęs jis paėmė banknotą. 

— Niekam nedarai nuolaidos, Mere? 

Ji nusišypsojo. 

— Kad negaliu — pernelyg daug išleidžiu liftininkams. 

Liftas sustojo, durys atsidarė, ir ji išėjo iš kabinos. 

— Gal per tavo išeiginę naktį? — šūktelėjo liftininkas merginai pa- 
vymui. 

— Patausok savo pinigus, mažiuk, — metė ji per petį. — Aš dirbu 
be išeiginių. 

Toldama koridoriumi, Merė išgirdo užsitrenkiant lifto dureles. Prie 
311-ojo kambario sustojo ir tyliai pabeldė į duris. 

Iš vidaus atsiliepė prislopintas vyriškas balsas: 

— Kas ten? 

Merė negarsiai atsakė: 

— Aptarnavimas pagal iškvietimą. 


JEIDAMA Į BARĄ JI ŽVILGTELĖJO Į LAIKRODĮ: TEUŽTRUKO VOS TRIS KETVIR- 
čius valandos. Pastovėjo ant slenksčio pratindama akis prie čia tvyrančios 
prieblandos. Gordonas pamojo jai iš kabinos baro gilumoje ir ją pasi- 
tikdamas atsistojo. 

— Na kaip, gavote darbą? — paklausė jis pristumdamas jai kėdę. 

— Apskritai taip, — sėsdamasi atsakė ji. 

Priėjo padavėjas. 

— Man dar vieną martinį, — paprašė Gordonas. — O panelei... Ką 
gersite? 

— Juodųjų serbentų likerio su sodos vandeniu. 

Padavėjas pakartojo: 

— Vermuto, serbentų likerio, sodos vandens. 

— Be vermuto, — pataisė ji. — Tik likerio ir sodos vandens. 

Padavėjui nuėjus, Gordonas tarė: 

— Koks keistas gėrimas. 

Merė ramiai pažvelgė jam į akis. 

— Man patinka. 

— Keista jūs mergina, — padarė jis išvadą užbaigdamas savąjį mar- 
tinį. 

Nejaugi kuris nors viešbučio tarnautojas suspėjo Gordonui šnibž- 
telėti? 

Merė atidžiai pažvelgė į jį, tačiau nieko neatsakė. 

— Jūs nebeatvažiavote, nepaskambinote. Visai pražuvote, — kalbė- 
jo jis toliau. — Jeigu atsitiktinai nebūčiau jūsų sutikęs, ko gero, niekad 
daugiau jūsų nepamatyčiau. 

— Gal taip būtų jums geriau, — rimtai atsakė ji. 

Jis įtariai prisimerkė: 

— Ką norite tuo pasakyti? 

— Su manimi geriau nesusidėti. Aš ne iš tokių merginų, kurių drau- 
gijoje jūs dažniausiai sukatės. 

Gordonas patenkintas šyptelėjo: vadinasi, ji apie jį girdėjusi. 

— Apie kokias merginas kalbate? — paklausė jis. 

— Iš aukštosios visuomenės ir panašiai. Žinot, ką turiu galvoje. 

— O jeigu jūs pati sau pelnotės duoną, tai man nedera su jumis 
bendrauti? 

Ji tylėjo. 

Gordonas liovėsi šypsojęsis. 

— Pernelyg paisote sąlyginumų. Kuo aš, kaltas, kad man nereikia 
dirbti? Taip galėjo atsitikti ir jums. Tėvų nepasirenkama. 

Merė ūmai nusišypsojo: 

— Taip, bet neatsitiko, — atrėmė ji. — Ką gi, galėjo būti ir blogiau. 

Per stalą jis siekė jos rankos ir taip pat nusišypsojo: 

— Ir aš kartais taip manau. 

Padavėjas padėjo prieš juos ant stalo gėrimus. Gordonas pakėlė 
savąjį Martinį: 

— Siūlau tostą. 

Merė irgi pakėlė taurelę. 

— Už ką gersime? 

— Už mus. Ir už mūsų vakarienę šįvakar. Tomas seniai trokšta iš- 
kepti jums antį. 

Ji dvejojo. 

— Nenoriu girdėti jokių atsisakymų, — pasiskubino jis pareikš- 
ti. — Kai tik išgersime vešiuosi jus į pajūrį. 

Merė nuslopino nusivylimo atodūsį: ir šis ne kitoks, geidžia to pa- 
ties, ko ir kiti. 

— Gerai, — sutiko ji. 

Gordonas vis tebelaikė ištiesęs į ją savo stiklą: 

— Ir už tai, kad tarp mūsų daugiau nebūtų jokių paslapčių. Aš noriu 
nuolatos jus matyti. 

Ji pamažu linktelėjo. 

— Mudu su Tomu manome, kad jūs dailiausia mergina visame 
Majamio paplūdimyje, — kalbėjo jis toliau. — Man regis, mes abu jus 
įsimylėję. 

Ji iš lėto pastatė ant stalo taurelę. 


— Nekalbėkit taip. Nekalbėkit taip netgi juokais. Nereikia. 


DEŠIMTAS SKYRIUS 


ATSISTODAMAS NUO STALO GORDONAS PALIEPĖ: 
— Tomai, kavą ir brendį paduok į terasą. 
Merei stojantis Tomas prilaikė jos kėdę. 
— Kaip gyva nesu tiek valgiusi, — nusišypsojo ji. 
Senukas išsišiepė: 
— Išties, panele, jūsų apetitas galingas. Valgote kaip tikras vyras. 
— Dėkui, Tomai. Prieš tokius gardumynus neįmanoma atsispirti. 
Plačiai išsišiepęs senukas nusilenkė: 

— Ačiū jums, mem. 

Gordonas atidarė jai duris, ir Merė išėjo į nakties apgaubtą terasą. 
Dangus buvo giedras giedras, nuo vandenyno dvelkė vėsus vėjelis. Ji giliai 
atsiduso. 

— Čia tikras rojus. 

— Ne visa taip paprasta, bet vis dėlto tai mano namai. 

Merė staiga atsisuko. 

— Sakykit, Gordonai, ar kiekvieną šitaip pakviečiat į savo namus? 

Jis sutriko: 

— K3 turit omeny? 

— Štai ką: kaip galima kviesti į savo namus gerai žmogaus nepa- 
žįstant? Ką žinot, gal aš noriu tik jumis pasinaudoti? Iš to gali būti vien 
nemalonumai, — mergina kalbėjo labai rimtai. 

Gordonas išsišiepė: 

— Tokie nemalonumai man patinka. Pasinaudokite manimi. 

— Aš kalbu rimtai, Gordonai, — spyrėsi ji. — Esate turtingas ir 
plačiai žinomas. Gali atsirasti mėgėjų suvedžioti jus. 

— Na ir puiku, — nusikvatojo jis. — Tuomet man nebereikėtų 
stengtis suvedžioti. 

Merė nuėjo prie baliustrados. Apačioje mėnesienos nutviekstas 
spindėjo vandenynas. 

— Su jumis ne;manoma kalbėti, — atsiduso ji. 

Uždėjęs rankas merginai ant pečių, Gordonas apgręžė ją į save. Jo 
lūpos šypsojo, bet žvilgsnis liko rimtas, 

— Kalbėkit, mergužėle. Kaip gera, kad kartais ir manimi kas nors 
rūpinasi. Paprastai visi stengiasi ką nors iš manęs išpešti. 

Ji įdėmiai pažvelgė jam į akis. 

— Jūs puikus vyras, Gordonai, ir aš nieko iš jūsų nenoriu. 

— Žinau, kad nenorit. Jeigu norėtumėt, tada būtumėt sugrįžusi. 

Merė nieko neatsakė. 

— Jūs pirmoji, kuriai nusispjaut, kad aš — Gordonas Peinteris. 

— Man jūs patinkate. Esat padorus. 

Jo rankos nukrito nuo Merės pečių. 

— Paskutinieji žodžiai — stačiai pritrenkiantys. Tik susirengiau jus 

suvedžioti, ir išleidot vėją iš mano burių. 

Merė nusišypsojo. 
— Nenusiminkit. Stai nuo vandenyno pučia gaivus brizas. 


MERGINA PASTATĖ ANT STALO KAVOS PUODELĮ IR ŠVELNIAI PAKLAUSĖ: 

— Kodėl tiek daug geriate, Gordonai? 

Jis irgi padėjo ant stalo ketvirtą brendžio taurelę ir dirstelėjo į ją. 

— Man patinka gerti... — alkoholis jau ėmė mušti jam į galvą, ir jis 
kalbėjo užsikirsdamas. — Be to, tai vienintelis gyvenimo džiaugsmas. 

— Vienintelis? — nustebo ji. 

— Vienintelis, — patvirtino Gordonas sunkokai versdamas liežu- 
vį. — Stengiuosi laikytis atokiau nuo bet kokio verslo, nes kai tik ką nors 
pabandau, tuojau prakišu savo pinigus. Galiausiai pasakiau sau — gana, ir 
nedirbdamas turiu visa, ko man reikia. 

Ji tylėjo. 

Gordonas įsistebeilijo į merginą ir priekaištingai paklausė: 

— Jums tai atrodo neteisinga, taip? 

Merė papurtė galvą. 

Jis sugriebė merginą už rankos. 

— Jums taip atrodo, tiesa? Taip pat ir kitiems. Jie mano, jog pasi- 
baisėtina, kad man nereikia dirbti, kai kone pusė pasaulio miršta badu. 

— Nusispjaut man į pasaulį, — truktelėjo ji pečiais. — Rūpinuosi 
tik savimi. 

Gordonas paleido jos ranką. Atrodė nuliūdęs ir vienišas. 

— Na,o man — ne, — pareiškė jis. — Mane tai sukrečia. 

Tamsoje jos akys suspindo. 

— Tad kodėl nieko nedarote pasauliui pakeisti? 

— Kad man neleidžia... — dabar jis vos tramdė ašaras. — Teisinin- 
kai neleidžia. Net jeigu panorėčiau paprasčiausiai išdalyti savo pinigus, jie 
man sutrukdytų. 

— Vargšelis Gordonas! 

— Taip, vargšelis Gordonas, — pritarė jis. 

— O, kaip norėčiau jus užjausti! 

Jis kilstelėjo galvą, ir jo žvilgsnis ūmai prasiblaivė: 

— K norit tuo pasakyti, Mere? 

Ji nusišypsojo: 

— Tai, kad nedaugelis žmonių taip gerai gyvena kaip jūs. 

Jis netikėtai pratrūko kvatotis: užvertęs galvą kratėsi nuo juoko, ku- 
rio pliūpsniai atsimušę nuo namo sienų griaudėjo iki pat bangų mūšos. 

Apstulbusi Merė išpūtė akis: 

— Ko jūs juokiatės? 

Vargais negalais tramdydamas naują juoko protrūkį, jis pažvelgė į ją: 

— Ir kas galėjo pamanyti, kad pagaliau sutiksiu dorą moterį! Ir dargi 
kur? Majamio paplūdimyje! 

Vis dar nieko nesuprasdama Merė paklausė: 

— Kuo negeras Majamio paplūdimys? Man jis visai patinka. 

— Man irgi, — atsakė jis tebesijuokdamas. Nuėjęs prie baliustrados 
pažvelgė žemyn į vandens paviršių, paskui vėl atsigręžė į ją. 

— Turiu čia užtektinai maudymosi kostiumėlių. Gal paplaukiojam? 

Merė tylomis linktelėjo. 


SUSISUPĘ DIDŽIULIAIS GAURUOTAIS RANKŠLUOSČIAIS JUODU SUGRĮŽO Į 
terasą. | 

— Tomai! — pašaukė jis. — Karštos kavos! Mudu šąlame! 

Jokio atsako. 

Gordonas nuėjo prie durų ir vėl sušuko: 

— Ei, Tomai! Sutaisyk mums kavos! 

Iš namo gilumos atskriejo silpnas tarno balsas: 

— Susitaisykit pats, šeimininke. Aš jau guliu lovoje. 

Linguodamas galvą Gordonas sugrįžo nuo durų. 

— Nieko negaliu jam padaryti. Pernelyg ilgai kartu gyvename. 

Merė nusišypsojo: 

— Aš galiu sutaisyti kavos. 

— Tikrai? 

— Dargi mielai. Irgi sušalau. Vanduo nuostabus, bet reikia prie jo 
priprasti. 

Jis palydėjo merginą į virtuvę. Ant viryklės jau stovėjo kavinukas. 
Ji tik įjungė ir uždegė dujas. Po kelių minučių juodu sėdėjo ant plataus 
šezlongo ir siurbčiojo garuojančią kavą. 

— Kaip gera! — tarė Gordonas padėdamas savo puodelį ant stalo. 

Merė pritariamai linktelėjo. Jis atsilošė aukštielninkas ir užvertė 
galvą: 

— Ar pastebėjote, kokios čia naktį didelės žvaigždės? 

Mergina probėgšmom žvilgtelėjo į dangų, paskui vėl pasisuko į 
Gordoną. 

— Man jos atrodo tokios pačios kaip ir kitur. 

Jis staiga atsisėdo. 

— Moterie, nejaugi jūsų sieloje nėra nė trupinėlio romantikos? 

Merė nusišypsojo: 

— Jau vėlu. Einu, apsirengsiu. 

Ir ji atsistojo. 

Gordonas sugriebė ją už rankos. 

— Merė Flad... 

Mergina sustojo, pažvelgė į jį iš viršaus. 

— Taip, mano toks vardas. 

— Nenueik, juk vos tik dabar tave suradau. 

— Tu pats nežinai, ką kalbi. 

Jis prisitraukė merginą ant šezlongo. Ši žvelgė jam į akis. Suėmęs 
rankomis jos veidą, Gordonas priglaudė ją prie savęs ir švelniai pabučia- 
vo. Jo lūpos buvo šiltos ir glamonėjančios — ne tokios, kaip kitų. Merę 
užplūdo karštis, ji užsimerkė ir tuoj pat pajuto jo rankas ant savo krūtų. 
Krustelėjo pečiais, ir maudymosi kostiumėlio petnešėlės nuslydo. Išgirdo 
jo sužavėtą atodūsį ir vėl atsimerkė. 

Jis tiesiog rijo ją akimis kuždėdamas: 

— Kokia tu graži! Graži... 

Apsivijusi rankomis Gordono kaklą, Merė prisitraukė jo veidą prie 
krūtinės. Girdėjo tylų jo šnabždes;: 

— Nuo pat pirmojo ryto, kai pamačiau tave išeinančią iš vandens, 
žinojau, kad būsi kaip tik tokia. 

Merginos rankos slydo jo kūnu vis žemiau ir galop nuo pirštų prisi- 
lietimo ji išgirdo jį suaikčiojant. 

— Aš laukiau tavęs, — sukuždėjo jis. — Taip ilgai laukiau. 

— Tylėk! — su netikėtu šėlsmu sušvokštė Merė. — Per daug kalbi! 

Po dviejų dienų Gordonas jai pasipiršo. 

VIENUOLIKTAS SKYRIUS 


ANT VIRYKLĖS JAU KUNKULIAVO KAVA, KAI Į DURIS KAŽKAS PASIBELDĖ. 

— Kas ten? — sušuko Merė neatsigręždama. 

— Aš, — pasigirdo žemas, prislopintas balsas. — Makas. 

— Durys neužrakintos. Jeik. 

Ji pripylė ir nunešė ant staliuko du puodelius kavos. Makas laikė 
rankoje praskleistus laikraščius. 

— Tu matei? — paklausė jis. 

Merė pakėlė akis: 

— Ne. Buvau labai užimta. 

— Tą patį teigia ir laikraščiai, — greitai pastebėjo jis. — Esi juose 
visuose. 

Mergina nustebusi kilstelėjo antakius: 

— Aš? 

Makas linktelėjo. 

— Rašo, kad tu išteki už Gordono Peinterio. 

Ji gūžtelėjo pečiais. 

— Negi neturi daugiau ko spausdinti? — siurbtelėjo kavos. — Di- 
delio čia daikto? Juk žmonės tuokiasi kasdien. 

Jis išpūtė akis: 

— Tu juokauji? Tik ne Gordonas Peinteris. Jis vienas iš turtingiau- 
sių valstijos žmonių. 

Merė nieko neatsakė, tik paėmusi suskato sklaidyti laikraščius... 
Viename iš jų buvo didžiulė nuotrauka — ji su Gordonu, išeinantys iš 
metrikacijos biuro padavę pareiškimus. Ji nieko tada nepagalvojo, kai 
staiga išdygęs fotografas spragtelėjo aparatu. Prisiminė Gordono žodžius, 
Juodviem įeinant į metrikacijos biurą: 

— Kils didelis triukšmas, bet nekreipk dėmesio. Ką tik jie rašytų, 
mano jausmai tau nepasikeis. 

Merės žvilgsnis apniuko. Staiga ją apėmė baimė. 

— Galbūt mudu paskubėjome, Gordonai? Palauktume truputėlį. 
Juk nieko apie mane nežinai. 


Jis raminamai nusišypsojo jai: 

— Kiek man reikia, žinau. Neturi reikšmės, ką tu anksčiau veikei. 
Svarbu tik tai, ką aš tau jaučiu. Visa kita — man nė motais... 

Buto šeimininkas vėl nugėrė kavos. 

— Tai tiesa, Mere? Tu tikrai už jo išteki? 

Ji atitraukė akis nuo laikraščio ir pamažu nulenkė galvą: 

— Taip. 

Jis švilptelėjo. 

— Tai bent nuskilo! Ar jis?.. 

Mergina neleido jam užbaigti klausimo. 

— Gordonas sako, kad tai neturi jam reikšmės. Kad visa nesvar- 
bu,— pridūrė ji stengdamasi kaip nors išvengti nemalonios tiesos. 

— Matyt, jis dėl tavęs visai kraustosi iš proto, — Makas padėjo ant 
stalo puodelį ir atsistojo. — Ką gi, turbūt tai reiškia, kad aš netenku nuo- 
mininkės. 

Ji neatsakė, tik smalsiai pažiūrėjo į jo veidą: kažkas jame pasikeitė, 
labai nežymiai, bet vis dėlto tai jautėsi — atsirado tartum koks pataikū- 
niškumas, kurio anksčiau nebuvo. 

Mergina papurtė galvą. 

— Kol kas ne, Makai. Mudu galėsim susituokti tik po trijų dienų. 

Jis nuėjo prie durų, atidarė jas, pamindžikavo ant slenksčio ir atsi- 
gręžęs į ją tyliai pasakė. 

— Jeigu tau ko prireiks, tik pašauk, aš kaipmat atskubėsiu į pagalbą. 

— Ačiū, Makai. 

Jis minutėlę padelsė. 

— Aš noriu tik pasakyti, kad visados buvau tavo draugas. Nepa- 
miršk to, Mere. 

— Nepamiršiu, Makai, — pažadėjo ji. Durys už jo užsivėrė. Merė 
nunešė į kriauklę puodelius. Vardas ir pinigai daug ką keičia. Mergina 
tvirtai sučiaupė lūpas — Makas padėjo jai apsispręsti: ji turės ir viena, ir 


kita. Tegul tada kas nors tik pabando ją mindžioti! 


GORDONAS IŠŽENGĖ IŠ PO DUŠO, NUTRAUKĖ NUO KABYKLOS DIDŽIULĮ 
rankšluostį ir ėmė smagiai šluostytis iš pasitenkinimo niūniuodamas. 
Beliko tik viena diena. 

Priėjęs prie veidrodžio rūpestingai susišukavo. Nors iš priekio ir 
praretėję, plaukai vis dar atrodė vešlūs ir spindintys. Įdomu, kaip šiems 
atsilieps paveldimumas? Jo tėvas nupliko nesulaukęs trisdešimties. Pa- 
tenkintas savimi nusišypsojo ir pamažu ėmė rengtis. 

Jautėsi vis dar geros formos: nei pernelyg liesas, nei aptukęs. Tik štai 
Merė prašo jį mažiau gerti. Ji teisi — ir pats tą žinojo, bet nesuko sau dėl 
to galvos. Vis tiek neturėjo ką veikti. 

Nuėjęs į miegamąjį, paėmė nuo pagalvės Tomo išlygintus marš- 
kinius. Nuo lovos dvelktelėjo švelnus aromatas — tai jos kvepalai. Jį 
smilktelėjo jaudulys: aistros įkarštyje Merė buvo tartum tigrė — nesu- 
valdoma, besidraskanti ir reikli. Jai lygių nebuvo pažinęs — taip tobulai 
juodu sutapo lovoje. 

Kaip gyvas jam ausyse vis dar skambėjo jos kimus balsas: „Pripildyk 
mane, mylimasis, užliek...“ Pajuto dilgčiojant kūną, tarsi savo oda tebe- 
justų jos braižančius nagus. Niekad dar nesijautė tokiu vyru. 

— Pone Gordonai, — iš apačios pasigirdo Tomo balsas. 

Gordonas prisivertė atitrūkti nuo prisiminimų, 

— Kas yra, Tomai? 

— Čia vienas džentelmenas nori jus pamatyti. 

— Kas jis? — susierzinęs riktelėjo Gordonas. Kiek kartų jam yra 
sakęs, kad pasiteirautų pavardės. 

— Jis nesisako, — atsiliepė Tomas. — Tik tvirtina turįs pasikalbėti 
su jumis akis į akį. Apie panelę Flad. 

Gordonas susiraukė. Įdomu, ko tam tipui reikia? Tikriausiai koks 
nors reporteris — tie visados dedasi paslaptingi. 

— Paprašyk palaukti, —šūktelėjo jis. —Iuoj nulipsiu į apačią. 

Po kelių sekundžių jis įžengė į svetainę. Stambus, žydinčio veido 
žaliūkas pašoko nuo kėdės. 

— Ponas Peinteris? 

Gordonas linktelėjo laukdamas nepažįstamąjį prisistatant. 

— Aš vadinuosi Džo, — nervindamasis prabilo vyriokas. — Pa- 
vardė nesvarbu. Atėjau norėdamas jums padėti. Ką žinote apie tą mergi- 
ną — Merę Flad? 


Pats to nenorėdamas Gordonas užsiplieskė: 

— Lauk! — riktelėjo jis parodydamas į duris. 

Vyriokas nepajudėjo iš vietos. 

— Vis dėlto jums reikėtų šį bei tą sužinoti, jei ketinate ją vesti. 

— Kiek man reikia, žinau, — atkirto Gordonas grasinamai žingte- 
lėdamas stambuolio link. — Nešdinkitės! 

Nepažįstamasis sunerimęs atšlijo, išsitraukė iš kišenės keletą po- 
pieriaus kvadratėlių ir įspaudė Gordonui į ranką. 

— Užuot pykęs, — greitai tarė jis, — gal verčiau pasižiūrėtumėt į tai. 

Gordonas žvilgtelėjo į popierėlius. Tai buvo nuotraukos. Dviejų 
merginų. Nuogų. Šiurpulys nuvilnijo jam gyslomis: viena iš jų — Merė. Jis 
pakėlė akis į raudonveidį žaliūką ir virpančiu balsu paklausė: 

— Iš kur jas gavote? 

Neatsakydamas į jo klausimą, vyriokas išklojo: 

— Iš tikrųjų ji vadinasi Marija Fludžinski. Mažiau nei prieš metus 
paleista iš pataisos namų Niujorke. Žinau, kur gauti tų nuotraukų ne- 
gatyvus, jeigu jų pageidautumėte. 

Gordonas kietai suspaudė lūpas. Šantažas. Nuėjo prie telefono, pa- 
kėlė ragelį. 

— Policijos skyrių, — paprašė jis telefonistės. 

Vyriokas nuvėrė jį žvilgsniu. 

— Nieko nepešit. Atnešdamas nuotraukas aš jums darau paslaugą. 
O šiaip jos patektų į laikraščius, ir visi iš jūsų pasijuoktų. 

Gordonas pamažu padėjo telefono ragelį ir susmuko į fotelį. Merė 
turėjo pati jam pasipasakoti. Negerai šitaip. Jis vėl žvilgtelėjo į žaliūką. 

— O gal tai klastotė? — paklausė jis su silpna viltimi. 

— Aš jums tuoj įrodysiu, — vyriokas nuėjo prie durų ir jas atidaręs 
pašaukė: — Evelina! Eikš čia! 

Po akimirkos į svetainę įžengė trumpai kirpta tamsiaplaukė. Sulygi- 
nęs su nuotrauka, Gordonas atpažino antrąją merginą. 

— Papasakok jam visą istoriją, — paliepė nepažįstamasis. 

Mergina nervingai pakėlė į jį akis. 

— Bet, Džo... 

Vyriokas šiurkščiai užriko: 

— Klok! Dėl ko gi per visą naktį kratėmės automobiliu iš Naujojo 
Orleano? Klok! 

Mergina pažvelgė į Gordoną. 

— Su Marija susipažinau Džejerio nepilnamečių merginų pataisos 
namuose. Prieš iš ten išeidamos parengėme vieną tokį numerį ir atvažia- 
vome čia. Pasirodydavome renginiuose tik vyrams, privačiuose klubuose 
ir pobūviuose. Kai farai suuodė, mudu su Džo dingome iš miesto. Merė 
pasiliko, ir mes girdėjome, kad... 

Gordonas pašoko nuo fotelio ir greitai nubėgo per kambarį prie baro 
ant ratukų Mergina išsigandusi nulilo. Jis sugriebė viskio butelį ir atsukęs 
jiems nugarą prisipylė pilną stiklą. Iš vidaus degino nepakeliama gėla. 

— Gal išgersite? — metė jis per petį. 

Vyriokas atsiliepė pirmas dirbtinai susijuokdamas. 

— Kodėl ne. Tiesa, Evelina? 


DVYLIKTAS SKYRIUS 


MARŠRUTINIS TAKSI IŠLEIDO JĄ PRIE PAT NAMO. MERĖ UŽLIPO Į PRIEBU- 
T; ir paskambino. Duris atidarė Gordonas. Nuo jo stipriai trenkė viskiu. 
Merė priekaištingai pažvelgė jam į akis: 

— Gordonai, vėl gėrei. Juk pažadėjai mesti... 

Jis nervingai sukreknojo. 

— Tik truputėlį atšvenčiau, brangute. Ne kiekvieną dieną užklysta 
seni draugeliai. 

— Seni draugeliai? 

Kryptelėjęs galvą, jis parodė Merei eiti į svetainę. Ant slenksčio 
mergina sustingo iš siaubo. Ant sofos vien tik su liemenėle ir kelnaitėmis 
drybsojo Evelina. Po visą kambarį mėtėsi jos drabužiai. Draugužė ap- 
girtusi pamojo Merei. 

Šlitiniuodamas prie jos atdramblojo Džo. 

— Mere, mano senutėle, — sustūgo jis. — Duosi bučkutį senukui 
Džo? — Ir jis netikėtai užtraukė: — Šiai žengia nuotaka... Stai žengia 
nuotaka... 

Merė piktai užsipuolė: 

— Ką judu čia veikiate? 

Džo nusijuokė: 

— Atėjome kartu su mūsų mergužėle atšvęsti vestuves, štai kas, 
brangute. 

Merė pasigręžė į Gordoną: 

— Kada jie čia atsirado? 

— Šįr-ryt... šįr-ryt. — Gordonas stengėsi sutelkti į ją žvilgsnį, bet 
jam niekaip nesisekė — pernelyg skaudėjo galvą. Troško dar išgerti. Dre- 
bančia ranka sugriebė butelį ir ištiesė jai. 

— Gersi? 

Merė papurtė galvą. 

— Ne, dėkui, — sausai atsisakė ji ir išsiėmusi cigaretę užsirūkė. Iš 
merginos lūpų pamažu nuvingiavo aukštyn dūmelis, ir tuoj pat priešais ją 
atsidūrė Džo: 

— Na išgerk, —paragino jis, — padės nusiteikti spektakliui. 

Merės tonas liko šaltas. 

— Kokiam spektakliui? 

Nuo sofos atšlitiniavo Evelina. 

— Papasakojome tavo vaikinui apie mudviejų numerį. Džo pamanė, 
kad jam būtų įdomu jį pamatyti... 

Nekreipdama dėmesio į draugužę, Merė pasisuko į Gordoną: 

— Vadinasi, jie tau papasakojo, — veikiau konstatavo faktą nei pa- 
klausė ji. 

Šis maktelėjo galva. 

— Tu juos išklausei, o man nė karto nesuteikei progos paaiškinti viską 
pačiai? — tarė ji ramiu balsu, šįsyk greičiau klausdama nei konstatuodama. 

Gordonas ištiesė jai nuotraukas. 

— Viską paaiškina tie paveikslėliai — nė nereikėjo nieko klausytis. 

Merės akys slystelėjo nuotraukomis, paskui ji tylomis sugrąžino jas 
Gordonui. Šis numetė fotografijas ant stalo ir nusisuko nepajėgdamas 
atlaikyti jos žvilgsnio. 

— Turėjai man papasakoti, — sumurmėjo jis. 

— Aš bandžiau, betgi tu nenorėjai klausytis, vis kartojai, kad tau 
nesvarbu, kas aš anksčiau buvau. Sakei, kad tau užtenka tiek, kiek žinai 
apie mane. 

Gordonas nieko neatsakė. 

Pasisukusi į Džo Merė su panieka bloškė jam: 

— O tu vis toks pats dergikas, Džo — kad tik nutvertum kur at- 
liekamą žaliąjį. Tikiuosi, šįkart padoriai užkalei. 

— Nepyk, brangute, — sušvebeldžiavo šis prieidamas artyn. — Pa- 
vojus atšaukiamas. Galime vėl vaidinti kaip vaidinę. — Ir Džo pabandė 
paimti ją už alkūnės. 

Merės ranka staiga švystelėjo. Nuskambėjo garsus antausis, ir Džo 
skruostu, kur kirto jos delnas, išplito raudonbalsvė dėmė. 

— Ak tu, kale! — sustugo jis grėsmingai žingtelėdamas prie mergi- 
nos. — Tuoj aš tave pamokysiu! 

Jos lūpas iškreipė niekinama šypsena. 

— Ką gi, pamokyk, — sušnypštė. 

Įbedęs akis į jos ranką, kurioje sublizgo peilio geležtė, Džo sustingo, 
paskui skubiai pasitraukė atatupstas. Gordonas nepaprastai sukrėstas 
stebėjo šią sceną. 

— Mere! — galiausiai sušuko jis. 

Piktai grįžtelėjusi į jį, mergina įskaudintu balsu išrėžė: 

— Tu nė kiek už juos ne geresnis. Nenorėjai manęs klausytis, bet už- 
tat išklausei pirmų pasitaikiusių niekšelių, atskubėjusių išpilti ant manęs 
pamazgas. Ar tau jie pasipasakojo, kaip mane apvogė ir pabėgo palikdami 
be pinigų, be drabužių? Neabejoju, iš tos istorijos tu irgi smagiai pasi- 
juoktum! 

Jis nepajėgė ištarti nė žodžio, tik spoksojo į ją išpūtęs akis. 

— Jie visko tau nepapasakojo, nes nežinojo, kaip aš išsikaps- 
čiau, — piktai varė ji toliau. — Kai tie niekšeliai paspruko, pasiekiau patį 
dugną — buvau priversta parsidavinėti. Juk reikėjo užsimokėti už butą ir 
gyventi. Man išties neblogai sekėsi — keturiasdešimt dolerių per dieną. 
Štai ką aš tada veikiau sakai kai mane sutikai! 

— Ne, Mere, ne... — suvaitojo jis. 

— Bet tu nenusiraminai, kai aš išnykau iš tavo akiračio, tau būtinai 
reikėjo mane susirasti. Troškai kažko nepaprasta, — merginos balsas 
staiga palūžo, ji vos tramdė ašaras. — Tai aš apsigavau, ne tu. Maniau, 
kad visa tai tikra, kad nors sykį ir man šiame pasaulyje nusišypsojo laimė, 
tačiau apsirikau. 

Ji apsisuko ir žingtelėjo prie durų. 

Gordonas sugriebė ją už rankos, atrodė tartum prasikaltęs. 

— Mere! 

Mergina atsisuko ir silpna vilties kibirkštėle sužibusiomis akimis 
pažvelgė į jį. 

— Tu nori mane sulaikyti, Gordonai? 

Jis neatsakė, ir kibirkštėlė jos akyse iškart užgeso. 

Merė išlaisvino iš jo savo ranką ir greitai išbėgo. Minutėlę Gordonas 
žvelgė į užsivėrusias už merginos duris, paskui pasisuko į pasilikusią po- 
relę. 

Džo prisiversdamas sukrizeno. 

— Lengvai ja nusikratei, bičiuli. 

Gordonas atsakė ne iš karto, bet kai išsižiojo, neatpažino savo bai- 
so — toks buvo šiurkštus, ir pritvinkęs neapykantos. 

— Nešdinkitės lauk! — riktelėjo jis. — Nešdinkitės abu, kol jūsų 
nenudėjau! 


NIEKO NEMATANČIOMIS AKIMIS KLIUVINĖDAMA JI GŪŽINO TAKELIU, O 
skruostais ritosi ašaros. Staiga greta pasigirdo švelnus balsas: 

— Ar sustabdyti jums maršrutinį taksi, panele Mere? 

Ji pakėlė galvą: senukas negras žvelgė į ją viską suprantančiomis 
akimis. Merė papurtė garbanas: 

— Ne, dėkui, Tomai, — gergždžiančiu, nuo ašarų pridususiu balsu 
atsakė ji. — Aš... Aš geriau kiek paėjėsiu. 

Senukas neatlyžo — švelniu, mandagiu tonu pasisiūlė: 

— Jeigu man leisite, panele Mere, aš jus šiek tiek palydėsiu. Nejauku 
šiomis gatvėmis naktį vaikščioti vienai. 

— Nieko neatsitiks. Aš nebijau. 

Senasis negras pamažu linktelėjo: 

— Tikrai taip, panele Mere, nebijote. Per visą savo gyvenimą ne- 
mačiau labiau savimi pasitikinčios moters. 

Užkandusi žadą ji išpūtė į jį akis — ūmai viskas jai paaiškėjo. Su 
nuostaba paklausė: 

— Tomai, juk tu visą laiką žinojai? 

Šis vėl linktelėjo. 

— Bet nieko jam nesakei. Kodėl? 

Jis pažiūrėjo jai tiesiai į akis: 

— Juk jau sakiau: jūs — tikra moteris, o misteris Gordonas — tik 
berniukas. Vyliausi, kad jūs padėsit jam tapti vyru, bet dabar jau nieko 
nebeišeis. Niekados. 

Merė sunkiai atsiduso: 

— Ačiū tau, Tomai. 

Ir ji apsisuko eiti, bet senukas nuo jos neatsiliko. 

— Turiu susitaupęs šiek tiek pinigų, panele Mere, — skubiai tarė 
jis, — jeigu jums galbūt striuka... š 

Pirmą kartą šį vakarą merginą užliejo šiltas jausmas ir šio pastūmėta 
sugriebė senuko ranką: 

— Ačiū, kaip nors išsiversiu, Tomai. 

Senasis negras nuleido akis: 

— Ką gi, gaila, panele Mere, labai gaila. 

Ji atidžiai pažiūrėjo į senuką, ir staiga jos veidą nušvietė šilta, drau- 
giška šypsena. 

— Aš persigalvojau, Tomai. Tu gali padaryti man paslaugą. 

Jis kaipmat pakėlė galvą: 

— Taip, panele Mere? 

— Aš važiuosiu namo, sustabdyk man maršrutinį taksi. 

— Taip, panele Mere. 

Nulydėjusi akimis senuką, nuskubėjus;į per gatvę prospekto linkui, 
kur nuolatos kursavo taksi, ji vėl išsiėmė cigaretę ir užsirūkė. Giliai užsi- 
traukusi, pažvelgė į dangų. 

Skaisčiai spindėjo šviesios žvaigždės, žemai virš horizonto kybojo 
mėnulis. Iki jos atskriejo silpnas bangų mūšos gausmas, nuo vandenyno 
padvelkė švelnus vėjelis. Staigiu judesiu ji nusviedė cigaretę į gatvės 
griovelį. Viskas nuspręsta: ji grįžta į Niujorką. Floridos jai jau iki so- 
ties — Žvaigždės čia pernelyg šviesios. 


TRYLIKTAS SKYRIUS 


MAIKAS ATITRAUKĖ NUO KNYGOS PARAUDUSIAS, PERŠINČIAS BEI DEGAN- 
čias akis ir pavargusiu judesiu jas pasitrynė. Zvilgtelėjo pro langą: vis dar 

sninga. Gretimame kambaryje suskambo telefonas, išgirdo motiną atsi- 
liepiant. 

Iš lėto užvertė knygas. Jau beveik laikas į darbą. Šį mėnesį jam nak- 
tinė pamaina. Atsistojęs nuėjo į vonios kambarį, kur jau gulėjo išdėlioti 
ant kriauklės jo skutimosi reikmenys. 

Kai motina priėjo prie durų, jis muilinosi veidą. 

— Sutaisiau tau pusrytį, sūnau. 

— Ačiū, mama, — padėkojo jis ir persibraukė skustuvu per skruostą. 

Motina iš tarpdurio tebestebėjo jį. Po kelių sekundžių Maikas pa- 
juto jos žvilgsnį. 

— Kas yra, mama? 

Ji nieko neatsakė, tik papurtė galvą ir pasisuko eiti, tačiau vėl grįž- 
telėjo į jį. 

— Nedaug temiegojai. Bene apie trečią valandą girdėjau tave dar 
dirbant. 

— Aš nepavargęs. Be to, turėjau perskaityti tas knygas. Po poros 
mėnesių — policijos akademijos egzaminai. Negi norėtum, kad visą gy- 
venimą ištarnaučiau kur nors ant gatvės kampo? 

— Ne, bet užvis labiau norėčiau, kad būtum kaip visi vaikinai. Ei- 
tum kartkartėmis prasiblaškyti, nes ištisai sėdi nosį įbedęs į tąsias knygas. 
Beje, mažne kasdien. Gatvėje susitinku ta mažytę Galacher, vaistininko 
dukterį, ir ji kaskart apie tave teiraujasi... 

— Mam, aš daug sykių tau kartojau, kad ne merginos man dabar 
rūpi, — suirzo jis. — Tam bus laiko vėliau, o kol kas tiek daug turiu su- 
spėti išmokti. 

Motina sugavo jo žvilgsnį veidrodyje. 

— Jeigu tai būtų Marija, atrastum laiko. 

Maikas pasijuto raustąs. 

— Pamiršk ją, mam. Juk sakiau — su ja baigta. 

Motinos žvilgsnis staiga sušvelnėjo: 

— Aš galiu ją pamiršti, sūnau, bet ar gali tu? 

Jos žingsniai nutolo koridoriumi, ir Maikas vėl atsisuko į veidrodį. 
Susimąstęs perbraukė skustuvu su per skruostą, ir ūmai jį nutvilkė aštrus, 
deginantis skausmas. 

— Velnias! — nusikeikė jis garsiai, numetė skustuvą ir siekė kraują 

stabdančio pieštuko. Pridėjo baltą jo galą prie įpjovimo. Žaizdą smarkiai 
nudegino. „Marija, — pagalvojo jis, — Marija. Gal motina ir teisi.“ 

Nusišluostęs veidą, jis priėjo prie lango. Vis nesiliovė snigę. 

Įdomu, ką dabar veikia Marija? 

Kai Merė išėjo iš viešbučio, didysis vestibiulio laikrodis mušė aš- 
tuonias. Sniegas užklojo gatves baltu kilimu ir slopino eismo triukšmą. 
Iš 49-osios gatvės ji pasuko Šeštojo aveniu link. Tenai, apie Rokfelerio 
centrą, kur kas gyviau. 

O ypač verslas ten Žymiai aukštesnio lygio: turistai, valstybinių 
įstaigų tarnautojai šitame rajone dosniau atveria pinigines. Brodvėjuje, 
Septintajame ir Aštuntajame aveniu, tas dalykėlis tik po du dolerius, o 
Šeštajame mergina gali tikėtis penkių ar netgi visų dešimties. 

Ji žvilgtelėjo į dangų. Per tokią pūgą ne ką nuveiksi, bet sėdėti kam- 
baryje jai nevalia. Pinigai baigiasi, o netrukus reikės mokėti už viešbučio 
numerį. Jinai pamažu brido šaligatviu, žvelgdama į krautuvių vitrinas, 
tartum apžiūrinėtų ten išstatytas prekes. 

Iš tikrųjų mergina žvelgė į vitrinas lyg į veidrodžius. Kiekvienas pra- 
einantis vyras jos buvo įdėmiai nužiūrimas ir intuityviai įvertinamas. Pa- 
sukusi kairėn į Šeštąjį aveniu, ji pasiekė 50-osios gatvės kampą. Žmonių 
beveik nesimatė. Įėjo į kavinukę šalimais ir užsisakė puodelį kavos. 

Paėmusi nusinešė jį prie lango, iš kur matėsi įėjimas į miuzikholą 
kitoje gatvės pusėje. Maždaug po dvidešimties minučių pasibaigs spek- 
taklis, ir gatvėn plūstelės minia — neretai joje galima susiveikti klientą. 
Atvykę pasilinksminti provincialai lanko dieninius spektaklius stengda- 
miesi naktį pasilikti laisvą. 

Merė jau buvo beveik ištuštinusi puodelį, kai iš teatro ėmė verstis 
žmonės. Vienu gurkšniu ji užbaigė kavą, išsiskubino iš kavinukės ir perėjo 
į kitą gatvės pusę. Atsistojo teatro vestibiulyje neva laukdama paskirto 
pasimatymo. | 

Pro šalį praskubėjo bilietų kontrolierė, ir mergina tarsi nekantrau- 
dama nuo užsitęsusio laukimo žvilgtelėjo į laikroduką. Žmonės grūdosi 
paradinių durų link, bet jų veidai jai nieko nesakė. Minia ėmė retėti, dar 
kelios minutės, ir jai vėl teks išeiti į pūgą. Matyt, šiąnakt nieko nesusiras. 

Jau rengėsi pasitraukti, bet instiktas pastūmėjo ją atsigręžti. Iš kito 
vestibiulio krašto ją stebėjo vyriškis. 

Mergina instinktyviai žvilgtelėjo į jo batus. Rudi. Taigi nepavojin- 
gas — tie iš policijos avi juodais. Pamažu, neišsiduodančiomis akimis, vėl 
pažvelgė į jo veidą, paskui apsisuko ir nerūpestingu žingsniu išlingavo į 
gatvę. 

Ant kampo stabtelėjo palaukti, kol užsidegs žalias šviesoforo signa- 
las. Nė neatsigręždama žinojo, kad vyriškis seka jai iš paskos. Užsidegė 
žalia šviesa, ir perkirtusi gatvę Merė įėjo į „Amerikos radijo korporacijos“ 
pastatą. Siaurais laiptukais nusileido į pasažą ir sustojo priešais langą. 

Jo stiklas atspindėjo sekantį jai iš paskos vyriškį — šis irgi sustojo 
prie lango tolėliau. Iš lėto ji praslinko pro jį, prasispraudė pro sukamąsias 
duris ir pasikėlė laiptais aukštyn. Praėjusi pašto skyrių, sustojo prie res- 
torano, kurio apatinė langų pusė buvo nudažyta juodai, kad nieko viduje 
nesimatytų. Čia ji atidarė rankinuką ir išsiėmė cigaretę. Nespėjus dar jai 
užsidegti, šalimais žybtelėjo ugnelė. 

Vyriškio ranka nežymiai drebėjo. Merė pažvelgė į jį: apvalus, lygus 
veidas, tamsios akys. Atrodė visai nieko. 

— Dėkui, — tarė ji prisidegdama cigaretę. 

Nepažįstamasis nusišypsojo. 

— Neatsisakysite, jei pavaišinsiu jus taurele? — jo balsas buvo že- 
mas, gerklinis. 

Mergina nustebusi kilstelėjo antakį. 


— Jūs tiek tenorite? — paklausė ji draugišku, anaiptol ne užgaulių 


tonu. 

Vyriškis lyg sutriko. 

— Ne-e... — sumikčiojo jis. — Bet... 

— Tad kam permokėti? — nusišypsojo ji. — Neverta dėl manęs 
išlaidauti. 


Jis atsikrenkštė ir pasitempė, tartum stengdamasis pasirodyti žmo- 
gumi mačiusiu visko. 

— Hm... ee... kiek? 

— Dešimt dolerių, — greitai metė ji įdėmiai stebėdama vyrą — buvo 
pasirengusi tučtuojau nuleisti kainą, jei šis imtų svyruoti. 

— Tvarka. 

Merė nusišypsojo ir įsikibo jam į parankę. Abu laiptais vėl pasikėlė į 
gatvę ir pasuko viešbučio link. 

— Nėra nieko smagiau kaip sniegas žiemą, — tarė ji. 

— Aha. 

— Bet mieste iš jo nieko gera. Visur žliugsi — ne ką tesuveiksi. 

Vyriškis išdrįso pajuokauti. 

— Aš suveikiau. 

Ji nusijuokė ir stipriau prigludo prie savo palydovo. Ne toks jau jis 
stuobrys. Netoli viešbučio mergina paleido jo parankę. 

— Aš einu pirma, — pareiškė ji. — Duokit man penkias minutes, 
paskui pasikelkit į antrą aukštą, kambarys 209. Supratot? 209-as nu- 
meris. 

Vyriškis linktelėjo. 

— Du nulis devyni. Po penkių minučių. 


IŠGIRDUSI BELDIMĄ Į DURIS, MERĖ,JAU VIEN SU KIMONO, NUSKUBĖJO ATI- 
daryti. Vyriškis neryžtingai stabtelėjo ant slenksčio. 

— Įeikite, — pakvietė ji. 

Jis iš lėto įėjo ir sustojo it įbestas viduryje kambario laukdamas, kol 
ji uždarys ir užrakins duris. 

— Jūsų paltą. 

— Ak taip. 

Nepažįstamasis nusivilko ir atidavė jai paltą. Merė užnėrė jį ant 
pakabo prie durų. Atsisukusi išvydo vyrą jau be švarko, atlaisvinantį 
kaklaraiščio mazgą. 

Ji nusišypsojo ir prisėdo ant lovos krašto nukorusi kojas. Neatitrauk- 
damas nuo jos akių, vyras nusivilko marškinius. Po pečių oda suraibuliavo 
tvirti raumenys. 

— Kuo tu vardas? — paklausė jis. 

— Merė. 

— Kaip pradėjai šituo užsiiminėti, Mere? Iš pažiūros tu tokia miela 
mergina... 

Merės veidu šmėstelėjo nuobodulys. Visi jie to paties klausia. Kar- 
tais jai atrodydavo, kad kai kurie ateina veikiau pasiklausyti jos istorijos 
nei dėl ko nors kito. Ji gūžtelėjo pečiais: 

— Ir merginai juk reikia valgyti. 

Jis ėmė segtis diržą. 

— Ei, ar ko nors nepamiršot? 

Jis tartum nustebo, paskui sumojo. 

— Aha, — pratarė siekdamas kišenėn ir ištraukdamas banknotą. 
Padavė jai. 

Nuėjusi prie komodos ji padėjo pinigus į rankinuką, paskui nusimetė 
kimono ir sugrįžo prie lovos. Visiškai nuogutėlė atsigulė ir pažvelgė į jį. 

Vis dar su kelnėmis vyriškis stovėjo ir išpūtęs akis spoksojo į ją. 

— Nagi, ko laukiat? 

Jis apsilaižė lūpas, pamažu vėl siekė kišenėn ir išsitraukė nedidelę 
juodą piniginę. Staigiu judesiu pravėrė ją, ir prieš merginos akis suspindo 
sidabrinis ženklas. Nusukęs akis vyriškis tarė: 

— Detektyvas Milersenas iš kovos su dorovės nusikaltimais sky- 
riaus. Jūs areštuota. Renkitės. 

Ji kaipmat atsisėdo, širdis krūtinėje ėmė pašėlusiai daužytis. Visados 
žinojo, kad kada nors tai turės atsitikti, bet nesitikėjo taip greitai. Prisi- 
vertė nusišypsoti: 

— Apsirikau, detektyve. Šįsyk tebus mano sąskaita. 

Jis papurtė galvą vis vengdamas jos žvilgsnio. 

— Renkitės. 

Merė prisislinko prie jo. 

— Kaip faras, tu labai dailus, — gundė ji. 

Detektyvas atsitraukė ir nuėjo prie durų, pakeliui vilkdamasis marš- 
kinius. 

— Nesistenk, sesut, — tvirtai tarė jis. — Galėtum jau apsirengti. 

Ji vangiai siekė drabužių. 

— Kiek už tai duoda? 

— Pirmas kartas? 

Merė linktelėjo stengdamasi užsisegti už nugaros suknelės kabliuką. 
Jos pirštai taip drebėjo, jog niekaip jo nesugraibė, tad paprašė: 

— Būkit malonus, a? Gal užsegtumėt man kabliuką, jei tik sugebate 
trumpam pamiršti tą savo sidabrinį ženklą? 

Užėjęs jai už nugaros, detektyvas išpildė jos prašymą. 

— Trisdešimt parų, — pasakė jis. 

— Trisdešimt parų už ką? — jau pamiršusi savo klausimą susirūpino 
Merė. 

— Trisdešimt parų nusižengus pirmąkart, — burbtelėjo jis vėl pasi- 
traukdamas prie durų. 

— Ak! — sušuko ji. — O kelinta šiandien diena? 

— Vasario 27-oji. 

Atidariusi sieninę spintą ji nusikabino paltą. 

— Ką gi, šit kovo kaip nebuvę, — vėl atsisuko į jį: — Duosit man 
laiko susikrauti daiktus? Juk žinote šituos blusynus. Po mėnesio neatgau- 
siu nė vieno iš savo drabužių. 

Jis linktelėjo. 

— Tik greitai. 

Merė ištraukė iš spintos lagaminą. Ne kažin ką ji turėjo — visa tilpo 
] jį. Užtrenkusi viršų vėl atsisuko: 

— Aš pasirengusi. Dėkui. 

Detektyvas atidarė duris ir praleido ją pirma savęs. Žengdama per 
slenkstį, ji pažvelgė jam į akis. 

— Veikiausiai yra lengvesnių būdų pelnytis duoną, — tarė. 

Vyiškio akys išsiplėtė, jose staiga šmėstelėjo pagarba. Mergiotė narsi. 

— Turbūt, — niūriai linktelėjo jis. 

Ji įsikibo jam į parankę kaip senam bičiuliui, su kuriuo išsirengė pa- 
sivaikščioti, ir negarsiai, kimiu balsu pasitikslino: 

— Aš turėjau omeny mus abu. 


NIUJORKO VALSTIJA PRIES 
MARIANĄ FLAD 


LĖTAI PRAĖJAU PRO PRISIEKUSIUOSIUS. ŠIE SUSIDOMĖJĘ LYDĖJO MANE 
akimis, kol lipau kelis laiptelius prie teisėjo atsakyti į Vito pasiūlymą nu- 
traukti bylą dar jam nepradėjus gynybos. Nors kalbėjau tyliai, tikėjausi, 
kad jie mane girdės. 

— Kiekvienas nešališkas teismas turi atsižvelgti į du dalykus: mora- 
linę ir įstatyminę kaltę. Bausti galima tik už įstatyminę kaltę. Tačiau retai 
kuriame nors teisme matome, kad taip glaudžiai būtų persipynęs nusi- 
žengimas moralei su nusikaltimu įstatymui. Gerbiamasis teismas ir ponai 
prisiekusieji išklausė faktais, įkalčiais ir liudytojų parodymais kruopščiai 
pagrįstus kaltinimus čia advokato ginamajai. Be perdėto dramatizavimo, 
be nereikalingų išvedžiojimu, su didžiulės atsakomybės jausmu visoms 
suinteresuotosioms pusėms perteikėme valstijos požiūrį. Atlikome savo 
pareigą be jokio išankstinio nusistatymo ir apibrėžėme mastą kaltės, 
tenkančios teisiamajai. Niujorko valstijos gyventojai laukia iš jūsų teisin- 
gumo. Ir šis lūkestis bus pateisintas atmetus gynybos pasiūlymą! 

Pamažu pasitraukiau nuo teisėjo katedros, tačiau salės viduryje 
stabtelėjau — mane pasivijo teisėjo balsas: 

— Pasiūlymas atmestas. 

Bematant kilo tikras pragaras. Reporteriai puolė pro visus išėjimus 
perduoti naujieną savo laikraščiams. Teisėjas pastukseno plaktuku. Ga- 
liausiai jam šiaip ne taip pavyko perrėkti nežmonišką triukšmą: 

— Posėdis atidedamas iki rytdienos dešimtos valandos ryto. 

Visas šlapias nuo prakaito sugrįžau į savo kabinetą ir klestelėjau ant 
krėslo. 

Tuoj iš paskos prisistatė Džoelas ir Alekas. Tiriamai mane nužvel- 
gęs, Džoelas konstatavo: 

— Tau reikia išgerti, vyruti. 

Aš linktelėjau ir užsimerkiau. Ką gi, išgerti reikia, tik kažin ar nuo 
to palengvės. Nežinau, kaip ištversiu dar dvi proceso savaites, per kurias 
Vitas pateiks gynybos argumentus. Jėgos tartum visai mane apleido. 

— Štai, paimk, — išgirdau Džoelo balsą. 

Pravėriau akis, paėmiau iš jo taurelę ir vienu mauku išlenkiau. Degi- 
nantis skystis iš ryklės nuslinko žemyn iki pat vidurių. Užsikosėjau. 

— Viskis šimto laipsnių. Neatskiestas, — patenkintas šyptelėjo 
Džoelas. 

Pažvelgęs į jį visos širdies atsidusau: 

— Ačiū Dievui, šiai dienai viskas. 

Alekas išsišiepė. 

— Gerai kalbėjai. Buvai tiesiog nuostabus! 

— Dėkui, bet nereikia pataikauti. Puikiai nutuokiu, kaip nevykusiai 
pasirodžiau. 

— Visiškai ne, — pasigirdo dar vienas balsas. 

Visi nustebę sužiurome į duris. Aš pašokau nuo krėslo. 

— Šefas! 

Į kabinetą šypsodamasis įžengė Senolis. 

— Netgi sakyčiau, kad pasirodei visai gerai. 

Alekas ir Džoelas susižvalgė: didesnio pagyrimo iš Senolio jie ne- 
buvo girdėję. 

— Dėkui, sere... — prasižiojau. 

Jis ištiesė ranką: 

— Neskubėk dėkoti. Procesas dar tęsiasi. Vitas kol kas nepraradęs 
šansų. Viskas baigiasi, kai į salę sugrįžta prisiekusieji paskelbti savo spren- 
dimo. 

Pristūmiau Senoliui kėdę. Šis atsargiai atsisėdo: pirmą kartą po pa- 
tirtos operacijos pasirodo darbe. 

— Labai gerai atrodote, sere, — įsikišo su savo trigrašiu Džoelas. 

Greitomis pašnairavau jo pusėn: štai jis ir neiškenčia nepataikavęs 
vyresnybei. 

Senolis kaipmat nusitvėrė jo žodžių. 

— Taip, jaučiuosi visai neblogai. 

Išsitraukė cigarečių pakelį ir vieną įsikišo į burną. Alekas kone nu- 
silaužė pirštą besistengdamas pralenkti Džoelą ir pirmas kyštelėti šefui 
ugnį. 

Mintyse nusišypsojau: kaip greitai viskas sugrįžta į senas vėžes. Pasi- 
jutau geriau — galbūt nuo viskio, kuris šildė mane iš vidaus. 


PARK AVENIU/9 —7> 219 


Senolis grįžtelėjo mano pusėn. 

— Kaip manai, ką dabar darys Vitas? 

Papurčiau galvą. 

— Nenutuokiu, sere. 

— Man jo laikysena nepatinka, — varė toliau Senolis. — Sėdi visai 
neįsitempęs. 

— Vitas visados taip laikosi — ar turi ką nors užsislėpęs užantyje, ar 
neturi, — vėl pasiskubino įkišti savo dvylekį Džoelas. 

Senolis metė į jį naikinant žvilgsnį. 

— Pažįstu Henką Vitą jau bemaž dvidešimt metų ir atskiriu, kada 
jis apsimeta. O šįsyk tikrai neapsimeta: turi kažką užantyje, — jis godžiai 
užsitraukė dūmą. — Mielai duočiau išpjauti dar vieną apendiksą, kad tik 
sužinočiau, ką laiko užtūpęs. 

Minutėlę visi sėdėjome ir tylėjome, kiekvienas stengdamasis nuspėti 
kokią nors mūsų pražiūrėtą galimybę. 

Galop Senolis atsistojo. 

— Na ką gi, — tarė prislėgtu tonu, — neilgai liko laukti. Rytoj rytą 
jis iškart mus pritrenks. 

— Kodėl taip manot, sere? — paklausė Džoelas. 

Senolis tylomis nuėjo prie durų ir tik nuo slenksčio atsigręžė į mus: 

— Vitas neiškvietė rytojui liudytojų. Nė vienut vieno. 

Netekę amo mes pažiūrėjome vienas į kitą. Pirmas vėl ėmė kvėpuoti 
Alekas. Senolio pareiškimas mums buvo visiška staigmena. 

Šefas gudriai mus visus tris nužvelgė: 

— Jeigu jūs, vaikinai, būtumėt nors kiek apdairesni, nepaliktumėte 
teismo salės nepasitikrinę, ką rytojui numačiusi gynyba. 

Ir jis dingo koridoriuje. 

Džoelas balsu išreiškė mūsų visų slaptą susižavėjimo. 

— Šito iš prityrusio lapino neatimsi, — jausmingai iškošė jis pro 
dantis. — Kas, kad senas, bet makaulėj košės dar turi. 


TĄ VAKARĄ UŽSISĖDĖJAU SAVO KABINETE IKI VIENUOLIKTOS. DAR KARTĄ 
peržiūrėjau visą bylos medžiagą. Nepraleidau nieko: patikrinau mūsų 
surinktus duomenis apie gynybos liudytojus, pasistengiau išsiaiškinti kal- 

tinimo liudytojams Vito užduotų klausimų prasmę. Niekur nepajėgiau 
apčiuopti nė menkiausios nurodos į jo pasirinktą gynybos planą. Galų 
gale užrakinau rašomąjį stalą nusikabinau nuo gembių stovo skrybėlę ir 

Jaučiausi pavargęs, bet miegas neėmė. Spaudė žvarbus šaltukas, 
tačiau nusprendžiau kiek pasivaikščioti vildamasis, kad grynas oras pra- 
skaidrins galvą. Pasukau Brodvėjaus link. 

Šita gatvės dalis buvo tamsi, be to, beveik visai be praeivių. Tolumo- 
je, centro link, nuo Laiko skvero žiburių į padangę kilo ryški pašvaistė. 
Bet čia nakties gaubiami dunksojo juodi ir gremėzdiški įstaigų pastatai, 
tik šen bei ten jų languose užsižiebdavo šviesos — darbavosi valytojos. 

Gindamasis nuo vėjo pasikėliau apykaklę ir sparčiu žingsniu leidausi 
šaligatviu. Buvau jau sukoręs keturis kvartalus, kai pastebėjau lygiagrečiai 
su manimi pamažu slenkant; gatve automobilį. Smalsiai pažvelgiau į jį, 
bet nieko nepavyko jo viduje įžiūrėti — buvo pernelyg tamsu. 

Pasinėręs į savo mintis, traukiau toliau. Prie kitos sankryžos man prieš 
pat nosį automobilis staigiai užsuko. Keikdamasis šokau ant šaligatvio. 

Iš mašinos pasigirdo negarsus juokas. Pažinau jį. Nutvėręs už ranke- 
nos, atplėšiau priekines dureles. 

Už vairo sėdėjo ji. Prietaisų skydelio metamoje blankioje šviesoje 
subolavo jos dantys. 

— Sveikas, Maikai, — kimiai pratarė ji. 

— Marija! — nepajėgiau paslėpti nustebimo. It prišalęs stovėjau ant 
šaligatvio krašto. 

— Sėskis. Pavėžėsiu. 

Mirksnį dvejojau, paskui įlindau vidun. Ji iškart įstūmė pavarą, ir 
automobilis šoko iš vietos. Žiūrėjau į ją išpūtęs akis. 

Prie kitos sankryžos užsidegė raudona šviesa, ir didžiulis automobi- 
lis turėjo sustoti. Marija pasigręžė į mane. 

— Ilgokai dirbi. Nuo šeštos valandos laukiau prie prokuratūros 
durų. 

— Kodėl nedavei man žinios? — kandžiai atkirtau. — Nebūčiau 
vertęs tave tiek laukti. 

— Oho, — prunkštelėjo ji, vėl pajudėdama automobiliu į prie- 
kį — vyriokas užsiuto! 

Išsitraukiau cigaretę ir užsirūkiau. Degtuko šviesoje jos plaukai man 
pasirodė visai balti. Ji ramiai šypsojosi ir tylomis, su įprastu jai nerūpes- 
tingumu vairavo mašiną. 

Galiausiai Marija prašneko: 

— Maikai, šiandien tu buvai nuostabus. 

Nuskambėjo taip, tarsi ne ją pačią būtų teisę. 

— Dėkui. 

Ji įsuko automobilį į skersgatvį, privažiavo prie šaligatvio ir išjungė 
variklį. Išsitraukė iš kažkur cigaretę. Brūkštelėjau jai degtuką. 

Liepsnelės šviesoje ji žvilgsniu susirado mano akis. 

— Šimtas metų nesimatėme, Maikai. 

Linktelėjau. 

— Šituos žodžius lyg esu jau girdėjęs. 

Degtukas užgeso, bet suskubau pamatyti jos akyse tartum nuoskau- 
dą. Apsidžiaugiau — jau maniau, kad niekas nebepajėgia jos įskaudinti. 

Ji uždėjo delną ant mano rankos ir švelniai pratarė: 

— Nebesipeškim, Maikai. 

— Nebesipeškim! O kaip tau atrodo, kį mes darome nuo pat šio 
proceso pradžios? — piktai atkirtau. — Negi žaidžiame? 

Viršum žioruojančių cigarečių ji vėl įrėmė žvilgsnį man į akis: 

— Tai visai kas kita, Maikai. Su mūsų asmeniškais santykiais neturi 
nieko bendra. 

Jos akys traukte traukė į save, svaigdamas ėmiau skęsti jų gelmėje. 
Niekas nepasikeitė. Pasilenkęs pabučiavau ją. 

Pajutau šiltas ir švelnias man atsakančias lūpas. Man vėl iškart sukilo 
aistra, vargais negalais prisiverčiau atsiplėšti nuo jos. Beprotybė! 

Ji liko užsimerkusi. 

— Maikai, — sukuždėjo susirasdama ir tvirtai suspausdama mano 
ranką, — kodėl mums taip atsitiko? 

Užsitraukiau cigaretę, paskui šiurkščiai atsakiau: 

— Nežinau. Ne sykį pats to savęs klausiau. 

Jos akys pamažu prasivėrė. Niekad anksčiau nemačiau jose tokio 
švelnumo. Žvelgė tiesiai į mane. 


— Dėkui, Maikai, — sukuždėjo ji. — Kaip gerai, kad nepasikeitei. 


222 <“ HAROLD ROBBINS 


Nieko neatsakiau. 

Kiek palūkėjusi, ji vėl prašneko: 

— Kaip taviškiai? 

Nežiūrėjau į ją. 

— Tėtis mirė prieš dvejus metus. Nuo širdies smūgio. 

— Man labai gaila, Maikai, — tyliai tarė ji. — Aš nežinojau, — ji 
užsitraukė cigaretę. — O tavo motina? 

Greitomis pašnairavau į Mariją: kažin ar ji žino, ką mano motina iki 
šiol apie ją galvoja? Vėl nusukau akis į šalį. Aišku, ne. Iš kur jai žinoti? 

— Mama laikosi. Šiuo metu ji kaime. Grįš po poros savaičių. 

Mudu vėl nutilome. Cigaretės baigė smilkti, ir aš savąją išmečiau pro 
langelį. Regis, nebeliko apie ką kalbėti. 

— Girdėjau, turi dukterį, — vėl prašnekau. 

Marijos veidą nušvietė šypsena. 

— Taip. 

— Turbūt labai daili. Tavo vaikas kitoks nė būti negali. 

Ji keistai pažiūrėjo į mane, tačiau atsakė labai ramiai: 

— Pataikei. 

Vėl stojo tyla. Begalę dalykų galėjau jai papasakoti, gausybę klau- 
simų norėjau jai užduoti, bet man liežuvį stingdė dabartis ir aplinkybės. 
Krenkštelėjau. 

— Ką, Maikai? 

Žvilgtelėjau į ją: 

— Aš nieko nesakiau, — ta nepatogi situacija mane ėmė slėgti. 

— Ak. 

Gatve artėjantis policijos automobilis žybtelėjo šviesomis mūsų 
salono vidun, ir aš vos ištvėriau neužsidengęs ranka veido, tačiau patrulis 
pravažiavo. 

Vėl pasisukau į ją: 

— Vis dėlto pasielgei nutrūktgalviškai. 

Ji nusišypsojo: 

— Mėgstu nutrūktgalviškus poelgius. 

— O aš — ne. Tai vienas iš mudviejų skirtumų. 

— Nepamokslauk, Maikai, — ramiai sudraudė ji. — Per pastarąsias 
savaites užtektinai prisiklausiau visko. 

Įbedžiau į ją akis: 

— Betgi kodėl, Marija? Kodėl tai turėjo atsitikti? 

Nenusukdama žvilgsnio ji truktelėjo pečiais: 

— Taip išėjo. 

— Bet kodėl ne kokiems kitiems dviem žmonėms, kodėl būtent 
mums? 

Ji neatsakė. 

Pasilenkęs pasukau uždegimo raktelį. 

— Važiuojam! — piktai mečiau. 

Ji paklusniai išvairavo automobilį į gatvės vidurį. 

— Kur? 

— Išleisk mane Brodvėjuje, prie Kanalo. Ten galėsiu pasigauti taksi. 

— Gerai. 

Per kelias minutes atsidūrėme tenai, ir Marija sustabdė automobilį 
prie šaligatvio. Atidariau dureles ir jau buvau bekeliąs koją, bet ji vėl 
prašneko. Stabtelėjęs atsigręžiau. Iš krautuvės vitrinos krintantys ryškūs 
šviesos blyksniai nutvieskė nuostabų jos veidą: aukštus skruostikaulius, 
plačią burną ir dailią šnervių liniją. 

— Labiau už viską norėčiau, kad tai būtų atsitikę kitiems dviem 
žmonėms, ne mums, Maikai. 

Ir vėl man širdį nusmelkė gėla. 

— Dabar jau nieko nebepakeisi. 

Ji giliai atsiduso: 

— Jeigu tik ne vienas dalykas, Maikai. 

Išpūčiau akis: 

— Koks? 

Ji greitai pasilenkė priekin ir slystelėjo lūpomis mano skruostu. 

— Myliu tave, Maikai, — sukuždėjo. — Visados tave mylėjau, ne- 
paisant visko, tik per vėlai tą supratau. 

Variklis užriaumojo, ir automobilis nurūko į tamsą. Stovėjau ant 
šaligatvio ir lydėjau jį akimis. Paskutinį sykį žybtelėjo posūkyje raudonos 
švieselės, ir jis išnyko už kampo. Pasukau prie taksi stotelės. 

Vis dar jutau lengvą jos lūpų prisilytėjimą ir jos mėgstamų kvepalų 
aromatą. Nesupratau jos. Ir niekad nesuprasiu. Kuo daugiau Mariją pa- 
žinau, tuo didesnė mįslė ji man buvo. 

Kad ir tie karo metai. Tada praleidau nuostabų savaitgalį. Ji priklausė 
tik man vienam — žinojau tą, širdimi jaučiau. Ir vis dėlto pabėgo su Rosu. 
Susimąstęs pasitryniau savo įlenktą viršunosę — svaresnio priminimo nė 
nereikėjo: ją sulaužė Rosas. 

Įsėdau į taksi, pasakiau vairuotojui adresą ir patogiai atsilošiau. Tiek 
daug metų praėjo, tiek daug kas pasikeitė. Ir Roso nebėra tarp gyvųjų. 
Nieko iš tų laikų neišliko. 


Sunkiai atsidusau. Nieko — išskyrus mano jausmą jai. 


Trečia knyga 


= 


MARIANA 


PIRMAS SKYRIUS 


KAI HENRIS VITAS ŽVALUS ĮSIVERŽĖ Į SAVO KABINETĄ, BATŲ VALYTOJAS 
jau laukė. Numetęs paltą ant žemos odinės sofutės, advokatas klestelėjo į 
kėdę už rašomojo stalo. 

— Labas rytas, Toni, — tarė jis atkišdamas berniukui koją ir tuo pat 
metu siekdamas ant stalo popierių šūsnies. 

— Bon giorno, Signor Vito“, — atsakė berniukas, jau blizgindamas 
batą minkštu skudurėliu. 

Vitas greitai permetė akimis laikraštį, gulėjusį ant popierių viršaus. 
Pirmojo puslapio antraštės tokios pačios kaip ir vakar: vokiečiai šiaurės 
Afrikoje arba traukiasi, arba puola — visą tą 1943-iųjų metų pavasarį 
šitaip. Numetė laikraštį šiukšlių pintinėn ir ėmė sklaidinėti rytinį paštą. 
Nieko svarbaus. Pajutęs berniuką šepečiu patapšnojant batą, Vitas ne- 
kantriai pakeitė ant jo dėžės koją ir pažvelgė pro langą. 

Kitoje gatvės pusėje plytėjo parkas, o už jo pilkavo Baudžiamųjų bylų 
teismo rūmai. Šiuo metu Henris jautėsi tartum gladiatorius, žvelgiantis 
į būsimos kovos areną. Ir taip buvo visada, nuo pat vaikystės, praėjusios 
centrinio Niujorko Mažosios Italijos kvartaluose. Jau tada jam labai ma- 
nelyg paprasta; pasityčioti iš jo prisilaikant nustatytų teisės normų — štai 
kur visas malonumas, o kartu ir pelnas. Išlaisvinti nusikaltimų apsunkintą 
sąžinę nuo juridinių pasekmių — ne tokia jau prasta profesija. 

Pajuto tapšnojant antrąjį batą — taigi apavas išblizgintas. Vitas nu- 
metė berniukui ketvirtdolerinę monetukę ir vėl pasisuko į rašomąjį stalą. 
Batų valytojas išėjo pro duris, ir tuo metu sučirškė telefonas. Advokatas 
nukėlė ragelį. 


* Laba diena, sinjore Vitai (i£.). 

— Mariana Flad pageidauja jus matyti, — pranešė sekretorė iš 
laukiamojo. 

Ši pavardė jam nieko nesakė. 

— Kojji nori? 

— Klientė, — trumpai atsakė mergina. — Teigia, kad jus rekomen- 
davo jai. 

— Kas? 

— Ji pasakė paaiškinsianti jums viską asmeniškai. Prašė perduoti, 
kad moka iš anksto ir grynaisiais. 

Vitas nusišypsojo pats sau: kad ir kas toji moteris būtų, reikalus ji 
išmano. 

— Siųsk čia. 

Tuoj pat atsidarė durys, ir pasirodė jo sekretorė, lydima jaunos mo- 
ters. Vitas pašoko jos pasilikti. 

— Ponas Vitas, panelė Flad, — pristatė sekretorė vieną kitam. 

Jaunoji moteris prisiartino, ir Vitas paėmė jam ištiestą ranką. Spus- 
telėjo jo delną tvirtai ir atsainiai kaip vyras, tačiau kažkokia elektrizuojan- 
ti šiluma iškart leido pajusti, kad čia moteris. 

— Dėkui, kad teikėtės mane priimti, — tarė ji žemu, gražaus temb- 
ro balsu. 

— Malonu jus matyti, — Vitas parodė kėdę priešais rašomąjį sta- 
lą. — Prašom sėstis. 

Sekretorė pakėlė nuo sofos jo numestą paltą ir pasišalino. Atsisėdęs 
Vitas nužvelgė lankytoją. 

Lengvas tvido kostiumėlis ir prie jo priderintas paltas, po švarke- 
liu — balta šilkinė palaidinukė. Dailios rankos. Jokių blizgučių, jokios 
kosmetikos, tik vos vos dažu parausvintos lūpos. Akys toli viena nuo ki- 
tos, didelės, tamsiai rudos, beveik juodos. Iš po minkštos kreminės beretės 
ištrūkusios šviesių plaukų sruogos. 

Vitas didžiavosi savo gebėjimu iš pirmo žvilgsnio įvertinti klientą. 
Iš visko matyti — mergina geros kilmės. Tikriausiai atėjo pas jį dėl savo 
brolio ar kokio nors giminaičio, įsivėlusio į bėdą. Tokios bylos jam labiau- 
siai patiko, nes kvepėdavo nemažais pinigais. Jis nusišypsojo: 

— Kuo galiu jums padėti, panele Flad? 


Jaunoji klientė atsakė ne iškart: išsiėmė cigaretę ir luktelėjo, kol 

jis jai uždegs, ką Vitas ir padarė, dar labiau įsitikinęs savo spėjimo tei- 
singumu. Tiktai merginos iš gerų šeimų įpratusios taip valdingai laukti, 
kad joms uždegtų cigaretę. Vitas stebėjo — rūkė ji nestipriai užsitrauk- 
dama. 

— Girdėjau, esat geras advokatas, pone Vitai, — pagaliau švelniai 
prašneko jaunoji lankytoja. — Geriausias Niujorke. 

Širdyje Henris pasipūtė. 

— Jaučiuosi labai pamalonintas, panele Flad, — kuklinosi jis, — ta- 
čiau tai ne visai tiesa. Aš tik stengiuosi.. 

— Neabejoju, jūs sugebat daugiau negu bet kuris kitas, — merginos 
akyse žybtelėjo linksma juoko kibirkštėlė. 

Jis tai pastebėjo ir iškart perėjo į gynybą: nepakęs, kad kažkokia pa- 
maiva iš aukštuomenės tyčiotųsi iš jo. Nutaisė šaltoką toną. 

— Aš išties labai stengiuos, panele Flad. 

Mergina pažvelgė jam tiesiai į akis. 

— Štai kodėl pas jus atėjau, pone Vitai. Man reikia advokato, ir 
noriu paties geriausio. 

Jos akys nebesijuokė. 

— Kodėl? 

— Šįryt paskambino vienas mano bičiulis. Pasirašytas orderis mano 
areštui. Šiandien po pietų mane turi suimti. 

Jos balsas nuskambėjo lygiai, be jokio jausmo. Vitą ši žinia pritrenkė. 

— Jus turi suimti? Už ką? 

Ji vis tebežvelgė jam į akis. 

— Stambi vagystė įvykdžius prostitucijos veiksmą. 

Mirksnį jis neteko amo. 

— Ką? — šiaip taip išspaudė, pagaliau vėl atgavęs balsą. 

Matyt, tai, kad jis šitaip sutriko, pralinksmino merginą. Šypsodama- 
si ji pakartojo kaltinimą ir pridūrė: 

— Štai kodėl aš čia. 

Niekada Vitas dar nebuvo taip suklydęs spręsdamas apie klientą. 
Išsiėmė naują cigarą, nukando galiuką, prikišo užžiebtą degtuką ir ilgokai 
papsėjo, kol galiausiai suruseno tamsiai raudona ugnelė. Tada padėjo 
degtuką į peleninę. Per tą laiką jam pavyko suimti save į rankas ir neiš- 


duodamas jausmų paragino: 

— Papasakokit, kas nutiko. 

— Vakar apie vienuoliktą valandą vakaro užsukau į „Sherry“ viešbu- 
čio barą prieš miegą išmesti taurelę. Tada prisistatė tas tipas. Buvo gerokai 
pakaušęs ir prisispyręs norėjo mane pavaišinti. Gyrėsi esąs labai turtingas 
ir savo žodžiams patvirtinti išsitraukė storą pluoštą banknotų. Išgėrėme 
kelias taureles, paskui užėjome pas mane ir dar prisidūrėme, — mergina 
kalbėjo lygiu balsu ir taip abejingai, lyg pasakotų ne apie save, o apie 
kažką kitą. — Jis išėjo apie pusę penkių. Davė man dvidešimt dolerių, o 
aš jį atsisveikindama pabučiavau. 

— O kas toliau? 

— Atsiguliau miegoti. Iš ryto mane pažadino telefono skambutis. 
Skambino vienas mano bičiulis iš policijos. Pranešė, kad šįryt į juos krei- 
pėsi tas vyriškis ir pareikalavo mane suimti. 

— Jūs paėmėte jo pinigus? 

— Ne. Davė dvidešimt dolerių, o visą pluoštą vėl susigrūdo į kišenę. 

— Kas jums mane rekomendavo? 

— Detektyvas iš 54-osios gatvės poskyrio, leitenantas Milersenas. 
Esu pažįstama su juo beveik penkerius metus, ir jis žino, kad aš niekad 
šito nepadaryčiau. 

Vitas pažinojo Milerseną. Padorus faras — niekad jam nepakištų 
abejotino reikalo. Bet juk ir policininkas gali suklysti. Advokatas metė į 
merginą tiriamą žvilgsnį. 

— Jūs tikrai nepaėmėte tų pinigų? Galite man atvirai pasakyti. Ne- 
suku sau galvos, paėmėt jūs ar ne. Vis tiek ginsiu šią bylą. Tik dėl savęs 
noriu Žinoti. 

Mergina pažvelgė į jį plačiomis, nemirksinčiomis akimis, pamažu 
nusitraukė beretę, krestelėjo galvą, ir plaukai it spindintis auksinis lietus 
išdriko jai apie veidą, 

— Misteri Vitai, — tarė ji žemu, kimiu balsu, — aš kekšė, o ne vagilė. 


ANTRAS SKYRIUS 


— PONE BELAI, KIEK JŪS IŠGĖRĖTE TĄ VAKARĄ PRIEŠ SUTIKDAMAS PANE- 
lę Flad? — aiškiu, beaistriu balsu klausinėjo Vitas. 

Stambus vyriškis, sėdintis liudytojo krėsle, lyg nesavas pakėlė akis į 
teisėją. Šis žvelgė tiesiai prieš save. 

— Nežinau... — įsitempęs atsakė Belas. 

— Dešimt taurelių? Dvylika? Dvidešimt? — domėjosi Vitas. 

— Galbūt dešimt, — sutiko vyriškis. 

— Galbūt dešimt, — Vitas pasisuko į savo ginamąją. Ši nežymiai 
linktelėjo, ir advokatas vėl kreipėsi į liudytoją: — O kiek jūs išgėrėte bare, 
jau susitikęs su panele Flad? 

— Gal keturias? — spėjo vyriškis. 

— Aš tai tikrai nežinau, — kandžiai pastebėjo Vitas. — Jūs tenai 
buvot, ne aš. 

— Gerai nepamenu. 

— Gerai nepamenat, — pakartojo Vitas ir paėjęs kelis žingsnius 
nuo liudytojo pridūrė: — Jūs negalit pasakyti, kiek išgėrėte iki sutikdamas 
mano klientę, negalite pasakyti, kiek išgėrėte sėdėdamas drauge su ja bare. 
Tuomet gal pamenate, kiek išgėrėte pas ją? 

— Aš... aš neprisimenu. Negaliu pasakyti, tą naktį nemažai išgė- 
riau. 

Vitas nusišypsojo. 

— Dėl to čia niekas neabejoja, pone Belai, — jis nusigręžė palauk- 
damas, kol apytuštėje salėje nurims negarsūs juokeliai, paskui vėl kreipėsi 
į liudytoją: 

— Matyt, apskritai nelabai prisimenate, kas tą naktį dėjosi, tiesa, 
pone Belai? 

Vyras nuraudo ir piktai burbtelėjo. 

— Aš gerai prisimenu, kad tą vakarą išeidamas prasiblaškyti kišenė- 
je turėjau pusantro tūkstančio dolerių, o kitą rytą neberadau nė cento. 

— Kada pirmąsyk jų pasigedote, pone Belai? — paklausė Vitas. 

— Iš ryto... Kai prabudau. Pažiūrėjau ant savo tualetinio stalelio — 
pinigų nebuvo. Tuomet pertikrinau kišenes — irgi neradau. 

— Kur ir kuriuo laiku tai buvo, pone Belai? 

— Viešbutyje, mano numeryje, apie pusę dešimtos ryto. 

— Ir jūs tučtuojau paskambinote į policiją pranešdamas apie vagys- 
tę? — toliau klausinėjo Vitas. 

— Ne. Apsirengiau ir paskambinęs į apačią viešbučio administrato- 
riui pasiteiravau, gal kartais kas rado mano pinigus. 

— O £0 fo paskambinote policijai? — švelniu tonu paklausė Vitas. 

— Ne, paskambinau į taksi kompaniją ir taip pat pasiteiravau, gal 
kuris nors iš jų vairuotojų atidavė jiems paliktus automobilyje pinigus. 

— Daugiau pinigų neturėjote, pone Belai? — nerūpestingai pasi- 
domėjo Vitas. 

Vyras papurtė galvą. 

— Ne. Niekad nesinešioju kišenėje smulkių. Su jais pernelyg daug 
nepatogumų. Ir iš nieko jų neimu, grąžą palieku arbatpinigiams. 

— Daugiau klausimų neturiu, pone Belai. Dėkoju, — Vitas staigiai 
apsisuko ir sugrįžo prie savo staliuko. 

Stambusis vyriškis apsidairė, paskui varžydamasis atsikėlė nuo 
liudytojų krėslo ir nukėblino į savo vietą salėje. Vitas minutėlę luktelėjo, 
paskui ištarė kitą pavardę. Neaukštas liesas žmogutis atsistojo ir nuėjo į 
liudytojų pakylą. Sekretorius jį prisaikdino, ir šis atsisėdo. 

Vitas priėjo prie liudytojo. 

— Kuo jūs užsiimate, pone Rusai? 

Šis gerkliniu balsu atsakė: 

— Esu taksi vairuotojas, sere. 

— Kur dirbate? 

— „Shaggy Dog“ taksi kompanijoje, sere. Naktinę pamainą. 

— Ar pažįstate ką nors iš sėdinčiųjų salėje? 

Liudytojas greitai apmetė žvilgsniu publiką ir parodė į Belą. 

— Taip, sere. Šitą žmogų. 

— Ariki ateinant į teismą jums buvo žinoma jo pavardė? 

— Ne. Tik dabar atpažinau — mat sykį naktį teko jį vežti. 

— Kada tas buvo? 

Rusas išsitraukė kažkokį popierių. 

— Tuoj pasakysiu... Antradienio naktį, prieš savaitę. 

Vitas paėmė iš jo popierių. 

— Kas čia? 

— Mano kelionės lapas. Jame pažymėta, kur aš paėmiau keleivį ir 
kur išsodinau, taip pat taksometro parodymai. Pagal jį šefas nustato, kiek 

mylių nuvažiuota už mokestį ir kiek — tuščiai. Be to, iš jo matyti kiek- 
vieno iškvietimo laikas. 

Advokatas permetė akimis popierių. 

— Ar šiame lape aužfiksuotas misterio Belo reisas? 

Taksistas bakstelėjo pirštu: 

— Aba. Štai čia. Ryto keturios keturiasdešimt. 

— Rytą keturios keturiasdešimt, — perskaitė Vitas. — Nuo 72-osios 
gatvės iki viešbučio „Sherry“, — jis pažvelgė į liudytoją. — Tai šitas reisas? 

— Taip. 

— Šešiasdešimt centų, — perskaitė Vitas iš lapo. 

— Šitiek rodė taksometras, — greitai pasakė taksistas... 

Vitas įbedė į jį žvilgsnį. 

— Kaip klientas atsiskaitė su jumis? 

— Ištraukė iš banknotų pluošto dolerį ir pasakė, kad grąžą pasi- 
laikyčiau sau. 

Vitas bejausmiu veidu pažvelgė į teisėją. 

— Dar vienas klausimas, pone Rusai. Kokia buvo jūsų keleivio būk- 
lė? Ar jam reiškėsi alkoholinė intoksikacija? 

— Jis buvo girtas kaip dūmas, — nedvejodamas atsakė taksistas. 

— Dėkui, viskas, pone Rusai. 

Tebežiūrėdamas į teisėją, Vitas palaukė, kol liudytojas nuėjo į savo 
vietą, paskui vos vos šyptelėjo. 

Kaip atsakas jam, teisėjo akyse irgi suspindo linksma kibirkštėlė. Jis 
nežymiai linktelėjo advokatui. 

Dabar jau Vitas šypsojosi plačiai. 

— Aš prašau, kad byla prieš mano klientę būtų nutraukta nesant 
įrodymų ją kuo nors nusikaltus. 

— Prašymas patenkintas. Byla nutraukiama, — paskelbė teisėjas. 

— Dėkui, jūsų prakilnybe, — teisėjui uždarant posėdį, Vitas pasi- 
suko į Marianą. 

Ši šypsodamasi ištiesė jam ranką. 

— Dėkui jums, Henkai. 

Advokatas išsišiepė: 

— Jūs gi sakėt, kad aš — pats geriausias. Nedrįsau nepateisinti jūsų 
žodžių. 

Mariana atsistojo, ir jis padėjo jai apsivilkti paltą akies kampučiu 

stebėdamas Belą. Kaip tik šio metu prie ano priėjo teismo antstolis ir 
įteikė kažkokį popierių. Tylomis susijuokęs, Vitas pasuko išėjimo link. 

Juodviem praeinant pro šalį, Belas prišoko prie advokato ir piktai 
atkišo popierių: 

— Pone Vitai, ką tai reiškia? 

Vitas liko ramus. 

— Kas? 

— Tas ieškinys dėl neteisingo apkaltinimo. Šmeižtas, žala klientės 
reputacijai... Reikalaujama dviejų šimtų penkiasdešimt tūkstančių dole- 
rių! — Belo balsas drebėjo iš įsiūčio. 

Vitas praleido į priekį Marianą ir tik paskui atsigręžęs atsakė: 

— Kitą sykį, kai sumanysite apkaltinti vargšę niekuo dėtą moterį, 
pone Belai, tikiuosi, prisiminsite, kad įstatymai saugo ir ją. 

Kai juodu atsidūrė gatvėje, Mariana nusijuokė. 

— Jūs netgi turėjote paruošęs jam ieškinį. O jeigu mes būtume pra- 
laimėję? 

Vitas šypsojosi. 

— Mes negalėjome pralaimėti. 

— Negalėjome? — suabejojo ji. 

Užuot jai atsakęs advokatas paklausė: 

— Šįvakar kartu vakarieniaujame? 

Mariana linktelėjo: 

— Taip. 

— Kuriuo laiku? 

— Užvažiuokit pas mane pusę aštuntos. 

— Gerai. Iškviesiu jums taksi, o pats dar turiu užsukti į kontorą. 

Jis pamojo, ir taksi sustojo prie šaligatvio. Advokatas atidarė jai du- 
reles. 

Įsėdusi vidun, Mariana klausiamai pažvelgė į jį: 

— Kodėl jūs užsiminėt, kad mes negalėjome pralaimėti? Jeigu ne- 
būtumėt suradęs to taksisto, mums būtų buvę riesta. 

— O argi kas taksistą surado? — nekaltu tonu atrėmė Vitas. 

— Vadinasi, jūs?.. — ji nepabaigė, jos akyse palengva ėmė ryškėti 
supratimas. 

Jis išsišiepė. 

— O kas galėjo mus nuneigti? Belas buvo toks nusitašęs, jog nebūtų 

prisiminęs ir savo motinos, ką jau kalbėt apie taksistą. Visai, nesunku 
buvo surasti vairuotoją iš tos pačios kompanijos, prisimenantį daugiau nei 
Belas. Ypač tokį, kuris dirba naktinėje pamainoje ir nesikrato kelių žaliųjų 
už lengvą popietės darbelį. 

— Jūs išties geriausias, — nusišypsojo mergina. Vitas užtrenkė 
dureles. 

— Lygiai pusę aštuonių, — priminė jis ir švilpaudamas nuėjo tolyn. 


VITAS PAŽVELGĖ Į RANKINĮ LAIKRODĮ — BEVEIK ŠEŠIOS. NUKĖLĖ TELEFONO 
ragelį ir atsiliepusiai sekretorei nurodė: 

— Paskambinkite kirpėjui ir paprašykite, kad manęs palauktų. Po 
kelių minučių nusileisiu pas jį nusiskusti. 

— Tuojau pat, — atsakė mergina. Jis jau buvo bepadedąs ragelį, bet 
sekretorė vėl prašneko: — Linijoje ponas Dregas. 

— Aš neprašiau su juo sujungti. 

— Jis paskambino kaip tik tuo metu, kai jūs nukėlėt ragelį, — pa- 
aiškino mergina. 

Vitas nuspaudė perjungiklį. 

— Klausau, Rosai? 

— Man reikia šį vakarą tave pamatyti, Henkai, — Roso balsas nu- 
skambėjo prašomai. 

— Ar šitai negali palaukti, vaikine? Išsiprašiau iš savo senutės laisvą 
vakarą ir esu jau užsiverbavęs dailią mažytę. Gal kitą kartą, kada tik pa- 
norėsi... 

— Man būtinai reikia šįvakar, Henkai, — spyrėsi Rosas. — Kitą 
savaitę mane ketina išsiųsti į Vakarus, ir prieš išvykdamas noriu su tavimi 
kai ką išsiaiškinti. 

— Velnias! Tai nesiseka! 

Rosas nusijuokė į ragelį. 

— Aš ilgai tavęs neužlaikysiu. 

— Na gerai, — suniurnėjo Vitas. 

Rosas vėl nusijuokė. 

— Toji mažytė, matyt, nepaprasta? Anksčiau dėl bobikių niekad 


taip nesuskysdavai. 

— Jai nėra lygių. Stačiai Dievas ją sutvėrė moterimi. 

— Vertėtų pamatyti. Klausyk, atsivežk ją, jeigu tik moka laikyti 
liežuvį už dantų. 

— Tvarka. Būsim pas tave aštuntą. 

— Ne. Geriau pusę devintos „Shelton“ klube. Aš irgi atvažiuosiu su 
dama. Jeigu kas mus ir pamatys — mudu paprasčiausiai išsirengę smagiai 
praleisti laiką. 

— Gerai, — sutiko Vitas ir padėjo ragelį. 

Ak, na ir gudrus tasai berniokas! Kartais pernelyg jau gudrus... Jis 
vėl prisitraukė telefoną ir surinko numerį. 

— Pakvieskite Džokerį, — paprašė jis atsiliepusio balso. 

Džokeris pasirodė buvęs teisus, prieš daugelį metų išpranašavęs, kad 
su tuo vaikinu teks nemažai paplušėti. 


TREČIAS SKYRIUS 


TAKSI IŠLEIDO JĮ PRIE RUSVO SMILTAINIO NAMO VAKARŲ 73-IOJOJE GAT- 
vėje. Atsiskaitęs su vairuotoju, Vitas užlipo laiptukais. Prieangyje degė 
blausi lemputė, ir Henris turėjo užsižiebti degtuką, kad surastų lentelėje 
jos pavardę: Mariana Flad. Jis nuspaudė skambutį. 

Bemaž tučtuojau kažkas užrakte suzvimbė, Vitas pastūmė duris ir 
pateko į ssnamadišką vestibiulį. Jos durys, paženklintos auksine „C“ raide, 
buvo pirmo laiptatakio viršuje. Nė nespėjus Vitui pabelsti, atsivėrusiame 
tarpduryje pasirodė šypsanti Mariana. 

— Jeikite, — pakvietė ji pasitraukdama ir praleisdama jį vidun. 

Nusiėmęs skrybėlę, jis įžengė į svetainę ir buvo nustebintas pir- 
mo įspūdžio. Kambarys, nors tvarkingai ir paprastai apstatytas, dvelkė 
kažkokia egzotika: ant grindų storas gauruotas kilimas, keisti sienų pa- 
puošalai, — kardas, senoviškas šautuvas, devyndiržis rimbas, — tamsiai 
kaštonine spalva nudažytos sienos ir lubos, minkštinančios apšvietimą, po 
langais — lentynos, pridėtos knygų ir visokių niekniekių. 

— Galima jūsų paltą? — vis šypsodama paklausė Mariana. 

— Ak... taip, žinoma. 

Ji paėmė iš jo paltą. 

— Ledas ir viskis ant stalelio prie sienos. Susiruošiu per kelias mi- 
nutes. 

Vitas nuėjo prie stalelio. Oho, kibirėlis ledui iš gryno sidabro, 
stiklai — geriausio krištolo, o gėrimai: išlaikytas „Johnnie Walker“ ško- 
tiškas viskis, „Canadian“ degtinė, „Old Grand-dad“ burbonas, „House of 
Lords“ džinas! 

— Neblogai gyvenate, — pastebėjo jis. 

Mariana staiga atsisuko, ir jos ilgas dygsniuotas žalio aksomo nami- 
nis chalatas kiek prasiskleidė. 

— O kaipgi kitaip? — rimtai atsakė ji. — Tai vienintelis atpildas už 
mano profesiją. Ir nieko tikra, kiek dar ilgai galėsiu tuo užsiimti, tad nors 
dabar stengiuos kuo daugiau iš to gauti naudos. 

Prisipylęs taurelę Vitas nuėjo prie knygų lentynų: gera šiuolaikinė 
literatūra rikiavosi pagret su šlamštu. 

— Jūs perskaitėt visas šias knygas? — smalsiai paklausė jis. 

Ji linktelėjo. 

— Paprastai per dieną neturiu ką veikti. 

Henris nugėrė iš taurelės. 

— Sutaisyti ir jums? — paklausė jis. 

— Ne, dėkui. Aš pati pasiimsiu, — ji įsipylė į stiklą juodųjų serbentų 
likerio, įmetė kelis ledo gabalėlius ir virš visko dar šliūkstelėjo sodos van- 
dens. — Už apsukriausią Niujorko advokatą! 

Vitas išsišiepė iki ausų. 

— Dėkui! — ir pakėlęs savo taurelę pridūrė: — Už pačią žaviausią 
klientę, kokią tik kada nors advokatui yra tekę ginti! 

— Dėkoju jums. 

Siurbtelėjusi savojo gėrimo, Mariana pastatė stiklą ant stalelio ir 
pasuko į miegamąjį. 

— Kaip man apsirengti? Kur vyksime? 

Jis nusekė ją iki miegamojo durų ir sustojo ant slenksčio. 

— Pasipuoškite kuo dailiau. Vežuosi jus į „Shelton“ klubą. Ten turiu 
susitikti su vienu klientu. 

Mergina kilstelėjo antakius. 

— O, „Shelton“ klubas! Išties neprastai! 

— Prastų nepripažįstu! — išsišiepė Vitas. 

Ji nusimetė chalatą ir atsisėdo prie tualetinio stalelio. Henriui net 
kvapą užgniaužė — taip natūraliai ji tai padarė. Liko tik su liemenuku be 
petnešėlių, kelnaitėmis ir ilgomis šilkinėmis kojinėmis, gumutėmis pri- 
segtomis prie visai mažyčio juosmenėlio. Mergina pasiuntė jam vylingą 
žvilgsnį. 

— Atleiskit už darbinę aprangą. 

Jis prisidengė delnu akis. 

— Tuoj atsipeikėsiu. Tiesiog aš nepripratęs prie moterų. 

Nusijuokusi ji ėmėsi makiažo. 

— Jūs labai mielas, Henkai. Man patinkat. 

— Dėkui. 

Mariana atsigręžė į jį. 

— Aš rimtai kalbu. Labai maža vyrų man patinka. Dauguma jų — 
gyvuliai. 

Staiga šypsena nuo jo veido dingo: kas kas, bet ji tą išmano. 

— Tikiuosi, mudu tapsime draugais. 

— Ir aš tikiuosi, bet abejoju, ar tai pasiseks, — atvirai prisipažino ji. 

Vitas nustebo. 

— Kodėl? 

Mergina atsistojo ir pasuko prie jo. Kažkaip nesuvokiamai ji pasi- 
keitė, ir nuo šios permainos jam kraujas mušė į galvą. Švelnioje kambario 
prieblandoje ji staiga pavirto tartum erotiška skulptūra: standžios, stačios 
krūtys, šiltas, viliojantis pilvo įlinkis, ilgos, lieknos it gėlių stiebeliai kojos. 
Henris pakėlė prie burnos taurelę, bet nenugėrė, tik panoro suvilgyti per- 
džiūvusias lūpas. 

— Kokia jūs graži, — sušnabždėjo jis. 

Mariana vos šyptelėjo: 

— Tikrai? Betgi taip nėra: kojos per ilgos, krūtinė per pilna, pečiai 
per stambūs, akys per didelės, smakras per tiesus, skruostikauliai per 
aukšti, burna per plati — viskas neatitinka mados standartų. O jūs sakot, 
aš graži. 

— Tai tiesa. 

Ji žiūrėjo tartum kažkur pro jį. 

— Turite galvoje ką kita, ne grožį. Tiesiog aš labai tinkama kai 
kuriems dalykams, tiesa? 

— O kas labiau gali būti grožio matu? — atrėmė jis. 

Šypsena nuslinko nuo jos lūpų. 

— Čia ir visa esmė. Užtat ir abejoju, ar mudu galim tapti draugais. 
Viskas baigiasi tuo pačiu. 

Vitas švelniai nusišypsojo. 

— Perpratau jus. Kitko ir nenorėtumėt, tai vienintelis jūsų ginklas. 
Tik taip galite atsilaikyti gyvenime. 

Mergina įdėmiai jį nužvelgė ir vėl atsisėdo už tualetinio stalelio. Iš- 
ėmusi iš pudrinės pūkutį, ištiesė jam: 

— Papudruokit man nugarą. Gal būsit kitoks nei kiti. Esat protin- 
gesnis už juos. 

Mirksnį Henris žvelgė į minkštą gniužulėlį, paskui nusviedė jį. — 

— Jeigu nori, kad taptume draugais, pudruokis pati. Aš juk irgi 
žmogus! 

Kai ji pasirodė iš miegamojo, Vitas pašoko ant kojų ir švilptelėjo: 
paprasta, su apnuogintais pečiais auksaspalvio brokato suknelė, švelniai 
apgulanti figūrą ir siekianti blauzdas, permatomos šilkinės kojinės, auk- 
siniai batukai. Į ausis turėjo įsisegusi širdelės formos auksinius auskarus, 
o ant kaklo — pasikabinusi auksinę grandinėlę su didžiuliu, į topazą pa- 
našiu akmeniu. Šviesūs, bemaž balti plaukai tviskėjo ryškiai skirdamiesi 
gelsvame kaip auksas jos aprangos fone. 

Mariana nusišypsojo. 

— Patinka? 

Jis linktelėjo. 

— Pasaka! 

Ji atnešė jam iš sieninės spintos paltą, o pati užsimetė ant pečių švie- 
sią audinių peleriną. 

— Pasirengusi? — paklausė jis ir nusišypsojo pagalvojęs, jog Rosui 
akys išlips ant kaktos, vos tik ją pamatys. 


— Visada pasirengusi. 

Juodviem einant prie durų, suskambo telefonas. Vitas sustojo ir pa- 
žvelgė į ją. 

— Neatsiliepsi? 


Ji ramiai sutiko jo žvilgsnį. 

— Namų telefono tarnyba padarys tai už mane. Tikriausiai koks 
nors klientas, kuris nežino, kad pasiėmiau išeiginę naktį. 


JIEDU ĮSĖDO Į TAKSI, IR VITAS NURODĖ VAIRUOTOJUI ADRESĄ. MARIANA 
įsikibo advokatui į parankę — į jį padvelkė švelnus jos kvepalų aromatas. 

— Ko tu trokšti iš gyvenimo, Mariana? 

Minutėlei jos žvilgsnis apniuko. 

— Visi manęs to paties klausia. Ką norėtum išgirsti: standartinį 
atsakymą ar tiesą? 

— Tiesą, jeigu mudu ketiname tapti draugais. 

— To paties, ko ir visos. Meilės. Namų. Šeimos. Jaustis saugi. Vedy- 
bų. Niekuo nesiskiriu nuo kitų merginų. 

Vitas kiek suabejojo: 

— Bet... 

Ji greitai pertraukė jį: 

— Esu kekšė — norėjai pasakyti? 

Henris kiek sumišęs kostelėjo: Mariana tiesiog perskaitė jo mintis. 

— Šitai manęs nedaro antrarūše piliete, — ramiai kalbėjo ji to- 
liau. — Jaučiu tą patį, ką ir bet kuri kita mergina. Taip pat kraujuoju 
susižeidusi, taip pat verkiu, kai man skauda. Tiek pat sunkiai dirbu pagal 
savo profesiją, kaip bet kuri kita mergina. Žymiai sunkiau tapti gera kekše 
nei gera sekretore ar pardavėja. 

— Tad kodėl tu nepamėginai ką nors kita? 

— Iš kur tau žinoti, ką mėginau? — ramiai atrėmė ji. — O kodėl tu 
advokatas, bet ne daktaras? Todėl kad šitoje profesijoje tau geriau sekasi. 
Ką gi, o man geriausiai sekasi manojoje. 

— Aš visada svajojau tapti teisininku. Nuo pat vaikystės, — greitai 
pasakė jis. 

Mariana nusišypsojo: 

— Kaip tikras profesionalas profesionalui atskleisiu tau paslaptį: 
visą gyvenimą kovojau su savo lemtimi. Kuo pat mažumės, kai berniukai 
sekiodavo paskui mane, neduodavo man praeiti — kovojau su tuo. Kaž- 
kada vienas žmogus pasakė, kad aš sutverta tik šitam. Nepatikėjau juo, bet 
jis pasirodė teisus — dabar pati tą matau. 

Vitas paėmė ir švelniai patapšnojo jos ranką. Ūmai suvokė, kad toji 
mergina jam nepaprastai patinka savo savotišku atvirumu. 
— Tikiuosi, kada nors tavo troškimai išsipildys, Mariana. 


VITAS ATIDAVĖ SAVO PALTĄ IR SKRYBĖLĘ Į RŪBINĘ, IR ABU ĮĖJO Į SALĘ. RO- 
sas sėdėjo nugara į juos ir gyvai kalbėjosi su tamsiaplauke mergina. 

Prilaikydamas Marianą už alkūnės, advokatas sustojo jam už nu- 
garos. 

— Rosai! — pašaukė jis. 

Šis iškart atsisuko ir šypsodamasis pakėlė galvą, pažvelgė linksmai 
suspindėjusiomis akimis. 

— Henkai! 

— Rosai, susipažink su Mariana Flad, — tarė advokatas. — Maria- 
na, čia Rosas Dre... — jo balsas ūmai nutrūko. 

Rosas išblyško kaip drobė. Mirksnį Henkui pasirodė, kad vaikinui 
bloga — toks skausmas atsispindėjo jo veide. Tik Roso akys liko gy- 
vos — gyvos ir degančios alkiu, tokių Vitui dar niekada neteko matyti. 
Galiausiai jis virpančiu balsu išstenėjo: 

— Mar... Marija! 

Vitas pažvelgė į Marianą. Po kosmetikos sluoksniu jos veidas irgi pa- 
blyško, bet tvardėsi geriau nei Rosas. Ištiesė ranką ir savo kimiu balsu tarė: 

— Kaip seniai matėmės, Rosai. 

Šis vargais negalais atsistojo. 

— Prieš septynerius metus, Marija. Sėskis, Henkai. — Visiems atsi- 
sėdus, Rosas vis neatplėšdamas akių nuo Marianos paaiškino: 

— Mudu kartu augome, Henkai. Prisimeni, ką man sakei per tele- 
foną? Ji vienintelė, apie kurią galiu patvirtinti tavo žodžius! 

Vitas vedžiojo žvilgsniu nuo vieno prie kito: tokia pati pikta gyvybi- 
nė jėga juose abiejuose — kad ir skirtingi, juodu tokie panašūs, lyg išlieti 
iš vienos formos, tik šiek tiek kitaip apdailinti. Pasirėmęs ranka į stalą, jis 
pasilenkė į priekį tardamas: 

— Na, pasakokit. 

KETVIRTAS SKYRIUS 


SU ROSU ATĖJUSI TAMSIAPLAUKĖ IRZO: PER VISUS PIETUS NESUSILAUKĖ 
jokio dėmesio, lyg jos išvis nebūtų. Kas jai rūpi, ką Rosas ir Mariana veikė 
vaikystėje. 

Užtat Henkas Vitas klausėsi ausis ištempęs. Daug kas jam paaiškėjo 
apie juos abu — nemaža dalykų, kurių anksčiau nepajėgė suprasti. Tylo- 
mis jis dėjosi atmintin ir stengėsi surūšiuoti jų prisiminimus. Vitas jau 
seniai buvo įpratęs kaupti visokiausius, kad ir menkiausius, informacijos 
trupinius apie įvairius žmones. Jo profesijoje tokia medžiaga dažnai labai 
praverčia. 

Viena jis iškart suprato: savo eilės pas Marianą gaus palaukti. Ir 
aklam aiškiai matyti, kad tarp Marianos ir Roso dar ne viskas nutrūkę. 

Henkas nusišypsojo tamsiaplaukei. 

— Kaip jums atrodo — gal išnykstam ir paliekam juos vėl drauge 
išgyventi senus laikus? 

Mergina atsakė jam su dėkinga šypsena. 

— Mielai, pone Vitai. Kaip nuobodu klausytis svetimų prisiminimų! 

Henkas buvo kitokios nuomonės, tačiau nesiginčijo ir atsikėlė nuo 
stalo. 

— Eime, — tarė. 

Rosas pažvelgė į jį. 

— Betgi mudu neaptarėme savo reikalo. 

Henkas nusišypsojo: 

— Ateik rytoj iš pat ryto pas mane į kontorą, — jis ištiesė ranką 
Marianai: — Labos nakties, drauguže. 

Ši atsakė giedra ir šilta šypsena: 

— Labanakt, advokate. 

Rosas palydėjo juos akimis, paskui atsisuko į Marianą: 

— Persėsk greta manęs. 

Tylomis ji užėmė brunetės paliktą vietą. Rosas uždėjo plaštaką ant 
jos rankos. 

— Išgersi dar? 

Ji papurtė galvą. 

— Ne, dėkui. 

— O aš vieną išmesiu, — jis pamojo kelneriui, ir šis atnešė jam 
stikliuką škotiškojo. — Kaip susipažinai su Henku Vitu? 

Mariana pažvelgė jam į akis: 

— Turėjau nemalonumų. Prireikė sumanaus advokato. Kreipiausi į jį. 

— Patekai pas geriausią. Ima brangiai, bet lygių jam nėra. 

— Kartais brangiau sumokėjus pigiau atsieina. 

— Tas tiesa. Jis taip pat ir mano juriskonsultas. 

Ji klausiamai pakėlė antakius. 

— Aš dirbu sindikatui, — paaiškino Rosas. — Ar žinai, kas tai? 

Mergina linktelėjo, ir Rosas skubiai pridūrė: 

— Bet aš visai švarus, užsiimu tik teisėtomis operacijomis. Kaip tik 
šiuo metu mane nori perkelti į Los Andželą steigti statybos kompaniją. 
Štai dėl ko šįvakar norėjau pasimatyti su Henku. 

Mariana nutylėjo, tad Rosas paklausė: 

— Ar prisimeni Džokerį Martiną? 

Ji vėl linktelėjo. 

— Dabar jis — vienas iš svarbiausių šulų. Anksčiau dirbau tik jam, 
bet paskui įtikinau sindikatą, kad naudingiau man leisti veikti savarankiš- 
kai, — Rosas pasiūlė jai cigaretę ir prikišo degtuką. — Džokeris vienin- 
telis davė man darbo, kai mano senis mane išspyrė. 

Mariana pakėlė į jį akis: 

— Matau, tau dabar neblogai sekasi. 

Jis patenkintas linktelėjo. 

— Aplink pilna žaliųjų, mažyte, ir jie manęs laukia. 

— Jeigu tik tavęs nepaims į armiją, — pastebėjo ji. 

Jis nusijuokė. 

— Manęs nepaims. 

— Iš kur toks tikras? 

Išsisukti nuo šaukimo visai nesunku, — tik būk pažįstamas su rei- 
kiamais daktarais. 

— Ir jie nepadės, jei pateksi į centrinės komisijos sąrašus. Ten jiems 
negalioja jokios pažymos. 

Jis timptelėjo sau ausies lezgelį. 

— Esu apsidraudęs nuo mobilizacijos. Skylė ausies būgnelyje už pus- 
trečio tūkstančio dolerių. 

Mergina palingavo galvą: 

— Tu nė kiek nepasikeitęs, Rosai. Sugebi visada išsisukti, — ūmai ji 
pajuto nuovargį: Rosas jai priminė seniai praėjusius laikus ir dalykus,kuriuos 
norėjo pamiršti. Siekė pelerinos. — Jau vėlu, Rosai. Turbūt laikas namo. 

— Aš tave parvešiu, — pasiskubino jis pasisiūlyti. — Mano mašina 
prie durų. 

— Benzino turi? 

Jis nusijuokė. 


— O kaipgi? Nepamiršk, su tavimi Rosas. 


MARIANA TAIP IR NEPAJĖGĖ PRIPRASTI PRIE MIESTO UŽTEMDYMO — VIS- 
kas atrodė taip nuščiuvę ir apgaubta ramybės. Pasakiusi Rosui adresą, ji 
atsilošė sėdynėje ir užsimerkė jausdamasi toli toli nuo pažįstamų žmonių 
ir vietų. Automobilis visu greičiu skriejo naktimi. 

Jai rodėsi, kad važiuoja ištisą amžinybę. Kai automobilis pagaliau 
sustojo, ji atsimerkė — ir išvydo esanti ne prie savo namų. 

— Rosai! — sunerimo ji. 

— Tik apsidairyk, vaikuti, — jis linktelėjo į automobilio langą. — 
Kiek vandens nutekėjo... 

Mariana pažvelgė — šone pavieniais žiburėliais blyksėjo upė. River- 
said Draivas — Krantinės alėja, kur juodu tiek sykių buvo drauge. 

Pajuto už savęs sėdynės atkalte slenkant Roso ranką ir piktai grįž- 
telėjo: 

— Baik, Rosai. Vandens išties daug nutekėjo ir atgal nesugrįši. Par- 
vežk mane namo. 

Su jai gerai pažįstama įsižeidusią mina Rosas vėl užvedė mašiną. 
Atgal juodu važiavo tylėdami ir po kelių minučių pasiekė Marianos namų 
duris. 

Rosas pažvelgė į ją: 

— Galėtum pakviesti taurelei. Nors vardan senų laikų. 

— Na gerai, — sutiko ji nenorom. — Tik vienai. 

Jis nusekė iš paskos. 

— Gėrimai ant stalelio, — pasakė ji. 

Mariana numetė jo paltą ant kėdės, o pati nuėjo į miegamąjį ir ne- 

trukus grižo apsivilkusi žaliu chalatu. Pakėlęs galvą Rosas ją nužvelgė ir 
nusišypsojo. 

— Tu vis dar puikesnė už visas. 

— Dėkui, — sausai atsakė ji. 

Jis juokaujamai suraukė kaktą: 

— Koks kirminas tave graužia, vaikuti? Dar vis niršti dėl to, kas taip 
seniai tarp mūsų įvyko? 

Jinai papurtė galvą: 

— Nenirštu, Rosai. Per tą laiką tiek išgyvenau, kad dėl šito nepa- 
jėgiu pykti. 

Rosas siekė jos rankos, bet mergina pasitraukė. 

— Tad kur šuo pakastas? Geidžiu tavęs taip pat stipriai kaip kitados. 

Ji vangiai šyptelėjo: 

— Žinau, kaip visų kitų merginų. 

Jo balsas pritilo. 

— Su tavimi visai kitaip, vaikuti. Visada buvo kitaip. 

— Žinoma, žinoma, Rosai, — nusišaipė ji. 

Jis padėjo taurelę, energingai priėjo prie merginos ir savo stambio- 
mis rankomis sugriebęs ją už pečių stipriai suspaudė. Ji be baimės žvelgė 
jam į akis. 

— Vis kaip anksčiau mažytė pamaiva, tiesa? 

— Vis toks pats šiurkštuolis, Rosai? — atkirto ji. 

— Tik dabar aš vyresnis. Taip lengvai manimi nenusikratysi kaip aną 
sykį. — Jis truktelėjo merginą prie savęs. Ši apsivijo rankomis jo kaklą, 
ir jis patenkintas nusišypsojo: — Na štai, šitaip geriau, vaikuti, — Rosas 
pasilenkė ją pabučiuoti. 

Umai akys jam aptemo nuo smilkinius nuvėrusio skausmo. Keik- 
damasis susmuko ant grindų, iš apačios žvelgdamas į merginą. Skausmas 
išsyk praėjo, vos tik ji paleido, bet sprandą vis tebemaudė. 

— Kale! Ką padarei? 

Mariana nusišypsojo virš jo. 

— Išmokė vienas bičiulis iš policijos. Tai vadinasi poveikis į skaus- 
mingus taškus. Dziudo. 

Rosas atsistojo ir siekė taurelės. 

— Nė kiek nepasikeitei, tiesa? 

Nieko neatsakiusi ji nuėjo prie bufeto ir susitaisė gėrimą. Jis iš tolo 
ją stebėjo. 

— Ką geri? 

— Juodųjų serbentų likerį su sodos vandeniu. 

Jis niekinamai susiraukė. 

— Lyg kokie vaistai. 

— Man patinka, — atšovė ji. 

Jis apsidairė po kambarį. 

— Gražiai gyveni. 

— Dėkui. 

— Matyt, neblogai sekasi? 

— Šiaip taip suduriu. 

— Kuo užsiimi? — smalsiai paklausė Rosas. 

Ji nuvėrė jį žvilgsniu ir ketino atsakyti, bet tuo metu suskambo tele- 
fonas. Mariana pakėlė ragelį. Pridengusi mikrofoną delnu ji pažvelgė jam 
tiesiai į akis ir išrėžė: 

— Esu kekšė. 

Rosas kone užspringo. Tarytum iš tolo išgirdo ją burkuojant į ragelį: 

— Ne, mielasis, tik ne dabar. Aš užimta. Pabandyk paskambinti 
rytoj, gerai? 

Ji padėjo ragelį, perėjo per kambarį ir paėmusi ištiesė jam paltą. 

— Na, gal dabar išeisi, Rosai? Aš pavargau. 

Jis nepajudėjo iš vietos, vis nepajėgė atitraukti akių nuo jos veido, 
paskui siekė kišenėn ir ištraukė šūsnį banknotų. Spragtelėjo pirštais, ir 
pinigai, šoktelėję į orą, pažiro aplink ją. 

— Perku visą naktį. 


JUODU RAMŪS GULĖJO LOVOJE. PRO UŽDARUS LANGUS Į KAMBARĮ SUNKĖSI 
prislopinti naktiniai didmiesčio garsai. Rosas pasisuko į Marianą. Ruse- 
nanti merginos lūpose cigaretė švelniais atšvaitais rausvino jos veidą. 
Pajuto iš vidaus kylant kažkokią gėlą ir siekė jos rankos — suglebu- 
sios ir vėsios. Prisiminė glamones ir pašėlusį jaudulį, kurį tuokart patyrė. 
— Marija, — šnibžtelėjo jis. 
Kaip atsakas merginos pirštai švelniai spustelėjo jo ranką. 

— Marija, — vos girdimai sukuždėjo jis, — tu visai nieko nejautei? 
Visiškai nieko? 

Žemas, kimus balsas atsiliepė: 

— Kaipgi, mielasis. Tu vyras kaip reikiant. 

— Marija, aš visai ne apie tai! — jo balsas nuskambėjo tylia kančia. 
Ūmai kažkas jo sieloje tarsi nutrūko, ir jis pravirko krūpčiodamas visu 
kūnu. Tiek daug buvo prarasta. 

Ji apsikabino ir prisitraukė jo galvą prie krūtinės: 


— Na ką tu, mažuti, nereikia, nereikia, — ramino pašnabždomis. 


PENKTAS SKYRIUS 


ĮKAITĘS PO DUŠO, ROSAS IŠNIRO Iš VONIOS KAMBARIO IR UŽUODĖ ČIRŠ- 
kinamų lašinukų kvapą. Energingai baigė šluostytis ir apsivyniojęs apie 
juosmenį rankšluotį nuėjo į virtuvę. 

Mariana, vilkinti paprastu chalatėliu, stovėjo prie nedidelės viryklės 
ir mušė į keptuvę kiaušinius. Dirstelėjus į jį, mergina griežtai paliepė: 

— Renkis. Pusryčiai po minutėlės bus gatavi. 

Rosas užsižiūrėjo į ją. Giedrose Marianos akyse nesimatė jokių ilgos 
ir siautulingos nakties pėdsakų. Net ir be kosmetikos jos oda spindėjo 
taip pat sveikai, kaip blizga ir mirguliuoja sveiko gyvulio kailis. 

— Kurių galų? Aš gi niekur neinu. 

— Taip, eini, — atkirto ji, parodydama į laikrodį virš viryklės. — Jau 
beveik vidudienis. Tokiu laiku šiame viešbutyje palaisvinamas numeris. 

Rosas nuraudo, lyg pats pajautęs visą gėdą, kurią turėjo patirti ji. 

— Tu išsikraustysi kartu su manimi, — tarė jis. 

Mariana ramiai atrėmė: 

— Nekvailiok. Šito tu neišgalėsi. 

Priėjęs artyn, Rosas paėmė jos ranką ir bemaž maldaujamai paklausė: 

— Marija, nejaugi aš tau tik tiek tereiškiu? Kaip koks paprasčiausias 
Džo? 

Ji tvirtai atlaikė jo žvilgsnį. 

— Mano vardas — Mariana. Marijos jau seniai nebėra, o Marianai 
visi vaikinai — Džo. 

Jis pirmas nusuko žvilgsnį į šalį. 

— Marija, noriu sugrįžti į praeitį. Pradėkim viską iš pradžios — tik 
tu ir aš. Nebesu vaikas. Mums dar daug kas prieš akis. 

— Kas? — pašaipiai paklausė ji. — Gal vedybos? 

Jis vėl plykstelėjo raudoniu. Norėjo jai atsakyti, bet Mariana užbėgo 
jam už akių: 

— Na jau ne. Man gerai taip, kaip yra. Nėra reikalo su kuo nors 
nuolatinai susirišti, — ji suskato krauti į lėkštes kiaušinienę. — Paskubėk, 
nes atšals. 

Rosas pajuto kylant bejėgišką pyktį. 

— Kertu lažybų, jeigu čia būčiau ne aš, o Maikas, tu kitaip elgtu- 
meis! 

Mariana krūptelėjo, ir jis iškart suprato pataikęs. 

— Ką tu matai tame pusgalvyje? Niekad aukščiau eilinio faro nepa- 
kils, jeigu ir sugrįš iš armijos. 

Merginos balsas pritilo: 

— Maikas armijoje? 

— Aha. Užsirašė savanoriu tuoj pat kitą dieną po Perl Harboro, o po 
savaitės atsidūrė reguliariose pajėgose. 

— O, vadinasi, Maikas užjūryje? 

— Iš kur, velniai rautų, man žinoti? — pyktelėjo jis. — Iuriu svar- 
besnių reikalų nei sekti, ką jis veikia! 

Rosas pasuko į miegamąjį apsirengti, tačiau nuo durų metė per petį 
šlykščiai vyptelėdamas: 

— Gal man jį suieškoti? Pasakyčiau, kad kariškiams duodi su nuo- 
laida! 


ĮĖJĘS Į RESTORANĄ DŽOKERIS MARTINAS IŠKART PASUKO PRIE VITO STA- 
liuko. Advokatas žvilgtelėjo į bičiulį ir šiam atsisėdus pamojo padavėjui. 

— Kažko susirūpinęs, Džokeri, — pastebėjo jis. 

— Taip, susirūpinęs. Niekaip nepajėgiu sulaikyti Roso Vakaruose. 
Vos ne kas mėnesį atsigrūda čionai. Ką tik gavau iš jo dar vieną telegramą. 
Vėl pakeliui į Niujorką. 

Vitas užsakė gėrimų. 

— O jeigu jį pakeitus kuo nors kitu? — paklausė jis. 

Džokeris mąsliai nudūrė akis į stalą. 

— Aš irgi apie tai galvojau, tačiau ką kitą galėčiau nusiųsti? Te- 
nykščiams mūsų vaikinams Rosas patinka, be to, ir jo kilmė — mums 
gera priedanga. Kito tokio apsukraus nesurasi, o jeigu koks ir pasitaikytų, 
negalėčiau juo taip pasitikėti kaip Rosu. 

Vitas išsiblaškęs braižė pieštuku staltiesę. 

— Tai tęsiasi apie penkis mėnesius, tiesa? 

Džokeris linktelėjo. 

Vitas numetė pieštuką ant stalo: 

— Taip ir bus — tai toji bobikė. 

Džokeris akylai jį nužvelgė. 

— Kokia bobikė? 

— Mariana. Ji man pasipasakojo, kad Rosas ją mygia važiuoti kartu 
su juo į Vakarus, bet ji nesutinka. 

— Mariana? — suglumo Džokeris.— Kas ji tokia? Rosas nori ją vesti? 

Vitas papurtė galvą. 

— Ne, nenori. Bent ji man to nesakė. Paprasčiausiai bernas dėl jos 
pametęs galvą, — jis nusijuokė. — Nors aš jo nesmerkiu. Ir man pačiam 
vos taip nenutiko. 

— Keista, Rosas man niekada neužsiminė apie jokią moterį, — bal- 
su mąstė Džokeris. — Kokia tai merga? 

Advokatas mirktelėjo. 

— Ypatinga. Stačiai tam sutverta. Kekšė su savu etikos kodeksu. 

— Šliundros neturi etikos, — išsiviepė Džokeris. — Su jomis gali 
susikalbėti tik žaliaisiais. 

— Tu nepažįsti Marianos, — paprieštaravo Vitas. — Gali nusipirkti 
jos laiką, bet ne ją pačią. 

— Mariana, — tyliai pakartojo Džokeris. — Keistas vardas kaip 
prostitutei. 

— Taip, Mariana Flad, — patvirtino Vitas. 

Džokerio veidas ūmai paraudo ir susijaudino. 

— Blondinė didelėmis rudomis akimis, žvelgiančiomis kiaurai tave? 

Vitas netikėtai susidomėjęs pažvelgė į bičiulį: 

— Aha. Tu ją pažįsti? 

Džokeris neatsakė, tik trinktelėjo kumščiu į stalą ir piktai nusikeikė. 

— Na ir šunsnukis! Velnio išpera! 

— Kas tau? — pakėlė antakius Vitas. — Kokia musė tave įgėlė? 

Džokeris pakėlė ir vienu mauku išlenkė taurelę. 

— Kaip iškart nesumojau. Marija Flad! 

— Rosas irgi ją taip vadina, — nustebusiu balsu patvirtino Vitas. — 
Taigi tu ją pažįsti? 

Martinas linktelėjo. 

— Taip. Dirbo pas mane „Auksinėje žaroje“, kai dar buvo visai 
jaunutė. Per ją iš manęs vos neatėmė licencijos — už tai, kad įdarbinau 
nepilnametę. 

— A... 

— Buvo išsiųsta į pataisos namus — perrėžė patėvį virtuviniu peiliu. 
Gavau apie ją žinią, kai ji iš ten išėjo, bet tuojau pat vėl pamečiau jos pėd- 
sakus, — Džokeris pamojo padavėjui, kad atneštų dar išgerti. — Rosas 
visad geidė tos bobikės, bet ji negalėjo į jį žiūrėti. Buvo kitas bernas — 
Roso bičiulis. Su juo ji draugavo. 

— Ir kas nutiko toliau? 

— Jau tau sakiau — ją išsiuntė į koloniją. Po to nežinau, kas jai nu- 
tiko. Pirmą sykį apie ją išgirdau po penkerių metų iš tavęs. 

Teisininko protas nemėgo palikti neužbaigto tyrimo. 

— Turiu omenyje tą Roso bičiulį. Kas nutiko su juo? 

Rosas man kažką apie jį minėjo, — Džokeris susimastęs truktelėjo iš 
taurelės. — Žinai, net ir paauglystėje ji buvo nepaprasta pana. Jau tada 
traukė vyrus. Ar ji vis dar tokia pati? 

Vitas nusijuokė. Džokeris pakėlė ranką: 

— Gali neatsakyti, pats žinau, — jis užsirūkė, ir Vitas pastebėjo, kad 
bičiulio pirštai virpa. — Dėl jos aš irgi turėjau didelių planų, — pridūrė 
Džokeris. 


PER MIEGĄ MARIANA IŠGIRDO TARTUM SKAMBANT KAŽKUR TOLI TELE- 
foną. Ji apsivertė lovoje ir įsikniaubė veidu į pagalvę. Telefonas nesiliovė 
čirškęs, ir ji nenoromis prisivertė pabusti. Tiktai ypatingais atvejais namų 
telefono tarnyba neatjungdavo jos numerio. 

Mariana pakėlė ragelį: 

— Alio? 

Atsiliepė atsargus balsas: 

— Mariana, čia Frenkas. 

Ji kaipmat išsibudino. Frenkas Milersenas — detektyvas leitenantas 
Milersenas. 

— Vėl nemalonumai, Frenkai? — paklausė ji, žvilgtelėdama į laik- 
rodį. Beveik dešimta valanda. Nuo ano karto, kai buvo apkaltinta vagyste, 
jis paskambino pirmąsyk. 

— Ne, — nusijuokė atsargusis balsas, — dėl tavęs tvarka. 

Mariana lengviau atsiduso. Kiek laiko praėjo, kai Milersenas ją pir- 
mąkart suėmė. Kokia ji tuomet buvo žalia! Dėl to ir atsėdėjo visą mėnesį 
cypėje, bet užtat vėliau susidraugavo su Frenku. 

— Tad kas gi? Nori pas mane užsukti? — jos balsas prikimo. 

Balsas ragelyje nusijuokė. 

— Ne, dėkui, Mariana. Faro alga man šito neleidžia daryti. 

— Tu juk žinai, Frenkai, kad tau veltui. Patinki man. 

Milersenas nusijuokė. 

— Neapsimetinėk, Mariana. Mudu juk puikiai vienas kitą pažįsta- 
me. Tik norėjau tau pranešti, kad suradau tą buvus; policininką, apie kurį 
prieš kelis mėnesius manęs teiravaisi — na tą, kuris įstojo į armiją, Maiką 
Kaisą, tavo bičiulės brolį. 

Merginai užėmė kvapą. Anąsyk, prieš kelis mėnesius, tuoj po susiti- 
kimo su Rosu, ji paskambino Frenkui ir papasakojo pirmą į galvą šovusią 
istoriją. 

— Taip? — paklausė ji, stengdamasi tvardytis. — Ir kurgi jis? 

— Sent Olbeno veteranų ligoninėje. Jau trys savaitės. Buvo sužeistas 
Šiaurės Afrikoje. 

Užsimiršusi Mariana išgąstingai šūktelėjo: 

— Jis sužeistas? 

— Aha. Bet, kiek girdėjau, nesunkiai. Rytoj rytą jį išleidžia sa- 
vaitgaliui. Jeigu tavo bičiulė nori jį užtikti, tegul nuvažiuoja tenai iš pat 
ryto, prieš aštuonias, nes antraip dar su juo prasilenks. Juk žinai, kokie 
tie kareiviai, — Milersenas vėl susijuokė. — Seserys jiems paskutinėj 
vietoj. 

— Labai tau ačiū, Frenkai. 

Padėjusi ragelį, Mariana susirado cigaretę ir susimąsčiusi užsirūkė. 
Pro melsvus dūmus tarsi matė prieš save Maiko veidą ir tą nuoskaudą jo 
žvilgsnyje per jų paskutinį susitikimą. 

Įdomu, ką jis veiks per tą laisvą savaitgalį? Jo tėvai Kalifornijo- 
ję — ten seniokas dirba kažkurioje karinėje gamykloje. Bent jai taip buvo 
pasakyta, kai paskambino ankstesniuoju Maiko namų numeriu. 

O galbūt jis turi merginą, kurią rengiasi aplankyti? Nuo šios minties 
Marianai sugniaužė širdį. Tikriausiai Maikas jos nė neprisimena. Pama- 
žu ji sutrynė į peleninę nuorūką. Be reikalo prašė Frenko padėti surasti 
Maiką — nieko iš to nebus. 


ŠEŠTAS SKYRIUS 


MARIANA SUSTABDĖ AUTOMOBILĮ KITOJE GATVĖS PUSĖJE PRIEŠAIS LIGO- 
ninės vartus ir ėmė laukti. Prie kampo stovėjo didžiulis karo veteranų 
į laikroduką; pusė aštuntos. Kiek sužvarbusi pasipurtė ir užsirūkė. Seniai 
kėlėsi tokioje ankstybėje! 

Vis dėlto kokia ji kvailė: nesąmonė atsikelti vidury nakties ir belstis 
velniai žino kur vien tik tam, kad iš tolo jį pamatytum — ne pašnekintum, 
ne paliestum,o tik palydėtum akimis, nueinantį kelis metrus iki autobuso. 
Maikas niekada nesužinos ją čia buvus. 

Mergina jau rūkė trečią cigaretę, kai vartai atsidarė ir pro juos pasi- 
pylė pirmoji kareivių grupė. Staiga ją pagavo baimė: su kariška uniforma 
jie visi tokie panašūs! Kažin ar atpažins jį — juk per tą laiką galėjo labai 
pasikeisti. 

Prie vartų buvo įrengtas nedidelis Raudonojo Kryžiaus bufetėlis 
ant ratų, ir aplink jį plušo moterys, dalindamos išeinantiems vaikinams 
karštos kavos puodelius ir spurgas. Privažiavo dar du autobusai, jie sustojo 
už pirmojo. 

Mariana nekantriai žiūrėjo į kareivių veidus. Pirmasis autobusas jau 
buvo pilnas, užriaumojo varikliu ir nuvažiavo, į jo vietą išliaužė kitas, iki 


jos atskriejo šiurkštus vyriškas juokas. 

Nuvažiavo ir antrasis autobusas, liko tik vienas — paskutinis. 
Mariana vėl nervingai pažvelgė į laikroduką. Penkiolika po aštuntos. 
Milersenas apsiriko — Maiko neišleidžia. Kareivių ėmė retėti ir galop jų 
antplūdis baigėsi. 

Ji darsyk greitomis peržvelgė kiekvieno iš atsilikusiųjų veidą. Vei- 
kiausiai tirštoje minioje bus pražiūrėjusi Maiką, ir jis nuvažiavo pirmaisiais 
autobusais. Iš tolo taku besiartino vos keli kareiviai. Kilnojamojo bufetėlio 
atverčiami šonai užsitrenkė. Mariana išgirdo, kaip viena moteris, matyt, 
vyresnioji, sakė kitai, jog metas joms kraustytis. Bufetėlis nuvažiavo. 

Mergina sutrynė cigaretę į prietaisų skydo peleninę ir pasuko už- 
degimo raktelį. Tikriausiai arba ji Maiko minioje nepastebėjo, arba jo ne- 
išleido. Įjungė starterį, ir motoras užsivedė. O priekyje pajudėjo iš vietos 
paskutinysis autobusas. 

Įstūmusi pavarą, Mariana irgi ėmė važiuoti, tačiau kažkoks instink- 
tas ją paskatino paskutinį sykį pažvelgti į antrą kelio pusę. Pro vartus 
kaip tik žengė Maikas! Mašinaliai numynusi stabdžių pedalą, ji tiesiog 
negalėjo patikėti savo akimis. 

Atrodė sulysęs, siaubingai sulysęs — skruostikauliai išsišovę, akys 
įkritusios, su juodais ratilais po jomis. Ėjo šiek tiek šlubčiodamas, lyg 
saugotų dešinę koją. Išvydęs išnykstantį už kampo autobusą, jis sustojo 
ir apmaudžiai spragtelėjo pirštais. Marianai gerai buvo pažįstamas šis jo 
gestas, ir ji tartum išgirdo jį sušnabždant: „Velnias, pavėlavau!“ 

Maikas iš lėto perkėlė nedidelį brezentinį krepšį iš dešinės rankos į 
kairiąją. Štai jis brūkšteli degtuką, užsirūko, švysteli degtuką griovelin ir 
ima tolti gatve. 

Tarsi pakerėta sustingusi Mariana žvelgė į nueinanų Maiką. Su ka- 
riška uniforma jis atrodė nejprastai, ir vis dėlto galėjai pamanyti, kad šis 
vaikinas mundurą nešioja visą gyvenimą. Viskas jame buvo taip sava. Tarsi 
magnetinės jėgos traukiama, mergina iššoko iš automobilio ir puolė jį vytis. 

Štai ji jau greta Maiko. Sugriebė jį už plaštakos, kuria nešėsi krepšį. 
Ausyse jai taip tvinkčiojo, jog vos išgirdo savo pačios balsą: 

— Padėti, kareivėli? 

Cigaretė išslydo iš jo lūpų, vartaliodamasi nusirito munduro atlapu 
ir nukrito ant žemės tarp judviejų. Mariana nustėro laukdama, ką jis pa- 


sakys. 

Maiko lūpos krustelėjo, tačiau joks garsas iš jų neišsiveržė. Jis išblyš- 
ko ir atrodė tuoj tuoj nugrius. Mariana čiuptelėjo už rankos jį prilaikyti, 
ir tuomet juos užliejo tarsi ugnies banga: ūmai ji atsidūrė jo glėbyje svaig- 
dama bučiniu, ir kažkatro sūrios ašaros vilgė abiejų lūpas. 


MARIANA PASUKO SPYNOJE RAKTĄ, STUMTELĖJUSI ATIDARĖ DURIS IR KORI- 
doriaus prietemoje grįžtelėjo į jį. 

— Mudu namie, Maikai. 

Jis įėjo į vidų ir sustojo. Važiuodama Mariana jau suspėjo jam pa- 
aiškinti, kaip vieno bičiulio padedama jį susirado. 

Uždarius duris, mergina staiga pasijuto nedrąsiai. 

— Sėskis ir pailsėk. O aš tau sutaisysiu ką nors išgerti, — ji nuėjo 
prie bufeto. — Ko pageidautum? 

— Džino su ledu, — atsakė Maikas vis nenuleisdamas nuo jos akių. 

Ji greitai pripylė ir padavė jam taurelę. Paskui, nutraukusi nuo jo 
galvos pilotę, pastebėjo: 

— Tu pasikeitęs, Maikai. 

Jis vangiai nusišypsojo: 

— Tapau vyru, Marija. Juk negali visą amžių likti vaikėzu. Pati man 
apie tai kalbėjai, pameni? 

Nenukreipdama nuo jo žvilgsnio, ji linktelėjo. Maikas pakėlė taurelę. 

— Už tuos vaikus, kokie mes buvome! 

— Maikai! — jos balse nuskambėjo skausmas. — Nebeprisiminki- 
me. Apsimeskime, kad šiandien susitinkame pirmą sykį: kas buvo — pra- 
žuvo, ir prieš akis — vien šviesus rytojus. 

Jo burnos kampučiuose pasirodė raukšlelės. 

— Labai sunku apsimesti, Marija. Pernelyg daug kas aplinkui dedasi. 

— Tik tas kelias dienas, Maikai. Na, prašau tavęs! 

Šis padėjo taurelę ir ištiesė į merginą rankas. Ji slystelėjo į jo glėbį, 
ir Maikas prisiglaudė jos galvą prie krūtinės. Mariana girdėjo giliai vib- 
ruojant jo balsą. 

— Man juk nereikia apsimesti, Marija. Visą gyvenimą troškau būti 
su tavimi. 

Sučirškė telefonas, ir Maikas atleido rankas. Mariana papurtė galvą: 

— Aš neatsiliepsiu. 

— O gal kas iš tiesų svarbaus? 

— Šį savaitgalį man svarbu tik mudu. 

Kai galiausiai telefonas liovėsi skambėjęs, Mariana nukėlė ragelį ir 
surinko kažkokį numerį: 

— Čia panelė Flad. Aš savaitgaliui išvykstu. Malonėkit užrašyti, ką 
man kas norės perduoti, ir visiems, kurie reikalaus asmeniškai pasikalbėti, 
praneškit, kad manęs nebus iki pirmadienio. 

Maikui stebint ji padėjo ragelį. 

— Oho! Regis, turi neblogą darbą, jeigu gali nuomotis tokį butą. 

Ji atsainiai šyptelėjo: 

— Tiesiog man pasisekė. 

Maiko žvilgsnyje suspindo pasididžiavimas ja. 

— Na, ne kiekvienas taip sugeba. Reikia turėti ir apsukrumo. 

Staiga suklususi mergina pažvelgė jam į veidą stengdamasi suvokti, 
ar neslypi jo žodžiuose kokia nors užuomina, paskui giliai atsiduso. 

— Nekalbėkim apie reikalus. To pakanka per visą savaitę. O šis 


savaitgalis priklauso tik man. 


BUVO JAU NETOLI VIDURNAKČIO, KAI JUODU SUGRĮŽO Iš RESTORANO, VIS 
dar tebesijuokdami iš kažkokių taksi pasakytų jo žodžių. Tik namie Ma- 
riana pastebėjo, koksai sukritęs ir papilkėjęs iš nuovargio Maiko veidas. Ji 
pajuto sąžinės graužatį. 

— Atleisk. Man buvo taip smagu, jog visiškai pamiršau, kad tu ką 
tik iš ligoninės. 

— Nesirūpink. Aš gerai jaučiuosi. 

— Ne, nuo manęs nepaslėpsi, — spyrėsi ji pasukdama į miegamą- 
jį. — Aš tau paklosiu lovą ir prileisiu vonią. Turi tuoj pat atsigulti. 

— Marija, — pasipriešino jis, — elgiesi su manimi kaip su kūdikiu. 

— Šį savaitgalį tu toks ir esi, — nusišypsojo ji. — Mano mažylis. 

Mariana vikriai nutraukė lovos užtiesalą ir nuėjusi į vonios kambarį 
atsuko karštą vandenį. Kai vėl sugrįžo į miegamąjį, Maikas vis dar tebes- 
tovėjo ant slenksčio ir neryžtingai žvelgė į ją. 

— Be reikalo man užleidi savo lovą. Visai gerai galiu išmiegoti ir 
ant sofos. 

Netikėtai pačiai sau Mariana pajuto karštį plūstelint jai į veidą. Per- 
ėjo kambarį, apsikabino ir pabučiavo jį sukuždėdama. 

— Maikai, koks tu kvailutis. 

Mirksnį šis pastovėjo nustėręs, paskui taip suspaudė merginą savo 
glėbyje, jog ji vos gaudė kvapą. Prieš akis jai sumirksėjo ugnies blyksniai, 
visas kambarys ėmė suktis. Pajuto Maiko kūną įsitempiant ir užsimerkė. 
Dar niekada jai taip nėra buvę. Niekada! Tai patiria pirmąsyk — tokį 
švelnumą, tokį jaudulį, tokią ją užvaldančią gyvybinę jėgą. Čia jai visa 
esmė. Žvaigždės sproginėjo jos viduje, dužo įprastas jai pasaulis. 

— Maikai, — suvaitojo ji, — myliu tave! Myliu! 


SEPTINTAS SKYRIUS 


MARIANA RAMIAI GULĖJO LOVOJE ŽIŪRĖDAMA Į MIEGANTĮ MAIKĄ. PRO 
užtrauktas užuolaidas į kambarį skverbėsi pilkšva dienos šviesa. Atsitik- 
tinai užklydęs rytmečio saulės spindulys nusidriekė skersai jo burnos, ir 
atrodė, kad Maikas šypsosi. Neatkeldama galvos nuo pagalvės, ji vos drįso 
alsuoti, kad jo nepažadintų. Kaip greitai prabėgo savaitgalis! Ji užsimerkė 
stengdamasi vėl viską prisiminti, ir staiga sau prie ausies išgirdo tylų jo 
balsą: | 

— Prieš man sugrįžtant į ligoninę galėtume susituokti. 

Krūptelėjusi ji atsimerkė: 

— Maniau, tu miegi. 

— Dar turime laiko. Man reikia ten prisistatyti prieš vidudienį, — 
jis žvelgė jai tiesiai į akis. 

Mariana neatsakė. 

Jo rankos susirado jos pirštus. 

— Kas nors ne taip, Marija? 

Ji papurtė galvą: 

— Niekas. 

— Kažkas yra. Jaučiu — nuo vakar, kai paprašiau tavęs tapti mano 
žmona. Tu nenori už manęs tekėti? 

Ji pasisuko į jį: 

— Pats žinai, kad taip nėra. 

— Tad kas? Išsirašęs iš ligoninės aš iškart stosiu į karininkų mokyk- 
lą. Leitenantams moka padorią algą, iš jos galima gyventi. Bent liktume 
kartu, iki mane vėl išsiųstų į užjūrius. 

— Maikai, — sukuždėjo ji, — nereikia. Daugiau manęs neprašyk. 

— Betgi aš myliu tave, mažyte, noriu, kad visad būtum su manimi. 
Tai dėl tavo darbo? Pinigų, kuriuos uždirbi? 

Ji papurtė galvą. 

— Kai maneo paleis iš armijos, stosiu į teisės fakultetą. Teisininkai 
gerai gyvena. 

— Ne, Maikai, ne. 

Jis prisitraukė ją ir pabučiavo. 

— Jeigu tu ko nors bijai, mažyte, pasakyk man. Kad ir kas būtų. Ne- 
svarbu, ką tu dabar darytum ar darei praeity, niekas mudviejų neišskirs. 
Aš taip tave myliu. 

Ji pažvelgė jam į akis: 

— Ar galvoji, ką kalbi? 

Maikas linktelėjo. 

— Vienas žmogus man taip jau kalbėjo, bet paskui išsižadėjo savo 
žodžių. 

— Tuomet jis nemylėjo tavęs taip, kaip aš myliu. Niekas tavęs taip 
nemylėjo ir nemylės. 

Ji sunkiai atsiduso: 

— Kaip norėčiau tuo tikėti. Gal kada nors... 

— Ištekėk už manęs ir pati pamatysi, — nusišypsojo jis. 

Šaižiai sučirškė durų skambutis. Maikas pažvelgė į ją: 

— Tu ko nors lauki? 

Mariana papurtė galvą, bet skambutis vis nesiliovė. 

— Turbūt pienininkas. Tuojau jis nueis. 

Tačiau skambutis vis čirškė. 

— (Gal nueik ir pažiūrėk, kas ten. 

— Gerai, — ji užsimetė ant pečių chalatą ir išėjo į prieškambarį, 
pridarydama paskui save miegamojo duris. 

Mergina vos vos virstelėjo duris į laiptinę: 

— Kas čia? 

— Taip ir žinojau, kad tu namie, — atsiliepė Roso balsas, — nors 
visą savaitgalį nekėlei telefono ragelio. 

Ji parėmė pėda duris. 

— Negaliu tavęs įsileisti, — sušnabždėjo. — Kiek sykių tau sakiau, 
kad neateitum iš anksto neįspėjęs. 

Jis grėsmingu žvilgsniu įsispitrijo į ją. 

— Įdomu, kaip tave įspėti, jeigu neprieini prie telefono? 

— Ateik šiandien po pietų, — tarė ji ir pabandė užtrenkti duris. 

Rosas įrėmė petį ir kartu su durimis atbloškė ją. Nuo jo trenkė 
alkoholiu. 

— Nesirengiu ateiti po pietų, — suurzgė jis. — Išvykstu į Vakarų 
pakrantę ir vežuosi tave drauge! 

— Rosai, nebūk trenktas! — piktai subarė ji. — Niekur su tavim 
nevažiuosiu! 

Jis nutvėrė ją už rankos: 

— Važiuosi! 

Atsidarė miegamojo durys, ir ant slenksčio sustojo Maikas. Iš pra- 
džių Roso neatpažinęs kreipėsi į merginą: 

— Padėti tau, Marija? 

O Rosas atpažino jį iškart: 

— Maikas! 

Ir pratrūko kvatotis. Maikas suglumo. 

— Kas jam yra? 

— Girtas, — atsakė mergina. 

Rosas nusvirduliavo prie savo buvusio bičiulio. 

— Sveikas, drauguži. Gal paaiškintum tai kvaišelei, kad jai verčiau 
vykti su manimi į Kaliforniją nei trainiotis čionai šaligatviais. 

Maikas šaltai atkirto: 

— Liaukis, Rosai! Nedrįsk taip kalbėti apie Mariją! 

Rosas ūmai sustingo, pažvelgė pirma į merginą, paskui į bičiulį ir 
tartum prablaivėjo. Jo veide ėmė atsispindėti suvokimas. 

— Tad štai kodėl visą savaitgalį nekėlei ragelio! 

Ji nieko neatsakė. 

— Vadinasi, daveisi su juo. 

Mariana vis tylėjo. 

Rosas pasigręžė į Maiką: 

— Tikiuosi, iš tavęs užsiprašė pigiau negu iš manęs. Šimtas žaliųjų 
nakčiai kareiviui per brangu. Net jeigu pusryčiams priduria kiaušinienės 
su lašinukais. 

Maikas išpūtė į ją akis. Mariana išblyško. Rosas pastebėjo klausiamą 
Maiko žvilgsnį: 

— Tai ji tau nepasakė? — kandžiai paklausė jis ir pasisuko į mergi- 
ną. — Šitaip negerai, mažyte — pateikti sąskaitą paskutiniu momentu. 
O gal jam pritrūks pinigų? — jis išsitraukė iš kišenės šūsnį banknotų ir 
atskyrė nuo jų kelis. — Še, Marija. Aš už jį moku. 

Ji nesujudėjo, tik žvelgė it pakerėta į Rosą, kaip žiūrima mirčiai į akis. 

Rosas vėl pasisuko į Maiką: 

— Štai, kareivi, paimk. Apmoku tau savaitgalį su geriausia Niujorko 
kekše. Visad troškau kuo nors padėti armijai. 

Maikas išpūtęs akis žvelgė ; ją. 

— Tai netiesa, — pagaliau išstenėjo jis. — Marija, sakyk, kad tai 
netiesa. 

Marija tylėjo, bet už ją pasiskubino atsakyti Rosas: 

— Nebūk naivuolis, Maikai. Koks tikslas man meluoti: 

— Tu sakei, kad myli mane, — sumurmėjo jai Maikas. 

Mergina vis tylėjo. Užtat pagiežingai prašneko Rosas: 

— O kaiji laikė tave apsikabinusi, tikriausiai sakė, koks tu gražus? Ir 
kai ją bučiavai, ar neprašė tavęs pačiulpti jai ten... apačioj? O kai tu svaigai 
baigdamas, ji veikiausiai tau įkišdavo į... 

Suurzgęs it žvėris, Maikas metėsi ant Roso, tačiau per vėlai pa- 
stebėjo šio rankoje kažką švystelint. Į galvą smogė aštrus skausmas, ir jis 
susmuko ant grindų. Pabandė dar pasikelti, bet toks pat skausmas trenkė 
į pakaušį, ir jis nugrimzdo išganingon tamson. 

Sunkiai alsuodamas Rosas stovėjo ties jo sukniubusiu kūnu, nuleidęs 
ranką su švininiu strypeliu, sustiklėjusiomis iš neapykantos akimis. Atsi- 
vėdėjęs dar sykį kirto iš visų jėgų Maikui per veidą. 

— Seniai tau buvau skolingas, — sušvokštė jis ir pagautas įsiūčio vėl 
suskato jį talžyti. 

— Liaukis, Rosai, liaukis! — sukliko Mariana ir puolė braižyti jį 
nagais. — Tu jį užmuši! 

— Aš to ir noriu, — atrėžė jis paklaikęs. — Jau seniai apie tai sva- 
jojau! — Ir vėl užsimojo. 

— Aš važiuosiu su tavimi, tik liaukis! 

Jo ranka sustingo iškelta ore. Rosas papurtė galvą, tartum stengda- 
masis prasiblaivyti. 

— Ką pasakei? 

— Važiuosiu su tavimi, jeigu liausies, — merginos balsas dabar nu- 
skambėjo aiškiau. 

Ranka pamažu nusileido. Tarsi nustebęs Rosas pažvelgė į strypelį 
ir iš lėto įsidėjo šį į kišenę. Jo akys prasiblaivė, o balsas nuskambėjo lyg 
niekur nieko. 

— Susikrauk daiktus, — paliepė tyliai. 

Mariana nepajudėjo iš vietos žvelgdama į sukruvintą Maiką. Rosas 
taip pat nuleido žemyn akis ir kone su nuostabos gaidele ištarė: 

— Dievuliau! Na ir makalienė! — pasilenkęs nutvėrė Maiką už pa- 


žastų. — Aš jį nutempsiu į lovą, o tu kuo greičiau susiruošk. 


KAI MAIKAS PRABUDO AKIS, JAU BUVO BEVEIK SUTEMĘ. VIRŠUNOSĘ MAUDĖ, 
tvinkčiojo nuo skausmo. Nuslopinęs aimaną, jis pašaukė: 

— Marija! 

Niekas neatsiliepė. 

Po truputėlį jis ėmė prisiminti. Vargais negalais atsikėlė iš lovos ir 
susverdėjo apsvaigęs. Stengdamasis įveikti silpnumą, nusitvėrė kėdės ir 
kiek pastovėjo, paskui nusvirduliavo į vonios kambarį ir patamsyje atsuko 
šaltą vandenį. Prikišo burną prie čiurkšlės ir ėmė godžiai gerti. Pagaliau 
sausumas burnoje praėjo. 

Atsitiesęs įjungė šviesą. Iš veidrodžio virš kriauklės į jį žvelgė keistas, 
subjaurotas veidas: skruostai sudaužyti ir pamėlę, nosis sulaužyta ir įlenk- 
ta, lūpos prakirstos ir išvirtusios. O labiausiai pasikeitusios akys — įkritu- 
sios ir žvelgiančios su neapsakomu skausmu, nors šios atspindėjo ne fizinę 
kančią. Jis iš lėto užsimerkė, paskui vėl greitai praplėšė akis norėdamas 
pažiūrėti, ar tas žvilgsnis pranyko. Ne, nepranyko. Jis liko toks pat. 

Ir visada liks — toks pat, kaip dabar. Tą skausmą jo akyse jokios 


ašaros niekados nenuplaus. 

AŠTUNTAS SKYRIUS 


SKAISTI KALIFORNIJOS SAULĖ JAU BUVO PRADĖJUSI SLĖPTIS UŽ MELSVAI 
juosvų kalvų siluetų, kai aukštas žilaplaukis vyriškis užlipo laipteliais į 
priebutį ir paspaudė durų skambutį. Kažkur toli namo gilumoje nuskam- 
bėjo melodija. Ateivis apsidairė į abi namo puses. 

Raibuliuojanti baseino žydrynė blykčiojo šviesos deimančiukais, kur 
vandens purslus nutvieksdavo saulė. Girdėjosi nuo vandens atsklindantis 
negarsus vaiko krykštavimas ir švelnus, pamokomas balsas juodaodės 
auklės, budriai vaikščiojančios ten ir atgal takeliu aplink baseiną. Vyriškis 
patenkintas linktelėjo, ir tuo metu durys atsidarė. 

Senyvas negras iškišo galvą ir tuoj pat jį atpažinęs nušvito šypsena. 

— Įeikite, pone Martinai, — pakvietė jis žemu, sodriu bosu. — Pra- 
nešiu panelei Drego, kad jūs atvykote. 

Džokeris nusekė paskui senąjį negrą į svetainę ir priėjo prie didžiu- 
lio, per visą sieną lango, pro kurį matėsi baseinas. Iš vandens išsiropštė 
mergytė su spindinčiais auksiniais plaukais. Auklė skubiai užmetė mažy- 
lei ant pečių gauruotą rankšluostį ir suskato ją energingai šluostyti. 

Mergytė visa į savo motiną, pagalvojo jis. Roso joje nieko nėra. 
Keista, kad toksai stipruolis Rosas nesugebėjo perduoti vaikui jokių savo 
bruožų. Džokerio lūpomis šmėstelėjo šypsenėlė. Bet ar iš tikrųjų Miše- 
lė — Roso duktė? Tiktai Marija galėtų į tai atsakyti, tačiau jis nė neketino 
jos klausti. Kažin ar ir nieko nebijantis Rosas tam ryžtųsi. Džokeris ne- 
abejojo, kad jeigu Rosas kada nors paklaustų, Marija pasakytų teisybę, 
kad ir kokia nemaloni ši jam būtų. 

Užpakalyje pasigirdo žingsniai, ir Džokeris atsisuko. Kaskart, kai ją 
pamatydavo, kažkas jam viduje smilktelėdavo. Laikas nieko iš jos grožio 
neatėmė, priešingai — dargi pridėjo: visa jos esybė spinduliuote spindu- 
liavo kažkuo ypatinga — sielos taurumu, pagrindinių vertybių suvokimu, 
neapsakomu gyvybiškumu; tą bemaž apčiuopiamai pajusdavai ir nepa- 
jėgdavai atsispirti. Šypsena išnyko nuo jo veido. 

— Mariana, — tarė ištiesdamas jai ranką. Ji nuoširdžiai ir tvirtai šią 
spustelėjo. 

— Džokeri, kaip seniai matėmės, — nusišypsojo ji, sublyksėdama 
lygiais baltais dantimis. 

Jis linktelėjo: 

— Taip, jau ketveri metai, — ir tuojau pat kryptelėjo į langą. — Mi- 
šelei tuomet buvo vos dveji metukai. Dabar ji didelė. 

Mariana nusišypsojo. 

— Jai jau šešeri. 

— Visai į mamą. Irgi užaugs širdžių ėdikė, — nusijuokė Džokeris. 

Marianos veidu šmėstelėjo keista išraiška. 

— O Dieve! Tik ne tai! — išsiveržė jai karšti žodžiai. Džokeris siekė 
kišenėn cigarečių. 

— Ne taip jau prastai tau sekėsi. 

Jos akis aptemdė šešėlis. 

— Priklauso nuo to, ko trokšti, Džokeri. Mes visi trokštame skir- 
tingų dalykų. 

— Tas tiesa, — sutiko jis. 

Ji patraukė skambučio virvutę šalia lango. 

— Gal belaukdamas pageidautumėte išgerti, Džokeri? Rosas pareis 
ne anksčiau kaip už valandos. 

— Dėkui, stikliukas būtų ne pro šalį. 

Ji akylai dirstelėjo į jį. 

— Kas nors ne taip? 

Vyro akyse pasirodė sukta išraiška. 

— Priklauso nuo to, kaip žiūrėsi, Mariana, — jis prisikišo prie ciga- 
retės degtuką. — Šįsyk aš atvažiavau ne pas Rosą, o pas tave. 

Marianos veidas liko neišskaitomas. 

— Iš tikrųjų? 

Į kambarį įėjo senasis tarnas. 

— Klausau, panele Drego? 

Mariana pasigręžė į jį. 

— Atnešk ponui Martinui škotiškojo. 

Senukas apsigręžė ir išnyko. Džokeris pažvelgė jam įkandin. 

— Kaip matau, vis dar laikai. 

Ji linktelėjo. 

— Nežinau, kaip išsiversčiau be Tomo. Jis — tikras draugas. 

— Regis, jis tarnavo pas tą milionierių, kuris žuvo aviakatastrofoje? 
Kaip anas vadinosi? 

— Gordonas Peinteris. Kai perskaičiau laikraščiuose apie jo mirtį, 
nuvažiavau ir susiradau Tomą. Man pasisekė — jis sutiko tarnauti pas 
mane. Gordonas paliko jį gerai aprūpintą. 

— Vadinasi, tu pažinojai Peinterį? — mandagiai paklausė Džokeris. 

Nepasikeitusiu balsu Mariana tarė: 

— Taip, aš jį pažinojau. Mudu vos nesusituokėme. 

Nešinas škotišku viskiu, stikliukais ir ledu sugrįžo Tomas. 

— Man sutaisyti gėrimus, mem? — paklausė jis. 

Mariana linktelėjo. Abu tylomis žiūrėjo, kol Tomas pripylė Džoke- 
riui viskio ir pasišalino. Tik tuomet svečias pakėlė stikliuką: 

— Į tavo sveikatą! 

— Dėkui, — mandagiai tarė ji, atsisėdo į fotelį priešais židinį ir 
laukiamai pažvelgė į Džokerį. Kažkuo ji jam priminė katę. Galbūt gelsvai 
ruda akių spalva, o gal savo poza — juslinga ir atsargia. 

— Ar pastaruoju metu pastebėjai Roso elgesyje kokių nors permai- 
nų? — netikėtai paklausė jis. 

— Ką turite omenyje? 

Jo balsas nuskambėjo šiurkščiai: 

— Pati puikiai žinai, ką turiu omeny. 

Ji nutylėjo. 

— Rosas ima darytis dideliu žmogumi, — tarė jis. — Kai kam tai 
nepatinka. 

— Jis tapo labai nervingas. Dirba savęs netausodamas. 

— Aš irgi, — be užuolankų atrėmė Džokeris. — Taip pat ir daugelis 
kitų žmonių, bet niekas taip nesielgia kaip Rosas. 

— Juk pažįstat Rosą — kai kada jis visai kaip vaikas. 

— Pažįstu Rosą ir todėl aš čia. 

Ji įdėmiai pažvelgė į jį: 

— Ko iš manęs tikitės? 

Džokeris nuėjo prie lango ir prisipylė dar vieną taurelę, paskui pa- 
žvelgė į lauką. Mergytė su aukle artinosi prie namo ir tuoj pat jos išnyko 
už kampo. Jis paklausė: 

— Tu myli Rosą? 

Jos balsas nuskambėjo švelnia pamokoma gaidele: 

— Džokeri, ar jums neatrodo, kad tai kvailokas klausimas? 

Nusisukęs nuo lango jis nuvėrė ją žvilgsniu: 

— Kažin? Tu man pasakyk, ar kvailokas? 

Mariana nieko neatsakė. 

— Gyveni su juo jau septynerius metus. Kažką turi jam jausti, kitaip 
seniai tavęs čia nebūtų, — jis nugėrė viskio. — Noriu sužinoti tik viena: 
tu jį myli ar ne? 

Ji pažvelgė jam tiesiai į akis: 

— Man Rosas patinka, jeigu tai norite sužinoti. 

Jis papurtė galvą: 

— Ne, visai ne tai. Noriu sužinoti, myli tu jį ar ne? 

Jos žvilgsnis apniuko. 

— Ne, nemyliu. 

Džokeris lengviau atsiduso: kaip tik tokio atsakymo ir tikėjosi. Da- 
bar visa bus paprasčiau. Jis atsisėdo į fotelį priešais ją ir lėtai pratarė: 

— Rosas nepagydomai serga — yra labai ambicingas, ir nuo šios 
ligos Žus. 

Kad ir įdegęs nuo saulės, Marianos veidas išblyško. 

— Ari tikrai nepagydoma, ar tiktai kai kurie žmonės taip mano? 

Jis papurtė galvą: 

— Liga per toli pažengusi, jau neį;manoma jos pagydyti. Niekas ne- 
betiki, kad ligonis pasveiks. 

— Tai dėl to paskutiniojo viešbučio? „Shan Du“? 

— Ir dėl daugelio kitų dalykų. Bet tai buvo paskutinis lašas. Rosas 
turėjo pirma gerai pagalvoti, prieš pasinaudodamas mūsų pinigais sa- 
viems tikslams. 

— Betis juos grąžino. 

— Pinigus — taip, bet niekuo daugiau nepasidalijo. Mes jį atsiun- 
tėm čia ne tam, kad veiktų savarankiškai. Pernelyg daug kuo rizikavome. 

— O jeigu aš su juo pakalbėčiau? 

— Dabar jau nepadės. Viskas nuspręsta. 

— Norite pasakyti, kad jūs nusprendėte? 

Jis pamažu papurtė galvą: 

— Ne. Atvykau tik pasižiūrėti, kaip tu gyveni — ar viskas gerai. 

DEVINTAS SKYRIUS 


DŽOKERIS PAĖMĖ DAR VIENĄ BANDUTĘ IR TARĖ: 

— Turėtum kiek stabtelėti, Rosai. Per daug esi visiems ant akių, 
laikraščiai pranešinėja kiekvieną tavo žingsnį. 

Rosas įsikišo į burną antrą žlėgtainio kąsnį. 

— Koks skirtumas? — niūriai atrėmė jis. — Svarbu, kad atliktas 
darbas. 

— Viešumas mums nereikalingas, — pakartojo Džokeris. 

Rosas piktai numetė šakutę. 

— Nesuprantu, kokia musė jus ten, Rytuose, įgėlė? Čia reikalus gali 
sutvarkyti tik sukėlęs didelį triukšmą. Kai išgarsėji, visi skubinasi padėti. 

— Taip pat policija, mokesčių inspekcija ir FTB, — nusišypsojo 
Džokeris. 

— Niekas dar nepajėgė nieko man primesti, juk taip? 

— Nelygu apie kuriuos kalbi, — atkirto Džokeris, — ir ką turi ome- 
nyje. 

Rosas greitai žvilgtelėjo į jį ir ryžtingai nustūmė lėkštę. 

— Juk atskridai čia ne paskaitos apie gerą elgesį skaityti, — rėžė 
jis. — Sakyk, kas atsitiko? 

Mariana nusprendė, kad jai metas dingti. 

— Einu viršun, pažiūrėsiu, ar mergytė jau paguldyta. 

Rosas nė nekryptelėjo į ją galvos, tik stiprijo į Džokerį: 

— Na? — paklausė Marianai palikus juodu vienus. 

— Tarkim, kad ir „Shan Du“, — švelniai tarė Džokeris. 

— O kąjis? „Shan Du“ — mano. 

Džokeris papurtė galvą. 

— Nieko nesupranti, vaikuti, ir tai negerai. Ir šiaip susiduriame su 
nemenku pasipriešinimu, kad galėtume toleruoti vidines problemas. 

— Las Vegase užteks vietos dar bent dvidešimčiai viešbučių. 

— Teisingai. Štai kodėl mes jau seniai tuo ir užsiėmėme. Norime, 
kad kuo daugiau viešbučių priklausytų mums. 

Rosas pašoko: 

— Nori pasakyti, kad aš negaliu turėti nieko nuosava? 

Džokeris iškėlė rankas: 

— Nesuprask manęs neteisingai, Rosai. Gali turėti, ką nori. Tik man 
tai atrodo ne visai protinga. 

— Aš jums, vyručiai, užkaliau kupetą pinigų. 

Džokeris irgi atsistojo, pažvelgė jam tiesiai į akis. 

— Tu gavai savo dalį, — šiurkščiai kirto jis, — daugiau negu pa- 
prastus procentus. Tavo bėda, kad nežinai saiko. Nuo pat mažumės tu 
toks — visad mėgini susigriebti daugiau nei priklauso, bet šįsyk persi- 
stengei. 

Ir Džokeris pasuko durų link. 

Rosas sugriebė jį už alkūnės: 

— Ką turi galvoje? 

Pilkos Džokerio akys atrodė it ledukai: 

— Ar atmeni, kai atėjai lošti kauliukais į šokių salės užkulisius — 
tada, kai atsivedei ir Mariją? 

Rosas linktelėjo. 

— Ką tai turi bendra su mūsų šiandieniniu reikalu? 

— Tada didžiavaisi esąs labai apsukrus, apmainęs mums kauliukus. 
Bet kaip tik apsukrumo tau ir pritrūko. Tąsyk aš tave pridengiau, nes 
maniau, kad ateisi į protą. Bet daugiau negaliu tavęs dengti. 

Ištraukęs iš Roso gniaužto ranką, jis išėjo pro duris ir ant laiptų su- 
sidūrė su benulipančia iš viršaus Mariana. 

— Jau išvykstate? — nustebo ji. 

Jis žvilgtelėjo į ją: 

— Taip. Negaliu laukti. Reikia su kai kuo pasimatyti. 

— Nieko negalima padaryti? 

Džokeris vos pastebimai papurtė galvą, kiek padvejojo ir galiausiai 
patyliukais pridūrė: 

— Tavimi dėtas, pasiimčiau mergytę ir kur nors trumpam išva- 
Žiuočiau. 

Ji sustingo: 

— Nejaugi taip blogai? 

— Taip, visai blogai. Tad išvažiuosi? 

Ji papurtė galvą. 

— Ne, dabar negaliu jo palikti, bet mažytę išsiųsiu iš pat ryto. 

Jo veide atsispindėjo susižavėjimas. 

— Gerai, bet būk atsargi. Nesiartink prie langų. 

Jis nuėjo prie laukujų durų, atidarė jas ir atsigręžęs tarė: 

— Aš tau dar paskambinsiu. 

Mariana palaukė, iki durys už jo užsivėrė, paskui nuėjo į svetainę. 
Rosas pylėsi viskio. 

— Ko Džokeris norėjo? — paklausė ji. 

— Nieko. 

— Nieko? Visai nepanašu į jį. Dėl nieko nebūtų danginęsis per visą 
žemyną. 

Rosas vienu mauku išlenkė taurelę. 

— Sakiau tau — nieko, vadinasi, nieko, — ir jis trankiai pastatė 
taurelę ant bufeto. — Palik mane vieną. Man reikia pagalvoti. 

Mirksnį ji žvelgė į jį, paskui apsisuko ir išėjo iš kambario. Likęs vie- 
nas, Rosas stvėrė telefoną ir greitai surinko numerį. Atsiliepusiam balsui 
mestelėjo: 

— Pitai, atsiusk porą vaikinų — tuojau pat. Džokeris ką tik išėjo. 

Ragelyje sutreškėjo. 

Rosas įsitempęs nusijuokė: 

— Anksčiau ar vėliau tai turėjo įvykti. Juk negalime amžinai nuo jų 
atsipirkinėti... Ne... nesuku sau galvos. Jie neišdrįs ko nors imtis, žino, kad 
mane visi mato. Aš tik šiaip sau — dėl atsargos. 

Jis padėjo ragelį ir vėl įsipylė viskio. Įsmuko į fotelį ir pamažu ėmė 
siurbčioti. Įdomu, kiek žino Marija? Niekad nepajėgė jos perprasti. Pa- 
sieki su ja tam tikrą ribą ir atsimuši į akmeninę sieną. Kaip tą kartą, kai 
ji pasisakė jam esanti nėščia. Taip seniai tas buvo — juodu čia gyveno tik 
antrą mėnesį. 

Rosas grįžo į butą, kurį juodu tada buvo laikinai nusisamdę, kol jis 
ras nusipirkti namą. Tai buvo prabangūs apartamentai viename iš didžių- 
jų viešbučių. Ieškodamas jos, jis įėjo į miegamąjį. 

Pasidėjusi ant lovos lagaminėlį, jinai krovėsi drabužius. Jis greitai 
prišoko prie jos: 

— Kur susirengei? 

Ji ramiai atrėmė jo žvilgsnį. 

— Išvykstu, — atsakė lygiu, bejausmiu balsu. 

— Kodėl? Negi blogai su tavimi elgiuosi? 

Ji linktelėjo: 

— Nesiskundžiu. 

— Tad kodėl išeini? 

Mariana pažvelgė jam tiesiai į akis. 

— Aš turėsiu kūdikį. 

— Ak, tik šitai, — jam kažkaip atlėgo. — Na, kaip nors tą sutvarky- 
sime. Pažįstu daktarą, kuris... 

Ji papurtė galvą. 

— Ne... aš noriu to kūdikio. 

Jo veidu išplito patenkinta šypsena: 

— Tad ir turėk. Mudu susituoksime ir... 

— Nenoriu už tavęs tekėti. 

Jis suglumo. 

— Betgi sakei, kad nori kūdikio. 

— Aš ir noriu. 

Ji užtrenkė lagaminą, atsinešė iš sieninės spintos kitą ir taip pat pa- 
dėjo ant lovos. 

Jis stovėjo stebėdamas, kaip ji kraunasi antrą lagaminą. 

— Tad kodėl mums nesusituokti? Jeigu jau man lemta tapti tėvu, 
tebūnie viskas kaip dera. 

Jinai vėl pažiūrėjo jam į akis: 

— Čia ir visa esmė — vaikas ne tavo. 

Jis nustėro, visas kraujas nuslūgo jam iš veido, nupilko it numirėlio. 

— Kieno? — sugergždė jo balsas, tartum strigdamas gerklėje. 

Ji atsainiai truktelėjo pečiais: 

— Koks skirtumas? Ne tavo, ir tiek. 

Persilenkęs per lovą, Rosas šiurkščiai sugriebė ją už rankos ir trukte- 
lėjo į save. Mariana nukrito skersai lovos ir pažvelgė iš apačios į jį, tačiau 
jos akyse buvo skausmas, tik ne baimė. 

Jis spjaute išspjovė: 

— Maiko? 

Ji neatsakė. 

Atsivedėjęs laisvąja ranka jis iš visų jėgų kirto jai per veidą. Pamatė 
baltas savo pirštų žymes, paskui šios greitai ėmė raudonuoti. Smilkinyse 
jam tvinkčiojo. 


PARK AVENIU7?9 ——— 269 


— Juk Maiko, tiesa? — suurzgė. 

Skausminga, pašaipi šypsena perkreipė jos lūpas. 

— Koks skirtumas? Vyrų netrūko. 

Jis vėl kirto jai... Jos galva loštelėjo, prasivėrė tylia dejone. Iš burnos 
kampo nuvingiavo kraujo srovelė. 

— Kekšė! 

Ji pamažu pakėlė galvą ir prisikišo prie pat jo veido: 

— Aš tau niekada nesuteikiau teisės vadinti mane tikruoju vardu. 

Nuo naujo smūgio ji nuslydo nuo lovos ant grindų ir liko gulėti susi- 
rietusi į kamuolėlį. Rosas apėjo lovą ir pažvelgė žemyn. Ji nesujudėjo. 

Ištiesęs koją, jis šiurkščiai apvertė ją aukštielninką. Išdrika ji tysojo 
ant kilimo, be jokio jausmo žvelgdama į jį. Tai jam buvo sunkiausia iš- 
tverti: jos akyse nebuvo nieko — net neapykantos. 

— Niekur tu neišvyksi, kol aš pats, po šimts, nesiteiksiu tavęs iš- 
trenkti, — metė jis. 

Bespalviu balsu ji pratarė: 

— Vaikas — Maiko. 

— Man nusispjaut, kieno jis, — dusdamas iškošė Rosas, — svar- 
biausia — tu mano. Visa kita neturi reikšmės. 


DEŠIMTAS SKYRIUS 


KAI ROSAS NULIPO ŽEMYN PUSRYČIŲ, MARIANA GĖRĖ KAVĄ. LIMPANČIO- 
mis ir peršinčiomis nuo bemiegės nakties akimis jis tylomis atsisėdo už 
stalo burbtelėdamas: 

— Labryt. 

— Labas rytas, — nusišypsojo ji, atsikėlė iš vietos ir nuėjo į virtuvę. 
Po kelių sekundžių vėl pasirodė nešina ant padėklo skrebučiais ir garuo- 
jančiu kavinuku. 

Jis nustebęs pakėlė galvą. 

— O kur Banė? 

"Toks buvo tarnaitės vardas. 

— Išsiunčiau ją su Mišele į Erouhedą. Tegul ten pabūna mažumė- 
lę — pastaruoju metu mergytė atrodė kažko pablogusi. 

Rosas nustebęs greitai žvilgtelėjo į ją, bet Marianos veidas liko ne- 
įskaitomas. Ji žino — tai aiškiai matyti. 

— Gerai sumanei. Ar ir Tomas su jomis? 

— Ne. Jis nenorėjo važiuoti. 

Mariana įpylė į puodelį kavos, ir Rosas godžiai išgėrė — jam reikėjo 
kažkuo pasižvalinti. Kiaurą naktį prasivartęs lovoje jautėsi pavargęs. Pa- 
mažu atsikando skrebučio, bet jis jam pasirodė be skonio. Vis dėlto prisi- 
vertė kramsnoti. 

— Tavo sargiai laukia prie durų automobilyje. 

Vėl jį apėmė nuostaba — kaip mažai ką nuo jos nuslėpsi. 

— Džokeriui nieko neišdegs, — tarė jis drąsindamasis. 

Ji nutylėjo. 

— Girdėjai? — kone isteriškai šūktelėjo jis. — Džokeris nieko ne- 
padarys. 

— Aš klausa nesiskundžiu, — tyliai atrėmė ji, — bet ar Džokeris 
girdėjo? 

Jis įpykęs pašoko. 

— Aš jau per toli nuėjau, kad leisčiausi jų stumdomas. 

Mariana nieko neatsakė. 

Minutėlę Rosas stebeilijo į ją, paskui išpuolė iš kambario. Po kelių 
minučių grįžo su pistoletu — ginklas buvo automatinis. Jis greitai patikri- 
no apkabą ir įsimetė pistoletą į švarko kišenę. Paskui vėl atsisėdo už stalo ir 
paėmė kavos puodelį. Rankos jam drebėjo, ir kavos užtiško ant stalo. 

— Duok man pistoletą, Rosai, — ramiai tarė Mariana. 

Jis susiraukė. 

— Kurių galų? 

— Visai nemoki su juo elgtis ir esi labai susinervinęs — dar sužeisi 
ką nors, kas neturi su tavimi nieko bendra. 

Pistoletas čiūžtelėjo stalu, ir ji įmetė ginklą į komodos stalčių. 

— Šitaip man ramiau, — tarė. 

— Gal ir tau neprošal pavažiuoti į Erouhedą, — pasiūlė jis. 

Ji nusišypsojo. 

— Tik ne man. Kenkia mano sinusams. Tūkstantį sykių tau sakiau. 

— Bet tu irgi gali nukentėti. 

— Lygiai taip pat galiu nukristi ir nuo laiptų. 

Rosas nieko neatsakė net nežvilgtelėjo į ją. Niekad nepajėgs jos per- 
prasti. Pastatė puodelį ant stalo. 

— Na, man laikas. 

Ji atsistojo. 

— Aš tavęs lauksiu, Rosai. 

Jis su dėkingumu pažvelgė į ją ir kone nužemintai atsakė: 

— Ačiū, Marija. 

Priėjęs prie automobilio, Rosas įsėdo tarp dviejų asmens sargybinių. 

— Kokios paskiausios naujienos? — pasiteiravo jis automobiliui 
sukant iš kiemo į gatvę. 

— Prieš pusvalandį kalbėjausi su Pitu, — atsakė vienas iš jų. — Mar- 
tinas nuo pirmos valandos nakties niekur nesijudino iš savo numerio. 

Rosas patenkintas burbtelėjo: 

— Gerai, tad važiuojam jo prigriebti. 


ROSUI LIPANT Iš AUTOMOBILIO, PRISIARTINO AUKŠTAS BARZDOČIUS. 

— Jis vis dar ten, viršuje, — sušnabždėjo aukštas vyras. — Aš budė- 
jau čia visą naktį. 

— Dėkui, Pitai. 

— Gavau visraktį ir papirkau vaikiną iš krovininio lifto, kad nueitų 
išgerti kavos. 

Rosas pažvelgė į barzdočių: 

— Tu apie viską pagalvojai, ką? 

Šio veidas liko abejingas. 

— Man juk už tą ir moka. 

Rosas linktelėjo vyrukams automobilyje, ir šie tylomis išlipo. Visi 
suėjo į pastatą. Rosas juto, kaip daužosi jo širdis. Štai jis, tas didysis loši- 
mas. Šįsyk pralošti nevalia. Jeigu taip atsitiktų — jam galas. 

Nusileidę į viešbučio rūsį, jie nužingsniavo ilgu pilku betono plokš- 
čių koridoriumi. Visi sustojo prieš vienas duris, ir Pitas nuspaudė mygtu- 
ką — pasirodo, tai buvo liftas. Vyrai greitai suėjo vidun. 

Pitas vėl nuspaudė mygtuką, ir liftas ėmė kilti aukštyn. Tylomis jie 
sekė indikatoriuje sumirksint aukštų numerius. Penktame aukšte liftas 
sustojo, ir durys atsidarė. 

— Lik čia ir saugok liftą, kad nenuvažiuotų, — įsakė Pitas vienam 
iš vyrukų. 

Šis linktelėjo, ir Pitas nusivedė kitus du koridoriumi žiūrinėdamas 
kambarių numerius. Pagaliau jis linktelėjo. Rosas greitomis apsidairė į 
abu koridoriaus galus: nė gyvos dvasios. 

Pitas išsitraukė iš kišenės policijos stambiakalibrį, kairiąja ranka pri- 
suko slopintuvą ir padavė Rosui raktą. 

Rosas pažvelgė į delne blizgantį metalo gabalėlį ir giliai atsiduso. 
Juto veidu srūvant prakaitą, tačiau susivokė, kad Pitas atidžiai jį stebi. 

— Pasirengę? — kimiai sušnabždėjo jis. 

Pitas linktelėjo. 

Rosas įkišo raktą į spyną ir pasuko. Užraktas griausmingai, — bent 
jam taip pasirodė, — trekštelėjo. Jis stipriai pastūmė duris, ir Pitas puolė 
vidun. Rosas įgriuvo jam įkandin, iš užpakalio mažne pastūmėtas pro 
duris savo apsaugos vyruko. 

Tyliai sukeikęs, Pitas šoko į kitą kambarį. Rosas metėsi jam iš paskos 
ir išgirdo šį pratrūkstant keiksmų virtine. 

— Kas yra? — paklausė jis nuo slenksčio. 

Vos įžengus į kambarį viskas jam iškart paaiškėjo. Jo veidą vėl išpylė 
prakaitas. Bukai įsistebeilijo į Pitą: 

— Koks velnias mums pamaišė? 

Pitas papurtė galvą. 

— Nežinau. 

Rosas vėl permetė akimis kambarį. Nieko. Numeris buvo tuščias. 


Džokeris dingo. 


MOTORŲ DŪZGESYS DŽOKERĮ MIGDĖ. VISAD JIE VARYDAVO JAM MIEGĄ. 
Jis taip ir nenusprendė, ar čia kaltas variklių darbas, ar dramaminas, kurį 
išgerdavo prieš kelionę, kad nepykintų lėktuve. Kad ir kaip ten būtų, bet 
skrydžio metu jis dažniausiai miegodavo. 

Užsimerkė ir prieš akis jam iškilo Marianos veidas. Pasijutęs ne- 
patogiai, pasimuistė sėdynėje. Su kitomis moterimis jam taip nebūdavo. 
Prisiminė, kaip kažkada seniai, dar būdama kone vaikas, jinai pažiūrėjo į 
jį. Tuomet ji buvo dar per jauna. O gal tik jis elgėsi kaip stuobrys? Juk ji 


niekad nebuvo per jauna. 

O kai ji išėjo iš pataisos namų, jis prasilenkė su ja vos keliomis mi- 
nutėmis. Na ką gi, dabar nebeteks ilgai laukti. Aeina ir jo eilė. 

Tik šit jos vaikas. Jeigu tėvas — ne Rosas, tai kas gi? Įdomu, kas jis? 
Juk ji ne kokia kvaiša. Prieš sėdant į lėktuvą jam pranešė, kad penktą ryto 
Mariana išsiuntė mergytę į Erouhedą. 

Džokeris vos vos šyptelėjo. Štai kas jam patinka joje — nuovoka. 
Jeigu Rosas turėtų nors pusę jos smegenų, nebūtų įklimpęs į tokią ma- 
kalienę. 


VIENUOLIKTAS SKYRIUS 


NUO DŽOKERIO IŠVYKIMO PRASLINKO BEVEIK MĖNUO, IR ROSAS ĖMĖ AT- 
gauti pasitikėjimą savimi. Pasirodė, jis buvo teisus: jie nieko negali jam 
padaryti — pernelyg esąs visuomenės dėmesio centre. Anksčiau ar vėliau 
jiems teks jam paskambinti ir sutikti su jo sąlygomis. 

Švilpaudamas įėjo į namus. Prieškambaryje jį pasitikusi Mariana 
nustebo. Kaip skyrėsi jo nuotaika nuo tos pastarąsias kelias savaites jį 
slėgusios nervinės įtampos! Žvilgtelėjo už jo į atidaras duris. 

— O kur tavo sargai? 

Jis nusišypsojo. 

— Atšaukiau juos. Įkyrėjo, kai vis maišosi po akimis. 

Rosas nuėjo į svetainę ir įsipylė viskio. 

— Džokeris supranta pralaimėjęs. Jie neišdrįs nieko daryti. 

Ji tylomis jį stebėjo. 

Jis vienu mauku išlenkė taurelę. Viskis kiek nudegino ir malonia 
šiluma pasklido po visą kūną. Vakarai pasidarė vėsoki. 

— Rytoj nuvažiuosime į Erouhedą, pasiimsime mažytę ir patrauk- 
sime į Las Vegą kiek paatostogauti. 

Ji papurtė galvą: 

— (Gal verčiau dar šiek tiek palūkėti. 

— Man pakyrėjo stumdytis vienoje vietoje. Nėra ko bijotis. Rytoj 
išvykstame. 

— Einu, pažiūrėsiu, ar Tomas paruošė pietus, — ji atsistojo ir paliko 
kambarį. 

Rosas palydėjo ją akimis, paskui dar įsipylė viskio. Niekad nepajėgs 
jos perprasti. Jeigu ji bijo, tai kodėl pasiliko su juo? Niekas jos čia nelaiko. 
Juodu juk nesusituokę. Nesmerktų jos, jeigu būtų išvykusi. Susimastęs 
jis siurbčiojo viskį. Įdomu, ar kada nors pavyks jam peržengti tą barjerą, 
kuris juodu skiria? 

Mariana sugrįžo į kambarį. 

— Pietūs gatavi. 

Mirksnį jis nepajudėjo iš vietos, paskui pagautas įkvėpimo perėjo 
per svetainę, paėmė jos ranką ir švelniai tarė: 

— Marija, susituokim rytoj. Tai bus tikras mūsų medaus mėnuo. 

Ji pažvelgė jam į akis. Pati nesuvokė kodėl, bet ją nusmelkė kažkokia 
gėla. 

— Ar tikrai to nori, Rosai? 

Jis linktelėjo. 

— Dabar tuo neabejoju. Tu man reikalinga. Tai visai kas kita nei 
anksčiau. 

Mariana nuleido akis į savo ranką, suspaustą tvirtų, įdegusių Roso 
pirštų. Suprato, ką jis turi omenyje. Kažkas jame pasikeitė. Tartum Rosas, 
kurį visados pažinojo, staiga tapo suaugęs. Pažiūrėjo jam į akis ir pirmą 
kartą jose pamatė nesaugumą bei vienišumą. Jai sugniaužė gerklę. 

— Gerai, Rosai, — sukuždėjo, — rytoj mudu susituoksime. 

Jis prisitraukė ją prie savęs ir pabučiavo. 

— Tu nesigailėsi, — pažadėjo. 

Per pietus jis buvo linksmas ir kupinas planų, paliepė Tomui at- 
kimšti šampano butelį. Jo pagyvėjimas ir linksmumas ėmė persiduoti ir 
jai — Mariana irgi neliko abejinga. 

Rosas netikėtai pareiškė: 

— Mudu pasistatysime namą. 

Ji nusijuokė: 

— O kuo šitas blogas? 

— Noriu, kad jis būtų tik mūsų. Toks, kokį sumanysime. Be to, šito 
negalime nusipirkti. Savininkas nesutinka parduoti, tik jį nuomoja. 

— Galime namo dar kiek palaukti. 

Jis papurtė galvą. 

— Ne, nieko nelauksim. Esu nužiūrėjęs sklypą kalvose. Pusantro 


akro. Noriu, kad viskas būtų kaip reikiant. 

Ji nutaisė kuklų veidą: 

— Tu čia šeimininkas. 

Jis padėjo kavos puodelį, atsistojo ir priėjo prie jos. 

— Noriu, kad tu būtum laiminga. Daugiau man niekas nesvarbu. 

Ji paėmė jo ranką. 

— Aš būsiu, Rosai. 

Laikrodis išmušė dešimtą valandą, ir juodu vėl perėjo į svetainę. Nu- 
dribęs ant sofos, jis išsiėmė cigaretę. 

— Kaip man gera, — atsipūtė. — Jaučiu, kad viskas mums susi- 
klostys puikiai. 

Mariana įžiebė ir prikišo jam degtuką. 

— Taip ir bus, Rosai. Tai priklauso tik nuo mūsų. 

— Mudu pasistengsime, — jis prisitraukė ją greta ir pabučiavo į 
skruostą. — Ar niekada tau nesakiau, kokia esi nuostabi, mažyte? — su- 
kuždėjo. 

Ji papurtė galvą. 

— Myliu tave. Tu tai žinai, tiesa? Turbūt visados tave mylėjau, tik 
pats to nesuvokiau. Man rodėsi, kad tai prisipažinti — vadinasi, save pa- 
žeminti. 

Ji nieko neatsakė. 

— Prisimenu, kaip jausdavausi žiūrėdamas į tave. Manydavau, kad 
išgriūsiu nuo jausmų pertekliaus. 

Mariana išsišiepė ir paerzino. 

— Gali taip nesistengti patikti, Rosai. Juk aš jau pasakiau „taip“. 

Jis pažvelgė į ją, nusišypsojo ir rimtai pareiškė: 

— Aš nuoširdžiai kalbu. Tiek daug norėdavau tau pasakyti ir niekad 
nepasakiau — viso gyvenimo tam neužteks. 

Marianos žvilgsnis sušvelnėjo, jausmo pagauta ji prisispaudė lūpo- 
mis prie jo skruosto. 

— Ačiū, Rosai, — sukuždėjo. 

Šis kiek sutrikęs atsikrenkštė — mat nebuvo pratęs iš jos girdėti 
„ačiū“ — ir atsisėdo. 

— Gal pažiūrim televizorių? — pasiūlė jis. — Juk reikia pradėti 
pratintis prie santuokinės kasdienybės. 

Ji nusišypsojo: 

— Gerai. 

Perėjęs kambarį, jis įjungė aparatą ir pasukiojo rankenėles. 

— Kaip vaizdas? — per petį paklausė. 

— Visai neblogas, — atsakė stebėdama ekrane virpčiojančias figūras. 

— Geriau nebus, — tarė jis sugrįždamas prie sofos. — Kaltas ki- 
neskopas. 

— Aš nesiskundžiu. 

Jis atsisėdo greta jos ir paėmė už rankos. Tylomis juodu ėmė žiūrėti 
televizorių. Besikraipantis ekrane komikas nebuvo itin juokingas, nors ir 
labai stengėsi. Prieš dvi savaites šis spektaklis Niujorke buvo transliuoja- 
mas tiesiogiai per televiziją, o čia, Vakarų pakrantėje, jis buvo perduoda- 
mas jau nufilmuotas. 

Mariana stebėjo iš šono Rosą, įsispoksojusį į ekraną. Juodi plaukai 
užkrito jam ant kaktos, žydros akys nebeatrodė tokio metalinio atspalvio, 
žvelgė švelniau ir šilčiau. Ji nusišypsojo pati sau: daug jam prireikė laiko 
tapti suaugusiu. 

Namo gilumoje ėmė skambėti telefonas. Rosas nekreipė į jį dėme- 
sio. Staiga skambėjimas liovėsi, ir Mariana išgirdo tylų Tomo balsą, bet 
negalėjo suprasti žodžių. Ji vėl nusisuko į ekraną. 

— Panele Drego, — atskriejo iš prieškambario Tomo balsas. 

Jinai pakreipė galvą. 

— Klausau? 

— Jums skambina, mem. 

Ji atsistojo. Rosas pakėlė akis ir nusišypsojo. 

— Greičiau sugrįžk, mažyte. 

Akimirkos pastūmėta, ji pabučiavo jį į kaktą: 

— (Gerai, mielasis. 

Per prieškambarį nuėjo į nedidelę biblioteką ir pakėlė ragelį: 

— Alio? 

Jokio atsako, tiktai kažkoks šnaresys kitame laido gale. 

Staiga ją nukrėtė šaltis. 

— Alio, alio! 

Ragelyje pasigirdo šnabždesys, ir balsas pasirodė lyg kažkur girdė- 
tas. 


— Marija? 

— Taip. Kas kalba? 

— Marija? — pakartojo balsas, tartum ji nebūtų atsiliepusi. 

Mariana taip stipriai sugniaužė ragelį, net pirštai pabalo. Ji atpažino 
balsą ir iškart suprato, kodėl buvo pakviesta prie telefono. 

— Rosai! — sukliko ji mažne pati save apkurtindama, — Rosai! 

Iš svetainės pasigirdo keli lyg kostelėjimai, tuoj pat palydėti dūž- 
tančio stiklo skambesio. Telefono ragelis iškrito iš jos apmirusių pirštų. 
Mariana puolė svetainėn. 

Rosas tebesėdėjo ant sofos, nusviręs ant alkūnramsčio, išblyškusiu 
veidu ir akimis, pilnomis skausmo bei nuostabos, stipriai spausdamas 
rankomis krūtinę. 

— Marija! — sušvokštė jis. 

Išvydo tarp jo pirštų besisunkiantį kraują ir žvilgtelėjo į didžiulį 
langą priešais sofą. Pusė buvo sutrupėjusi, ir šukės išsibarstė ant grindų. 

Ji pripuolė prie Roso. 

— Tomai, — suriko, — iškviesk daktarą! 

Rosas ėmė svirti ant jos. Mariana sugriebė ir priglaudė jo galvą prie 
krūtinės. 

— Vaikuti, vaikuti, vaikuti! — pravirko ji. 

Pajuto jį krūptelint nuo skausmo. Pamažu jis pakėlė į ją veidą ir 
sušnabždėjo: 

— Aš buvau neteisus, Marija. 

— Ne, vaikuti. 

Jis prašneko pamažu, tartum kiekvienas žodis, prieš išsprūsdamas iš 
jo lūpų, būtų atkeliavęs iš kažkur labai toli. 

— Aš buvau neteisus, Marija, bet juk taip stengiaus. 

— Žinau, Rosai, — ašaros sruvo jos skruostais. Ji pabučiavo juodus 
plaukus, blizgančius ir sulipusius nuo prakaito. 

Jis vėl pažvelgė į ją. 

— Marija? 

— Ką, Rosai? 

— Džiaugiuosi, kad suskambo telefonas. Aš taip tave myliu. 

Jo balsas buvo pritvinkęs skausmo. 

— Aš tave irgi myliu, Rosai, — sukūkčiojo ji. 

Jis kiek nustebo: 

— Tikrai, Marija? 

Ji karštai sulinksėjo galva: 

— Kaip tu manai, kodėl aš pasilikau? 

Rosas užsimerkė pavargęs. 

— Taip, tu pasilikai, — ir jis nutilo. Kai vėl atvėrė akis, jos švytėjo 
savotišku pasitenkinimu. — Džiaugiuosi, kad pasilikai, Marija, — su- 
kuždėjo. — Be tavęs man būtų buvę baisu. 

— Aš visad būsiu su tavimi, vaikuti, — sušuko ji, vis glausdama jo 
galvą sau prie krūtinės. 

Jis sukosėjo, ir plona kraujo srovelė ištryško pro lūpas jai ant palaidi- 
nukės, jo galva nusviro į priekį. Kai Mariana pakėlė ją, akys buvo tuščios 
ir neregės. 
televizoriaus į jos ausis trenkė žiūrovų juoko pliūpsniai. Mariana atsargiai 
nuleido jo galvą ant sofos ir atsistojo. 

Tomas išdygo ant slenksčio, juodas tarno veidas buvo pelenų spalvos. 

— Aš iškviečiau daktarą, panele Mariana. 

— Ačiū, Tomai, — tarė ji pavargusiu balsu ir nuėjo išjungti televi- 
zorių. 


DVYLIKTAS SKYRIUS 


ĮŽENGĘS Į KABINETĄ, MAIKAS NUSIĖMĖ IR NUMETĖ ANT KĖDĖS PRIE- 
ŠAIS rašomąjį stalą skrybėlę, paskui blizgančia nuo prakaito kakta ir pats 
sunkiai klestelėjo į kėdę. 

Nuo gretimo stalo galvą pakėlė Džoelas: 

— Šilta. 

Maikas nusišypsojo: 

— Kaip gegužei netgi per šilta. Matyt, vasarą bus karšta it pragare. 

Džoelas pavargęs atsilošė į kėdės atkaltę. 

—- Visai išsimušiau iš jėgų. Na ir sumautas pasitaikė savaitgalis! 
Karštis stačiai žudo. Senolis galėtų pasirūpinti, kad mums kabinetuose 
įrengtų oro kondicionierius. 


-w o owo 


PARK AVENIU O — 279 


— Šefiui atrodo, kad teisininkai su išsunktu prakaitu tik geresni. 

— Kažin ar jis kada yra prakaitavęs — per mažai kraujo teka jo 
gyslomis, — inkštė Džoelas. Paėmęs nuo stalo kažkokį popierių, ištiesė 
Maikui: — Štai, tavęs laukia darbas. 

Maikas paėmęs greitai perbėgo akimis lapą. 

— Velnias! — susikeikė. Džoelas išsišiepė: 

— Koks reikalas, mažiuk? 

Maikas nužvelgė jį, lėtai atsistojo ir pasiėmė nuo kėdės skrybėlę: 

— Nemuilink man akių. Juk pats perskaitei. 

— Ko gi tau skųstis? — nusijuokė Džoelas. — Pasivažinėsi automo- 
biliu į centrą, praleisi keletą valandų malonioje, vėsioje, švara tviskančioje 
ligoninėje. Tau išties pasisekė: nereikės tūnoti šioje tvankioje, suplėkusio- 
je įstaigoje. 

— Eik žinai kur, — metė Maikas nuo durų ir išėjo į koridorių pa- 
lydėtas šaižaus Džoelo kvatojimo. Nuspaudęs lifto mygtuką, jis vėl žvilg- 
telėjo j dokumentą: 

Ištirti del 1tariamo kriminalinio aborto. 

Lifto durelės atsidarė, jis įžengė į kabiną ir leisdamasis žemyn dar 
sykį perskaitė popierių. 

Horansa Ryz. Hosbitalizuota Ruzvelto ligoninėje 1954 m. gegužės 10 
d., 7 val. 10 min. ryto. Vidinis kraujavimas po aborto. Būklė kritiška. 

Liftas sustojo. Maikas išlipęs patraukė koridoriumi, galiausiai su- 
stojo prie vienerių durų ir jas atidarė. Jam įėjus, keli vyrai kilstelėjo galvą 
nuo laikraščių ir tuoj pat vėl įniko skaityti. Jis perėjo patalpą iki kitų durų, 
ant kurių matinio stiklo buvo užrašas Kapitonas F Milersenas, stumtelėjo 
jas ir įėjo vidun. 

Už rašomojo stalo sėdintis tamsiaplaukis vyriškis pakėlė galvą ir 
žemu balsu pratarė: 

— Sveikas gyvas, Maikai. 

Šis nusišypsojo: 

— Sveikas, Frenkai. Reikia žmogaus vykti kartu su manimi į Ruz- 
velto ligoninę. Įtariamas kriminalinis abortas, — ir ant detektyvo stalo jis 
numetė popieriaus lakštą. 

Kapitonas greitai perbėgo jį akimis. 

— Viena iš tų, e? 

Maikas linktelėjo. 

Detektyvas atsistojo. 

— Na, gal šįsyk aš su tavimi pavažiuosiu, Maikai. 

Tas išpūtė akis. Milersenas šiaip mažmožiais nesivargindavo, pats 
vykdavo tik iš tiesų svarbiais atvejais. Viršuje buvo kalbama, kad jis turi 
fantastišką nuojautą stambioms byloms — stačiai užuosdavo jas iš tolo. 

— Tu, Frenkai, važiuoji su manimi? — netikėdamas savo ausimis, 
paklausė Maikas. 

Detektyvas linktelėjo. 

— Taip, įkyroka ištisai sėdėti už rašomojo stalo ir šildyti savo subinę. 

Maikas luktelėjo, kol jis dėjosi skrybėlę, paskui įtariai paklausė: 

— Tau žinoma kas nors daugiau nei man? 

Milersenas įsikišo į burną cigarą. 

— Nieko nežinau. Tik man pabodo sėdėti. Vykstame. 


ABU ŽINGSNIAVO KORIDORIUMI SU ŽALIOMIS SIENOMIS, ORAS BUVO PER- 
sigėręs dezinfekuojančių medžiagų kvapu. Seselė įvedė juodu į palatą, 
atitraukė nuo atokiau stovinčios lovos užuolaidą ir tarė: 

— Ji čia. 

— Kaip būklė — ar ji gali kalbėti? — pasiteiravo seselės Maikas. 

— Ligonė labai silpna, būkit atsargūs. 

Maikas, o jam iš paskos ir Milersenas, įėjo už praskleistų užuolaidų 
ir sustojo prie lovos. Minutėlę abu tylomis žvelgė į gulinčią joje jaunutę 
merginą. 

Atrodė, kad ji miega. Akys užmerktos, veidas išblyškęs, pilkšvai 
melsva, tarytum po jos oda visai nebelikę kraujo. Pravirų lūpų spalva be- 
veik nesiskyrė nuo skruostų. 

Maikas klausiamai pažvelgė į detektyvą ir šiam linktelėjus tyliai tarė: 

— Panele Ryz. 

Mergina nepajudėjo. Jis vėl pakartojo jos pavardę. Šįsyk ji kiek su- 
krutėjo ir pamažu pravėrė akis, tokias kupinas kančios, jog Maikas nepa- 
jėgė nustatyti, kokios jos — rudos ar mėlynos. Lūpos be garso sujudėjo. 

Maikas prisilenkė prie lovos. 

— Ar mane girdite, panele Ryz? 

Mergina vos vos linktelėjo. 

— Aš — Maikas Kaisas, o čia — kapitonas Milersenas, abu — apy- 
gardos prokuratūros darbuotojai. 

Merginos akyse pasirodė baimė, ir Maikas pasiskubino ją išsklaidyti: 

— Jums niekas negresia. Mes tik norime užduoti kelis įprastus 
klausimus, kad galėtume jums padėti. 

Jos baimė pamažu ėmė nykti. Maikas kiek luktelėjo. Jo paties 
žodžiai „niekas negresia“ jam nuskambėjo it pasityčiojimas. Žinoma, 
gresia — juk ji miršta! 

Kad ją nuramintų, vangiai šyptelėjo: 

— Ar turite giminių, kuriems galėtume apie jus pranešti? 

Mergina papurtė galvą. 

— Nei mieste, nei už jo? 

— Ne! — sušnabždėjo mergina. 

— Kur jūs gyvenate, mis Ryz? 

— „Allingham“ viešbutyje. 

Maikas linktelėjo: tai vienas iš nebrangesnių moterų viešbučių va- 
karinėje miesto dalyje. 

— Jūs kur nors dirbate, panele Ryz? 

Mergina papurtė galvą. 

— Tai ką veikiate? 

Merginos balsas tapo vos girdimas: 

— Aš — manekenė. 

Maikas apsikeitė su Milersenu supratingais žvilgsniais. Niujorke 
pusė bedarbių merginų — manekenės, kita pusė — aktorės. 

— Veikiate savarankiškai ar per kokią nors agentūrą? 

— Per agentūrą. 

— Kokią? 

— „Park Avenue Models“, — pirmą sykį nuo apklausos pradžios 
merginos veidas persimainė. — Praneškit... praneškit Marianai... 

Maikui pasirodė, kad jos akyse suspindo viltis. 

— Būtinai. Marianai... kaip jos pavardė? Kur ją rasti? 

Rodės, mergina kaupia paskutines jėgas, kad galėtų kalbėti. 

— Marianai į... į agentūrą. Ji žinos, ką daryti. Ji... 

Balsas nutrūko, ir galva nusviro į šoną. 

Seselė pripuolė prie lovos galvūgalio ir čiuptelėjo merginos ranką 
patikrinti pulsą. 

— Ligonė užmigo, — pareiškė ji. — Klausimus teks atidėti vėles- 
niam laikui. 

Maikas pasigręžė į Milerseną. Detektyvo veidas buvo išblyš- 
kęs — bemaž toks pat baltas kaip merginos, ir Maikas bematant pakeitė 
nuomonę apie tą žmogų. Buvo kalbama, kad Milersenas — kietas kaip 
titnagas. 

Detektyvas linktelėjo ir pasitraukė už lovą supančių užuolaidų. 
Maikas nusekė jį. 

— Ką apie tai manai, Frenkai? 

— Nieko nesužinosime. 

Maikas nustebo: 

— Kodėl tu taip manai? 

Milersenas nelinksmai šyptelėjo. 

— Daug tokių dalykų esu prisižiūrėjęs. Ir visad atsidurdavome 
aklavietėje. 

— Betgi mergina miršta! Turime pasistengti surasti tą, kuris šitai 
padarė. Tas skerdikas gali imtis kitos... 

Detektyvas ramindamas ištiesė ranką: 

— Šalčiau, Maikai. Mes ieškosime, tačiau, jeigu mergina pati nepa- 
sakys, mums nepavyks nieko surasti. 

— Einu, susisieksiu su ta agentūra telefonu. Gal jie užves mus ant 
kelio, — Maikas pasuko iš palatos taku tarp lovų, tačiau Milersenas su- 
griebė jį už rankos. 

— Gal geriau aš eisiu paskambinti, Maikai, — skubiai pasisiūlė 
jis. — O tu čia palauk, gal ji atsibus, ir tada galėsi tęsti apklausą. Mergina 
prie tavęs jau priprato. 

Maikas linktelėjo: 

— Gera mintis. 

Jis palydėjo akimis Milerseną, kol šis išėjo iš palatos, paskui vėl atsi- 
gręžė į užuolaidas, iš už kurių kaip tik pasirodė seselė. Išvydusi Maiką, ji 
nustebusi kilstelėjo antakius. Šis paaiškino: 

-— Aš palauksiu, ko! ji vėl pajėgs kalbėti. 

Seselė žvilgtelėjo į jį: 

— Galite palaukti koridoriuje, prie mano stalelio. Ji prašneks ne- 
greitai... jeigu išvis prašneks. 

TRYLIKTAS SKYRIUS 


TOMAS ATSARGIAI ATIDARĖ DURIS, KITA, LAISVĄJA RANKA BALANSUODA- 
mas padėklu ir tyliai paklausė: 

— Jau atsikėlėte, panele Mariana? 

Iš plačios dvigulės lovos — jokio atsako. 

Tomas ant pirštų galų įsliūkino į kambarį ir pastatė padėklą ant ne- 
didelio stalelio. Nepažvelgęs į lovą, jis nuėjo prie lango ir atitraukė užuo- 
laidas. Skaisti saulė užliejo kambarį. Mirksnį tarnas užtruko prie lango. 

Toli apačioje vingiavo Ist Riveris, nešdamas vandenis į Hadsoną. 
Vešli Greisi Skvero parko žaluma ryškiai kontrastavo su aplinkinių pa- 
statų pilkuma. Tomas stebėjo ilgą juodą limuziną įsukant taku prie parko 
rūmų, paskui žvilgtelėjo į laikrodį: aštunta valanda. Anksti miesto meras 
pradeda darbą. Jis nusisuko nuo lango. 

Mariana jau atsibudo ir nuo pagalvės tingiai žvelgė į jį savo dide- 
lėmis rudomis akimis, paskui pamažu pasirąžė. Stiprios rankos ir pečiai 
buvo rusvi, įdegę saulėje. 

Tomas priėjo prie lovos. 

— Labas rytas, panele Mariana. 

Ji nusišypsojo. 

— Labas rytas, Tomai. Kuri valanda? 

— Aštunta, — jis perkėlė padėklą priešais ją ant lovos. — Laikas 
keltis. 

Ji susiraukė ir atsisėdo. Paėmęs nuo kėdės greta lovos šilkinį peniua- 
rą, jis palaikė, kol ji užsimetė tą dangalą ant pečių. 

— Kas pusryčiams, Tomai? 

— Šiandien dietos diena, panele Mariana. Sultys ir kava. 

Ji užprotestavo. 

— Betgi aš alkana. 

— Jūs šiandien labai gražutė, panele Mariana. Juk norite tokia ir likti? 

Mariana nusišaipė. 

— Tomai, kalbi kaip sviestu tepi. 

Jis irgi išsišiepė: 

— Na, valgykit. Misteris Martinas sakė apie dešimtą užsuksiąs nu- 
vežti jus į kontorą. 

Paėmusi stiklinę apelsinų sulčių, ji pradėjo lėtai gurkšnoti. 

— Neilgai truks, ir tvarkysi visą mano gyvenimą, Tomai. 

— Tik ne aš, — papurtė jis juodas garbanas su žilais dryželiais. — 
Bet norėčiau išvysti tą vyrą, kuris gebėtų tai padaryti. 

Nusijuokusi ji baigė gerti sultis. 

— Jokių laiškų? 

— Nulipsiu apačion, pažiūrėsiu, panele Mariana. 

Jis apsigręžė ir išėjo iš kambario uždarydamas paskui save duris. 

Mariana tingiai paėmė nuo padėklo laikraštį ir permetė jį akimis. 
Vis tas pats: išprievartavimai, žmogžudystės ir karas. Gurkšnodama kavą, 
ji atsivertė humoro skiltis. Į] miegamąjį sugrįžo Tomas, nešinas laišku 
rankoje, ir ji pakėlė galvą nuo laikraščių. 

Nekantriai pagriebusi atplėšė voką ir džiaugsmingai šūktelėjo: 

— Nuo Mišelės! 

— Taip, mem, — atsakė Tomas, nors jis jau žinojo. Jam patiko 
matyti ją laimingą. Jo akimis, jinai — liūdniausia ir gražiausia moteris 
visame pasaulyje. 

— Ji išlaikė egzaminus už pusmetį antrojoje klasėje, — susijaudinusi 
komentavo laišką Mariana. — Laukia nesulaukia birželio, kada atvažiuo- 
sime jos pasiimti atostogų. 

Keista išraiška šmėstelėjo Tomo veidu: 

— Ar tikrai galėsime nuvažiuoti? 

— Nežinau, kas mums pajėgtų sutrukdyti. 

— Bet ponas Martinas tvirtina, kad šią vasarą, jūs ko gero, būsite 
labai užsiėmusi. 

— Teprasmenga ponas Martinas pragaran, — iškošė ji. — Sutrukdė 
praėjusią vasarą, tačiau šią jam tikrai nepasiseks. 


KAI JI NULIPO SAVO DVIAUKŠČIO BUTO LAIPTAIS Į APAČIĄ, MARTINAS JAU 
laukė svetainėje ir pasitiko su šypsena: 

— Labas rytas, Mariana. 

— Labas rytas, Džokeri. Tikiuosi, ne per ilgiausiai priverčiau laukti. 

Jis dar plačiau išsišiepė. 

— Jau ir taip ganėtinai ilgai laukiu, Mariana. Dar kelios minutės 
neturi reikšmės. 

Ji ramiai atrėmė jo žvilgsnį. 

— Juk mudu susitarėme. 

Jis linktelėjo. 

— Kas sutarta — nutarta, — pridūrė ji. 

— Kartais man atrodo, kad tu šalta kaip ledas. 

— Aš ne šalta, Džokeri, tiktai man viskas įkyrėjo — taip įkyrėjo, kad 
nebepajėgiu nieko jausti. 

— Net man? 

— Netgi tau. Prisimeni, ką mudu susitarėme? 


Jis vėl palenkė galvą. Kurgi neprisiminsi. 


KAI TADA ATVAŽIAVO, TOMAS JĮ NUVEDĖ Į SVETAINĘ. DIDYSIS LANGAS JAU 
buvo su nauju stiklu, ir pro jį matėsi baseino kraštas. Tik šįsyk jo vande- 
nyje nesipliuškeno joks vaikas. Išgirdęs jos žingsnius, jis atsisuko. 

Mariana stovėjo svetainės tarpduryje apsivilkusi paprasta juoda su- 
knele. Jai žengus jo link, šviesius plaukus apšvietė besileidžianti saulė. Jos 
veidas atrodė bejausmis. 

— Sveiki, Džokeri, — tarė, tačiau rankos neištiesė. 

— Mariana! 

Ji prisispyrusi žvelgė jam į veidą. 

— Dėkui už telefono skambutį. 

— Kokį skambutį? 

— Neapsimetinėkit, Džokeri, — ramiai pasakė ji. — Pažįstu jūsų 
balsą, net kai kalbat pašnabždomis. 

Jis priėjo prie sofos. 

— Ką ketini veikti? 

— Nežinau. Dirbsiu, jeigu tik pasiseks rasti darbo. 

Jo veide atsispindėjo nustebimas: 

— Maniau, Rosas paliko tave gerai aprūpintą. 

— Jis nepaliko man nieko, — pareiškė ji be kartėlio. 

— Betgi tu — jo našlė. Net nešioji gedulą. 

— Galbūt aš — jo našlė, bet niekada nebuvau jo žmona. Tuo jie ir 
pasikliovė jį pašalindami. — Jos lūpomis šmėstelėjo vos pastebima šypse- 
nėlė. — Be to, aš nenešioju gedulo — tiesiog juoda spalva man tinka. 

Jis nusišypsojo: 

— Tikrai taip. 

Kaip visados, nors jam ir netikėtai, ji perėjo tiesiai prie reikalo. 

— Nemanau, kad atvykote vien sakyti man komplimentų, kaip 
gražiai aš atrodau. Kas jus čia atvedė? 

— Mūsiškiai nerimauja dėl tavęs. 

Jos žvilgsnis tapo neįskaitomas. 

— Ko jiems nerimauti? Juk iškenčiau visą kvotą neprasitardama nė 
žodžio. 

— Jie vis tiek nerimauja. Bijo, kad kada nors patekusi bėdon nu- 
spręsi šį bei tą atskleisti. 

— Nesu tokia kvaila. 

— Aha, bet jie nėra tuo tikri. 

— O ką turiu daryti, kad jie būtų tikri? 

— Grįžk į Rytų pakrantę su manimi. Jie turi numatę tau darbą. 

— Kokį darbą? — įtariai paklausė ji. 

— Manekenių agentūros vadovės. Jie ramiau jausis, kai turės tave 
po akimis. 

— Manekenių agentūrą? — perklausė ji. — Ką aš apie tai išmanau? 

Džokeris kreivai šyptelėjo. Ji pažvelgė į jį: 

— Nebūk naivi, Marija. 

— O jeigu aš atsisakysiu? 

Jis išsiėmė iš kišenės cigarečių pakelį ir ištiesė jai. Mariana papurtė 
galvą. Džokeris užsirūkė, vėl įsidėjo pakelį kišenėn, ištraukė nedidelę 
fotografiją ir numetė jai. 

Mariana pažvelgė: nuotraukoje maža mergytė žaidė su savo aukle 
ant pievutės. Virptelėjusiu iš baimės balsu ji pratarė: 

— Mišelė! 

Jis linktelėjo. 

— Nesirūpink. Jai nieko neatsitiko. Mes tik pagalvojome, kad tau 
būtų malonu turėti jos nuotrauką. Ji padaryta praėjusią savaitę Erouhede. 

Mirksnį ji stovėjo nustėrusi, paskui apsisuko ir nuėjo prie lango. Jį 
pasiekė per petį mestas jos negyvas, nupuolęs balsas. 

— Kitkas jų nepatenkins? 

— Ne. 

— Jeigu aš sutiksiu, nebus jokių kitų įsipareigojimų? 

— K3 turi galvoje? 

Ji apsisuko ir išmaningai pažvelgė į jį. 

— Na, pats irgi nebūkite naivus, Džokeri. 

Jis pasijuto raustąs. 

— Jokių kitų įsipareigojimų, — patvirtino. — Bet juk neuždrausi 
žmogui viltis. 

Ji giliai atsiduso. 

— Gerai. 

— Tad sutarta? 

Ji linktelėjo. 

— Džiaugiuosi, Mariana. Taip ir tikėjausi, jog nesispyriosi. 

— Daugiau nevadinkite manęs Mariana. Kreipkis į mane „madam“. 


KETURIOLIKTAS SKYRIUS 


— IŠLEISK MANE PRIE PARK AVENIU IR 38-0SIOS GATVĖS KAMPO, — PA- 
prašė ji. — Toliau aš paėjėsiu pati. 

— Gerai, — sutiko jis ir pasuko automobilį prie šaligatvio. Persi- 
lenkęs per sėdynę atidarė jai dureles. 

— Šįvakar pietaujame? 

Ji linktelėjo. 

— Užvažiuosiu tavęs paimti aštuntą. 

— Gerai, — tarė ji užtrenkdama dureles. 

Džokeris lydėjo ją akimis: prie kampo įsiliejusi į minią, ji tiesiai 
prieš jo mašiną perėjo gatvę į kitą pusę. Grožėjosi jos eisena — tokia pat 
jaunatviška kaip kadais. Šyptelėjo pats sau pastebėjęs, kaip vyrai nejučiom 
žvilgčioja jai įkandin. Bet negi juos gali smerkti... Už jo važiuojantis auto- 
mobilis pasignalizavo, ir pakėlęs galvą jis išvydo, kad jau užsidegusi žalia 
šviesa. Skubiai įjungė pavarą ir pajudėjo iš vietos. 

Pastatas, kiek patrauktas toliau nuo gatvės, stovėjo tarp eilės senama- 
diškų aristokratiškų namų, kurių jau seniai nebeapsimokėjo eksploatuoti 
kaip gyvenamųjų, todėl imta juos nuomoti kontoroms. Čia knibždėte 
knibždėjo smulkių reklaminių agentūrėlių ir visokių sukčių, besivadinan- 

čių verslininkais, taip pat įvairiausių veikėjų, sutinkančių mokėti kiek 
brangiau ir turėti mažiau ploto, bet užtat Park aveniu adresu. 

Marianą pasitiko spindinti prie durų varinė lentelė „Park aveniu 79“. 
Po ja, ant panašių, tik mažesnių lentelių, buvo išgraviruotos nuomininkų 
pavardės. Tokia iškabėlė kainavo papildomai penkis dolerius per mėnesį. 
Atidariusi dideles paradines duris, ji atsidūrė ilgame senoviškame kori- 
doriuje. Dešinėje ant durų kabojo lentelė Park Avenue Models, Inc., toliau 
palei sieną kilo laiptai į kitas kontoras. 

Ji aplenkė laiptus ir tuojau pat už jų priėjo prie kitų durų, tačiau 
be jokios iškabos. Atrakinusi jas, pateko į jaukų kabinetą. Nusimetė nuo 
pečių lengvą paltuką ir atsisėdo už rašomojo stalo. Užuolaidos buvo už- 
trauktos, tad ji uždegė lempą, ir kambarys iškart atgijo. Ant sienų kabojo 
du labai geri paveikslai ir keletas spalvotų merginų fotografijų. Krepšelyje 
ant stalo taip pat buvo jų nuotraukų, o greta gulėjo knygelė su manekenių 
adresais. 

Mariana nuspaudė mygtuką, ir netrukus į kabinetą įžengė pusamžė 
moteris. Aiškiai matėsi, kad ji susijaudinusi. 

— Kaip gerai, kad jūs jau čia, panele Flad! Skambino toks vyras iš 
policijos valdybos. 

Mariana staiga pakėlė galvą. 

— Ką? 

— Iš policijos, panele Flad, — pakartojo moteris. 

— Kokiu reikalu, ponia Moris? 

— Dėl Floransos Ryz. Ji ligoninėje. Abortas, — ponia Moris duso 
iš susijaudinimo. —Teiravosi, ar ji dirba mums. 

— Ir ką jiems atsakėte? 

Ponia Moris pasitempė. 

— Žinoma, atsakiau, kad ji čia nedirba. Tokia reklama mus pra- 
žudytų. Ir taip jau mums nelengva surasti darbo teisėtai besiverčiančioms 
merginoms. 

Mariana susimąstė. 

— Nereikėjo meluoti, ponia Moris. Gal vargšelė iš tikrųjų įkliuvo į 
bėdą ir yra reikalinga mūsų pagalbos. 

Ponia Moris pasipiktinusi pažvelgė į ją. 

— Jūs gi žinote mano nuomonę apie tokias mergužėles, panele Flad. 

Nei minutės nėra ko su jomis terliotis. Šito jos neįvertina, moka tik už- 
traukti nešlovę sau ir kiekvienam, kas turi su jomis reikalų. 

Mariana nudūrė akis į rašomąjį stalą. Štai kodėl ponia Moris jai 
tokia nuostabi priedanga — taip nuoširdžiai piktinasi piktnaudžiavimais 
šia profesija. Sprogtų iš netikėtumo sužinojusi, kas kalbama dviem pri- 
vačiais telefonais ant Marianos darbo stalo. Tačiau dabar Marianai ponia 
Moris pasipiktinimas mažiausiai rūpėjo. Reikia paskambinti Henkui 
Vitui ir pasiteirauti, kaip šiuo atveju teisingiausia elgtis. 

— Gerai, ponia Moris, dėkui jums. Ar dar kas nors skambino? 

— Du kartus, panele Flad. Pirmiausia paskambino ponas Gelardas: 
jam reikia trijų rinktinių merginų šiai popietei. Atvyko kažkokie pirkėjai, 
ir jis nori jiems surengti pavyzdžių demonstravimą. Aš jam kelias pasiū- 
liau, bet jis užsispyrė pirma pasišnekėti su jumis. Antras skambutis — iš 
14-osios gatvės kailių parduotuvės. Jiems reikia merginos į vitriną. Pa- 
siunčiau Rėją Marni. 

— Gerai, — tarė Mariana ir siekė telefono. — Aš pati paskambinsiu 
misteriui Gelardui. 

Ji luktelėjo, kol moteris išeis iš kabineto, ir tik tada ėmė rinkti nume- 
rį. Klausydamasi šaukiamojo signalo, ji susimąsčiusi žvelgė į užsivėrusias 
duris. 

Vargšė Flo. Dar tik praėjusią savaitę įkalbinėjo ją nesidaryti aborto. 
Per ilgai laukė — jau beveik pasibaigęs trečias mėnuo. Kur kas išmintin- 
giau būtų buvę pagimdyti kūdikį ir atiduoti jį įvaikinti. Taip visais atvejais 
būtų švaresnis reikalas, be to, Henkas būtų pasirūpinęs, kad ir Flo iš to 
liktų šiek tiek šlamančiųjų. Bet, matyt, mergina puolė panikon ir galiau- 
siai pakliuvo į mėsininko rankas. Mariana pajuto savyje užverdant pyktį: 
koks tipas tasai daktaras, taip rizikuojantis jaunutės merginos gyvybe? 
Tegul jinai ir kekšė, bet vis tiek žmogus. 

Ragelyje atsiliepė vyriškas balsas. 

— Čia Mariana. 

— O, — su palengvėjimu atsiduso vyriškis, — jau bijojau, kad nepa- 
vyks su jumis susisiekti iki priešpiečių. Turiu tokius tris teksasiečius, trūks 
plyš duok jiems ką nors nežemiška. Dabar jie viešbutyje. Pažadėjau jiems 
desertą po priešpiečių. 

— Labai vėlai pranešėt, Džonai. 

— Nieko negalėjau padaryti, brangioji. Pats apie juos išgirdau tik 
šįryt, atėjęs į kontorą. 

— Pagal visą programą? Pasirodymas ir subuvimas? 

— Aha. 

— Kainuos pinigėlio. 

— Kiek? 

— Gabalą. 

Linijoje švilptelėjo. 

— Lengviau, brangioji. Išlaidos reprezentacijai irgi turi savo ribas. 

— Nieko negaliu padėti. Po Dželkės teismo gerų atlikėjų sunku su- 
rasti. 

Minutėlę padvejojęs jis sutiko. 

— Gerai. Pasakysiu jums, kur jas atsiųsti. 

Ji užsirašė kelis žodžius pieštuku ir padėjo ragelį. Kiek palūkėjusi, 
vėl surinko numerį. Šįsyk atsiliepė moteriškas balsas. 

Mariana greitai sušneko į ragelį: 

— Cise, pasimatymas priešpiečiams. Pasiimk Esterą ir Milę. Visas 
užsakymas. Sumokėta iš anksto. 

Moteris skubiai paprieštaravo: 

— Betgi aš turiu kitą pasimatymą. 

— Suradau, kas tave pakeis, — nuramino Mariana. — Štai kur tau 
reikia nuvykti. 

Padiktavusi adresą, ji padėjo ragelį, užsirūkė ir vėl ištiesė ranką prie 
telefono. Tačiau nespėjus jai paliesti aparato, šis vėl suskambėjo. Ji pakėlė 


ragelį. 


— Klausau? 

— Mariana? 

Vyriškas balsas jai buvo pažįstamas. 
— Taip. 

— Čia Frenkas. 


— Kas nors atsitiko? 

— Mergina Ruzvelto ligoninėje. Floransa Ryz. Tavo agentūroje 
pasakė, kad ji jums nedirba. O ta vargšelė tvirtina, kad jums dirba. Prie- 
štaraujantys parodymai kvepia nemalonumais. Toji tavo moteris, kuri 
atsiliepė, — kvaiša. Jeigu nebūtų paneigusi, iškart būčiau tą reikalą už- 
gesinęs, bet dabar juo susidomėjo pernelyg daug žmonių. 

— K3 turiu daryti? 

— Nežinau. 

— Kaip Floransa? 

— Miršta, — tiesiai atsakė jis. 

— Vargšė, sakiau jai to nedaryti. 

— Liaukis dėl jos rūpinusis, — suniurnėjo jis. — Dabar jau per vėlu. 
Turi ką nors pati sugalvoti. 

— Gerai, Frenkai, paskambinsiu Vitui. Jis žinos, ką daryti. 

Ji giliai užsitraukė cigaretę. 

— Taip, tegul pasuka galvą. Išvažiavau pagal iškvietimą su vienu 
šviesiaplaukiu iš prokuratūros, tai jis labai karštai ėmėsi to dalyko. 

— Kas jis toks? — paklausė ji nieko negalvodama. 

— Kaisas. Maikas Kaisas. 

Jai užgniaužė kvapą. 

— Maikas Kaisas? — pralemeno ji. 

Jo balse suskambo dvejonė: 

— Taip. Vis bandžiau kažką prisiminti, tik niekaip nesisekė. Kadaise 
jis tarnavo policininku. Ar tai ne tasai bernas, kurį tu stengeisi karo metu 
surasti kažkokiai savo draugužei? 

— Aš... aš neprisimenu, — sumikčiojo ji. — Taip seniai buvo... 

Ji lėtai padėjo ragelį ir įbedė žvilgsnį į duris. Iš tikrųjų tai buvo taip 


seniai, galima sakyti — visai kitame pasaulyje. 


PENKIOLIKTAS SKYRIUS 


JAU ARTĖJO KETVIRTA VALANDA PO PIETŲ, KAI SESELĖ, IŠĖJUSI IŠ PALATOS, 
prisiartino prie savo stalelio, kur sėdėjo Maikas. Šis lūkestingai pažvelgė į ją. 

— Galite ramiai grįžti į prokuratūrą, pone Kaisai. Ji mirė. 

Maiklas iš lėto atsistojo. 

— Taigi taip, — tarė pavargusiu balsu. 

Seselė linktelėjo. 

— Ji neturėjo jokių šansų. Visas jos vidus išdraskytas. — Pirmą 
sykį jos balse Maiklas išgirdo jausmo proveržį. — Tasai šunsnukis turbūt 
naudojosi siuvinėjimo vąšiais! 

Maiklas pasiėmė nuo stalo skrybėlę. 

— Kūną palikit skrodimui. Dėl jo duomenų susisieksiu su ligonine. 

Kojos buvo tarsi švininės — vos vos vilko jas koridoriumi. Floransa 
Ryz. Įdomu, kaip ji jautėsi tuo užsiiminėdama. Matyt, ne itin gerai — juk 
atrodė visai dar vaikas. Šiaip ne taip jis pasiekė laiptus ir kaip tik susitiko 
priešpriešiais užlipantį kapitoną Milerseną. Šis pasiteiravo: 

— Ką nors sužinojai, Maikai? 

Maikas papurtė galvą: 

— Ji nebesuspėjo nieko pasakyti. O tu? 

Milerseno veidas tapo neišskaitomas. 

— Rytą kalbėjausi su manekenių agentūros registratore. Ji nieko 
apie ją nežino. Pasitikrinau viešbutyje. Mergaičiukė maždaug prieš metus 
atvyko iš kažkokio Pensilvanijos provincijos miestuko. Iš pradžių jai se- 
kėsi gana sunkiai. Tik prieš kokį pusmetį ji, atrodo, tvirčiau įsikūrė ir visai 
neblogai sukosi. 

— Jos tėvai gyvi? — pasiteiravo Maikas, sekdamas paskui Milerseną 
prie automobilio. 

Detektyvas linktelėjo: 

— Maždaug prieš valandą kalbėjausi su jais. Jie jau pakeliui į čia, — 
jis nusijuokė: — Tie naivuoliai įsivaizdavo, kad jų duktė turi sugriebusi 
Niujorką už kiaušių. 

— Ir nė nenujautė, kokie buvo teisūs, — niūriai pridūrė Maikas. 

Įėjęs į kabinetą, švystelėjo skrybėlę ant kėdės. Džoelas Reideris pa- 
kėlė akis nuo rašomojo stalo: 

— Maždaug prieš valandą tau skambino. 

— Kas? 

— Kažkokia damutė iš tos agentūros — „Park Avenue Models“, na, 
kurioje prašei Frenką pasitikrinti. Atrodo, toji mergaičiukė pas juos šį bei 
tą dirbo, ir damutė teiravosi, gal galima jai kuo nors padėti. 

Paėmęs parker; Maikas suskato rašyti raportą. 

— Niekas niekuo jai nebepadės. Ji mirė. 

— Kaip gaila, — atsiduso Džoelas. — Ar buvo daili? 

Maikas truktelėjo pečiais. 

— Iš to, kokią ją mačiau, sunku pasakyti. Turbūt. Šiaip ar taip, buvo 
jauna, — jis baigė pildyti protokolą, pasirašė ir atsistojo. — Ką gi, matyt, 
užteks. Esu visai nusivaręs. 

Džoelas išsišiepė. 

— Tik nepakliūk Senoliui po akių. Jis stojo į karo taką. Sudirbo 
Aleką į dulkes už kažkokį mažmožį. 

— Vargšas Alekas, — nusišypsojo Maikas. — Visad jam kliūva. — Jis 
numetė raportą ant Džoelo stalo. — Įteik jį už mane, gerai? 

— Žinoma, žinoma. 


DŽOELAS PASISUKO SU KĖDE NUO RAŠOMOJO STALO IR UŽŠNEKINO MAIKĄ: 

— Ką pavyko nustatyti iš tyrimo apie tą merginą? Na, apie tą, kuri 
praėjusią savaitę pasidarė abortą? 

Maikas gūžtelėjo pečiais: 

— Nieko, ji mirė. Kodėl klausi? 

Džoelas padavė jam popieriaus lapą: 

— Šit, pažiūrėk. 

Tai buvo raportas apie areštą ir po šio sekus;į paleidimą iš nuovados. 
Dorovės policijos reido metu pobūvyje buvo suimtos kelios merginos. 
Viena iš jų iš pradžių pasisakė dirbanti manekene „Park Avenue Models, 
Inc.“, bet vėliau pakeitė savo parodymus. Visos merginos kitą rytą buvo 
paleistos už užstatą. Teisme joms atstovavo advokatas iš Henrio Vito 
kontoros. Pobūvis vyko pramonininko Džono Gelardo bute. Reidas buvo 
surengtas pagal anoniminį skundą. Pastarajame buvo teigiama, kad mis- 
teris Gelardas atvirai giriasi turįs ryšių su nenustatytomis paleistuvybės 
įstaigomis. T4 popietę slapta pasiklausius telefoninių pokalbių sužinota, 
kad numatytas vakare pobūvis vyks visai atvirai. Misteris Gelardas irgi 
buvo paleistas už užstatą. Teisme jam atstovavo tas pats Henris Vitas. 

Džo palaukė, kol Maikas baigs permesti akimis raportą. 

— Ar „Park Avenue Models“ — ne toji pati agentūra, kurią pa- 
minėjo ana mergina? 

Maikas tylomis linktelėjo. Jis dar kartą perskaitė raportą. 

— Ką apie tai manai? 

— Pernelyg daug susieina, kad būtų atsitiktinis sutapimas, — atsakė 
Maikas ir atsistojo. — Einu pas Frenką Milerseną. Gal jis ką nors apie 
tai Žino. 

— Jei išgirsi ką nors įdomaus, pranešk man. 

Frenkas Milersenas, Maikui įėjus į jo kabinetą, pakėlė akis: 

— Sveikas Maikai. Kuo galiu tau padėti? 

Maikas numetė jam ant stalo raportą. Paėmęs Frenkas greitai per- 
bėgo jį akimis. Galiausiai beaistriai pažvelgė į Maiką: 

— Nair kas? 

— Ar žinai ką nors daugiau? 

Milersenas įsidėjo į lūpas pypkę. 


Ne kažin kiek, — tarė užsirūkydamas. — Paprasčiausia dorovės 
policijos akcija, — jis trumpai sukikeno. — Kalbėjau su vienu iš jų vaiki- 
nų. Ten ūžė, kad būk sveikas. Kai jie įėjo, merginos buvo visiškai... 

Maikas jį pertraukė: 

— Aš ne apie tai. Viena iš merginų paminėjo „Park Avenue Mo- 
dels“ — tą pačią agentūrą, kurioje, kaip ji sakėsi, dirbo ir Floransa Ryz. 

— Nemanau, kad tai ką nors daugiau reikštų, — pro dūmų debesį 
samprotavo Frenkas. — Tikriausiai daugeliui merginų žinomas tas pa- 
vadinimas. 

— Galbūt, — sutiko Maikas. — Bet kodėl paskui ji ėmė tai neigti? 
Štai kas man atrodo keista. Kitas dalykas, kuris vis neduoda man ramybės, 
kaip jos išgalėjo kreiptis į Vito kontorą. Jis juk neteikia paslaugų vien už 
sagas. Paprasčiausiai šliundrikei nepavyktų net kiek arčiau prieiti prie jo. 

— Raporte nurodyta, kad jį buvo nusisamdęs Gelardas. Tad gal jis 
užmokėjo ir už merginas. Taip sakant — savigyna. 

Maikas papurtė galvą. 

— Nežinau. Čia man kažkas kliūva. 

Frenkas nusišypsojo: 

— Pamiršk apie tai, Maikai. Ilgiau padirbęs prokuratūroje susidursi 
su tiek sutapimų, jog nebekreipsi į juos dėmesio. 

— Kad negaliu. Visą laiką prisimenu tą vargšę mergaičiukę ligoni- 
nėje. Kaip ji atrodė! Juk ne dėl šito važiavo į didmiestį. 

Frenkas linktelėjo. 

— Taip, ne dėl šito. Bet jeigu mergytė padori, ji niekad nepateks į 
tokią bėdą. Kalbėjausi su jos tėvuku, kai jis atvažiavo pasiimti palaikų. Ji 
visada buvo pašėlusi. 

— Yra skirtumas tarp pašėlusių ir pagedusių, — atrėmė Maikas. Pa- 
ėmęs nuo stalo raportą, dar kartą greitai permetė jį akimis. — Norėčiau 
pamiršti. 

— Ką ketini daryti? — paklausė Frenkas. 

Maikas pakėlė akis nuo raporto. Detektyvas žvelgė tokia keista 
išraiška, jog šiaip jam nebūdingas atsargumas paskatino Maiką pasverti 
savo žodžius. 

— Nežinau. Pirmiausia noriu gerai išsimiegoti. O rytą, jeigu kas 
nors ateis į galvą, tau paskambinsiu. 

Nusišypsojęs Frenkas atsistojo. 

— Šauniai sugalvota. Gal gerai naktį išsimiegojus visa kitaip atro- 
dys. Jeigu nuspręsi toliau gilintis į šį reikalą, rytoj mane čia vėl rasi. 

— Dėkui, Frenkai. 

Ir Maikas išėjo iš kabineto, tačiau žingsniuodamas koridoriumi į 
liftą pastebėjo, kad kartu su raportu susigriebė nuo stalo dar kažkokį po- 
pierių. Jis grįžo atgal. 

Perėjęs kontorą, atidarė Frenko kabineto duris. 

— Frenkai... — prasižiojo jis, tačiau tuojau pat pastebėjo, kad šis 
kalba telefonu. 

— Palūkėk, Mere, — metė detektyvas, greitai pridengdamas mikro- 
foną delnu. 

Maikas smalsiai pažvelgė į jį. Milerseno veidas, paprastai toks žy- 
dintis, staiga tarytum išbluko. 

— Atleisk, Frenkai, — atsiprašė Maikas. — Nežinojau, kad kalbi 
telefonu. Per klaidą paėmiau šitą. — Ir jis padėjo ant stalo popierių. 

Frenkas įsitempęs nusišypsojo. 

— Nieko, Maikai. Aš tik šnekėjausi su savo žmona. Dėkui. 

Maikas linktelėjo ir vėl išėjo iš kabineto, rūpestingai uždarydamas 
paskui save duris. Toldamas jis išgirdo Frenką vėl prabylant į telefoną. Grį- 
žęs į savo kabinetą sunkiai klestelėjo ant kėdės ir įsistebeilijo į raportą. 

— Na? — paklausė Džoelas. 

Maiko veidas apniuko. 

— Milersenas mano, kad visa tai — niekai. 

— Jei Frenkas sako, vadinasi, taip ir yra. Šituose dalykuose Miler- 
senas prityręs. 

Maikas vėl ėmėsi nagrinėti raportą. Po minutėlės pasisuko į Džoelą. 

— (Gal kartais žinai Frenko žmonos vardą? 

Džoelas išsišiepė: 

— O kaipgi. Ponia Milersen. 

— Visai nejuokinga. Ar žinai? 

— Kodėl klausi? 

— Šiaip sau, įdomu. Jis kalbėjosi su ja telefonu, kai aš įėjau. 

— Elizabeta. Sykį vieną vakarą išmečiau su jais kelias taureles. Jis 
vadina ją Bete. 

Maikas užsirūkė, pasisuko su kėde ir pažvelgė pro langą. Ten, 
apačioje, gatvėje, vyrai jau ėjo vienmarškiniai. Į Niujorką atskuba vasara, 
žadėdama pragarišką karštį. Betė. Kodėl Milersenui prireikė jam pame- 
luoti? 

Jis vėl atsigręžė į rašomąjį stalą ir paėmė raportą. „Park Avenue Mo- 
dels“. Kokia tai įstaiga? Niekad nebuvo apie ją girdėjęs, o dabar per keletą 
savaičių dusyk susiduria su tuo pavadinimu. Siekė telefono. 

— Duokit Aleką Tamplį, — paprašė jis. 

Aleką visai neseniai pervedė į kovos su reketu skyrių. 

Kitame laido gale atsiliepė Alekas: 

— Klausau, Maikai? 

— Būk geras, padaryk mažytę paslaugą. Man reikia patylom su- 
rinkti šiek tiek informacijos apie vieną įstaigą — „Park Avenue Models, 
Inc.“ Centras, Park aveniu 79. 

— Ką norit sužinoti? 

— Visa, ką tik tau pavyks išknisti. Ypač svarbu, kad apačioje niekas 
nesuuostų. Nenoriu, kad gandas pasiektų Milerseno skyrių. Manau, šįsyk 
galėsim juos kiek pamokyti. 

— Gerai, Maikai, — nusijuokė Alekas. Tarp prokurorų ir jiems pri- 
skirtų policininkų visada egzistavo šioks toks priešiškumas.— Supratau. 

— Kaip galima greičiau, Alekai. 

— Rytoj iš ryto — pakaks? 

— Puiku. Dėkui, — Maikas padėjo ragelį. Nespėjo sumaigyti į 
peleninę cigaretės, kai vėl suskambo telefonas. 

— Kaisas klauso, — atsiliepė jis. 

— Maikai, čia Frenkas Milersenas, — storai sududeno detektyvo 
balsas. 

— Taip, Frenkai? 

Milerseno balsas skambėjo tarytum atsiprašomai. 

— Pamaniau, gal iš tikrųjų pasižvalgyti po tą manekenių agentūrą, 
jeigu tau kyla įtarimų. 

— Pamiršk tai, Frenkai. Tikriausiai tu buvai teisus — paprasčiausiai 
tai sutapimas. Atleisk man, kad kvaršinau tau galvą. 

— Gerai, Maikai, — Milersenas lyg dvejojo. — Jeigu tu taip manai. 

— Esu įsitikinęs, Frenkai. Bet vis tiek ačiū, kad paskambinai. 

— Visada malonu tau pagelbėti, Maikai, — jis padėjo ragelį, o 
Maikas svarstė, ar tikrai Frenko balsas nuskambėjo lengviau, ar tik taip 
jam pasigirdo. 


ŠEŠIOLIKTAS SKYRIUS 


APYGARDOS PROKURORAS SKVARBIAI PAŽVELGĖ Į MAIKĄ PRO PLAČIUS SU 
raginiais rėmeliais akinius, švelniai patapšnojo auksiniu pieštuku popie- 
rius ant savo rašomojo stalo ir ramiai jį paklausė: 

— Vadinasi, atsisakai tarnybos? 

Maikas linktelėjo. 

— Taip, sere. 

— Kodėl? 

— Dėl asmeninių priežasčių, sere, — atsakė Maikas. 

Senolis nusisuko nuo jo ir pažvelgė pro langą. 

— Nepatinka čia darbas, Maikai? 

— Patinka, sere. 

Senolis nutilo, ir ilgą laiką kabinete girdėjosi tik jo karkiantis alsavi- 
mas. Galiausiai jis vėl prašneko: 

— Niekad nemaniau, kad tu toks viščiukas, Maikai. 

Šis neatsakė. 

— Tas tavo atliktas tyrimas dėl „Park Avenue Models“ — stambi 
afera. Viena iš reikšmingiausių bylų, kuriomis teko užsiimti mūsų įstaigai. 
Ir dabar, kai ji nusidriekia į pačias įtakingiausias sferas, tu nori pasitraukti. 

Maikas vis tylėjo. 

Senolis pasisuko ir pažvelgė tiesiai į jį: . 

— Kaip tau atrodo, — netikėtai paklausė, — ką pats jaučiau su- 
žinojęs, kad į aferą įsipainiojęs mano vyriausiasis detektyvas? Manai, 

man pačiam nesinorėjo viską mesti ir pasitraukti? — jis nelaukė Maiko 
atsakymo. — Tačiau negalėjau — juk aš daviau priesaiką. Tu irgi davei 
tokią pačią priesaiką, kai priėmiau tave dirbti. Taigi mes neturime teisės 
pasitraukti. 

— Mano prašymas visai neturi su tuo nieko bendra, sere. 

— Skystakiauši! — neišlaikė Senolis. — Na ir kas, kad į tai įsivėlę 
tuzinas pašvinkusių politikų ir turtingų verslininkų? Bijai, kad jie sužlug- 
dys tau karjerą? 

Maikas tylėjo. 

— Jeigu dabar pabėgsi, jie neturės ko žlugdyti. Visi ir taip žinos, kad 
tu leidi į kelnes. 

Maikas giliai atsiduso. 

— Atleiskite, sere, viskas? 

Senolis persilenkė per stalą, jam stigo kvapo. 

— Nieko tu nesupranti, Maikai. Tokia proga pasitaiko kartą per visą 
gyvenimą. Tik pažiūrėk, kaip iškilo Tomas Diuji su viena vienintele pa- 
našia byla. Kai visa tai užbaigsi, galėsi diktuoti savo sąlygas, galėsi eiti, kur 
panorėsi. Tik nenuleisk vėjais savo gyvenimo, vaikine. 

— Leisite man dabar išeiti, sere? — vis tiek spyrėsi Maikas. 

Senolio balse suskambo panieka: 

— Retai apsirinku dėl žmonių, bet priimdamas tave apsirikau. Čia 
įrodymas, kad narsa — tai kur kas daugiau nei stovėti atstačius krūtinę 
kulkoms. 

Maikas plykstelėjo, jis prikando lūpą tramdydamasis neatsikirsti. 

— Jau negana, kad sunku nuryti tuos dalykus apie Milerseną, bet 
visai mane pribaigia, kai sužinau, kad tu — bailys, — ūmai jo tonas pa- 
sikeitė. — Aš jau senas, Maikai. Didesnę gyvenimo dalį praleidau šitoje 
įstaigoje ir visados troškau tik vieno — gerai atlikti savo darbą, sąžiningai 
vykdyti pareigas, ginti žmones, kurie pasitikėjo manimi. Ir štai pirmąsyk 
gyvenime jaučiu, kad juos nuvyliau. 

— Jūs nenuvylėte jų, sere. Visi įkalčiai štai čia, pas jus ant stalo. 

-— Aš atsakingas už visus savo įstaigos tarnautojus. Teks atsiskaityti 
už Milerseną, teks atsiskaityti ir už tave. Būti apygardos prokuroru — tai 
ne tik stoti prieš prisiekusiuosius ir pateikti kaltinimus, siekti baudžiamųjų 
bylų teismo nuosprendžio, tai drauge ir pasididžiavimas. Pasididžiavimas, 

kad vykdai savo darbą be baimės, be šališkumo. Tavo pasitraukimas — tai 
tas pat, jei pasitraukčiau aš. Visi taip ir supras. 

Maikas nepratarė nė žodžio. 

— Na gerai, jeigu taip užsispyrei, eik, bet nors turėk padorumo pa- 
sakyti man priežastį. Juk žinau, kad tu ne bailys. 

Maikas vėl giliai atsiduso ir staiga suvokė, kad jam dreba rankos. 

— Na, pasakyk man, Maikai, — švelniai mygo Senolis. — Buvai 
geras policininkas, paskui — geras mano padėjėjas. Kodėl išeini? 

Maikas pažiūrėjo Senoliui tiesiai į akis. 

— Ji buvo mano mergina, sere. 

— Ji? — Senolis nesusigaudė. — Kas tokia? 

— Marija. Tai yra Mariana Flad. 

— Tai žoji Mariana Flad? 

Maikas linktelėjo. 

— Bet kokiu būdu... kaip? — Senolis buvo aiškiai sutrikęs. 

— Kai prieš tris savaites paskambinau Alekui ir paprašiau jį surinkti 
informaciją apie „Park Avenue Models“, nežinojau, kad ji į tai įsivėlusi, 
sere, — Maikas nutilo ir užsidegė cigaretę. — Jeigu būčiau žinojęs, gal nė 
nebūčiau pradėjęs tyrimo. 

Apygardos prokuroras įdėmiai nužvelgė jį ir staiga supratęs pusbal- 
siu pratarė: 

— Aš neapsirikau — neapsirikau dėl tavęs. 

Maikas tartum neišgirdęs Senolio žodžių varė toliau: 

— Gavęs informaciją, jau nebegalėjau sustoti. Persiunčiau duome- 
nis aukščiau, ir gavau leidimą tęsti tyrimą. Pradėjome slaptai klausytis 
telefoninių pokalbių. Visa pagaliau ėmė stotis į savo vietas — tokių 
dalykų mes net neįsivaizdavome. Paaiškėjo, kodėl dauguma mūsų reidų 
buvo nesėkmingi. Ir dar daug kitų dalykų. Ypač kai iškėlėme iš archyvo 
duomenis apie jos pirmąjį areštą ir suradome, kad ją tada suėmė Frenkas 
Milersenas. Įkalčiai tapo dar įtikinamesni, kada išsiaiškinome, kad jis 
kasmet atideda į banką iki dvidešimties tūkstančių. Visame pasaulyje iš 
algos nė vienas policininkas nepajėgtų to daryti. Nuo čia gijos vedė prie 
verslininkų, kurie ją rėmė, prie politikų, kuriuos ji papirkinėjo, prie po- 
licininkų ir detektyvų, kuriems merginos teikė paslaugas. Ir paskui staiga, 
— taip, kaip ir prasidėjo, — tyrimas baigėsi. Visa medžiaga buvo parengta 

perduoti Didžiajam prisiekusiųjų žiuri, kad šis leistų pateikti oficialų kal- 
tinimą. Kaip tik tada supratau nepajėgsiąs to padaryti. Paprašiau Džoelo 
Reiderio pristatyti bylą vietoj manęs. 

Senolis žvilgtelėjo į jį: 

— Tada pasakei, kad sergi. 

Maikas linktelėjo. 

— Aš ir sirgau. Siela sirgo. 

— Betgi tu atėjai pas mane, kol Džoelas tebėra teisme. 

— Taip, noriu iš čia dingti nesužinojęs, kiek jai žalos padariau. 

— Nuo to nepabėgsi, Maikai, -— švelniai tarė Senolis. 

Maikas giliai užsitraukė cigaretę. 

— Bet nors pamėginsiu, Džonai. 

— Tu vis dar ją myli, — jis veikiau konstatavo nei paklausė. 

Maikas tik pažiūrėjo į jį, bet nieko neatsakė. Kabineto durys už jo nu- 
garos plačiai atsilapojo, ir vidun įlėkė susijaudinęs Džoelas Reideris. 

— Tu savo pasiekei, Maikai! — sušuko jis, — Gavome leidimą pa- 
teikti oficialų kaltinimą visiems — Flad, Milersenui, kitiems. Tai didžiau- 
sia byla, kada nors nugriaudėjusi šiame mieste! 

Džoelas atsigręžė į apygardos prokurorą, vis tebesėdintį už stalo: 

— Turiu orderius jų areštui. Einam apačion suimti Milerseną. 

Apygardos prokuroras atsistojo. 

— Ir aš su jumis, — jis pažvelgė į Maiką: — eini, fare? 


FRENKAS MILERSENAS ĮSIKIŠO Į BURNĄ PYPKĘ IR ĖMĖ RŪPESTINGAI JĄ deg- 
tis. Kai tabakas įsiruseno, jis įniko sklaidyti popierius ant rašomojo stalo. 
Nieko ypatinga. Prieš akis — šio savaitgalio atokvėpis su Bete ir vaikais. 
Pirmąsyk per ilgesnį laiką. 

Į duris kažkas pasibeldė. 

— Įeikit, — sušuko jis. | 

Sušliūžavo kelių žmonių žingsniai, ir jis pakėlė galvą. Priešais jo stalą 
stovėjo apygardos prokuroras, jam už nugaros — Kaisas ir Reideris. Už 
durų sumėlynavo apsaugos policininko uniforma. Krūtinę sugniaužė ne- 
gera nuojauta, bet jis prisivertė nusišypsoti ir atsistojo ištiesdamas ranką: 

— Senokai čia lankėtės, šefe. 

Jo ranka pakibo ore. Apygardos prokuroras neparodė jokio noro 
ją paspausti. Sutrikęs Milersenas pakėlė ranką išsiimti iš burnos pypkę, 
stengdamasis, kad tai atrodytų kaip vienas judesys. 

Apygardos prokuroras tyliai prašneko: 

— Mes turime orderį tavo areštui, Frenkai. 

Frenkas pajuto savo veidą blykštant. 

— Kuo mane kaltina, sere? — paklausė, bet atsakymą galėjo išskai- 
tyti Maiko veide. 

— Ar būtina tau atsakyti, Frenkai? — švelniai paklausė Senolis. 

Milersenas susigūbrino ir susmuko į kėdę, iškart tapdamas visišku 
seniu. Nunarino akis į stalą ir ėmė be tikslo sklaidyti popierius, paskui 
papurtė galvą. 

— Ne. 

Tačiau nė nepakeldamas galvos žinojo, kad apygardos prokuroras 
apsisuko ir paliko kabinetą. Jam prie ausies nuskambėjo Reiderio balsas: 

— Eime su mumis, Frenkai. 

Jis pakėlė galvą, kančia atsispindėjo jo akyse: 

— Duokit man minutėlę suimti save į rankas, — kurčiai papra- 
šė. — Aš tuoj išeisiu. 


Džoelas pažiūrėjo į Maiką — šis linktelėjo. 

— Gerai. Mes palauksim tavęs už durų. 

Jie pasuko iš kabineto, tačiau sustojo išgirdę Milerseno balsą. 

— Maikai. 

Šis apsigręžė. Milersenas prisivertė nusišypsoti. 

— Turėjau prisiminti, kad prieš stodamas dirbti prokuratūron buvai 
puikus faras. Dargi aš pats nebūčiau geriau suveikęs. 

Maikas vos pajudino sustingusias lūpas. 

— Man labai gaila, Frenkai. 

— Toks tavo darbas, Maikai, — ramiai atsakė šis. 

Maikas linktelėjo ir nusekė paskui Džoelą pro duris. Milersenas pa- 
laukė, iki jos užsidarys, paskui paėmė nuo stalo pypkę, įsidėjo į burną ir 
giliai užsitraukė. Pajuto plaučius prisipildant aitrių dūmų. 

Nejautė sau gailesčio — atidarė rašomojo stalo stalčių ir išsiėmė 
melsvai pilką revolverį. Sieloje buvo tik begalinis liūdesys dėl Betės ir 
vaikučių, kai šiltą pypkės kandiklį pakeitė šaltu revolverio vamzdžio 
metalu. 

SEPTYNIOLIKTAS SKYRIUS 


MAIKAS NUVARGĘS ATIDARĖ LAUKUJAS DURIS IR IŠGIRDO MOTINĄ SU KAŽ- 
kuo kalbantis virtuvėje. Pamažu nuėjo per svetainę į savo kambarį. Ne- 
prisiminė, kad kada nors dar būtų taip nusivaręs, toks visiškai be jėgų. 

Iš virtuvės atskriejo motinos balsas: 

— Tai tu, Maikai? 

Jis vos įstengė atsakyti: 

— Taip, mam. 

Įslinko į savo kambarį ir uždarė duris. Nusivilkęs švarką sudribo 
į krėslą prie lango. Užsirūkė žvelgdamas į lauką nieko nematančiomis 
akimis. 

Už nugaros prasivėrė kambario durys, bet jis neatsigręžė. 

— Gerai jautiesi, sūneli? 

— Normaliai, mam. 

Motina greitai apėjo krėslą ir pažvelgė jam į akis. 

— Anksti parėjai. Kas nors atsitiko? 

Jis pakėlė galvą ir pamatė jos veidą — jame atsispindėjo rūpestis. 

— Nieko neatsitiko, mam. 

— Nekaip atrodai. Užplikysiu tau arbatos. 

Jo balsas išdavė susierzinimą: 

— Palik mane ramybėje, mam, — tarė atšiauriai. — Man nieko nėra. 

Pastebėjo motinos akyse nuoskaudą ir siekė jos rankos. 

— Atleisk, mama. Man netyčia išsprūdo taip šiurkščiai. 

— Nieko, sūneli, aš suprantu. 

— Ne, mam. 

Iš tikrųjų niekas to nesupranta, tik jis pats Žino, ką jaučia. 

Motina neryžtingai mindžikavo. 

— Pažįstu tą tavo veido išraišką, sūnau. 

— Kokią išraišką, mam? — išsiblaškęs paklausė jis vėl nusigręžda- 
mas į langą. 

— Toji mergina vėl pasirodė. Matau iš tavo akių. 

Jis staigiai žvilgtelėjo į ją, tačiau nieko neatsakė. 

— Tavo veidas atrodo taip pat, kaip aną sykį, kai nuvykai į Bronksą 
parsivežti ją namo, bet ji nesutiko važiuoti su tavimi, — motinos balsas 


PARK AVENIU 79 => 303 


buvo persunktas sielvartoo. — Niekaip nepajėgi išmesti jos iš galvos, 
tiesa, sūneli? 

Jis paleido jos ranką. 

— Aš bandžiau, mam. Nežinau, kaip tai pavadinti, bet jaučiu, lyg ji 
būtų mano dalis. 

— Matei ją? 

Jis papurtė galvą:. 

— Ne, mam. 

— Tai kas atsitiko? 

— Policija šiuo metu važiuoja suimti ją. Parengiau bylą, dėl kurios ji 
gali sėsti į kalėjimą. 

Motina kiek patylėjo. 

— Toks tavo darbas, sūnau, — pagaliau tarė. 

— Nekalbėk man šito, mam, — ūmai užsiplieskė jis. Milersenas irgi 
tą patį sakė, o dabar jis — miręs. — Pati matai, kad ir taip sunku! 

— Aš tau seniai sakiau, kad ji tavęs neverta, — tarė ji pasukdama į 
duris. — Gal nors dabar sutiksi, kad buvau teisi. 

— Taip, bet ką daryti, kai žinai, kad tau pasaulyje neegzistuoja jokios 


kitos moterys? — kupinu kančios balsu atrėmė jis. 


MARIANA PAKĖLĖ AKIS NUO RAŠOMOJO STALO. PRIEŠAIS JĄ ŠYPSODAMASIS 
stovėjo Tomas. 

— Taksi jau laukia, panele Mariana. Turime lygiai valandą nuvykti 
į oro uostą. 

Ji irgi jam nusišypsojo: 

— Tuoj, už kelių minučių nulipsiu į apačią, Tomai. 

— Aš palauksiu mašinoje. Stačiai netveriu, kaip trokštu išvysti mūsų 
baltagalvėlę. 

— Aš irgi. 

"Tomas išėjo iš kabineto ir uždarė duris. Mariana žvilgtelėjo į Mi- 
šelės nuotrauką ant stalo, paskui paėmė kelis popierius ir greitai perbėgo 
juos akimis: sąskaitos, kurios gali palaukti, kol po dviejų savaičių ji sugrįš. 
Įdėjo jas į aplanką, jį įmetė į dėželę dokumentams, paskui užrakino rašo- 
mojo stalo stalčių ir atsistojo. 

Paėmusi nuo kėdės paltą, ji paskutinį syki apžvelgė kambarį, ir tuo 
metu suskambo telefonas. Mariana kiek padvejojusi žingtelėjo į duris. 
Jeigu tai Džokeris, tesužinos rytoj, kad ji išvyko. Velniop jį! Pagaliau ji 
ilgai neužtruks. Bet šį kartą turi tesėti Mišelei duotą pažadą. 

Ištiesė ranką pasukti durų rankenos bumbulą, bet durys ūmai pačios 
atsilapojo, ir Mariana išvydo prieš save aukštą vyriškį. Jos akys nukrypo į 
jo batus, ir ji visa nustėro. Faras! 

— Ar kada nors teko girdėti, kad prieš įeinant reikia pasibels- 
ti? — šaltai paklausė ji. 

Vyras įsiveržė į kabinetą ir ji pamatė, kad paskui jį seka dar keli 
žmonės. Tas, kuris įėjo pirmas, išsišiepė: 

— Kažkur išsirengei, mažyte? 

— Ne jūsų reikalas, — atrėžė ji. 

Kresnas tamsiaplaukis tipas prasibrovė į būrelio priekį. 

— Baik vaidinti komediją, Džordžai, — griežtai sudraudė ir pasisu- 
ko į ją: — Jūs — Mariana Flad? 

Ji linktelėjo. 

— Aš — Džoelas Reideris iš apygardos prokuratūros. Šie žmo- 
nės — policininkai. Prašytume vykti su mumis. 

Ji žingtelėjo atatupsta prie savo stalo. 

— Tai areštas? 

Aukštasis šiurkščiai metė: 

— Tikrai taip, mažyte. 

Nekreipdama į jį dėmesio, Mariana pasisuko į kresnąjį tamsiaplaukį. 

— Kuo esu kaltinama, pone Reideri? 

Šis ištiesė jai popierių. 

— Orderyje viskas nurodyta. 

Ji paėmė dokumentą ir greitai perbėgo akimis, tačiau nė vienas rau- 
muo nevirptelėjo jos veide. Vėl pakėlusi galvą ramiai paklausė: 

— Ar galiu paskambinti savo advokatui? 

Džoelas linktelėjo. Susižavėjęs stebėjo ją nueinant už rašomojo stalo, 
nukeliant telefono ragelį ir surenkant numerį. Nenuostabu, kad toji mo- 
teris galėjo padaryti tai, kuo yra kaltinama. Kokia šaltakraujė! 

Jis išgirdo ragelyje atsiliepiant vyrišką balsą. 

— Henkai, — ramiai prašneko ji, — mane ką tik areštavo... Ne, aš 
dar savo kontoroje... Taip... Susitiksime ten. 

Ji padėjo telefono ragelį ir dirstelėjo į Džoelą: 

— Aš pasirengusi. 

Jis pasitraukė į šalį praleisdamas ją. Mariana išėjo pro duris į išorinę 
kontorą, kur stovėjo senasis negras nuplikusiu veidu. Ji stabtelėjo tarti jam 
kelis žodžius: 

— Nesirūpink, Tomai. Važiuok namo ir paruošk pietus, taip pat 
duok telegramą mažytei, kad mus užlaikė reikalai. 


TOMAS SUSIRŪPINUSIU VEIDU PAŽVELGĖ Į DŽOKERĮ, SĖDINTĮ VITO KABI- 
nete: 

— Panelė Mariana turi nemalonumų? 

Džokeris žvilgtelėjo ; Henką Vitą, paskui vėl į Tomą ir patvirtino. 

— Taip, labai didelių. 

— Ir tai per tą teisininką, kuris, kaip teigia laikraščiai, parengė 
šitą bylą? Per tą misterį Kaisą? Kuris pasiėmė atostogas ir išvyko, kai 
panelę Marianą ištiko visa ši bėda? — Tomo balsas buvo pritvinkęs 
pasipiktinimo. 

— Taip, būtent per tą, — ramiai burbtelėjo Džokeris. 

— Jis — niekingas žmogus, pone Džokeri, — rimtai pareiškė To- 
mas, — kad taip padarė panelei Marianai vien dėl to, kad ši nesutiko už 
jo ištekėti. 

— K3?! — Džokeris net palinko į priekį. — Ką turi galvoje? — Ne- 
aiškus, kankinamas prisiminimas ėmė jam kilti iš pasąmonės. Juk to Roso 
bičiulio — vaikinuko, kuris paprastai pasitikdavo ją prie šokių salės po 
darbo — vardas, regis, irgi buvo Maikas? Jis įsistebeilijo į; Tomą ir pa- 
kartojo: — K3 turi galvoje? 

— Jis — Mišelės tėvas. 

— Iš kur žinai? — greitai paklausė Vitas. — Tau ji pasisakė? 

Tomas papurtė galvą: 

— Ji nieku gyvu to nebūtų padariusi. 

— Tad iš kur tu žinai? — vėl pakartojo Vitas. — Jeigu mes tą įro- 
dytume, lengvai ištraukčiau ją iš bėdos. Jokie prisiekusieji nepatikės, kad 
byla nesukurpta su išankstiniu nusistatymu. 

— Ji laiko Mišelės gimimo liudijimą namie, komodos stalčiuje, ir 

tenai grafoje „Tėvas“ įrašyta jo pavardė. Valydamas dulkes daug sykių jį 
mačiau. 

Vitas susijaudinęs pašoko nuo kėdės. 

— Kuo greičiau drožk namo, paimk liudijimą ir atvežk jį čia. Bet 
šiukštu niekam jo neduok, tik man. Supratai? 

Tomas jau skubinosi prie durų. Nuo slenksčio su laiminga šypsena 
atsigręžė į juos: 

— Taip, žinoma, pone Henkai. Supratau. 

Durys paskui jį užsivėrė, ir Vitas pasisuko į Džokerį: 

— Na,ir ką tu apie tai manai? 

— Velniai mane rautų! — pratarė neatsipeikėdamas iš nuostabos 
Džokeris. — O ji visus tuos metus nieko mums net neužsiminė! 

— Manai, ji vis dar jam neabejinga? 

Džokeris patraukė pečiais. 

— Bala ją Žino. Seniai lioviausi stengęsis ją suprasti. 

— Šito neatskleisiu iki teismo, — balsu samprotavo Vitas, — nes 
dar apygardos prokuroras pasistengs užbėgti mums už akių, — staiga nuo 
šovusios į galvą vienos minties jis stabtelėjo. — Kaip manai, ar Kaisas 
žino? 

Džokeris papurtė galvą. 

— Ne-e... Nemanau, kad ji kam nors būtų pasakiusi. Nebent gal 
Rosui. O šis jau niekam nepasakys. 

Vitas vėl sugrįžo už rašomojo stalo. 

— Nesuprantu tos moters, — sutrikęs prisipažino jis. — Šįryt ma- 
čiausi su ja kalėjime. Trečią dieną ten jau sėdi ir man apie tą dalyką neuž- 
siminė nė žodeliu. Įdomu, ar nutuokia, kad tai gali ją ištraukti iš cypės? 

— Jeigu ir nutuokia, abejoju, ar pasakys, — nusišypsojo Džoke- 
ris. — Atsimeni, Henkai, ką tu seniai seniai esi man pasakęs? Kai pirmą 
sykį užsiminei apie ją? 

Vitas papurtė galvą. 

— Kad ji — ypatinga merga, — priminė jam jo žodžius Džokeris. — 
Kekšė su savu etikos kodeksu. 


NIUJORKO VALSTIJA PRIEŠ 
MARIANĄ FLAD 


KAI ĮĖJAU Į KABINETĄ, DŽOELAS KILSTELĖJO Į MANE SUSIRŪPINUSĮ VEIDĄ: 

— Senolis šėlsta kaip velnias, vis teiraujasi tavęs. Greičiau spausk 
viršun pas jį peršokdamas po laiptelį. 

Numečiau skrybėlę ir paltą ant kėdės. 

— Kojis nori? 

— Nežinau. Girdėjau, Vitas pas jį. Man tai nepatinka. 

— Vitas? — nustebau. 

Džoelas linktelėjo. 

— Patarčiau paskubėti. 

Senolio sekretorė pamojo man eiti tiesiai į jo kabinetą. Šefas pūpso- 
jo už savo rašomojo stalo lediniu žvilgsniu. Vitas sėdėjo ant kėdės priešais 
jį. Man įžengus advokatas atsisuko. 

Nekreipdamas į jį dėmesio prisiartinau prie stalo. 

— Jūs mane kvietėte, sere? 

Senolis linktelėjo, jo žvilgsnis vis tebebuvo šaltas. 

— Tu juk man ne viską papasakojai apie save ir panelę Flad? — tarė 
man tokiu pat šaltu tonu kaip ir žvilgsnis. 

Pajutau savyje kylant pyktį. Šito tikrai nenusipelniau. Papasakojau 
Senoliui viską, kas nors kiek buvo susiję su ta istorija. Juk pats paprašė 
mane pasilikti, kai norėjau viską mesti ir išeiti. Nutaisiau tokį pat šaltą 
toną kaip ir jis: 

— Atleiskite, nesuprantu jūsų klausimo, sere. 

Trenkęs kumščiu į stalą, Senolis užriko: 

— Jau vieno Frenko Milerseno žmogui gana visam gyvenimui! 

Stengiausi išlaikyti ramų balsą, nors vos vos tramdžiau savo pyktį: ir 
taip turėjau iškęsti visą tą pragarą, o dabar tas nusenęs mergvaikis drįsta 
rėkti ant manęs. 

— Ir vis dėlto nežinau, apie ką jūs kalbate, sere. 

— Galbūt nežinai ir apie šitą? — sarkastiškai paklausė Senolis pa- 
kišdamas man kažkokį popierių. 

Paėmiau jį ir ėmiau skaityti. Tai buvo gimimo liudijimas, išduotas 
Mišelės Kais vardu. Skaičiau toliau jusdamas kraują nuslūgstant iš mano 
veido. Motina — Mariana Flad. Tėvas — Maikas Kaisas. Pažvelgiau į 
datą. Mano širdis daužėsi tarsi kūjis. Viskas teisingai — atitinka praslin- 
kus; nuo mudviejų susitikimo laiką. 

Staiga man daug kas paaiškėjo. Ir tas keistas žvilgsnis, kurį man 
metė aną vakarą, kai pasiteiravau jos apie dukterį. Nė įtart neįtariau, kad 
vaikas — mano. 

Tarytum iš tolo mano klausą pasiekė gergždžiantis Senolio balsas: 

— Kodėl man apie tai nepasakei? 

Pažvelgiau į jį pasistengdamas atsakyti kuo tvirčiau: 

— Kaipgi galėjau? Pirmą sykį apie tai pats girdžiu. 

Senolis purkštelėjo: 

— Manai, taip ir patikėsiu? 

Daugiau nebeištvėriau — pyktis veržte išsiveržė iš manęs: 

— Man visai nusispjaut, patikėsite jūs ar ne! 

— Ar bent nutuoki, kas dabar atsitiks su mūsų parengta byla? Iš jos 
teliks skuteliai! 

Įniršęs nužvelgiau Senolį. Juk jis mėgdavo sakyti, kad vienintelis 
būdas laimėti — remtis tiesa. 

— Kodėl? — šaltai atkirtau. — Gynėjas nesugebėjo atremti nė 
vieno iš kaltinimų. 

Čia pirmą sykį atsiliepė Vitas. 

— Ko man vargintis? Kurie prisiekusieji patikės jūsų kaltinimais, 
kai pamatys tai? Viskas jiems pasirodys sufabrikuota. Kaip asmeniškas 
kerštas. 

Dėbtelėjau į jį iš viršaus ir niekinamai nusišiepiau: 

— Girdėjau, kad jūs — geras juristas, Vitai. Vienas iš geriausių. Bet 
nežinojau, kad savo tikslams naudojatės šantažu. 

Vitas ėmė keltis nuo kėdės. Stumtelėjau jį ranka atgal. Liko ten 
sėdėti varstydamas mane ugniniu žvilgsniu. 

Ant Senolio stalo suzvimbė vidinio ryšio skambutis. Šefas nuspaudė 
jungiklį ir subliuvo: 

— Klausau? 

— Atvyko panelė Flad, — pranešė sekretorė. 

— Siųskit čia. 

Durys atsidarė, ir į kabinetą savimi pasitikinčia eigastimi, taip ją 
išskiriančia iš kitų moterų, įžengė Marija. Auksiniai plaukai laisvai su- 
šukuoti atgal, tas pats mėlynas paltukas, kuriuo vilkėjo per visą procesą. 

Visai nekreipdama į mane dėmesio pažvelgė į Vitą. 

— Koks reikalas? — paklausė kimiu balsu. 

Po elegantiškais ūsiukais šis įtemptai nusišypsojo: 

— Man regis, apygardos prokuroras pasirengęs mums pasiūlyti tai- 
kos sandėrį. 

Ji šypsodamasi į mane. 

— Maikai, nejaugi tu... 

Vitas šiurkščiai ją pertraukė. 

— Aš pasakiau — apygardos prokuroras, o ne tavo vaikinas. 

Šypsena jos akyse užgeso taip pat greitai, kaip ir buvo pasirodžiusi. 
Vėl pažvelgė į savo advokatą. 

— Kokiu būdu? 

Tylomis padaviau jai gimimo liudijimą. Ji greitai žvilgtelėjo į jį, pas- 
kui — į mane. Jos akyse sužibo užslėptas skausmas. 

— Iš kur jį gavai? — virpančiu balsu paklausė. 

Kryptelėjau galva į Vitą. Ji įbedė į jį žvilgsnį: 

— Iš kur jį gavai, Vitai? — jos tonas tapo ledinis. 

Advokatas nusišypsojo. 

— Tomas atnešė. 

— Kodėl man apie tai nepasakei? 

— Kurių galų? Kad besistengdama apsaugoti savo vaikiną pra- 
kištum bylą? — atkirto jis. — Aš — tavo advokatas, privalau tave ginti. 
Netgi nuo savęs pačios. 

Ji giliai atsiduso. 

— Kam dėl jo skauda galvą? Jeigu būčiau norėjusi, seniai jau būčiau 
jam pasakiusi. Ne, man svarbiausia Mišelė. Dabar ji laiminga, mano, kad 
jos tėvas žuvo per karą. Ką ji jaustų sužinojusi, kokiomis aplinkybėmis 
gimė? 

— Manai, jai geriau patiktų sužinoti motiną sėdus į cypę? — atrėmė 
Vitas. 

— Tai kur kas geriau nei sužinoti, kad yra mergvaikė! — atšovė Ma- 
rija. 

Vitas pašoko nuo kėdės. 

— Darysi, kaip sakiau, — susinervino jis. — Pernelyg daug kas 
pastatyta ant kortos, kad galėtume trauktis, — jis pasigręžė į apygardos 
prokurorą: — Na, Džonai, ką pasakysit? 

Senolis tylomis žiūrėjo į jį. 

— Na, sutariame? — mygo Vitas. 

Įrėmęs akis į mane, apygardos prokuroras tyliai prašneko: 

— Bylą veda Kaisas. Laikausi taisyklės niekada nesikišti į savo pa- 
dėjėjų darbą. Paklauskit jo. 

Vitas klausiamai dirstelėjo į mane. 

— Nebus jokio sandėrio, — atsakiau. 

— Nepasidžiaugsi, Maikai. Iškviesiu tave kaip liudytoją ir kai baig- 
siu apklausą, nebeturėsi kur dėtis. Čia tau nebebus vietos. 

— Ką gi, surizikuosiu, — niūriai burbtelėjau. 

Vitas pasigręžė į Senolį: 

— Tai padarys galą jūsų svajonėms apie gubernatoriaus krėslą. 

Senioko akys liko neįskaitomos. 

— Palaikau Maiką, — tarė jis. 

Išraudusiu, piktu veidu Vitas pasuko į duris. 

— Eime, Mariana. 

Ji klusniai nusekė paskui jį. 

— Marija! — pašaukiau. 

Ji sustojo ir atsigręžė. Priėjau prie jos ir paėmiau už rankos. 

— Kodėl man to nepasakei? — švelniai paklausiau. Ji nieko neat- 
sakė, bet jos akys keistai spindėjo. 

Kažin ar tik po vokais nesislepia ašaros? 

— Kodėl, Marija? — mygau. 

Nemirksinčiomis, išplėstomis akimis pažvelgė tiesiai man į veidą. 

— Praradau vieną kūdikį, nes visi manė, kad nesugebėsiu juo rū- 
pintis, Maikai, — pusiau pašnabždomis tarė ji. — Nenorėjau prarasti ir 
antrojo. 

— Eini, Mariana? — šiurkščiai suskambo nuo durų Vito balsas. 

— Atleisk, Maikai, — sukuždėjo ji, ištraukė ranką ir išėjo pro duris. 

Pamažu sugrįžau prie Senolio. 

— Ką gi, šįsyk iš tiesų suknisau jums visą reikalą. 

Jis nusišypsojo: 

— Dovanok man, Maikai, kad nepatikėjau tavimi. 

— Niekai, Džonai. Dabar tai nebeturi reikšmės. 

Jis pavargęs atsikėlė nuo kėdės. 

— Na, laikas. Už kelių minučių prasideda teismo posėdis. Pasku- 
bėkim. 

Pasijaučiau taip, kaip, matyt, jausdavosi senovės Romos gladiatoriai 
prieš išeidami į areną. 

— Morituri te salutamus, — tariau. 

Senolis, giliai paskendęs mintyse, ūmai krūptelėjo ir paklausė: 

— Ką? Ką tu pasakei? 

Išsišiepiau. Dažniausiai jis didžiuodavosi savo lotynų kalbos mokė- 
jimu. Nedažnai kas nors turėdavo progos nušluostyti jam nosį, netgi per 
jo neatidumą. 

— Pasiryžusieji mirti tave sveikiname, — išverčiau su patenkinta 
šypsena. 


TEISMO SALĖJE TVYROJO SLOPINAMO JAUDULIO ATMOSFERA; TARSI KOKIA 
paslaptinga nuojauta kiekvienam žiūrovui būtų pašnibždėjusi, kad kažkas 
turi įvykti. Netgi paprastai šilto ir šalto matę teismo tarnautojai neramiai 
gręžiojosi savo vietose. 

Teisėjas dvidešimt minučių pavėlavo. Jam kopiant į savo katedrą, visi 
atsistojome, ir posėdis tuojau pat prasidėjo. 

Vitas atsistojo, nuėjo prie teisėjo ir skambiu balsu pareiškė: 

— Gynyba, kaip pirmą liudytoją, norėtų pakviesti poną Maiką Kai- 
są, apygardos prokuratūros atstovą! 

Tai buvo aiškiai netikėta netgi teisėjui. Jis paskersavo į mus, o salėje 
kilo neapsakomas triukšmas. Išgirdau subildant kelių reporterių, nusku- 
bėjusių taku tarp eilių durų link, žingsnius. Teisėjas pastukseno plaktuku 
reikalaudamas tylos, ir netrukus publika nurimo. 


* Sutrumpinta ir kiek pakeista iš lotyniško posakio Ave Caesar, morituri te salutant — Būk sveikas 
Cezari, pasiryžtę mirti tave sveikina! (Romos gladiatorių kreipimasis į imperatorių prieš kovą) 

— Tai gana nepaprastas prašymas, advokate, — tarė jis. — Manau, 
turite pakankamo pagrindo savo teikimui. 

— Taip, turiu, jūsų prakilnybe, — atsakė Vitas. — Esu įsitikinęs, kad 
dėl teisingumo ypač svarbu pakviesti liudytoju misterį Kaisą. 

Teisėjas žvilgtelėjo į mane, ir aš neskubėdamas per salę į nuėjau liudy- 
tojo vietą. Vitas stebėjo mane bejausmiu veidu. 

Kai susilyginau su jos stalu, Marija tylomis pakėlė galvą. Jos veidas 
buvo išblyškęs ir sukritęs. Pagaliau ji liko man už nugaros, o priešais 
mane stovėjo liudytojo krėslas. Užlipau laiptelį ir pasisukau į sekretorių, 
kuris turėjo priimti mano priesaiką, bet tuo metu tvykstelėjo koks tuzinas 
blyksčių, sekundę mane apakinusių. 

Bemirksėdamas akimis išgirdau jos balsą — aiškų ir stiprų. 

— Jūsų prakilnybe, ar leisite man šnektelėti su savo advokatu? Aš 
noriu pakeisti gynybą — prisipažįstu kalta! 

Teismo salėje vėl kilo audra, netgi stipresnė už pirmąją. Dar daugiau 
sužybčiojo blyksių, ir kai mano akys apsiprato, pamačiau prie jos stalelio 
sugrįžtantį Vitą. 

Minutėlę juodu, matyt, ginčijosi, paskui Vitas kreipėsi į teisėją: 

— Jūsų prakilnybe, ar galiu paprašyti dešimties minučių pertraukė- 
lės? Man reikia pasikalbėti su savo kliente prie keturių akių. 

Teisėjas trinktelėjo plaktuku į stalą. 

— Skelbiama dešimties minučių pertrauka. 

Jis apleido katedrą, o aš nulipau nuo liudytojų pakylos ir sugrįžau į 
savo vietą. 

Marija ir Vitas jau dingo už pasitarimų kambario durų. Apsidairiau 
po salę. Jos gale žmonės stovėjo susikimšę it silkės statinėje. Pajutau kažką 
truktelint mane už rankovės. Nuleidau žemyn akis — šefas! 

— Tu buvai teisus, — sukuždėjo jis sužavėtu balsu. — Toji mergina 
su charakteriu. Prieš nieką nesustoja! 

Pasitarimų kambario durys atsidarė, ir pro jas pasirodė tik vienas 
Vitas. Pažvelgė į publiką tartum ko ieškodamas. Pabandžiau pasekti jo 
žvilgsniu, tačiau nesuspėjau. Krustelėjęs galvą, kas buvo bemaž panašu į 
linktelėjimą, jis vėl sugrįžo į pasitarimų kambarį. 

Aš vis nenuleidau akių nuo publikos. Po minutėlės iš savo vietos pa- 
kilo kažkoks vyriškis. Salės lempų apšviesti, suspindo žili, plieno spalvos 

plaukai. Taku tarp eilių jis pasuko išėjimo link. Iškart atpažinau jį: Džo- 
keris Martinas. Įdomu, ką jis čia veikia? Tačiau tuojau pat pamiršau savo 
apmąstymus: pasitarimų kambario durys vėl atsivėrė. 

Pirmoji teismo salėn įžengė Marija. Jos veidas atrodė ryžtingas ir vi- 
siškai ramus. Iš paskos jai sekė Vitas. Nuėję prie stalelio, juodu atsisėdo. 

Po minutėlės teismo posėdis vėl tęsėsi. Vitas atsistojo ir išblyškęs, 
tačiau tvirtu balsu kreipėsi į teisėją: 

— Mano klientė prisipažįsta kalta dėl visų jai pateiktų kaltinimų. 

Teisėjas pažiūrėjo į ją. 

— Toks jūsų noras, panele Flad? 

Ji pamažu atsistojo. 

— Taip, jūsų malonybe. Toks mano noras. 


KOL PRASIBROVĖME PRO MINIĄ IKI LIFTO, NUO DRAUGIŠKŲ PLEKŠNOJIMŲ 
man skaudėjo nugarą — visi sveikino su pergale. Galiausiai mudu su šefu 
likome lifte vieni. 

— Ryt rytą turėsite ant stalo mano atsistatydinimo pareiškimą, 
sere. 

Jis net nepažvelgė į mane. 

— Atleiskit už visą tą mano sutaisytą jovalą, sere. 

Senolis tylėjo. 

Liftas mano aukšte sustojo, ir aš išlipau, palikęs jį kabinoje vieną. 
Nuslinkau koridoriumi į savo kabinetą. Džoelas ir Alekas dar buvo pasi- 
likę apačioje. Atsisėdau už savo stalo, išsitraukiau tuščią popieriaus lapą. 
Ilgai negalvodamas brūkštelėjau atsistatydinimo pareiškimą. Įdėjau jį į 
voką ir išsiunčiau šefui. 

Ant mano stalo suskambo telefonas. Nukėliau ragelį. 

— Kaisas, — tariau. 

Jau nebeilgai taip atsakinėsiu. 

— Maikai, čia Marija. 

— Klausau, Marija? — nuvargusiu balsu atsiliepiau. 

— Esu Brodvėjuje, Boido kokteilinėje. Ar galėtume dabar tuojau 
pat susitikti? 

Na ir greitai suveikė toji šutvė! Užstatas už ją buvo nustatytas 

penkiasdešimt tūkstančių dolerių, ir štai ji jau bare, man pačiam vos tik 
suspėjus pasikelti viršun. Dvejojau, ar verta eiti į tą pasimatymą. 

— Prašau tavęs, Maikai. Tai labai svarbu. 

— Gerai. Tuoj būsiu, — siekiau palto. Ką gi, pasiimti savo daiktų 
ateisiu rytoj. 


LAUKE PRADĖJO SNYGURIUOTI. PASTŪMIAU DURIS IR ĮŽENGIAU Į APYTAM- 
sį barą. Marija sėdėjo prie kampinio stalelio. Klestelėjau greta jos. Priėjo 
padavėjas. 

— Ką užsakysi? — paklausiau. 

— Juodųjų serbentų likerio su sodos vandeniu. 

— O man — džino su ledu, — užsakiau. Padavėjas nuėjo, ir aš atsi- 
sukau į ją: — Vis dar geri tą kvailą kokteilį? 

— Man patinka. 

Kelneris grįžo ir pastatė prieš mus gėrimus. 

Aš pakėliau taurelę. 

— Už kriminalą. 

Ji tvirtai į mane pažiūrėjo. 

— Ne, už tai negersiu. 

Nepatenkintas susiraukiau. 

— Šį tostą mėgo Rosas, — tarė ji. — Esu prietaringa. 

— Pasiūlysi geresnį? 

Marija linktelėjo. 

— Kokį? — paklausiau. 

Pažvelgė man tiesiai į akis. 

— Už mudu, — tarė tvirtai. 

Sklindančią iš jos akių šilumą pajutau persiduodant ir man. 

— Neblogas tostas, — linktelėjau ir kiek nugėriau džino. Paskui, 
padėjęs taurelę žvilgtelėjau į ją. —Kodėl norėjai mane matyti? 

Į barą įėjo kažkoks vyriškis. Marija metė į jį žvilgsnį ir vėl pasisuko 
į mane. 

— Pasikalbėti apie mus, Maikai, — ištiesusi per stalą ranką, uždėjo 
ant mano plaštakos. — Man regis, pats laikas. 

Tarsi elektra nubėgo nuo jos pirštų aukštyn mano ranka. Pasisten- 
giau išlaikyti ramų balsą: 

— Nejaugi? 

Ji lėtai linktelėjo: 

— Niekas kitas už mane to nepadarys. 

Giliai atsidusau. 

— Daug prireikė laiko, kad prieitum tokią išvadą. 

— Atleisk man, Maikai. Ne nuo manęs vienos priklausė. Daug ko ir 
pati nesupratau. Pasakiau tau tai aną naktį. Automobilyje. 

Man reikėjo laiko pagalvoti. Smilkiniuose tvinkčiojo. Nusprendžiau 
pakeisti temą. 

— Kas už tave įnešė užstatą? 

Baro durys atsidarė, ir įėjo dar vienas lankytojas. Mašinaliai vertin- 
dama Marija žvilgtelėjo į jį, paskui vėl pakėlė į mane akis. 

— Džokeris Martinas. 

Tad šit ką jis veikė teismo salėje! Vitas tikriausiai buvo trumpam 
išėjęs gauti Džokerio pritarimo kaltės pripažinimui. Buvau girdėjęs, kad 
pastarasis savo rankose laiko beveik visą organizuotą Niujorko nusikaltė- 
lių pasaulį. Tačiau nieko nepasakiau. 

Marija prisilenkė prie manęs. Pajutau dvelktelint šiltą jos kvepalų 
aromatą. 

— Neilgai reikės laukti, Maikai. Jei gerai elgsiuos, išeisiu iš kalėjimo 
už poros metų. Mudu išvažiuosime ir pradėsime viską iš naujo. Niekas 
nieko apie mus nežinos. 

Dar vienas vyriškis įėjo pro duris, ir jos akys nukrypo į jį, paskui vėl 
pažvelgė į mane. Marijos balsas nuskambėjo tyliai ir kimiai: 

— Ar pabandysime, Maikai? 

Vėl giliai atsidusau. Pamažu ėmiau laisvinti mudviejų susipynusius 
pirštus. Ji pažvelgė į mano ranką, paskui vėl man į veidą. Staiga į jos akis 
užslinko šešėlis. 

— Kas yra, Maikai? Tai, kad sėdėsiu kalėjime? 

Papurčiau galvą — vis dar nedrįsau prabilti. 

Jos balsas tarsi kiek sugriežtėjo: 

— Na, tai kas gi? Turiu teisę žinoti, Maikai. 

— Kaip atrodo mano duktė, Marija? — balsas buvo tartum ne 
mano, bet kažkieno kito. 

Ūmai jos akyse įsižiebė suvokimas. 

— Ak, štai kas, — tarė. Linktelėjau. 

— Taip, tas. 

Nudūriau akis į savo rankas. Venos plaštakų paviršiuje lėtai tvinkčiojo. 
— Niekad negalėčiau slėpti nuo tavęs vaiką, kaip tu nuo manęs jį 


slėpei. 

— O ką turėjau daryti, Maikai? Mus tada tiek daug kas skyrė. 

— Kodėl tu manai, kad dabar mudu arčiau vienas kito? — šiurkščiai 
atrėžiau pažiūrėdamas tiesiai jai į akis. — Visą gyvenimą tavęs laukiau. 


Maniau, kad ir ką padarytum, viską pateisinčiau ir tau atleisčiau. Tačiau 
klydau: slėpti nuo manęs mano dukterį buvo nevalia. 

— Mišelė — taip pat ir mano duktė, Maikai, nepamiršk šito, — 
greitai tarė ji. — Be jos pasaulyje nieko daugiau neturiu, ji tikrai mano. Ir 
daugiau priklauso man, o ne tau. 

— Tą ir norėjau pasakyti, Marija, — atsidusau. Mane ėmė lenkti 
nuovargis. — Ji galėjo būti mudviejų duktė. Tačiau tu galvojai tik apie 
save — nei apie ją, nei apie mane. Tik apie tai, kad tau ji reikalinga. 

— Dar ne vėlu, Maikai, juk viską galime ištaisyti. 

— Ne, Marija, — papurčiau galvą. — Laikrodžio rodyklių neatsuksi 
atgal. Kartą pati tai man pasakei, prisimeni? 

Žvelgė į mane plačiomis, tamsiomis akimis — tokiomis pažįstamo- 
mis ir vis dėlto tartum visai svetimo žmogaus. Dar akimirka, ir jos veidas 
tapo neįskaitoma kauke. Ji iš lėto atsistojo ir nepratarusi nė žodžio išėjo 
Į gatvę. 

Pro stiklines duris mačiau ją, stovinčią lauke, o sniegas minkštais 
dribsniais vis krito aplink. Prieš ją sustojo ilgas juodas limuzinas. Iš jo 
išlipo kažkoks vyriškis. Prilaikydamas jai atvertas dureles, jis nusiėmė 
skrybėlę, ir sušvito balti plaukai — visai tokie kaip krintantis sniegas. 
Džokeris Martinas. Įsėdo paskui ją vidun, ir automobilis pamažu pa- 
judėjo iš vietos. 

Vienu maukuu susipyliau gerklėn likusį džiną ir atsistojau. Numetęs 
ant stalelio kelis banknotus, pasukau į duris. 

Paskutinį sykį kaip oficialus asmuo įžengiau į teismo salę išklausyti 
nuosprendžio Marijai. 

Mačiau atkreiptą į teisėjo katedrą jos veidą. Buvo išblyškęs, tačiau 
akys žvelgė ramiai ir be baimės, kol virš jos dudeno teisėjo balsas: 

— Pagal pirmąjį kaltinimą, — sąvadavimu prostitucijos tikslais, — 
jūs nuteisiama kol kas dar galutinai neapibrėžtu terminu nuo trejų iki 
penkerių metų kalėti bei penkių tūkstančių dolerių bauda. 

— Pagal antrąjį kaltinimą, — kai kurių pareigūnų papirkinėjimu, — 
jūs nuteisiama kalėti vienerius metus ir penkių tūkstančių dolerių bauda. 

— Pagal trečiąjį kaltinimą, — pinigų prievartavimu žodiniais grasi- 
nimais, — jūs nuteisiama kalėti vienerius metus ir penkių šimtų dolerių 
bauda. 

Baigus teisėjui skaityti nuosprendį, salėje kilo didžiulis šurmulys. Jis 
pastukseno plaktuku kviesdamas visus laikytis tvarkos. Salė nurimo. 

Teisėjas tyliu, tačiau visus atokiausius erdvios salės kampelius pa- 
siekiančiu balsu kalbėjo toliau: 

— Apygardos prokuroras atkreipė teismo dėmesį į taktą, kad teisia- 
moji savo poelgiu parodė trokštanti reabilituotis visuomenės akyse. Todėl 
teismas nusprendžia, kad nuteistoji už visus jai paskirtus terminus galės 
kalėti vienu ir tuo pačiu metu. 

Salė dar garsiau suūžė: išties netikėta! Vadinasi, jai teks sėdėti ne 
ilgiau kaip dvejus metus — už gerą elgesį terminas bus neabejotinai su- 
trumpintas! 

Pasisukau į Aleką: 

— Ar žinojai, ką Senolis rengėsi padaryti? 

Jis papurtė galvą. Pažvelgiau į Džoelą. Šis irgi atrodė suglumęs. Pa- 
žvelgiau per salę į Mariją ir sugavau jos ramų, tartum dėkingą žvilgsnį. 
Norėjau jai pasakyti, kad tai šefas, o ne aš, taip patvarkė, bet nebuvo kaip. 

Mums žygiuojant iš teismo salės, Džoelas prisigretino prie manęs: 

— Senolis minkštėja, — tarė. — Gal einam išgerti? 

Papurčiau galvą ir palikau jį prie lifto. 

Nespėjau paliesti kabineto durų, kai jos ūmai atsilapojo, ir aš išvydau 
Senolį su voku rankoje. Susijaudinęs pamosikavo juo man po nosimi. 

— Negi manai, kad aš tai pasirašysiu? — užrėkė jis. 

Pamačiau, kad laiko mano atsistatydinimo pareiškimą. 

— Taip, sere, manau. Po viso šito taip bus teisingiausia. 

— Tad tu dar kvailesnis nei aš maniau, Kaisai, — vėl šūktelėjo jis. 
Teatrališku gestu suplėšė laišką į skutelius, numetė ant grindų ir įpykęs 
nužirgliojo tolyn. 

Mirksnį žvelgiau žemyn. Smulkūs popieriaus skuteliai ryškiai sky- 

rėsi dulkinų pilkų grindų fone. Galop atsipeikėjęs mečiausi jam iš paskos 
ir nutvėriau Senolį už alkūnės. Jis atsisuko. 

— Dėkui, šefe, — tariau. 

Šis aikštingai linktelėjo. 

— Viskas gerai, Maikai. Nejaugi manei, kad aš taip lengvai atsi- 
žadėsiu savo geriausio padėjėjo, ką? 

Aš vangiai šyptelėjau. 

— Ne už save dėkoju, sere. Už Mariją. 

Senolis įbedė į mane akis, ir jo žvilgsnis sušvelnėjo. 

— Įsidėmėk visam laikui, Maikai, — tyliai tarė jis, — ant mūsų 
teisingumo svarstyklių visada turi būti padėtas ir gailestingumas. 

Akimirką pastovėjau tylus nerasdamas, ką atsakyti. Gailestingu- 
mas — didis žodis. Pats didžiausias iš visų. Kažin ar kada nors suaugsiu 
tiek, jog jis bus ir mano jėgoms? 

Senolis paplekšnojo man per petį. 

— Grįžk į savo kabinetą, berniuk. Ten tavęs kai kas laukia, trokšta 
pamatyti. 

Ir jis nudunksėjo tolyn koridoriumi, o aš apsisukęs grįžau prie savo 
kabineto, tyliai pravėriau duris. Viduje — nė gyvos dvasios. Senoliui, 
matyt, jau skystėja protas. Nuėjęs atsisėdau už rašomojo stalo. Ant sofos 
pasienyje už durų kažkas sušiugždėjo. Pakėliau galvą. 

Į mane ėjo maža mergytė. Tokių šviesiai auksinių plaukų dar niekada 
nebuvau regėjęs. Žvelgiau į dideles, apvalias, žydras jos akis tartum į veidro- 
dį — juk tai mano akys! Krūtinėj kažkas man susigniaužė, užėmė kvapą. 

Priešais stalą mergytė sustojo ir plačiomis, nemirksinčiomis akimis 
giedrai pažvelgė į mane. 

— Aš vadinuosi Mišelė, — ištarė vaikišku aiškiu balsu. 

Linktelėjau nepajėgdamas pratarti nė žodžio. 

— Mama sakė, kad kurį laiką aš pagyvensiu pas tave, — kalbėjo ji 
toliau. 

Vėl linktelėjau. Gerklėj užstrigo lyg koks kamuolys. 

— Ir dar ji sakė, kad tu manimi pasirūpinsi. 

Tų gražių žydrų akių kampučiuose lyg sužibo ašaros. 

Mane visą persmelkė gėla, žvilgsnis aptemo. Pamažu apėjau stalą, 
priklaupiau ir suėmiau jos rankas: 

— Žinoma, aš tavimi pasirūpinsiu, Mišele. 

kelią, gangsterio ir reketininko Roso Diego, už jos meilę 
pasirengusio mokėti pasiutusius pinigus, ir Maiko Kaiso, 
prokuroro, kaltinusio ją teisme, tačiau vienintelio, kurį ji 


mylėjo. 


“Amerikiečių rašytojas Haroldas Robinsas (1916-1997) 
gimė Niujorke. Penkiolikos metė mokyklą, o dvidešim- 
ties metų tapo milijonieriumi. Iššvaistęs turtą, 1937 m. Ro- 
binsas pradėjo dirbti Holivudo „Universal Pictures“ kino 
kompanijoje. Iškilęs į kino studijos vadovus pradėjo rašyti 
romanus. 1948. m. didžiulio pasisekimo susilaukė romanas 
„Niekada nemylėk pašaliečio“ (Never Love a Stranger), o 
nuo 1950-ųjų visiškai atsidėjo romanų rašymui. Keletas iš 
jų buvo bestseleriai, tarp jų „Perėjūnai“ (The Carpetbaggers, 
1961, liet. k. 2007), „Avantiūristai“ (The Adventurers, 1966, 
et k, 1993), „Betsė“ (Betsy, 1971), pagal kuriuos pastatyti 
kino filmai. Iš viso sukūrė 21 romaną. 


